
LUI JULES BLOCH, 
CU SENTIMENTE FRĂŢEŞTI 


CUVÂNT ÎNAINTE 
LA PRIMA EDIŢIE 


Un prieten îi spunea într-o zi 

că este eliberatorul creştinătăţii. 
„Da”, îi răspunse, „sunt, am fost. 
Dar asemeni unui cal orb 


care nu ştie unde este dus de stăpânul său.” 
MATHESIUS, VII 


O biografie a lui Luther? Nu. O judecată asupra lui Luther, nimic mai 
mult. 

Intenţia noastră a fost de a trasa curba unui destin care a fost simplu, 
dar tragic; de a repera cele câteva puncte cu adevărat importante prin care 
a trecut; de a arăta cum, sub presiunea căror circumstanţe, elanul său 
primar a trebuit să fie domolit, iar traseul iniţial, deviat; de a pune în acest 
mod, vorbind despre un om cu o vitalitate ieşită din comun, problema 
raporturilor dintre individ şi colectivitate, dintre iniţiativa personală şi 
necesitatea socială care este, poate, problema capitală a istoriei. 

Încercarea de a o realiza într-un număr mic de pagini însemna, din 
capul locului, acceptarea unor sacrificii enorme. Deci n-ar fi drept să 
pnmim prea multe reproşuri pentru acest lucru. Şi ar fi de dorit să nu 
stârnească mirare faptul că, dând curs obligaţiei de a alege, l-am studiat 
pe acel Luther împlinit care, din 1517 până în 1525, şi-a jucat pe scena 
lumii cu atâta forţă rolul de profet inspirat şi l-am sacrificat deliberat pe 
ipoteticul Luther din anii tinereţii, sau pe cel obosit, vlăguit, dezabuzat, 
care se stingea încetul cu încetul între anii 1525 şi 1546. 


Mai este oare cazul să adăugăm că, scriind această carte, nu am avut 
decât o singură opţiune prestabilită, şi anume aceea de a înţelege în 
măsura posibilităţilor şi de a-i face şi pe alţii să înţeleagă? Mai bine să 
spunem ce satisfacţie deosebită am avea dacă, în această lucrare de 
popularizare dar şi de reflecţie, exegeţii calificaţi ai gândirii luterane ar 
recunoaşte cel puţin o preocupare constantă, aceea de a nu sărăci excesiv, 
prin simplificări prea brutale, bogăţia nuanţată a unei opere care nu a fost 
melodică nicidecum, ci polifonică, după moda din vremurile acelea. 


Sèvres, Le Bannetou, august 1927. 
L.F. 


CUVÂNT ÎNAINTE 
LA A DOUA EDIŢIE 


S-au scurs şaisprezece ani de când a văzut lumina zilei (1928) această 
carte în format mic, dar cu subiect mare. S-a epuizat rapid. Am primit 
rugăminţi, din diverse direcţii, să o reeditez. Am recitit-o deci cu atenţie. 
Cu ochelari de miop la început — şi sper că am eliminat greşelile ti- 
pografice, sau de altă natură, care se strecuraseră în text. Apoi, am citit-o 
cu ochi limpezi, ca s-o văd în ansamblu, de sus şi de la distanţă. Poate este 
spre ruşinea mea, dar mărturisesc că n-am găsit nimic de schimbat. 

Nişte critici binevoitori — şi, din câte ştiu, această carte n-a avut decât 
din aceştia — mi-au reproşat cândva că nu mi-am extins studiul dincolo 
de 1525, că l-am urmărit prea puţin şi prea de departe pe căile vieţii pe 
acel Luther dintre 1525 şi 1547, în ceea ce eu numeam, şi numesc şi 
acum, folosind un cuvânt care pare să-i fi tulburat pe unii dintre cititorii 
meil, Retragerea. Dacă, pentru a-mi preciza mai bine gândirea, am 
adăugat, în această ediţie, două cuvinte lângă Retragere, dacă acum 
vorbesc, fără urmă de echivoc, sper, despre o Retragere în sine — 
reproşurile amicale amintite nu m-au făcut să-mi schimb părerea. Am 
făcut în 1927 ceea ce voiam să fac. Am vorbit, cât am putut eu de bine, 
despre tânărul Luther, despre forţa sa, despre ardoarea sa, despre tot ce 
aducea el nou în lume fiind el însuşi. Cu încăpățânare, el însuşi. Numai şi 
numai el însuşi. Tot ce aducea era o nouă manieră de a gândi, de a simţi 
şi de a practica religia creştină. O manieră care, neputând fi înăbuşită în 
faşă, nici validată ca atare, nici acceptată prin bună înţelegere de mai- 
marii Bisericii, a devenit, de la sine şi în mod natural, o religie nouă, o 

1 Mă gândesc mai ales la dl. Henri Stohl, luterolog cu o largă şi deosebită capacitate 


de înţelegere. [Toate notele de subsol aparţin autorului, cu excepţia celor notate cu *, care 
sunt ale traducătoarei.] 


ramură nouă a vechiului creştinism, şi generatoarea, dacă nu a unei noi 
rase de oameni, cel puţin a unei varietăţi a speciei creştine, varietatea 
luterană. Avea oare o aparenţă exterioară mai puţin tranşantă, mai puţin 
abruptă, mai puţin făcută pentru a se răspândi în afara locului de origine 
decât acea varietate vivace şi prolifică pe care, la o distanţă de treizeci de 
ani, avea s-o producă picardul Jean Calvin? Desigur. Şi totuşi tenace. 
Durabilă. Susceptibilă de a se plia la multe evenimente diverse. Capabilă 
să atragă, până la a altera uneori, după cât se pare, varietatea vecină şi să 
inspire temeri păzitorilor zeloşi ai purității acesteia. În orice caz, deo 
importanţă istorică considerabilă, prin faptul că ocupă o parte a 
Germaniei, şi fiindcă spiritul luteran aderă puternic la mentalitatea 
popoarelor care-l adoptă. 

Ca ar trebui studiat acel Luther de după 1525, ca şi cel dinainte, nu 
încape nici o îndoială. Sunt de acord că între cei doi Luther nu există de 
altfel o adevărată ruptură, ba mai mult, nu există doi Luther, ci numai 
unul; cel din 1547 este, în credinţa sa, tot cel din 1520. N-am vrut 
niciodată să afirm contrariul şi nici n-am făcut-o. Am apărat atât de des 
teza, în ochii multora paradoxală, conform căreia Luther din timpul 
Războiului ţărânesc, acel Luther care condamnă cu atâta pasiune, 
vehemenţă şi cruzime revoltele ţărăneşti, este tot cel din 1520, cel care 
scria marile tratate liberale — m-am străduit destul să stabilesc, împotriva 
părerilor contrare şi motivate, unitatea profundă şi durabilă a tendinţelor 
luterane în vâltoarea celor mai deconcertante evenimente —, încât, fără 
îndoială, este inutil să mă scuz acum pentru o greşeală pe care nu am 
comis-o nici în fapt, nici în intenţie. Retragere nu înseamnă ruptură. 
Fiinţa care, lovindu-şi pretutindeni tentaculele de o lume ostilă, se retrage 
în cochilia sa pentru a-şi asigura sentimentul de pace interioară şi de 
libertate binefăcătoare nu este o fiinţă care se dedublează. Când iese din 
nou la lumină, este aceeaşi, tot aceea care reîncepe tatonarea unei lumi 
pline de asperitâţi; şi invers. Numai că acela care vrea să înţeleagă jocul 
alternativ de ieşiri şi reveniri, de explorări şi retrageri al lui Luther nu 
trebuie să-şi plaseze punctul de plecare în 1525 sau în 1530, ci cu mult 
înainte, şi anume la origine. Acest punct trebuie situat cu precizie în viaţa 
lui Luther, trebuie să urmăreşti primele semne de încolţire a germenilor 
„luteranismului” pe care un examen atent îţi permite să-i descoperi înainte 
ca Luther să fi devenit Luther, să-l vezi pe Luther născându-se, crescând 


şi afirmându-se în Luther — şi apoi, după ce afirmarea s-a făcut şi 
fructele-i au fost culese, să te opreşti; să-l laşi pe om sâ se lupte cu 
oamenii, doctrina cu doctrinele, spiritul cu spiritele pe care trebuie să le 
combată sau să şi le alăture (dar spiritele nu se alătură niciodată, oamenii 
nu pot fi niciodată câştigaţi, nu înlocuieşti niciodată o doctrină cu alta fără 
ca, în mod fatal, să laşi un alt spirit să-i invadeze spiritul, un alt om să-i 
pătrundă umanitatea, alte doctrine să-i muşte din doctrinâ). lată ce am 
vrut să fac. Iată prefața necesară, indispensabilă oricărui studiu asupra lui 
Luther de după 1525. Un astfel de studiu nu este de ajuns; îi trebuie, ca 
prefaţă, cunoaşterea solidă a lui Luther de dinainte de 1525. Pe acesta nu-l 
pune în lumină, nu permite ca el să fie explicat şi înţeles retrospectiv. 
Dimpotrivă, un studiu despre Luther de dinainte de 1525 ne face să ne 
dăm seama de tot ce înseamnă Luther. De un astfel de studiu noi, 
francezii, duceam lipsă în 1927, şi tot de el avem nevoie şi în 1944. 

Scriu această frază ştiind perfect că, din 1927, s-au petrecut multe 
evenimente în care Luther a jucat sau doar i s-a atribuit un rol. Să nu 
exagerăm, e vorba totuşi de un anumit rol. Monedele de argint de 5 marci 
cu efigia revoltatului apărute în Germania, după 1933, au avertizat 
suficient poporul german. Monedelor li se adaugă şi o întreagă literatură 
asupra căreia noi atrăgeam atenţia publicului francez încă din 1934. 

S-ar zice că de atunci s-a născut un nou Luther. Un Luther pe care, 
după cum s-a spus, noi, francezii, străinii în general, nu l-am putea 
înţelege. Un Luther care ne-ar obliga să considerăm perimate toate 
scrierile ce i-au fost consacrate Reformatorului înainte de 1933. Un 
Luther în care suntem rugaţi să nu vedem nicidecum o personalitate 
religioasă, ci, în mod esenţial, o personalitate politică al cărei studiu 
imparţial ar fi de natură să ne transmită „o nouă înţelegere a adevăratei 
naturi a poporului german”. Sunt declaraţii al căror ecou se găseşte în 
Franţa, după 1934, la un autor al unei biografii a lui Luther care a scris că 
problemele ridicate de istoria celui ce fusese numit odinioară 
Reformatorul nu ţineau, „oricât de surprinzătoare ar părea afirmaţia, de 
elementul religios, ci de domeniul social, politic, ba chiar economic”. Şi 
adăuga, în lucrarea sa, că „doctrina în sine este lucrul cel mai puţin 
interesant în istoria lui Luther şi a luteranismului”, deoarece „ceea ce face 
din Reformator o figură puternică este omul; doctrina este infantilă”. 


Ca un copil ce am rămas, nu am în 1944 vreo rațiune în plus faţă de 
1927 ca să cred, în ceea ce mă priveşte, că doctrina lui Luther este lipsită 
de interes, chiar şi atunci când este vorba de înţelegerea justă a 
psihologiei şi a reacţiilor colective ale unui popor, poporul german, şi ale 
unei epoci, cea a lui Luther, pe care mulţi alţii au urmat-o. Toate poartă 
pecetea luteranismului. Să fiu deci iertat că reeditez această carte în forma 
care i-a adus, printre alte dovezi de consideraţie, şi pe aceea de a figura în 
lista scurtă a scrierilor reţinute de Scheel, în a doua ediţie a preţioaselor 
sale Dokumente zur Luthers Entwicklung. 

Aceeaşi formă, aşa cum am spus, doar cu mici corecturi şi câteva 
adăugiri. Mi s-a părut, recitindu-mi cartea, că treceam prea repede peste 
traducerea Bibliei făcută de un Luther otiosus în lunile de „lâncezeală” de 
la Wartburg a cărui activitate ne uluieşte şi ne umple de admiraţie prin 
puterea de lucru şi ardoarea creatoare cu totul ieşite din comun ale 
Augustinului scos în afara legii. Avem o bună ocazie de a atrage atenţia 
cititorilor asupra unui stil prodigios, dar studiat doar de autorii de 
gramatici. Totuşi, mai mult decât altele, acest stil nu reprezintă numai 
omul, ci şi epoca; epoca tulbure şi prodigioasă a lui Luther, în acelaşi 
timp apropiată şi îndepărtată de a noastră. Noi însă o credem mereu doar 
apropiată şi nu înţelegem mai mult decât am făcut-o în cazul 
Augustinului din Eisleben sau al Franciscanului din Chinon — un alt 
prodigios creator de stil — că aceşti oameni gândeau, în adevăratul sens 
al cuvântului, altfel decât noi şi că limba lor ne poate lămuri asupra 


acestui aspect!. Important este să i-o ceri, să ştii să i-o ceri... 
Paris, 31 ianuarie 1944. 


Cartea aceasta este şi acum destul de cerută pentru ca editorul să o 
imprime din nou. Succesul său nu este atestat numai de reeditări, ci şi de 
apariţia la Bruxelles, în 1945, a unei ediţii belgiene, făcută după textul 
primei ediţii, şi de publicarea la Florenţa, la Editura Barbera, a unei 
traduceri italiene. 

Nu cred că textul meu iniţial are nevoie de retuşări. Îl ofer din nou 
cititorilor şi criticilor cu toată încrederea. 


Paris, 20 ianuarie 1951. L.F. 


TA se vedea cele afirmate de mine în Le probleme de l'incroyance au XVE siècle. 
La religion de Rabelais, Paris, 1943, in-8, sqq., în care am schiţat, sper, o metodă. 

PARTEA ÎNTÂI 


EFORTUL SOLITAR 


CAPITOLUL | 


DE LA KOSTLIN LA DENIFLE 


În dimineaţa zilei de 17 iulie 1505, un tânăr laic trecea pragul 
mănăstirii augustinilor din Erfurt. Avea douăzeci şi doi de ani şi numele 
lui era Martin Luther. Ignorând obiecțiile unui anturaj care întrevedea 
pentru el o carieră lucrativă temporară de încununare a unor studii 
universitare bine începute, venise să-şi caute la mănăstire un refugiu din 
faţa relelor şi pericolelor vremii. Era un eveniment banal, de care nu 
păreau interesaţi decât aspirantul la noviciat, rudele şi câţiva prieteni de 
condiţie modestă, dar el a stat la originea Reformei luterane. 

Veşmântul pe care tânărul neliniștit şi frământat voia să-l poarte, 
veşmântul din lână aspră al câlugărilor augustini, avea, fără îndoială, să 
fie lepădat într-o zi şi schimbat cu roba îmblănită a profesorului. Dar dacă 
Martin Luther nu ar fi îmbrăcat acest veşmânt disprețuit de burghezii cu 
simţ practic, dacă n-ar fi trăit la mănăstire aproape cincisprezece ani, dacă 
n-ar fi avut o experienţă personală, dureroasă, a vieţii monastice, n-ar fi 
fost Martin Luther. Un Erasm care n-ar fi intrat, de bunăvoie sau cu forţa, 
la mănăstirea din Steyn poate fi conceput ca un exerciţiu de imaginaţie. 


Notă preliminară. Indicaţiile pe care le-am considerat indispensabile pentru imensa 
bibliografie luterană fac obiectul unei note speciale la sfârşitul cărţii. Pentru referinţele 
curente, trebuie reţinut câ E. reprezintă ediţia de la Erlangen, iar W. ediţia de la Weimar a 
Operelor lui Luther; Dok., lucrarea lui SCHEEL Dokumente zur Luthers Entwicklung; 
END., ediţia Enders a Corespondenţei lui LUTHER. DP înseamnă Denifle tradus de 
Paquier; STROHL I şi II fac trimitere la L Évolution de Luther jusqu'en 1515 şi, 
respectiv, L'Epanouissement de Luther de 1515 à 1520 de M.H. STROHL. În sfârşit, 
Will reprezintă La liberté chrétienne de R. WILL. Despre aceste lucrări, vezi Nota 
bibliografică de la sfârşitul cărţii. 

La fel şi un Calvin dus de ai săi în vreo mănăstire. Oare vreunul dintre 
aceştia s-ar fi deosebit mult, într-o atare situaţie, de acei Erasm şi Calvin 
pe care credem că îi cunoaştem? Însă un Luther rămas în lumea laică, un 
Luther care şi-ar fi urmat studiile profane în universităţi şi ar fi obţinut 
titlul de jurist ar fi fost orice altceva în afară de acel Luther cunoscut din 
istorie. 

„Călugăria” lui Luther nu este o anecdotă. Faptul că a vrut să fie 
călugăr şi a făcut-o cu pasiune ani de zile l-a marcat pe omul din el pentru 
totdeauna; iată ceea ce face posibilă înţelegerea operei. Şi astfel se explică 
numărul copleşitor de comentarii răuvoitoare şi de ipoteze contradictorii 
care, în ultimii ani, s-au strâns în jurul acestui fapt divers: intrarea unui 
student de douăzeci şi doi de ani într-o mănăstire din Germania, în 
dimineaţa zilei de 17 iulie 1505. 


I. ÎNAINTE DE CĂLĂTORIA LA ROMA 


Dar această atitudine datează numai din ultimii ani. Căci timp de trei 
secole, catolicii, protestanții şi cei neutri, pe scurt toţi istoricii, şi-au 
concentrat de comun acord atenţia asupra figurii, doctrinei şi operei 
omului matur care, la 31.octombrie 1517, apărea în plină lumină pe scena 
lumii, obligându-şi compatrioţii să ia o poziţie categorică, fie pentru, fie 
împotriva lui. 

După cum portretul cel mai cunoscut al lui Luther era odinioară cel al 
doctorului de cincizeci de ani, pictat sau gravat pe la 1532, tot aşa, 
prietenii şi adversarii nu erau interesaţi decât de şeful de grupare, de 
fondatorul Bisericii schismatice, aşezat, pentru a-şi expune dogmele, în 
amvonul său din Wittenberg. Dar cum s-a format acest şef? Cum s-a 
constituit doctrina sa? Nimeni n-a fost preocupat cu adevărat să studieze 
aceste aspecte. 

Trebuie să spunem că nu prea existau mijloace pentru a o face. Prins 
în vâltoarea luptei de zi cu zi, Luther nu lăsase decât o schiţă sumară a 
istoriei conştiinţei şi a vieţii sale interioare de dinainte de 1519: avem 
doar o simplă privire în urmă, aruncată pe furiş, peste umăr, şi aceasta 
tardivă. Acel Riickblick al magistrului, datat martie 1545, servea drept 

prefaţă la unul dintre volumele primei ediţii a Operelor!. În 1546, anul 
morţii lui Luther, Melanchthon a adăugat câteva mici detalii?. Cei mai 
exigenţi critici se limitau la comentariul acestor texte sumare, îmbogăţite 
cu câteva note ale lui Amsdorf, Cochlaeus sau Mylius. Pentru a le da mai 
multă viaţă, se foloseau, fără pic de discreţie, de o sursă bogată, dar 
nesigură: culegerea Tischreden, a faimoaselor Convorbiri la masă. 

_Se ştie cum, în ciuda protestelor lui Katharina von Bora, menajeră 
vrednică şi preocupată de onorarii — „Domnule Doctor! Nu-i învăţaţi 
gratis. Au prins deja atâtea lucruri. Mai ales Lauterbach! O grămadă de 
lucruri, şi atât de folositoare!” —, o întreagă trupă de tineri dotați, aşezaţi 
cu devoțiune la celălalt capăt al mesei prezidate de Magistru la 
Wittenberg, se grăbea să-i noteze pentru posteritate cuvintele: cuvinte 
obişnuite la un om cu o imaginaţie vie şi o sensibilitate profundă şi care 
romanţa cu plăcere, cu o desăvârşită bună credinţă, un trecut îndepărtat, 
privit însă cu ochii prezentului. Revăzute, corectate, modificate de editori 
plini de pioşenie, dar care nu lucrau pentru istorici, aceste discuţii au 
alcătuit culegerea oficială şi de nenumărate ori tipărită sub titlul 
Tischreden. Pe baza acesteia, fără să se ostenească să critice sau să 
găsească notele originale, de altfel utile şi sincere, culese pe viu de 
ascultători, ei au tot scris şi rescris, fără încetare, povestea oficială, pe 
jumătate legendară şi aproape hagiografică, a anilor de tinereţe ai lui 
Martin Luther. Toți oamenii din generaţia mea au cunoscut-o. Manualele 
şcolare nu făceau decât să rezume, mai mult sau mai puţin inexact, marile 
monografii ale lui Köstlin, Kolde sau, în franceză, a lui Felix Kuhn. 


Piesa, trebuie să o spunem deschis, era bine compusă şi plină de 
dramatism. 

Mai întâi, tabloul dureros al unei copilării fără iubire, fără bucurie şi 
fără frumuseţe. Luther se năştea, probabil în 1483, pe 10 noiembrie, în 
ajunul zilei Sfântului Martin, în orăşelul Eisleben din Thuringia. Acolo 
avea să se întoarcă să moară şaizeci şi trei de ani mai târziu. Părinţii săi 


1 E., op. var. arg., |, 15-24; Dok., nr. 8. 

2 Prefaţa lui MELANCHTHON la Tomus II omnium operum M. Lutheri, Wittenberg, 
1546, 10. Retipărită în Corpus Reforma., Melanchthonis Opera, VI, 155-170; Dok., nr. 7. 

3 Luthers Tischreden in der Mathesischen Sammlung, p.p. KROKER, Leipzig, 1903, 
p. 192, nr. 232, 24 august 1540; W., Tischreden, IV, 704, nr. 5187. 

erau săraci: tatăl era miner, dur cu sine, aspru cu ceilalţi, mama, o 
menajeră epuizată, aproape distrusă de o muncă prea grea, bună cel mult 
să umple cu prejudecăţi şi superstiții înspăimântătoare un creier de copil 
uşor de impresionat. Aceste fiinţe lipsite de veselie îl creşteau pe micul 
Martin într-un târguşor, Mansfeld, populat cu mineri şi negustori. 

Sub autoritatea unor profesori brutali, copilul învăţa să citească şi să 
scrie, puţină latină şi rugăciuni. Ţipete acasă şi bătăi la şcoală. Era un 
regim dur pentru o fiinţă sensibilă şi nervoasă. La paisprezece ani, Martin 
pleacă în marele oraş Magdeburg să caute la Fraţii de Viaţă Comună şcoli 
mai savante. Pierdut însă în oraşul acesta necunoscut, obligat să cerşească 
o bucată de pâine din poartă în poartă, bolnav pe deasupra, nu a rămas 
acolo decât un an, după care s-a întors pentru puţină vreme în casa 
părintească, pentru a pleca apoi la Eisenach, unde avea rude. Abandonat 
de acestea, după noi suferinţe, întâlneşte în sfârşit nişte suflete caritabile, 
o femeie îndeosebi, Ursula Cotta, care îl înconjoară cu afecţiune şi o 
delicată tandreţe. Patru ani au trecut, primii ani ceva mai veseli din trista 
sa tinereţe. În 1501, dând ascultare ordinului tatălui său, Luther pleacă la 
Erfurt, unde era o universitate înfloritoare. 

Acolo, la Facultatea de Arte, a lucrat cu o ardoare febrilă. A luat 
bacalaureatul în 1501 şi a devenit magistru în 1505. Umbra tinereţii sale 
posomorâte se proiecta însă asupra unui destin care, pentru moment, 
rămânea mediocru. Dar câteva boli grave, un accident cumplit, spaima 
provocată de o ciumă ucigaşă şi, în sfârşit, şocul produs de un trăsnet care 
era să-l ucidă între Erfurt şi satul Stotternheim s-au abătut asupra lui 
Luther într-o succesiune rapidă. Această suită de incidente violente, 
acţionând asupra unui spirit frământat şi asupra unei sensibilităţi foarte 
accentuate, l-au făcut pe viitorul eretic să încline spre direcţia pe care, în 
mod firesc, trebuia s-o adopte un om cu temperamentul său. Renunţând 
la studiile profane, distrugând speranţele de realizare socială ale părinţilor 
săi, s-a dus să bată la poarta augustinilor din Erfurt. 

Primul act se încheia cu acest episod. Al doilea îl purta pe cititor la 
mănăstire. 

Călugăr de elită, Luther se supunea docil rigorilor regulamentului. Şi 
ce rigori! Douăzeci de texte, eşalonate între 1530 şi 1546, le-au scos la 
iveală decepţionanta cruzimel: „Da, într-adevăr, am fost un călugăr pios. 


1 Bine alese în STROHL, I, 78-79. 

Şi am respectat cu atâta stricteţe regulile, încât pot să spun că dacă un 
călugăr a ajuns vreodată în cer datorită vieţii sale monahale, eu aş fi ajuns 
cu siguranţă acolo. Numai că jocul ar mai fi durat câtva timp, iar eu aş fi 
murit de atâta priveghi, de rugăciuni, de lecturi şi de alte munci.”! Şi în altă 
parte: „Timp de douăzeci de ani, am fost un călugăr pios. Am ţinut o mesă 
în fiecare zi. Am fost atât de epuizat de rugăciuni şi posturi încât n-aş mai 
fi rezistat mult dacă aş mai fi rămas.” Şi mai departe: „Dacă mângâierea lui 
Hristos, prin Evanghelie, nu mi-ar fi uşurat viaţa, n-aş fi trăit nici doi ani, 
într-atât mă simţeam crucificat şi fugeam de furia divină...” 

De fapt, pentru ce aceste acte de penitenţă? Pentru a satisface un ideal 
derizoriu, singurul pe care Biserica i-l propunea lui Luther. Învățătura pe 
care o primea tânărul aprig în smerenia sa, care se închisese într-o 
mânăstire ca să-L întâlnească pe Dumnezeu, un Dumnezeu viu, pe acel 
Dumnezeu care părea că fuge de o lume mizerabilă, doctrina pe care şi-o 
însuşea din cărţile doctorilor ce treceau drept magiştri ai vieţii creştine, 
înseşi cuvintele, sfaturile şi îndemnurile duhovnicilor şi superiorilor săi 
— totul, până şi operele de artă din capele sau din pridvorul bisericilor, 
totul îi vorbea tânărului Luther despre un Dumnezeu puternic, necruţător, 
răzbunător, ţinând riguros socoteala păcatelor fiecăruia pentru a le arunca 
în faţa îngrozită a mizerabililor hărăziţi să le ispăşească. O doctrină 
atroce, făcută din disperare şi duritate. Ce hrană nepotrivită pentru un 
suflet sensibil, pătruns de tandreţe şi iubire! „Nu credeam în Hristos”, va 
scrie Luther în 1537, „dar Îl luam drept judecător sever şi cumplit, aşa 
cum este pictat deasupra curcubeului."2 Iar în 1539: „Ce des m-a speriat 
numele lui lisus!... Aş fi preferat să-l aud pe cel al diavolului, fiindcă 
eram convins că va trebui să fac multe fapte bune până ce, datorită lor, 
Hristos îmi va deveni favorabil şi deci prieten.” 

Astfel, intrat la mănăstire pentru a-şi găsi pacea şi certitudinea 
binefăcătoare a izbăvirii, Luther nu a întâlnit decât teroare şi îndoială. În 
zadar dubla numărul penitenţelor ucigătoare pentru trup, iritante pentru 
suflet, ca să dezarmeze mânia cumplită a unui Dumnezeu înfuriat. În 


l Pentru acest text şi pentru următoarele două, cf. E., Polit. d. Schr., XXXI, 273 (1533) 
şi Dok, nr. 61. E., Exeget. d. Schr., XLIX, 300 (1537) şi Dok, nr. 46. E., Op. exeg. 
lat., VII, 72 (1540-1542) şi Dok., nr. 18. 

2. Pentru acest text şi pentru următorul, cf. E., Exeg. d Schr., XLIX, 27 (1537) şi Dok., 
nr. 45. E., Exeg. d. Schr., XLV, p. 156 (1539) şi Dok., nr. 27. 


zadar încerca să forţeze certitudinea eliberatoare prin posturi, priveghi şi 
frig: Fasten, Wachen, Frieren, trinitate sinistră şi refren monoton al 
tuturor confidenţelor sale. De fiecare dată, după efortul supraomenesc al 
mortificării, după spasmul anxios al speranţei, urma recăderea, şi mai 
lamentabilă, în depresie şi disperare. Copilul trist de la Mansfeld, devenit 
augustinul scrupulos de la Erfurt, se îndoia şi mai mult de posibilitatea 
izbăvirii sale. Într-o creştinătate surdă la strigătele inimii, într-o 
creştinătate care-şi dă templele pe mâna unor negustori nepricepuţi, 
turmele, ciobanilor nepricepuţi, iar discipolii, profesorilor nepricepuţi, 
nimic în afara lamentaţiilor tovarăşilor săi de mizerie, nimic nu putea fi 
ecoul suspinelor credinciosului avid de credinţă vie, a cărui foame era 
înşelată cu iluzii deşarte. 

Atunci a apărut un om, un mistic cu sufletul plin de compasiune. 
Doctorul Staupitz, devenit în 1503 vicar general al augustinilor din toată 
Germania, s-a aplecat cu multă bunătate asupra conştiinţei suferinde a 
acestui tânăr călugăr plin de râvnă şi i-a ascultat spovedania. A fost 
primul care-i ţinea predici despre un Dumnezeu al iubirii, al milei şi 
iertării. Şi, mai ales, îl îndemna la acţiune pentru a-l smulge angoaselor 
deşarte. În 1502, la Wittenberg, electorul Frederic cel Înţelept crease o 
universitate. Staupitz preda acolo. În toamna lui 1508, l-a chemat şi pe 
Luther, i-a încredinţat un curs despre Etica lui Aristotel şi l-a obligat în 
acelaşi timp să-şi urmeze studiile la Facultatea de Teologie. Rechemat la 
Erfurt în anul următor, Luther şi-a continuat acolo studiile şi profesoratul; 
în 1510, devenea bacalaureat în teologie, îl explica pe Pierre Lombard, 
ţinea predici care aveau succes. Crizele de disperare se răreau. Părea să 
fie salvat. Dar o nouă lovitură de teatru avea să repună totul în discuţie. 


II. DE LA ROMA LA INDULGENŢE 


La sfârşitul lui 1510, fratele Martin Luther pleca la Roma cu nişte 
treburi ale ordinului. O speranţă imensă îi dădea aripi. Se ducea, el, un 
pelerin pios, către cetatea marilor pelerinaje, la Roma Martirilor, centru 
viu al creştinătăţii, patrie comună a fidelilor, augustă reşedinţă a vicarului 
lui Dumnezeu. Ce-a văzut însă? O Romă a familiei Borgia, devenită, cu 
puţin timp în urmă, Roma papei Iuliu. 

Când, profund tulburat, fugind de Babilonul blestemat, de curtezanele 
sale, de bravi, de desfrânaţi, de clerul simoniac, de cardinalii săi fără de 
credinţă şi moralitate, Luther se întorcea în Germania natală, purta în 
suflet o ură de neîmpăcat faţă de Marea Desfrânată. Abuzurile, acele 
abuzuri pe care creştinătatea le înfiera în unanimitate, fuseseră văzute de 
el pe viu, trăind şi înmulţindu-se cu insolenţă sub frumosul cer al Romei. 
Le cunoştea sursa şi originea. La mănăstire, între 1505 şi 1510, avusese 
posibilitatea să măsoare decăderea învăţăturii creştine. Resimţise, până în 
adâncul sufletului său sensibil, sărăcia secătuitoare a doctrinei faptelor 
bune. La Roma, în 1510, cumplita mizerie morală a Bisericii îi apăruse în 
toată goliciunea sa. La modul virtual, Reforma era deja făcută. 
Mănăstirea şi Roma îl transformaseră pe Luther în luteran încă din 151]... 

Şi totuşi, încă nu i se auzea glasul. Ca fiu respectuos al Bisericii, făcea 
eforturi så ascundă sub o pietate filială o prea puternică ruşine. Îşi reluase 
în tăcere viaţa de meditaţie, de rugăciune, de învăţătură şi de predică. 
Staupitz îl susţinea în continuare. Dorind să-i cedeze catedra de la 
Universitate, îl face egumen al augustinilor din Wittenberg şi îl obligă să-şi 
ia licenţa în teologie la 4 octombrie 1512. Doctor pe 19, Luther îşi 
inaugurează cu două cursuri, unul despre Psalmi (1513-1515), celălalt 
despre Epistola către Romani (1515-1516), funcţiile profesorale pe care 
avea să le exercite timp de aproape treizeci de ani. 

Puțin câte puţin, înlăturând în sfârşit nişte legături sufocante, începea 
să-şi făurească o teologie personală. Cum şi care? Odinioară, istoricii nu-şi 
puneau aceste întrebări. În primele două sute de pagini ale cărţii sale, 
Kuhn n-a scris un rând măcar despre formarea ideilor religioase ale lui 
Luther între 1505 şi 1517, iar când izbucneşte Afacerea indulgențelor, 
cititorul nu află nimic despre sentimentele, deja foarte bine conturate, ale 
Reformatorului. Istoricii germani din generaţia lui Kuhn, care au 
constituit modelele acestuia, se referă doar la textul din 1545 semnalat 
mai sus. Îmbătrânit, aproape de moarte, Luther îşi prezintă în el curba 
evoluţiei sale, deformând-o; într-o pagină celebră, pe care nimănui nu-i 
trecea prin gând să o critice pe vremea aceea, el ne arată peliniştea pe care 
i-o provocau cuvintele Sfântului Pavel în Epistola către Romani: Justitia 
Dei revelatur in illo, Dreptatea lui Dumnezeu este revelată în 
Evanghelie. 


l E., op. var. arg., 1, 15; Dok., nr. 8, 16-17; STROHL, I, 140. 


Dreptatea lui Dumnezeu? Dreptatea unui judecător nemilos, fără 
îndoială, care nu este sensibil la slăbiciuni şi compromisuri şi care, atunci 
când oamenii se înfăţişează la judecată, le cântăreşte faptele şi acţiunile 
cu o imparţialitate înspăimântătoare. Dar acest fel de dreptate nu este oare 
cruzime? Oare ființa umană nu este astfel destinată negreşit morţii şi 
pedepselor eterne? Omul decăzut s-ar fi putut oare arăta altfel decât rău? 
Condus doar de forţele sale, acest neputincios nu ar fi putut nicidecum 
îndeplini acţiuni meritorii! Şi Luther este indignat de un Dumnezeu care, 
chiar în Evanghelie, când anunţă oamenilor Vestea cea Bună, are 
pretenţia să le ridice în faţă eşafodul neîndurător al dreptăţii şi mâniei 
Sale. A simţit aşa până în ziua în care, după o iluminare bruscă a spiritului 
său, călugărul a înţeles că dreptatea despre care vorbea Sfântul Pavel, 
dreptatea revelată oamenilor de Evanghelie, este de fapt „dreptatea din 
care trăieşte cel drept, cu dar de la Dumnezeu, dacă are credinţă”, 
dreptatea pasivă a teologilor, „cea prin care Dumnezeu, în milostenia Sa, 
ne iartă datorită credinţei noastre, după cum s-a şi scris: cel drept va trăi 
prin Credinţă”. 

Şi, fără să se preocupe de aprofundarea acestor formule nu prea clare, 
fără a se întreba dacă sexagenarul din 1545 reproducea exact demersurile 
intime ale călugărului din 1515, istoricii au tras aceeaşi concluzie ca şi 
Reformatorul: „De îndată, am simţit cum renasc. Uşile s-au deschis larg. 
Intram în Paradis. Scriptura îmi revela în întregime o altă faţă.” 
„Descoperirea” doctorului a fost luată drept germenele fecund al unei 
Biserici noi, salutată ca atare, şi nimic mai mult. 


Aşa se face că în 1517, un Luther care-şi reţinea cu mare greutate, 
ascunzându-le în adâncul inimii, nişte cuvinte tulburătoare, asistă la 
izbucnirea unui scandal cumplit. Papa încredinţase indulgenţe unui tânăr 
de douăzeci şi trei de ani, Albrecht de Brandenburg, care, în mai puţin de 
doi ani, primise succesiv arhiepiscopia de Magdeburg, episcopia de 
Halberstadt şi arhiepiscopia de Mainz. Indulgenţele erau recomandate şi 
vândute cu un cinism atât de blasfemator, încât, în faţa acestui trafic 
odios, în faţa afirmației repetate de mii de ori de către speculanţii în 
veşmânt bisericesc că banii pot şterge cele mai grele păcate, vocea 
răzbunătoare a lui Luther face să se audă, în sfârşit, indignarea sa prea 
mult timp stăpânită. 


19 


De la un capăt la celălalt al unei Germanii care era sătulă de abuzuri, 
scârbită de ruşine, istovită de scandaluri — dar în care afacerea Reuchlin, 
între altele, deja ridicase spiritele libere împotriva barbariei retrograde şi 
a obscurantismului intelectual şi moral al scolaştilor —, cuvintele sale 
fierbinţi răsunau cu mânie şi erau amplificate de un ecou formidabil. 
Augustinul revoltat ajunsese o forţă doar în câteva zile, în câteva 
săptămâni. Cu un elan năvalnic, el relua opera întreruptă a marilor 
concilii reformatoare pentru a o face să triumfe, mai relua şi aspiraţiile 
acelor intelectuali clarvăzători dar timoraţi, inspirați, se pare, până atunci 
de Erasm, care pretindeau, prin cultul lor binefăcător pentru ştiinţele 
umaniste, så elibereze elitele de orice barbarie, de orice formă de tutelă a 
unei scolastici şi teologii degenerate, aspirații cărora el voia să le dea 
concluzia necesară. Alăturându-se lui Ulrich von Hutten, Luther 
proclama în faţa mulțimilor profund mişcate bucuria formidabilă de a trăi 
într-un secol în care Renaşterea şi Reforma se întrepătrund. Îşi lansa 
cântul triumfal, de eliberare, spre toate colţurile unei Europe care părea, 
la apelul sâu, să se trezească şi să se ridice din morţi. În zadar încercau 
papa şi împăratul, care nu erau decât luminile pâlpâinde ale unei lumi în 
prăbuşire, să-l intimideze pe bietul călugăr răzvrătit împotriva puterii lor 
multiseculare. La Dieta de la Worms, care a avut loc joi, 18 aprilie 152], 
stând în picioare la lumina torțelor, în sala mare plină până la refuz, în faţa 
unei mulţimi a cărei suflare o simţea drept în faţă, în prezenţa Cezarului 
german şi a legatului pontifical de la Roma, Luther a proclamat, cu o voce 
pe care angoasele sale o făceau şi mai patetică, nu numai decăderea unei 
papalități uzurpatoare şi degenerate, ci şi drepturile imprescriptibile ale 
conştiinţei individuale, ceea ce era mult mai mult şi mult mai bine. „Să 
retractez ceva nici nu pot, nici nu vreau... căci nu este nici sigur şi nici 
cinstit să acţionezi împotriva conştiinţei tale.” Nemuritoare cuvinte, care 
s-au răspândit astfel încât să acopere omenirea, şi cu atât mai irezistibile 
cu cât spiritul îi era cuprins de teamă, iar trupul îi tremura chiar atunci 
când cuvântul său urca, fără ezitare, spre puterile coalizate ale trecutului 
medieval. Bietul călugăr îmbrăcat în veşminte modeste, uluit la început 
de fastul şi pompa unei adunări princiare, devenea, pentru secolele ce 
aveau să urmeze, vestitorul măreț al lumii moderne. 

Îşi crea, proclamând-o, incomparabila sa demnitate umană. 


III. UN INOPORTUN 


Această poveste frumoasă, vie şi foarte dramatică, se potrivea de 
minune cu tot ce se spunea pe atunci despre originile şi cauzele Reformei 
protestante. Nu se născuse ea oare din abuzurile Bisericii, adesea 
denunţate în secolul al XV-lea, dar care se agravau pe zi ce trecea? 
Abuzuri materiale: simonie, trafic de beneficii şi de indulgenţe, clerici cu 
o viaţă desfrânată, o descompunere rapidă a instituţiei monastice. De 
asemenea, abuzuri morale: decadenţă şi mizerie a unei teologii care 
reducea credinţa vie la un sistem de practici fără viaţă. Deodată, edificiul 
s-a prăbuşit; totul a fost răsturnat, dislocat, tulburat de iniţiativa unui 
singur om. Au trebuit să treacă douăzeci de ani pentru a lichida urmările 
unei asemenea revoluţii. 

Părintele Henrich Seuse Denifle, subarhivar al Sfântului Scaun, era, în 
ultimii ani ai secolului al XIX-lea, un erudit cunoscut în mediile savante. 
De-a lungul unei vieţi relativ scurte (avea să moară în 1905 la 61 de ani), 
acest tirolez de origine belgiană îşi satisfăcuse pe deplin, în douăzeci de 
feluri, pofta straşnică de ştiinţă. 

Mai întâi, a fost văzut ocupându-se de teologia mistică, pregătind o 
ediţie critică a operelor lui Henrich Suso, fără a-i neglija pe Tauler sau pe 
Meister Eckhart. Apoi, s-a interesat de Universitățile medievale; şi se ştie 
cum, cu ajutorul lui Emile Chatelain, asigurase, între 1889 şi 1897, 
publicarea unui monument capital al istoriei intelectuale franceze: 
Catastiful de averi şi venituri al Universităţii din Paris. În sfârşit, 
extrăgând la Vatican date din registrele cu jalbe, culesese şi publicase o 
mare cantitate de documente relative la starea jalnică a bisericilor, 
mănăstirilor şi azilurilor din Franţa în timpul Războiului de 100 de Ani. 
Lucrări paşnice şi onorabile: Academia de Înscrisuri îi recunoscuse 
meritele trecând numele lui Denifle pe listele sale. Subarhivarul de la 
Vatican părea destinat pentru tot restul zilelor sale unei trude inocente de 
erudiție medievală. 

Or, în 1904, la Mainz, pe cerul senin al studiilor despre luteranism, s-a 
auzit un tunet, cu o altă rezonanţă decât a celui de pe drumul spre 
Stotternheim. Semnat de Părintele Denifle, apărea primul volum al unei 
opere intitulate Luther și luteranismul. Într-o lună, tirajul a fost epuizat!. 


l Vezi Nota bibliografică. 


Germania luterană fremăta de mânie şi de îngrijorare mocnită. O parte a 
Germaniei catolice, consternată în prudenţa sa politică, ridica braţele spre 
cer într-un gest vag de dezaprobare. Revistele, ziarele, orice foaie din 
acest ţinut atât de bogat în hârtie tipărită, toate vorbeau numai despre 
Luther. În adunări, guvernanţii erau interpelaţi asupra unei cărţi groaznice 
Şi de-a dreptul profanatoare. 


Spirit religios pasionat şi convins, Părintele Denifle se apucase, în timp 
ce-şi scria lucrările despre mănăstirile franceze din secolul al XV-lea, să 
cerceteze cauzele unei decadenţe prea evidente. Prelungindu-şi studiile 
spre secolele din urmă, se lovise de Reforma luterană. Avea oare să dea 
înapoi şi, invocându-şi incompetenţa, să se recuze? Să dea înapoi? Nu era 
un gest familiar lui Denifle. De la Preger la Jund şi M. Fournier, numeroşi 
erudiţi au putut să măsoare asprimea lipsită de menajamente pe care 
însuşi combativul dominican o botezase „francheţe tiroliană”. Aparenta sa 
incompetenţă? Ei bine, de la ea i se va trage forţa, o forţă de la început 
irezistibilă. 

Medievist, Părintele Denifle studiase de mult teologiile medievale. Pe 
cele ale misticilor, din plăcere. La fel şi pe ale celorlalți — ale marilor 
doctori din secolele al XII-lea şi al XIII-lea. Or, luterologii oficiali, lipsiţi 
de o cultură atât de vastă, nu cunoşteau în general ceea ce Denifle 
cunoştea foarte bine. Este neîndoielnic faptul că ignorarea aproape totală 
a ideilor şi doctrinelor care i-au servit drept punct de plecare Augustinului 
din Erfurt şi Wittenberg nu avea cum să dea vigoare interpretării ideilor 
luterane. Pe de altă parte, om al Bisericii, monah cu o experienţă 
personală a vieţii şi practicilor monastice, Părintele Denifle avea şi prin 
aceasta un ascendent asupra profesorilor luterani din Germania, evident 
chiar de la primele cuvinte. Cei mai avizaţi s-au grăbit să-şi recunoască 
greşeala. Ceilalţi? O ploaie de lovituri a răsunat voios pe douăzeci de 
perechi de spinări academice şi profesorale. Chiar şi astăzi, deşi lucrarea 
a fost temperată de Părintele Weiss, care a terminat-o, sau de Abatele 
Paquier, care a mai epurat-o când a tradus-o, profesioniștii amatori de 
„note de subsol” apreciază, ca nişte cunoscători ce sunt, dibăcia unui 
descoperitor de perle de cea mai bună calitate. 

Acestea sunt însă detaliile cele mai neînsemnate ale unei poveşti. De 
fapt, ce dorea Denifle? Mai întâi, şi acesta era aspectul cel mai vizibil al 


demersului său, să schimbe imaginea lui Luther. A lui Luther omul. Să-l 
dea jos de pe un piedestal ocupat abuziv. Să pună în locul efigiei 
mincinoase a unui semizeu, sau, mai bine zis, a unui sfânt cu obrajii 
rumeni, cu părul buclat, cu un aer patern şi limbaj blajin, imaginea 
modelată după natură a unui om plin de talente, fără îndoială, şi de daruri 
superioare — n-am negat niciodată, spunea Denifle, că Luther a fost 
foarte înzestrat! —, dar şi de tare grosolane, josnicii şi mediocrităţi. La un 
savant oarecare, la un jurist sau la un politician ar fi fost scuzabile, dar ne 
întrebăm dacă la fel stau lucrurile şi cu fondatorul unei religii. Şi Denifle 
se înverşunează. Beneficiind din plin de o cantitate mare de arme, Denifle 
a scris despre Luther şi poligamie, despre Luther şi băutură, despre 
Luther şi scatologie, minciună şi vicii o serie de paragrafe animate de o 
sfântă şi îmbucurătoare furie. Ticsite, de altfel, cu texte, dar şi cu 
interpretări abuzive, uneori chiar delirante şi, în acest din urmă caz, atât 
de exagerate, prezentate cu atâta candoare pe un fond de ură, încât cititorii 
mai puţin critici erau obligaţi să gândească: „E o neînțelegere la mijloc”. 
Pentru a-i mulţumi pe aceştia şi, dimpotrivă, pentru a-i exaspera pe fiii 
respectuoşi ai Reformatorului înclinați să joace, faţă de un tată nesocotit, 
rolul discret al fiului lui Noe, mai rămâneau însă zeci şi zeci de 
documente din cale afară de autentice şi de înşelătoare. 

Desigur, este adevărat că ele nu dovedeau întotdeauna mare lucru. La 
urma urmelor, pentru istoria generală a Reformei germane, nu prea avea 
importanţă că, de-a lungul vieţii sale, Luther a băut mai puţină bere de 
Wittenberg şi ceva mai mult vin renan, că a strâns-o sau nu prea tare în 
braţele sale conjugale pe Katharina, că a adresat papei, prelaţilor şi 
călugărilor injurii excesiv de obscene. Încurcătura în care se aflau 
luterologii recunoscuţi când se încăpăţânau să se contrazică asupra 
citatelor — în loc să ridice bărbăteşte, în faţa imaginilor caricaturale care 
se înfruntau (Luther cel întru totul roz, fiir das Christliche Haus, şi cel 
întru totul negru, după moda tiroliană), un Luther cu adevărat uman, cu 
virtuţi şi slăbiciuni, cu splendori şi josnicii, cu grosolănii ce nu pot fi 
scuzate şi cu o nobleţe de nepreţuit, un Luther nuanţat, viu, făcut din 
contraste şi opoziții —, ei bine, încurcătura aceasta dădea de gândit şi 
prelungea apăsător o jenă penibilă. 


1 D.-P., I, LXX. 

Totuşi, veritabila importanţă a lucrării Luther şi luteranismul nu 
trebuie câutată doar aici. În cartea aceasta nu erau numai interpretări 
abuzive sau citate valabile, şi unele şi altele pretându-se la scandal. Se 
mai gâsea şi altceva: o manieră nouă de a concepe şi de a prezenta geneza 
ideilor inovatoare ale lui Luther, evoluţia sa religioasă între 1505 şi 1520, 
perioadă considerată în linii mari. 


IV. ARGUMENTAȚIA LUI DENIFLE 


E bine de ştiut că, în 1899, Ficker, profesor la Universitatea din 
Strasbourg, pusese mâna, la Roma, pe un document deosebit de preţios, 
un fragment din Palatina de la Heidelberg, dusă acolo în timpul 
Războiului de Treizeci de Ani: Cod. Palat. lat., 1826, din Biblioteca 
Vaticanului. Este vorba de copia lui Aurifaber (Johann Goldschmied:, 
ultimul famulus al lui Luther, primul care a editat Tischreden) a cursului, 
necunoscut până atunci, pe care Luther l-a ţinut la Wittenberg în 1515 şi 
1516, asupra Epistolei câtre Romani. Nu a trecut mult timp şi Ficker a 
avut o nouă surpriză: a descoperit manuscrisul original al lui Luther, care 
zăcea liniştit în Biblioteca din Berlin... 

Documentul avea, după părerea multora, o mare valoare, deoarece 
permitea cunoaşterea gândirii lui Luther în detaliu la o dată deosebit de 
interesantă: în ajunul scandalului Indulgenţelor. Textele datate 1505-1517 
cunoscute până atunci erau mediocre: nişte note marginale, seci, la 
diverse lucrări ale lui Pierre Lombard, ale Sfântului Augustin, ale 
Sfântului Anselm, ale lui Tauler, Dictări asupra Psaltirii din 1513-1514, 
operă a unui novice care îşi caută calea; câteva predici, nişte scrisori, şi 
cam atât. Cursul din 1515-1516 era deci o operă importantă şi bogată. 
Interesul textului comentat, acea Epistola către Romani al cărei rol istoric 
în timpul Reformei este bine cunoscut, se adăuga propriei valori a 
gloselor lui Luther. Pe scurt, pentru prima oară, cu deplină siguranţă şi pe 
baza unui text datat cu precizie, avea să fie posibil studiul adevăratei stări 
a gândirii luterane în ajunul evenimentelor decisive din 1517-1520. 

Trâind la Vatican, Denifle a ştiut totul despre descoperirile lui Ficker. 
Pe de altă parte, lucrase şi el pe Palatinus 1826, unde a găsit o mulţime 
de indicaţii şi de texte noi. Le-a adus cu abilitate în dezbatere. Restituirea 


evoluţiei luterane, între 1505 şi 1517, a câştigat, în ciuda multor excese şi 
violențe compromiţătoare, un prestigiu şi un interes ieşite din comun. 


Denifle stabilea un principiu: „Până în zilele noastre, istoria lui Luther 
de dinaintea căderii fusese clădită mai ales pe afirmaţiile ulterioare ale 
sale. Înainte de toate, ar trebui så facem o critică a acestor afirmaţii.”! 
Principiu inatacabil şi salutar; ce conţineau însă aceste afirmaţii atât de 
contestabile? Două lucruri: atacuri la adresa învăţământului asigurat de 
Biserică, pe când Luther mai făcea încă parte din ea, şi explicaţii asupra 
motivelor care l-au făcut pe Luther să se desolidarizeze de acest 
învățământ. Un proces, dacă vreţi, şi o pledoarie. 

Un proces? Dar ce spunea Luther despre instruirea ce i se făcuse, pe 
când era călugăr la mănăstire, nu era decât o urzeală de erori, de invenţii 
şi de calomnii. Nu, acest tablou derizoriu pictat de un Luther foarte atent 
la efectele pe care avea să le producă, preocupat de a crea cel mai sumbru 
contrast pentru învăţătura sa strălucită, nu era deloc exact. Şi, reluând una 
câte una alegaţiile autorului ereziei, Denifle le discuta, le înfrunta direct, 
le distrugea. 

Biblia era necunoscută în mănăstiri, aşa se spune în faimoasele 
afirmaţii culese de Lauterbach?, al căror incipit candid — „22 Feb., dicebat 
de insigni et horrenda caecitate papistarum” — arăta că, la 22 februarie, 
Doctorul vorbea despre „remarcabila, oribila orbire a papiştilor...”. 
Într-adevăr, remarcabilă şi oribilă: acei papişti nu ignorau numai Biblia, 
erat omnibus incognita. La cei douăzeci de ani ai săi, Luther nu văzuse 
niciodată o Biblie. Descoperind una, din întâmplare, într-o bibiotecă, 
începu să o citească, så o recitească de atâtea ori şi cu atâta pasiune, încât 
Doctorul Staupitz a fost cuprins de admiraţie... Oare aşa o fi? Denifle ne 
aminteşte că prima carte primită din mâinile stareţului de către novicele 
Luther în momentul intrării la augustinii din Erfurt a fost chiar o Biblie, 
o Biblie groasă legată în piele roşie. Luther ne-o spune şi el foarte 
limpede: „Ubi monachi mihi dederunt biblia, rubeo corio tecta.'3 Deci 
papiştii aceia ştiau cel puțin că Biblia exista, nu-i aşa? 


1 D.-P., I, LXVII. 


2 SEIDEMANN, A. Lauterbachs Tagebuch, 1872, 36; Tischreden, III, 598, nr. 3767; 
Dok., nr. 41. 


3 N. ERICEUS, Sylvula Sententiarum, 1566, p. 174; Dok., nr. 76. 

Dumnezeul iritat, Dumnezeul răzbunării şi al mâniei, „Dumnezeul de 
pe curcubeu” al pictorilor şi al sculptorilor înfăţişând Judecata de Apoi? 
Contabilul incoruptibil, fluturând decontul tuturor abaterilor? Prostii. De 
douăzeci de ori pe zi, fratele Martin, spunându-şi rugăciunile, citindu-şi 
breviarul, îl invoca pe Dumnezeul clemenţei, al milei şi al iertării 
propovăduit în general de Biserică: Deus qui, sperantibus in te, misereri 
potius eligis quam irasci.. 

Cât despre mortificări, posturi, opere de penitenţă atât de dure încât 
Luther, practicându-le conform regulilor, fusese pe punctul de a-şi ruina 
sănătatea şi-şi pierduse oricum sufletul, pentru că Biserica promitea 
iertarea celor care le îndeplineau, făcând astfel o cumplită înşelătorie, 
putem spune că şi acestea sunt reproşuri absurde. Dacă pe la 1510 stareţii 
din mânăstiri îi constrângeau pe călugări la excesele de penitenţă care 
l-au indignat pe Luther, ar fi cazul să încetăm să-i acuzăm de delăsare, de 
dezordine şi de senzualitate nestăpânită pe aceşti oameni. Regulamentul? 
Cel al augustinilor îndeosebi? Nu avea nimic excesiv. Era de altfel 
susceptibil de îmbunătăţiri favorabile călugărilor mai slabi sau de la care 
se cerea un serios efort intelectual. Scopul mortificărilor? Ce afirmă 
doctrina bisericească despre ele? Luther o spune şi o repetă: „Ne erau 
prezentate ca trebuind, prin exces, să ne aducă iertarea...” Neruşinată 
minciună! Dacă ar fi crezut aşa ceva, Luther n-ar fi fost decât „un simplu 
imbecil”. Dar nu a crezut niciodată acest lucru. În primele sale scrieri, a 
propovâduit de nenumărate ori doctrina cea bună, autentică, unica 
doctrină a Bisericii asupra operelor de penitenţă: practicate cu discreţie, 
ele nu sunt decât un mijloc de a potoli trupul, de a mortifica dorinţele 
păcâtoase, de a-l. scăpa pe bătrânul Adam de ceea ce îl provoacă?... 
Declaraţiile lui Luther fac din el un calomniator. Ce să mai spunem 
despre cei care-l linguşeau? Despre acea turmă credulă care, fără să le 
critice, ia de bune toate vorbele magistrului? Să se termine cu aceste 
procedee: „Se începe prin a denatura doctrina catolică şi apoi se trece la 
atac împotriva ei.” Odată lansat în discuţia acestor teme familiare, Denifle 
devenea inepuizabil. Înşirând textele, nimicindu-şi adversarii, scotea la 
iveală uimitoare confuzii, cel puţin la luterologi, pe care aceştia au trebuit 
totuşi să le recunoască. 


DP, II, p. 327-363. 
2 D.-P., II, p. 284-292. 


Acestea fiind spuse despre proces, urmează pledoaria: povestirea 
deformată, fabricată mult mai târziu, a unei conversații pline de pretexte 
specioase. Şi în această privinţă critica lui Denifle era aspră. 

Ne amintim — l-am analizat deja — faimosul pasaj al autobiografiei 
din 1545. Pur şi simplu un roman, declara Denifle. Ah! Oare toţi Doctorii 
Bisericii de dinainte de Luther înţeleseseră prin justitia, în faimosul text 
al Epistolei către Romani (1, 18), justitia puniens, mânia lui Dumnezeu 
pedepsindu-i pe păcătoşi? Ei bine, el, Denifle, trecuse în revistă 
comentariile, tipărite sau manuscrise, făcute de şaizeci de autori de primă 
mărime ai Bisericii Latine, eşalonaţi din secolul al IV-lea până în secolul 
al XVI-lea. Nici unul nu a înţeles prin Justiţia lui Dumnezeu justiţia care 
pedepseşte; toţi, dar absolut toţi, o înţeleseseră ca justiţia care ne 
dezvinovăţeşte, graţia care ne îndreaptă şi care e gratuită, o îndreptare 
reală şi veritabilă datorită Credinței. Or, printre aceşti şaizeci de autori se 
aflau câţiva pe care, fără putinţă de tăgadă, Luther îi cunoscuse şi le 
respecta ideile: Sfântul Augustin, Sfântul Bernard, Nicolas din Lyra sau 
Lefèvre d'Etaples. Ba mai mult, oricât de mult ne-am întoarce în timp 
în gândirea sa, atunci când vorbeşte de justiţia divină (de exemplu în 
glosele asupra Sentinţelor lui Pierre Lombard), Luther nu vede niciodată 
în ea justiţia care pedepseşte, ci graţia îndurătoare a lui Dumnezeul. 

Şi atunci, de ce au apărut aceste minciuni sub pana lui Luther, în 
ajunul morţii sale? Pentru că Reformatorul nu voia să mărturisească 
adevărul. Pentru că voia să ascundă evoluţia reală a gândirii sale... 

În Luther trăiau doi oameni: un orgolios şi un senzual. Dispreţuind 
toate doctrinele sfinte, orgoliosul nutrise iluzia necugetată că va reuşi să 
se mântuiască singur. Şi alţii, înaintea lui, avuseseră aceeaşi iluzie: alţi 
creştini şi alți călugări, creştini proşti şi călugări proşti care ignorau însuşi 
spiritul religiei lor... Luther o ştia; la 8 aprilie 1516, el îi denunța, într-o 
scrisoare către un confrate?, pe aroganţii mândri că se arată în faţa lui 
Dumnezeu împodobiţi cu meritul de a fi înfăptuit acte de penitenţă. Dar 
dacă eforturile şi penitenţele ar trebui să ne ducă spre pacea şi liniştea 
conştiinţei, ne întrebăm totuşi de ce a murit Hristos. De fapt, orgoliosul 
din Luther s-a lovit de celălalt Luther, de cel senzual, de un biet om cu 
voinţă nesigură, slab în faţa instinctelor şi lipsit de o adevărată delicateţe. 


1 D.-P., II, p. 366. 
2 END., I, nr. 11, p. 29. 

De un om care alimenta o concupiscenţă tot mai despotică, ce îl ducea la 
disperare... 


Concupiscenţă, o noţiune cunoscută bine de teologi. Ei afirmă că în 
fiecare dintre noi dăinuie, ca urmă a păcatului originar, nu numai 
instinctul de lăcomie trupească şi spirituală care, în sens restrâns, poate fi 
numit concupiscenţă, ci şi un foc de nestins, fomes peccati, pe care-l 
alimentează dragostea excesivă de sine, pe de o parte, şi de sine în raport 
cu bunurile perisabile, pe de altă parte. A lupta împotriva păcatului 
înseamnă, mai precis, să faci eforturi să-ţi înfrânezi concupiscenţa, să o 
supui spiritului, el însuşi supus lui Dumnezeu, într-un cuvânt să împiedici 
ca pormirile rele, când ajung să domine, să dea naştere păcatului... Or, 
Luther s-a înşelat în privinţa concupiscenţeil. Mai întâi a crezut că, prin 
practicarea virtuţilor, va.reuşi să o înăbuşe. Fireşte, a eşuat. Departe de a 
se diminua, concupiscenţa sa, luând proporţii în continuare, a devenit atât 
de irezistibilă, încât, încetând să mai lupte, el a cedat cu totul în faţa ei. 
Este invincibilă, a declarat el atunci. Este însuşi păcatul — păcatul 
originar, păcatul care dâinuie în noi orice am face. Şi, cum are un rol în 
toate actele noastre, chiar şi în cele bune, toate operele noastre de 
binefacere sunt deja pângărite. În toate, în străfundul tuturor, există un 
păcat, mai bine zis păcatul. Astfel, omul nu poate dobândi vreun merit, 
nici så îndeplinească Legea. Evanghelia nu este Legea, ea este doar 
promisiunea iertării păcatelor. Nu există în ea decât o poruncă, una 
singură, dar care spune totul: să accepţi cuvântul lui Dumnezeu şi să crezi 
în el. 

Ce rază de lumină! Iată adevăratul punct de plecare al lui Luther. Toate 
lucrurile spuse de el, unele chiar contradictorii, despre Dreptatea lui 
Dumnezeu, pasivă sau activă, nu sunt decât nişte biete artificii imaginate 
pentru a masca realitatea, pentru a-l scuti pe părintele Reformei de ruşinea 
de a mărturisi adevărata sursă a apostaziei sale: starea tristă a unui suflet 
atât de atras de rău, într-o asemenea măsură căzut pradă concupiscenţei, 
încât, recunoscându-se învins, îşi aruncă armele şi-şi ridică propria 
mizerie la rangul de lege comună. 


l| D.-P., II, p. 381; 391-407. 


Astfel îşi prezenta Denifle argumentele, cu o convingere, o cunoaştere 
şi o brutalitate deopotrivă de impresionante. Şi ne vom întreba: „La ce 
bun să reproducem argumentaţia aceasta? Cartea aprigului dominican nu 
mai există. Cine s-ar mai apuca astăzi să caute în ea ceea ce trebuie să 
crezi despre Martin Luther? Nimeni, nici măcar adversarii catolici ai 
Reformatorului, mai ales de când un:iezuit savant şi prudent, Părintele 
Hermann Grisar, a lichidat cu dibăcie demersul de distrugere, oarecum 
compromiţătoare, a fostului subarhivar al Vaticanului, în trei volume 
enorme publicate între 1911 şi 1912.” 

Este adevărat. Cartea lui Denifle a fost topită, diluată şi într-un fel 
transformată cu rapiditate în vreo sută de cărți şi memorii redactate într-un 
spirit diferit, unde se regăsesc reluate, discutate, cercetate, unul câte unul 
sau împreună, toate faptele, toate argumentele pe care el le aducea în 
marea dezbatere luterană... Este un motiv în plus pentru a reaminti, printr-o 
analiză rapidă, care era sistemul impresionant şi specios pe care Luther 
und Luthertum îl propunea într-o frumoasă dimineaţă luterologilor scoşi 
cu brutalitate din vechile lor obiceiuri. Şi apoi — mai e cazul s-o spunem? 
— o carte ca aceasta ar fi într-adevăr dăunătoare, dacă, punând la 
dispoziţia celorlalţi o imagine a lui Luther care să corespundă gustului 
personal al autorului, nu ar da cititorilor senzaţia vie, chiar violentă 
uneori, că multe alte imagini, şi foarte diferite, au pretins să-i surprindă 
înfăţişarea, să traseze un portret fidel şi sintetic al Reformatorului, fără ca, 
în această privinţă, cuvântul „certitudine” să mai poată fi pronunţat şi de 
alţii în afară de proşti. 


CAPITOLUL II 


REVIZUIRI: 
ÎNAINTE DE REVELAŢIE 


Violent atacați de Denifle, învinuiți personal în cartea sa, ironizaţi şi 
criticaţi pentru ideile şi atitudinile lor, exegeţii, deținători ai tuturor 
prerogativelor, au început prin a tuna şi a. fulgera. Apoi, cu o ardoare 
demnă de toată lauda, s-au reapucat de treabă. 

Pământul era presărat cu dărâmături. O construcţie pe care o găseau 
odioasă, dar care li se impunea prin îndrăzneală şi logică, se ridica pe 
ruinele frumosului edificiu pe care îl desăvârşiseră cu atâta dragoste şi 
efort. Din toate părţile sufla un vânt de înnoire. Emoţia provocată de 
apariţia lucrării Luther und Luthertum încă nu se potolise când un om de 
mare talent, un teolog reformat, Ernest Troeltsch, începea să exprime, 
într-o serie de lucrări, idei care se întâlneau cu ideile lui Denifle şi uneori 
coroborau într-un mod destul de curios anumite teze ale acestuial. 

Putem spune oare că, în secolul al XVI-lea, venirea Timpurilor 
Moderne a fost marcată de Reformă? Oare mentorul eroic şi genial al 
lumii noastre modeme se numea Luther, cel care avea să dea naştere, 
încetul cu încetul şi în mod solidar, acelei mase de idei noi pe care prea 
uşor am prins obiceiul să le punem pe seama vechiului protestantism? 
Oare prin acest protestantism, cel al lui Luther şi Calvin, se manifestă un 
spirit sectar foarte fecund, şi nu prin acea serie de mişcări religioase şi 
intelectuale precum umanismul,  anabaptismul,  arminianismul, 
socinianismul? Şi în definitiv, despărţirea a două lumi, cea medievală şi 
cea modernă, nu a fost oare făcută în mod decisiv la jumătatea secolului 
al XVIII-lea? 


! Vezi Nota bibliografică. 

Astfel au apărut, din toate părţile, probleme noi, ilustrând o mare 
diversitate de concepţii. O enormă operă de revizuire, ba chiar de 
reconstrucţie, părea necesară, începând cu întrebările asupra valorii 
materialelor folosite de Denifle, dar şi a celor pe care le-a dat deoparte. 
Nu se aflau printre ultimele unele care ar mai putea fi de folos? Trierea a 
început. O întreagă Germanie febrilă şi riguroasă s-a pus pe treabă cu o 
frenezie abia stăpânită. Desigur, au fost şi excese de conştiinciozitate care 
provocau râsul, ca în cazul celui care a venit să demonstreze, în mod 
irezistibil, că, în ciuda gurilor rele, Martin era fecior când s-a însurat cu 
Katharina. Un altul, cu o răbdare de neclintit, adunând cifre pe texte, s-a 
apucat să calculeze, cu o aproximaţie de câteva pahare, cât vin sau bere a 
băut Reformatorul, acuzat de lipsă de cumpătare, de-a lungul întregii sale 
vieţi... Nu putem decât să zâmbim. Efortul depus a fost, totuşi, admirabil. 
Când s-a încheiat, când, în 1917, în ciuda războiului, Germania luterană 
a sărbătorit patru sute de ani de la evenimentele din 1517, primele două 
volume din Martin Luther (Vom Katholizismus zur Reformation) scrise 
de Otto Scheel erau o mărturie elocventă a frumoasei şi măreţei opere de 
revizuire care continua şi mai continuă încă după 1904. Să încercăm să-i 
punctăm principalele cuceriri. 


I. MONAHIA LUI LUTHER 


Despre biografia propriu-zisă a lui Luther, de la naştere până ce s-a 
călugărit, s-a scris, după cum vă închipuiţi, enorm. O tendinţă era clară. 
Se urmărea revizuirea relatărilor prea lacrimogene din vechile biografii. 
Nu, părinţii lui Luther nu erau atât de săraci cum s-a spus; tatăl său a 
sfârşit în pielea foarte îndestulată a unui antreprenor înstărit. Nu, copilul 
nu a fost atât de prost tratat cum se pretinde şi n-are nici un rost să ne 
înduioşăm excesiv asupra sorții micului Martin care cerşea o bucată de 
pâine cântând cântece religioase. Toate astea sunt, de fapt, comentarii 
lipsite de interes. Probabilităţi, impresii personale, adesea păreri 
preconcepute... Cât despre intrarea la mănăstire, s-au purtat de asemenea 
discuţii care nu au dus la nici o concluzie, au avut loc nesfârşite dizertaţii 
a căror abundență ţine de domeniul miraculosului. La drept vorbind, ce 
sentimente a încercat Luther în ziua când trăsnetul a căzut pe drumul către 
Stotternheim şi când de altfel nu l-a ucis pe un Alexis surghiunit în lumea 

himerelor? Dacă licenţiatul în arte al Universităţii din Erfurt s-a dus la 
mânăstire, nu a făcut-o oare din cauza unui legământ? Şi dacă l-a făcut — 
dar oare l-a făcut? — şi putând să se dezlege de el — dar putea oare cu 
adevârat? —, a preferat să-l îndeplinească, atunci care a fost raţiunea, 
motivele ascunse pentru care a făcut această alegere extremă? 

Sà ştii să nu ştii e o mare virtute. Să încercăm să o practicăm chiar 
acum. Şi, lăsând deoparte atâtea presupuneri care nu sunt altceva decât 
presupuneri, atâtea opţiuni şi alegeri care nu sunt decât opţiuni şi alegeri 
preferenţiale, să ne concentrăm eforturile asupra esenţialului. Fără să ne 
mai îngrijim de reconstituirea mediilor pe care Luther se poate să le fi 
traversat, dar a căror influenţă asupra ideilor şi sentimentelor sale este 
imposibil de cântărit, să ne întrebăm pur şi simplu dacă putem furniza 
astăzi o versiune plauzibilă asupra istoriei morale şi spirituale a lui Luther 
la mânăstire. Plauzibilă — nu trebuie să mai spun că nu ar fi cinstit să 
folosim un alt cuvânt. 


În 1518, într-un pasaj din Resolutiones destinat să explice papei, şi 
mai ales publicului larg, adevăratul sens şi răsunetul tezelor asupra 
indulgenţelor!, evocând mărturia lui Tauler asupra torturilor morale pe 
care sunt în stare să le îndure creştinii cei mai fervenţi, Luther adaugă, 
după o evidentă întoarcere spre sine: „Şi eu am cunoscut îndeaproape un 
om care afirma adesea că a îndurat asemenea suplicii. Nu îndelungate, 
desigur! Dar chinurile erau atât de mari, atât de infernale, încât nici o 
limbă, nici o pană nu le-ar putea descrie. Cine n-a trecut prin aşa ceva nu 
şi le poate imagina. De-ai fi obligat să le suporţi până la capăt, de s-ar 
prelungi numai o jumătate de oră, mai bine spus, a zecea parte dintr-o oră, 
ai pieri de tot, până şi din oase ţi s-ar alege cenuşa.” Apoi, căutând să fie 
mai precis, spune: „În acele momente, Dumnezeu ne apare teribil de 
mânios şi întreaga creaţie capătă acelaşi aspect ostil. Nu e posibilă fuga, 
nici consolarea. În sine, în afară de sine, nu există decât ură şi acuzaţie. 
Şi cel supus supliciului spune printre suspine versetul: Prospectus sum a 
facie oculorum tuorum! Dar nici nu îndrăzneşte să murmure măcar: 
Domine, ne in furore tuo arguas me!” 

Omul care se exprima astfel în 1518, omul pe care Melanchthon, 
evocând o amintire personală, ni-l arată obligat, în cursul unei dispute, să 


1 W., I, 557; Dok., nr. 94. 

meargă să se arunce pe patul din camera alăturată repetând întruna, 
printre invocaţii pasionate, Conclusit omnes sub peccatum, ut omnium 
misereaturl, acest om care, de sute de ori, nu a încetat să spună şi să scrie 
cum, tânăr fiind, trecuse prin temerile cele mai necruțătoare şi epuizante, 
acest om, desigur, nu era credincios pe jumătate, iar credinţa nu i se 
limita, foarte rezonabil, doar la un colţişor din creier sau din inimă. Care 
erau însă cauzele unor asemenea accese? Să dăm deoparte, dacă vreţi, 
explicaţiile de ordin fiziologic. Nu este încă momentul. Fără îndoială, 
într-o zi... Deocamdată să-i admirăm, fără să le facem concurenţă, pe acei 
psihiatri improvizaţi care, cu o siguranţă nemaipomenită, pun diagnostice 
contradictorii bolnavului Luther. Să rezistăm influenţei prestigiului 
acestor psihanalişti, care nu sunt dezarmaţi de nici o soluţie facilă şi aduc, 
în mare grabă, sprijinul mult aşteptat al teoriilor lui Freud asupra 
libidoului şi refulării, pentru a susţine rechizitoriile lui Denifle asupra 
desfrâului secret al lui Martin Luther. Un Luther freudian: ghicim atât de 
uşor acest aspect încât nu suntem deloc curioşi atunci când un cercetător 
cutează să ne aşeze imaginea sa în faţa ochilor. De altfel, n-am putea oare 
să propunem, cu aceeaşi uşurinţă, un Freud luteran, adică så arătăm că 
celebrul părinte al psihanalizei este expresia unuia dintre aspectele 
permanente ale spiritului german care se încarnează cu atâta forţă în 
Luther? Să lăsăm asta. Şi fiindcă, de la început, Luther a împletit relatările 
crizelor avute cu acelea despre gândirea sa, să încercâm să înţelegem ce 
reprezenta pentru el un asemenea amalgam. 


Denifle, după cum se ştie?, nu ezită deloc asupra acestui punct delicat. 
Remuşcări, gânduri rele, dorinţe clandestine: asta-i toată povestea. În 
străfundurile sale, Luther trăia o permanentă revoltă a trupului asupra 
spiritului. Să înţelegeţi, fără urmă de echivoc, că este vorba de tendinţa 
spre desfrâu, de concupiscentia carnis, de obsesia sexuală. 

Să ne exprimăm încă o dată toată admiraţia. Aceşti oameni, Denifle şi 
susţinătorii săi, ştiau din sursă sigură cu câtă violenţă dorinţele impure au 
tulburat în permanenţă o fiinţă care n-a spus nimic despre acest lucru 


1 Corpus Reformatorum (Melanchthonis Op.), vol. VI, col. 158; Dok., nr. 7, p. 8. 


2 „Denifle este un eminent erudit, dar interpretările sale râmân adesea materiale” 
(J. MARITAIN, Notes sur Luther, p. 386). 

nimânui. Să fie oare vorba aici de o deosebită putere de pătrundere? Cât 
despre campionii patentaţi ai inocenţei lui Luther, şi aceştia merită să fie 
admiraţi: nu proclamă ei, cu o nemaipomenită siguranţă, că nu poate fi 
albă ca un crin candoarea gândurilor unei fiinţe care, ca majoritatea 
muritorilor, rămâne în bună parte ascunsă? Pe ceilalţi, cei care se 
confesează, trebuie oare să-i credem orbeşte? În orice caz, nu trebuie să 
cădem în ridicol sărind în ajutorul uneia sau alteia dintre cele două 
partide. Pur şi simplu nu ştim. Nu avem nici o posibilitate de a pătrunde, 
retrospectiv, în ascunzişurile intime ale sufletului lui Luther. Hotărâţi să 
rămânem în domeniul faptelor şi textelor, să ne limităm deci pur şi simplu 
să constatăm două lucruri. 

Unul recunoscut: nimeni nu l-a acuzat vreodată pe Luther că şi-a. făcut 
de cap în anii petrecuţi la mănăstire, altfel spus, că şi-a încălcat 
legământul de castitate. Altul, la fel de evident pentru oricine examinează 
textele fără idei preconcepute: Denifle restrânge în mod abuziv înţelesul 
noţiunii concupiscentia carnis pe care Luther o foloseşte atât de des. Un 
text bine cunoscut este suficient pentru a o dovedi!. În Comentariu asupra 
Epistolei câtre Galateni, publicată în 1535 (Luther avea 52 de ani) se 
poate citi: „Eu, când eram câlugăr, credeam că s-a terminat cu mântuirea 
mea de îndată ce mi se întâmpla så simt poftele trupeşti, adică un impuls 
necurat, o dorinţă (libido), o pornire de mânie, de ură sau de invidie 
împotriva unuia dintre fraţi.” Definiţie largă, după cum vedeţi, şi, dacă 
libido deschide uşa desfrâului, ceilalți termeni, atât de precişi, arată că 
formula luterană vizează cu totul altceva decât luxura. Urmarea o 
confirmă: „Concupiscenţa revenea în permanenţă. Nu-mi mai puteam 
găsi liniştea. Eram în mod continuu crucificat de gânduri ca, de pildă: Iată 
că iar ai comis cutare sau cutare păcat. lată că te frământă invidia, 
nerăbdarea etc. Ah, dacă aş fi înţeles atunci sensul cuvintelor lui Pavel: 
Caro concupiscit adversus Spiritum şi Haec sibi invicem adversantur!” 

Acest text nu trebuie forțat nici într-un sens, nici în celălalt. Am avut 
grijă să amintim data la care a fost scris şi că emană de la un Luther ajuns 
la cincizeci de ani. Se poate deci spune: „Aranjament tardiv. Se poate ca 
Luther să fie de bună credinţă şi să nu-şi mai amintească de tentaţiile 
trupeşti care jucau un rol primordial în geneza crizelor sale sau, poate, 
amintindu-şi-le, să arunce un văl pios asupra acestui aspect al vieţii sale 


1! E., Comment. in Gal., III, 20; Dok., nr. 52. 

secrete din convenienţă sau respect pentru semeni...” Chiar dacă 
dezbaterea s-ar prelungi timp de secole, n-am înainta câtuşi de puţin. Însă 
în ceea ce priveşte sensul exact al cuvintelor concupiscentia carnis, 
teologii luterani au întru totul dreptate. Denifle le dă un sens mult prea 
aparte. Bazându-se pe ele, compune un roman pre-freudian pe care-l 
găseşte seducător; vom aştepta mult şi bine probele decisive. Spunem 
aceasta, încă o dată, fără nici cea mai mică dorinţă de a rupe una sau mai 
multe spade în onoarea virginităţii secrete a lui Martin Luther... 

Găsim remuşcări la originea crizelor sale de disperare? Nu. Nu în 
sensul exact al cuvântului. Vă spun încă o dată că, la mănăstire, Luther n-a 
comis nici o acţiune condamnabilă care să-l prezinte drept călugăr lipsit 
de calităţi. Pentru cine l-a citit pe Denifle, i-a urmărit îndeaproape 
argumentaţia, a examinat scrupulos textele pe care le prezintă, nu există 
într-adevăr vreun motiv pentru a nega tradiţia în privinţa acestui aspect. 
Luther n-a fost nicidecum un călugăr incorect, Dimpotrivă, a fost un 
călugăr prea bun. Sau cel puţin unul care nu păcătuia decât prin exces de 
zel, unul care, exagerând gravitatea celor mai mici păcate, aplecat fără 
încetare asupra propriei conştiinţe, preocupat să-i iscodească mişcările 
secrete, obsedat de gândul judecății ce avea să vină, trăia un sentiment al 
propriei josnicii care devenea cu atât mai violent şi de temut, cu cât nici 
unul dintre remediile care i se ofereau nu putea, nu avea cum să-i uşureze 
suferinţele. i 


II. DE LA GABRIEL LA STAUPITZ 


Asta e. Un om trăieşte în lume. Poartă o greutate prea mare. Are 
sufletul neliniştit, conştiinţa neîmpăcată. Nu că ar fi scelerat, pervers sau 
rău. Simte însă cum colcăie şi se târâie în adâncurile sufletului atâtea 
pofte suspecte, atâtea tentaţii penibile, atâtea vicii în germene şi atâtea 
concesii vinovate, încât este disperat pentru el, pentru mântuirea lui; 
puritatea absolută, cea pe care ar trebui s-o ai pentru a îndrăzni numai să 
te prezinţi în faţa lui Dumnezeu, este foarte îndepărtată, inaccesibilă... 

Să guşti liniştea de la mănăstire; să duci într-o chilie o existenţă de 
rugăciune şi meditaţie, orânduită de clopote, comandată în detaliu de 
starten prudenţi şi de structuri venerabile: într-un mediu atât de pur, de 
sfânt, de luminos, nu s-ar putea oare răspândi miasmele păcatului? Într-un 

elan subit, Luther trecuse pragul mănăstirii din Erfurt. Se scurseseră mai 
multe luni. Unde era acel sentiment de regenerare, de purificare descris 
de atâţia oameni ai Bisericii, în atâtea texte celebre, şi care îi făcea să 
compare intrarea într-un ordin religios cu un al doilea botez? Pentru 
Luther, proba a fost mai mult decât edificatoare: viăţă monahală nu era de 
ajuns pentru ca el să-şi găsească liniştea. Practicile, posturile, 
psalmodicrile la capelă, rugăciunile prescrise şi meditaţiile erau remedii 
bune pentru alţii, pentru cei ce nu aveau o asemenea sete de absolut. Un 
suflet tumultuos, neliniştit în faţa constrângerilor, avid de dragoste divină 
şi de certitudini de nezdruncinat refuza un atare mecanism al pietăţii... 
Dar învăţăturile care i se ofereau? Autorii pe care era pus să-i citească? 
Ce influenţă puteau ei să exercite asupra lui? Să lăsăm deoparte, în 
această privinţă, tot ce este erudiție şi conjectură. Cărţile pe care Luther a 
putut sau a trebuit să le citească la Erfurt sau la Wittenberg au fost 
parcurse cu multă curiozitate. Au fost căutate, cu un zel şi o ingeniozitate 
meritorii, influenţele pe care le-a suportat, rând pe rând, sau pe care ar fi 
putut să le suporte. Acţiune legitimă, utilă, interesantăl. Cu condiţia să ne 
înțelegem asupra a ceea ce este esenţial. Un om cu temperamentul lui 
Luther, dacă deschide o carte, nu citeşte în ea decât propria gândire. Nu 
află nimic din ceea ce nu poartă în el. Un cuvânt, o frază, un raţionament 
îl frapează. Pune stăpânire pe ele. Le lasă să coboare în el adânc, tot mai 
adânc, până ce, dincolo de ce este la suprafaţă, ajung să atingă vreun 
punct secret, ignorat până atunci de cititor, şi de unde, brusc, ţâşneşte un 
izvor viu — un izvor care dormea, așteptând chemarea şi lovitura 
căutătorului de izvoare: dar apele erau acolo, însă forţa le era zăgăzuită. 
Să nu ne facem deci scrupule pentru că neglijăm acum o mulţime de 
cercetări meticuloase şi meritorii. Să nu reținem decât un fapt, dintre 
multe altele. Se pare? că, la Erfurt, Luther a studiat prea puţin marile 
sisteme scolastice ale secolului al XIII-lea. Mai ales tomismul i-a rămas 
străin. Nu e de mirare, căci, dacă l-ar fi cunoscut, profitul pe care l-ar fi 
avut ar fi fost categoric negativ. În afara câtorva mistici, mai ales a lui 
Tauler (pe care se spune, de altfel, că l-a înţeles prost, denaturându-i fără 


1 P. VIGNAUX (Luther commentateur des Sentences) a dat un exemplu bun de ce se 
poate scoate din asemenea studii pentru înţelegerea istorică a unei gândiri şi a unei 
evoluţii religioase. 

2 D.-P,, III, p. 79 sqq., la care, de altfel, reacţionează Scheel. 

scrupule gândirea, adică s-a folosit nestingherit de ea, fără să-i pese dacă 
interpretările sale erau sau nu în acord cu doctrina discipolului lui 
Eckhart, mulţumindu-se să le facă să intre în cadrul speculaţiei sale), 
Luther citea mai ales Comentariul asupra Sentințelor scris de 
nominalistul Gabriel Biel (f 1495), cel care a introdus occamismul în 
Germania, „regele teologilor”... din Tiibingen cel puţin, prieten cu 
Johannes Tritheim şi cu Geiler von Kaysersberg. La bâtrâneţe, Luther se 
va lăuda că mai ştia încă pe de rost pagini întregi din ce-a scris celebrul 
doctor. 

Or, ce găsea Luther la Biel când îl recitea cu preocuparea febrilă de a 
descoperi o soluţie la dificultăţile din care nu ştia cum să iasă? Două 
teorii, dintre mai multe, care atunci când sunt enunțate una după alta par 
contradictorii: nu este locul şi nici momentul să expunem cum, pentru 
cineva care cunoaşte fie şi sumar gândirea lui Occam, această contradicţie 
dispare. Mai întâi, Biel pretindea că urmările păcatului originar sunt 
simţite cu precădere în regiunile de jos, asupra puterilor inferioare ale 
sufletului uman, în timp ce raţiunea şi voinţa rămân, dimpotrivă, aproape 
la fel ca înainte de a greşi. Omul poate, doar prin forţa naturii sale, să se 
supună legii şi să îndeplinească operele prescrise, dacă nu „după intenţia 
legislatorului”, cel puţin urmărind „substanţa faptului”. Şi mai spune că, 
numai prin această forţă, dat fiind că voinţa umană este capabilă să 
urmeze poruncile raţiunii, omul poate să-L iubească pe Dumnezeu mai 
mult decât orice pe lume. Acest act de iubire supremă şi totală creează în 
el o dispoziţie suficientă pentru a primi graţia sanctificantă şi iertarea 
păcatelor, oricât de multe ar fi ele. 

Numai că, în acelaşi timp şi din cauză că gândirea sa decurge din cea 
a lui Occam, Biel considera că toate drepturile sunt rezervate 
Atotputerniciei divine. Drepturi absolute, fără frontiere sau restricţii, 
împinse până la arbitrar. După învăţătura teologului din Tiibingen, legile 
morale capătă înţeles şi valoare numai şi numai de la voinţa divină. 
Păcatele rămân păcate, şi nu fapte bune, pentru că aşa vrea Dumnezeu. 
Dacă Dumnezeu ar dori contrariul, totul s-ar inversa: hoţia, adulterul, 
chiar şi ura faţă de Dumnezeu ar deveni acţiuni meritorii. Dumnezeu nu 
pedepseşte şi nici nu răsplăteşte greşelile sau meritele personale ale 
omului. Pentru ca faptele bune să fie răsplătite, trebuie ca Dumnezeu să 

le accepte ca atare. Şi o face când vrea, cum vrea şi dacă vrea, din motive 
care scapă raţiunii umane. Concluzia: predestinarea necondiționată şi 
imprevizibilă... 


Iată ce profesase şi continua să profeseze şi după moarte, prin cărțile 
şi discipolii săi, veneratul Gabriel Biel. Să ni-l imaginăm acum pe acel 
Luther pasionat, iubitor de absolut, neliniștit şi frământat de gânduri, care 
încerca peste tot să-şi potolească năvalnica sete de pietate, dar să se 
elibereze în acelaşi timp de scrupule şi angoase, în faţa acestor lucrări, 
supus acestor doctrine. I se spunea, prin Biel: Străduieşte-te. Eşti în stare. 
Pe plan uman, omul poate să împlinească legea folosindu-se de forţele 
sale naturale, de jocul voinţei şi raţiunii; poate să ajungă, în cele diii uită, 
să-L iubească pe Dumnezeu mai presus de orice. Şi Luther se străduia. 
Făcea tot posibilul, după firea sa, ba şi imposibilul, ca să se nască în el 
acea dispositio ultimata et sufficiens de congruo ad gratiae infusionem de 
care vorbeşte Biel. În zadar. Când, după atâtea eforturi, sufletul său în 
căutare de certitudini nu găsea nici o alinare, când pacea implorată, 
eliberatoare, nu cobora în el, ne este uşor să ne imaginăm sentimentul de 
amară neputinţă şi de reală disperare pe care îl simţea în faţa unui 
Dumnezeu mut — ca un prizonier în faţa unui zid fără sfârşit... 

Puțin câte puţin, alte gânduri apăreau în mintea sa rătăcitoare. Ca să 
fie meritorii, după învăţătura lui Biel, faptele bune trebuie, în mod simplu 
şi suficient, să fie acceptate de Dumnezeu. Oare pe ale sale, Dumiiezeu 
nu voia să le accepte? ÎL arunca deci în rândul celor condamnaţi printr-un 
decret irevocabil şi de neînțeles al voinţei Sale? Ah! Cum s-o ştie? Şi ce 
angoasă cumplită se naşte dintr-o asemenea îndoială! 

Astfel, doctrina cu care era hrănit, doctrina gabrieliştilor ieşită din 
occamism, a cărei influenţă tenace şi persistentă asupra lui Luther! a fost 
evidenţiată cu forță şi vigoare pentru prima dată de Denifle, această 
doctrină care începea prin a exalta puterea voinţei umane ca s-o umilească 
apoi, ricanând în faţa insondabilei Atotputernicii a lui Dumnezeu, nu-i 
întreținea puterea de a spera decât pentru a o frânge şi a-l lăsa aproape 
fără suflare, în neputinţa tragică a slăbiciunii sale. 


1 D.-P, III, cap. IV, $ IV, pp. 191-232. Cf. STROHL, I, 89-102, care trimite la lucrări 
recente. 


38 


Era din vina lui, obiectează Denifle. Dacă învăţăturile acestea îi făceau 
rău, de ce nu căuta altele, nişte doctrine mai potrivite pentru a-şi dobândi 
seninătatea? Dacă s-ar fi cufundat în volumele lor, ar fi văzut, de pildă, că 
Sfinţii Toma şi Bonaventura sau chiar Gilles din Roma, doctorul titular al 
augustinilor, aveau interpretări diferite de cele ale lui Biel, mai ales în 
ceea ce priveşte colaborarea dintre graţia divină şi voinţa umană în opera 
de mântuire. 

Aşa este, dar oare constatarea aceasta l-ar fi influenţat în vreun fel? 
Învățăturile Sfântului Toma sau ale Sfântului Bonaventura ar fi avut priză 
la acel Luther pe care îl cunoaştem şi pe care însuşi Denifle credea că îl 
cunoaşte? Câtă naivitate şi în această privinţă! Din cufârul inepuizabil al 
ştiinţei sale scolastice, Denifle nu încetează să scoată la iveală comori de 
înţelepciune şi de conciliere. Le etalează în faţa lui Martin Luther cu un 
zel postum: „Ah, dacă Augustinul le-ar fi cunoscut! Ar fi putut să le cu- 
noască. E o crimă că nu s-a informat asupra lor!” Dacă Augustinul le-ar 
fi cunoscut, citit şi răscitit, nu s-ar fi schimbat cu siguranţă nimic. 

Un singur lucru conta pentru el: experienţa sa intimă şi personală. Nu 
de doctrină, ci de viaţă spirituală, de pace interioara, de certitudine 
eliberatoare, de tihnă de la Dumnezeu era el avid, dorindu-şi-le cu 
pasiune. Învățătura care i se transmitea era primită de el ca atare. Asimila 
din ea tot ce convenea temperamentului său. Restul era respins cu 
violenţă. Binefacerile sau pericolele acesteia nu erau percepute de rațiune, 
ci de inimă, de instinct. La alte influenţe, reacţiile lui ar fi luat altă formă. 
Dar fondul? Ar fi combătut; ar fi căutat; ar fi suferit la fel până ce ar fi 
găsit — ce? Pacea sa sufleteascăl. 

În căutarea sa înverşunată şi dureroasă, a fost el sprijinit? A găsit 
mâini întinse, frăţeşti, care să-l ajute să iasă din prăpastie? S-a spus că da. 
Luther însuşi a spus-o, care să se dezică după aceea ca şi în alte datt Cei 
care, în Franţa, s-au iniţiat în studiul luteranismului acum treizeci de ani 
folosind cartea lui Kuhn, nu au uitat paginile emoţionante despre legătura 
dintre Luther şi Staupitz. Mai recent, Jundt îi atribuia lui Staupitz 
iniţiativa unei schimbări „radicale” în ideile lui Luther. De altfel, nu-l 
numeşte el pe Staupitz, într-o scrisoare din 1545, spre sfârşitul viet, 
părintele său? Îi era, după cum o declară, dator pentru noua sa naştere 


1 Căci „el căuta mai degrabă să-și ştie propria sfinţenie şi să se simtă fără păcat decât 
să se apropie de Dumnezeu prin iubire” (MARITAIN, Notes sur Luther, 387). 

întru Hristos. Astfel se explică tradiţia în care Staupitz este Sfântul Ioan 
Botezătorul, înaintemergătorul lui Martin Lutheri. 

Dar cum este înţeles acest lucru? Este vorba de docwină, de doctrina 
pe care avea să o predice precursorul, semănând deja întru totul cu cea a 
Magistului pe care îl anunţă? Oare Staupitz i-a revelat lui Luther o 
doctrină care o conţinea deja, în germene, pe aceea a Reformatorului? 
Desigur câ nu. În timpul, în cele din urmă destul de scurt, pe care 
vizitatorul augustinilor, personaj destul de ocupat şi mereu pe drumuri, 
peste munți şi peste văi, i l-a consacrat lui Luther, nu i-a adus tânărului 
călugăr, care i-a plăcut prin pietatea sa pasionată şi calităţile spiritului, 
decât încurajare spirituală şi morală. L-a consolat. L-a învăţat să nu se 
lase cuprins şi torturat de obsesia păcatului, de teama permanentă (care 
putea să devină cu uşurinţă maladivă) de a îndepărta de sine graţia divină 
în momentul când avea să o primească, sau de a o pierde imediat după ce 
a primit-o. Probabil că nu înţelegea prea bine ce erau „tentaţiile” a căror 
oroare îi era atât de des descrisă de Luther. Nu era vorba de lăcomie 
materială; Luther o spune şi o repetă clar: „nu era vorba despre femei”, 
după cum specifică el însuşi într-o povestire ciudată, ci de „adevărate 
dificultăţi”, de acele tentaţii întru totul spirituale pe care, după spusele lui 
Luther, numai Gerson le cunoscuse, le descrisese şi-şi propusese să le 
respingă?. Cel puţin Staupitz îi vorbea tânărului confrate folosind 
limbajul pietăţii umane şi fraterne. Şi acesta pleca de la el calm, destins, 
alinat pentru un timp. 

Aşa se explică acţiunea binefăcătoare pe care o exercita. Nu poate fi 
deloc vorba de revelaţie doctrinală. Şi dacă, în frumoasa epistolă dedicată 
lui Staupitz, compusă în 1518, în ziua de Sfânta Treime, şi tipărită la 
începutul textului Resolutiones de Indulgentiis3, înaintea scrisorii 
adresate papei Leon, dacă în această pagină, dictată de dubla preocupare 
de a-şi convinge publicul asupra ortodoxiei personale şi de a angaja cât 
mai mult în conflict un teolog cunoscut şi venerat, Luther îi face 


1 Asupra relaţiilor dintre Luther şi Staupitz, cf. excelentul capitol din STROHL, I, p. 
III sqq. A se compara cu indicaţiile foarte dense date de SCHEEL, Luther, II, p. 193 sqq. 

2 N. ERICEUS, Sylvula Sententiarum, 1566, p. 174; Dok., nr. 76: non de mulieribus, 
sed von den rechten Knotten. Discuţie în SCHEEL, Luther, II, pp. 130-135. 

3 Se vorbeşte adesea de el ca fiind o simplă scrisoare — poate pentru că figurează în 
END. I, p. 195. Cf. Dok., nr. 93. 

protectorului său onoarea unei revelații cu adevărat fundamentală; dacă, 
mulţumindu-i că i-a spus într-o zi că „adevărata Cant începe cu iubirea 
de dreptate şi de Dumnezeu”, descrie iluminarea produsă de această 
formulă în spiritul său şi toată munca de cristalizare realizată în jurul 
acesteia: „din toate părţile”, spune el foarte frumos, „cuvintele biblice au 
venit să vă confirme declaraţia; au venit să-i zâmbească şi să danseze o 
horă în jurul ei”; dacă, în fine, preocupat să scoată clar în evidenţă 
importanţa acestui moment din gândirea sa, Luther explică faptul că a 
văzut în formula lui Staupitz contrariul afirmației „gabrieliştilor” conform 
căreia căinţa sfârşea, după o lungă serie de eforturi progresive, prin 
iubirea de dreptate şi de Dumnezeu ca încoronare anevoioasă a unei opere 
chinuitoare, nu trebuie totuşi să avem naivitatea de a lua ad litteram, ca 
Seeberg, declaraţia lui Luther şi să afirmăm că, într-adevăr, acesta a fost 
în realitate germenele adevărat al întregii sale opere doctrinale. Formula 
este cu atât mai greu de acceptat cu cât ar trebui să recurgem din nou la ea 
dacă ne-am propune să evidenţiem în meditaţiile lui Luther despre justiţia 
activă şi cea pasivă adevăratul punct de plecare al speculațiilor sale... 


În realitate, cuvintele lui Staupitz după care „câinţa începe cu iubirea 
de dreptate şi de Dumnezeu” au fost foarte probabil pronunţate fără nici 
o intenţie teoretică sau sistematică. Sensul şi valoarea doctrinală pe care 
Luther le-o dă se explică prin faptul că au trezit în el o mulţime de gânduri 
de multă vreme familiare, pe care Staupitz nici nu şi le putea imagina. Cu 
ajutorul bogăției sale interioare, Luther a făcut dintr-o formulă 
neînsemnată pentru ceilalți un tezaur de eficacitate şi de virtute. 
Chestiune secundară, se va spune. În fapt, da; din punct de vedere 
psihologic, nu. Să-i atribui lui Luther colaboratori în îndelungata, 
anevoioasa şi foarte personala sa operă de „eliberare” este o eroare, o 
eroare gravă şi grosolană. 

Ah, dacă era vorba să construiască un sistem, să compună o carte 
specială... Atunci intrau în discuţie aceste banalităţi! Luther ar fi coborât 
în sine, unde ar fi găsit un sentiment intens produs de forţa, virulenţa şi 
măreţia tragică a păcatului. Nu era o noţiune învățată. Era o experienţă 
trăită în fiecare clipă. Cât despre păcatul care-i apăsa conştiinţa, nimic nu 
l-ar fi putut împiedica să existe, să domine, să-i supună cu o insolenţă 
magnifică pe toţi oamenii, chiar şi pe cei mai înverşunaţi în a-i rezista, în 

a-l alunga departe de ei. În acelaşi timp, Luther descoperea în el un 
sentiment la fel de putemic, la fel de personal, legat de inaccesibila, 
incomensurabila sfinţenie a unui Dumnezeu care dispune în mod suveran 
de soarta creaturilor destinate de El vieţii sau morţii eterne, din raţiuni pe 
care omul nu le poate concepe. Luther voia să fie salvat. O dorea cât putea 
el de tare, cu toată fiinţa lui. Însă el mai ştia şi că degeaba se va strădui 
cu o ardoare din ce în ce mai mare, pentru a-şi merita mântuirea; nu va 
reuşi niciodată, nici el, nici nimeni altcineva de pe pământ — niciodată... 

Un sistem de concepte teologice, ordonate mai mult sau mai puţin 
logic, îi va aduce oare liniştea? Nu, ci o certitudine profundă care se va 
ancora, va prinde rădăcini din ce în ce mai puternice în inima sa. Nu 
exista decât un om care să-i ofere cu adevărat această certitudine, Luther 
însuşi. 


CAPITOLUL III 


REVIZUIRI: REVELAȚIA 


Nu, Augustinului din Erfurt şi Wittenberg nu i-a arătat nimeni drumul 
pe care îl avea de urmat. Luther a fost artizanul, solitar şi ascuns, nu al 
doctrinei, ci al liniştii sale interioare. Şi, după mărturisirile sale, a 
întrevăzut mai întâi, apoi a văzut clar mijlocul prin care avea så scape de 
spaimele, de chinurile şi de crizele de anxietate care-l măcinau, 
concentrându-se în meditaţiile sale asupra unei probleme care nu se 
adresa raţiunii, ci păcii sale interioare: Judecata lui Dumnezeu. 

Să marchezi progresele făcute de la un text la altul, de la Comentariu 
asupra Psaltirii, unde îşi fac deja loc câteva dintre principalele teme 
luterane, până la Comentariu asupra Epistolei către Romani, text cu mult 
mai amplu, în care ideile lui Luther se sprijină pe gândirea dominatoare a 
apostolului, este aproape imposibil de realizat într-o carte ca aceasta. Nu 
se poate să urmăreşti în câteva linii, în câteva pagini cel mult, cu ajutorul 
unor texte a căror istorie nu este întotdeauna bine elucidată, evoluţia unei 
gândiri încă nesigure şi a unor sentimente care, prea des, împrumută 
pentru a se exprima formule învăţate şi uneori echivoce. Să încercăm să 
surprindem ceea ce este esenţial în gândirea sa; mai mult, så traducem 
acest sentiment cu toată forţa şi impetuozitatea spontan manifestate, fărâ 
să ne încurcăm prea mult cu precizări textuale care, aici, n-ar fi decât nişte 
false precizări. 


|. CE ESTE REVELAȚIA 


La mănăstire, Luther încercase cu febrilitate să-şi asigure mântuirea 
prin înfăptuirea de acţiuni meritorii. Care a fost preţul eforturilor sale? O 

descurajare imensă; înfiorătoare crize de disperare; apoi, încetul cu 
încetul, convingerea care s-a născut şi apoi s-a înrădăcinat că orice luptă 
este zadarnică, deoarece poftele se dovedesc invincibile, iar păcatul este 
permanent. Păcatul: nu o simplă slăbiciune pe care omul o îndreaptă prin 
mijloace exterioare, ci forţa blestemată, infinită, care-l separă pentru 
totdeauna pe om de creatorul său. 

Cum să scapi de îndoială, de disperare, de spaimă? Într-o străfulgerare 
subită, care a iluminat o mulțime de gânduri şi de meditații anterioare, 
Luther a întrevăzut soluţia şi nu a uitat-o. În ce moment al vieţii sale se 
plasează exact această revelaţie? La sfârşitul lui 1512? Poate în 1513? 
Înainte de jumătatea lui 1514 în orice caz, la mănăstirea din Wittenberg, 
în turn!. Era vorba de o descoperire doctrinală, de o asamblare de 
concepte inedite? Este ridicol că unii par să-şi fi pus această întrebare. Ce 
argumentaţie ar fi calmat o angoasă ca aceea pe care o trăia Luther? 
Câlugărului îi trebuia un remediu. A găsit un remediu sau, mai exact, o 
terapeutică. 

Până'atunci, adunându-şi forţele într-un efort nestăpânit, încercase de 
sute şi mii de ori să iasă la liman cu mijloace proprii. Să-şi purifice 
sufletul; să zdrobească în el forţele răului; să se transforme din păcătos în 
om drept: fraze uşor de spus, sfaturi mai greu de urmat. Experienţa, o 
experienţă dobândită în mod cumplit, îi dovedea lui Luther că, pentru el, 
toate încercările de a „merita” mântuirea se terminau cu eşecuri 
sângeroase... f 

A descoperit însă, dintr-o dată, un drum cu totul diferit: cel al 
creştinului care, în loc să-şi forțeze în zadar şi să-şi epuizeze voința slabă, 
ar accepta pur şi simplu, cu un nespus amestec de teamă şi bucurie, să 
suporte acţiunea unei voințe supranaturale, singura cu adevărat puternică, 


! Problema tumului! Minunat exemplu de Lutrin [poem de Boileau] perpetuu pe care 
îl scriu, în strofe alternative, catolicii şi protestanții în conflict. Într-o relatare consemnată 
în culegerea Cordatus (iunie-iulie 1352), Luther îşi povesteşte revelaţia: „De îndată ce mă 
găseam în tum (în care era locul secret al călugărilor, secretus locus monachorum), 
meditam;” etc. (Tischreden, W., III, 228, nr. 3232 a). Locul secret al călugărilor! Ce noroc! 
Revelația lui Luther a avut loc deci „în latrină”, după cum scrie în mod triumfal Abatele 
Paquier! (DP II, 316, nr. 2). O altă versiune (Tischreden, W., III, nr. 323 c) înlocuieşte, 
ce-i drept, Jocus secretus cu hypocaustum. „Cum semel in hac turri et hypocausto 
specularer.” Luteranismul este salvat. Însă o a treia versiune vorbeşte de Cloaca... Este 
mult mai pasionant decât pata de cerneală de la Wartburg! 

infinit de sfântă şi regeneratoare; al păcătosului care, pierzând orice 
speranţă din cauza sa şi a faptelor sale, nu s-ar mai osteni să încerce să 
fugă de Infern, ci ar ajunge să-l accepte pentru că îl merită cu vârf şi 
îndesat şi, în loc să sară la bătaie ca să fie în cele din urmă bătut, s-ar 
refugia „sub aripile cloştii”, cerând desăvârşirii divine să-i dăruie ceea ce 
îi lipseşte. Nu ar cunoaşte oare, în sfârşit, tihna şi împăcarea? O revoluţie 
totală, de o îndrăzneală deosebită. Adineaori, activitatea furioasă şi 
zadamică a gladiatorului care-şi arată muşchii ca să fie mai uşor doborât. 
Acum, pasivitatea totală şi binecuvântată a resemnatului care, 
recunoscându-se învins înainte de luptă, îşi pune nădejdea doar în excesul 
înfrângerii sale. 


E de la sine înţeles că Luther, şi după el toţi comentatorii sâi, au tradus 
sau, mai exact, au transpus în limbaj teologic această realitate într-o 
ordine diferită. În acest caz, punctul de plecare este ideea brusc percepută 
că, pentru a rezolva această problemă dominantă — problema justiţiei 
divine —, este nevoie ca termenii să-i fie inversaţi. Pentru a fi agreat de 
Dumnezeu, omul trebuie să ajungă printre cei drepţi, lucru susţinut de 
Biserica Catolică şi în care Luther credea. Dar imposibilitatea consta 
tocmai în a face ca omul să devină drept. Prăpastia dintre sfinţenia lui 
Dumnezeu şi abjecţia fiinţei umane este atât de largă, încât, agitând cu 
braţele-i ridicol de scurte scările derizorii ale faptelor bune, omul pare de-a 
dreptul grotesc, până la a face să-i fie uitate greşeala şi blasfemia. Numai 
Dumnezeu este în stare să suprime prăpastia apropiindu-Se de om, 
învăluindu-l cu o dragoste eficace, cu o dragoste care, pătrunzându-l, îl 
regenerează, îl ridică până la Creator. 

Să suprime prăpastia, dar nu păcatul. Denifle ne spune că Luther nu 
este decât un ignorant, un neînfricat descoperitor de lucruri noi, dar vechi. 
Iată-l acum atacând Biserica pentru nişte erori pe care nu le-a propovăduit 
niciodată. Ca teolog novice ar fi trebuit să ştie că Biserica profesează, în 
termeni proprii, că prin îndreptare Dumnezeu îl face pe om drept. Aceasta 
este formula lui Luther. Deci ce a inventat el? 

Denifle se înşeală şi trage concluzii pripite. Pentru Biserică, 
îndreptarea este, fără îndoială, opera lui Dumnezeu. Dar, prin aceasta, 
Dumnezeu nu face altceva decât să încoroneze merite dobândite printr-un 
efort moral, „sub impulsul şi cu ajutorul continuu al graţiei divine”!. Nu 


1 STROHL, I, 153. 


45 


există opoziţie între dreptatea proprie sau personală, virtutea naturală 
dobândită şi dreptatea lui Hristos: nici cea pe care El o are în Sine, nici 
cea supranaturală pe care ne-o comunică atunci când o asimilăm prin 
cooperare. Îndreptarea face să dispară păcatul, dar ea lasă moralității 
naturale rolul, locul şi virtutea sa. 

Dimpotrivă, Luther consideră că îndreptarea permite dăinuirea 
păcatului şi nu lasă loc moralității naturale. Justiţia proprie omului este 
radical incompatibilă cu cea supranaturală a lui Dumnezeu. Teologia 
adițională face o distincţie inutilă între păcatul actual şi păcatul originar. 
Păcatul este unic: cel originar. El nu înseamnă numai privare de lumină, 
ci, cum de altfel Luther a spus-o în Comentariu asupra Epistolei către 
Romani (Ficker, II, 143-144), privare de orice rectitudine şi eficacitate 
atât în exerciţiul facultăţilor trupeşti, cât şi în al celor sufleteşti, atât ale 
omului interior, cât şi ale omului exterior. În fond este vorba de o revoltă 
pozitivă împotriva lui Dumnezeu. Nimic nu face să dispară un asemenea 
păcat — nici penitenţa, nici blasfemia. El viciază totul în noi, începând cu 
faptele noastre bune, dictate de orgoliu sau de interes. 


Mai mult decât atât, cum ar putea fi constrâns Dumnezeu, care este 
stăpân şi suveran pe hotărârile Sale, să ţină seama, atunci când Se 
pronunţă asupra sorții oamenilor, de elementul obiectiv reprezentat de 
respectarea sau nerespectarea prescriptiilor legale? În raporturile între om 
şi Dumnezeu nimic nu are caracter juridic. Totul este doar dragoste, o 
dragoste care acţionează şi regenerează, o dovadă adusă fiinţei umane 
decăzute de către Maiestatea redutabilă. O dragoste care nu o face să-i 
ierte păcatele, ci să nu i le impute. Orice păcătos care se recunoaşte ca 
atare şi acceptă mărturisirea unei conştiinţe lipsite de complezenţă a 
mizeriei morale şi a dezonoarei sale simte şi atestă că Dumnezeu, singurul 
care este drept, poate în mod cu totul justificat să-l respingă. În limbaj 
luteran, orice om care primeşte darul de a crede (prin aceasta Luther nu 
înţelege doar a avea credinţă, ci a recunoaşte dreptatea lui Dumnezeul), 
orice păcătos care, refugiindu-se astfel în sânul milei divine, îşi simte 
nimicnicia, o detestă, dar îşi proclamă încrederea în Dumnezeu, este 
considerat drept de către acesta. Deşi nu este drept. Mai exact, deşi este 

1 În ciuda unor texte din epocă ce par nişte reminiscenţe — şi fără a ţine cont de 
modificările pe care Luther le va face asupra acestui aspect, în concepţia sa iniţială. E ceva 
adevărat în cuvintele lui Denifle: „la Luther şi la Melanchthon noţiunea de credință 
cunoaşte un permanent flux şi reflux” (D.-P., III, 307). 

în acelaşi timp drept şi nedrept: Revera peccatores, sed reputatione 
miserentis Dei justi; ignoranter justi et scienter injusti; peccatores in re, 
justi autem in spel... Drepţi în speranţă? Mai exact, prin anticipare. Aici, 
pe pământ, Dumnezeu doar începe opera de regenerare, de recuperare, de 
sanctificare, care ne face drepţi, adică perfecţi, când va fi dusă până la 
capăt. Nu suntem încă îndreptaţi, ci doar cei care trebuie să De îndreptaţi: 
non justificati, sed justificandi. 

Deci acţiunile dispar. Toate. Arbitramur justificari hominem per 
fidem, sine operibus legis. Luther a găsit faimoasa formulă în Epistola 
către Romani (3, 28). Din 1516, respinge energic interpretarea 
tradiţională: opera legis, practicile exterioare. Eroare, exclama el într-o 
scrisoare către Spalatin din 19 octombrie 1516, anunțând deja viitoare 
înfruntări: „Asupra acestui punct, mă despart radical de Erasm, fără nici o 
ezitare."2 Opera legis, toate acţiunile umane, oricare ar fi ele, toate merită 
dezaprobarea apostolului. Mântuirea? Tocmai am simţit în noi răul care 
lucrează la imperfecţiunea noastră şi recunoaştem mereu această stare. 
Dar, în acelaşi timp, dacă avem credinţă, ÎL purtăm pe Dumnezeu în noi. 
Simpla Sa prezenţă face să apară speranţa că vom fi îndreptaţi, că vom lua 
loc printre aleşii pe care, dintotdeauna, El i-a predestinat mântuirii pentru 
că sunt destul de iubiţi de El pentru a-i chema la viaţa veşnică. Astfel, 
nepătrunsul mister al predestinării — deşi crud, după vorbele acelor 
oameni cu puţină credinţă care vorbesc despre proiectele divinității ca un 
cizmar despre pielea pe care-o foloseşte — este plin de promisiuni şi de 
iubire pentru sufletele religioase: cele care se împlinesc în desfătarea 
secretă a unei dependențe absolute de Dumnezeu. 


E o concepţie cu accent foarte personal. Se vede imediat prin ce şi cum 
putea să-i ofere lui Luther seninătatea pe care doctrina tradiţională a 
Bisericii i-o refuza. Nemulțumirea de sine care nu-l părăsea niciodată, 
sentimentul acut al tenacităţii, al virulenţei permanente a păcatului care 
persista în el chiar şi acum, când ar fi trebuit să se simtă eliberat şi 
purificat, conştiinţa de a nu realiza niciodată, nici cu un preţ foarte mare, 
nici cu eforturi din cele mai sfinte, altceva decât opere întinate de păcat, 
de egoism şi de lăcomie; în sfârşit, tot ceea ce înainte îi cauza disperare, 


1 Comment. in Romanos, f. 142 (Ficker, II, 104-106). 
2 END., I, nr. 25, p. 63. 

nelinişte, îndoială cumplită era conceput acum de Luther, cu o forţă şi o 
claritate greu de cuprins în cuvinte, drept condiţii voite de Dumnezeu, 
condiţii normale şi necesare pentru mântuire. Ce uşurare şi ce trezire! 

Înţelegem de ce Luther şi-a prezentat mereu „descoperirea” din turn ca 
pe o revelaţie. Omul care dintr-o dată, după atâtea căutări, găseşte 
remediul suveran al tuturor relelor care-l macină; omul care concepe, cu 
o forţă irezistibilă, un adevăr care, fiind valoros pentru el, i se pare pasibil 
de uzaj şi aplicaţii comune, cum ar putea oare să se creadă creatorul 
fericirii care îl cuprinde? Aici intervine revelaţia. E necesară cu atât mai 
mult cu cât numai cu acest preţ remediul va fi infailibil, iar adevărul 
perceput ca universal, deoarece originea lor va fi sfântă. Şi ce mândrie 
imensă pentru vestitor! Nu este vorba despre secretul unui om, secret care 
urmează să fie răspândit în lume. Rostind cuvântul care vine de la 
Dumnezeu, secretul eliberator care i-a fost încredinţat, el va gusta 
orgoliul supraomenesc de a participa la manifestarea Maiestăţii divine, la 
omniscienţă, la infailibilitatea Tatălui Comun. Descoperirea din turn, un 
fruct al lui Martin Luther? Nu. Un dar de la Dumnezeu, pe care-l va 
flutura foarte sus şi pe care toţi oamenii vor trebui să-l venereze. 


II. CONSECINȚELE SALE 


Doctrină de pace, în noutatea sa proaspătă. Dar şi doctrină de forţă, de 
energie. Trebuie să insistăm asupra acestui aspect, cu atât mai mult cu cât 
el este negat cu multă violenţă. 

E uluitor cât de direct putem cunoaşte sufletul neliniştit, chinuit dar şi 
violent, sufletul excesiv al lui Luther, prin formulele sale din 1516 şi 
1517! Merge sau mai degrabă sare de la un contrast la altul, saltă cu 
uşurinţă, vivacitate şi înspăimântătoare îndrăzneală de la pesimismul cel 
mai disperat la optimismul cel mai încrezător, de la acceptarea exaltată a 
infernului la dulcele abandon în braţele divinității, de la teroare la iubire, 
de la moarte la viaţă. Nimic mai patetic, mai personal şi mai puţin 
livresc... Această mişcare prodigioasă, aceste asalturi şi transportări 
bruşte de pe culmile cele mai înalte spre ce poate fi mai jos dau 
„sistemului” lui Luther din anii săi de energie deplină, tinerească (în 1516 
Luther are treizeci şi trei de ani) o tonicitate, o robusteţe, o sănătate pe 

care nu le va păstra întotdeauna, dar ignorându-le, nu am şti de unde 
țâşneşte energia virilă şi îndrăzneala luptătorului din 1517. 

S-a tot spus, de patru secole, că Luther n-a pus mare preţ pe viaţa 
morală; se scoate în evidenţă, pentru a o stigmatiza sau a o deplânge, 
ostilitatea sa faţă de orice efort omenesc, fie pentru a face bine, fie pentru 
a rezista răului, se stabileşte cu uşurinţă faptul că în ochii săi acţiunile cele 
rele şi cele bune sunt totuna, pentru că şi unele şi altele sunt întinate de 
păcat. Este purul adevăr. Luther este acela care a scris de mii de ori sau a 
pronunţat formule asemenea celei auzite din gura sa, în toamna lui 1533, 
de Veit Dietrich (Tischreden, W., I, nr. 654): „Creştinul este pasiv în faţa 
lui Dumnezeu, pasiv şi în faţa oamenilor. Pe de o parte, el primeşte pasiv; 
pe de alta, suferă pasiv. De la Dumnezeu primeşte binefacerile; de la 
oameni, faptele lor rele...” Care este însă gândirea Augustinului despre 
acest aspect în 1516, la momentul Comentariului asupra Epistolei către 
Romani? 

El se referă la concepţia sa asupra Credinței. Acest dar al lui 
Dumnezeu, spune el, stabileşte între om şi Divinitate un contact direct. El 
exaltă atât de tare omul, încât îl transportă în afara lui, în Dumnezeu. 
Sufletul omului nu se mai distinge de Dumnezeul de care-l leagă 
Credinţa. În EI, cu EI, ca El, acesta urăşte râul. Cu El şi ca El, iubeşte 
binele. Şi acest bine pe care-l iubeşte, îl înfăptuieşte. „A nu face bine”, se 
spune în Comentariu asupra Epistolei către Romani, „înseamnă a nu-L 
iubi pe Dumnezeu.”! Îndreptându-l pe păcătosul care se ştie păcătos şi 
detestă acest lucru, Dumnezeu ucide acel egoism subtil şi amăgitor, acea 
concupiscenţă care viciază aşa-zisele acţiuni bune ale oamenilor. Şi cum 
El înseamnă iubire, umple inima credinciosului cu iubire, o iubire 
debordantă care se revarsă asupra celui slab, a nenorocitului, a aproapelui 
în mizerie. Ca dar măreț şi revigorant al lui Dumnezeu, credinţa creează, 
cu alte cuvinte, dorinţa constantă a omului de a nu fi nedemn de noua sa 
stare; îl modelează activ; nu îl transformă dintr-o dată, cu o baghetă 
magică; îl împinge, îl impulsionează să se îndrepte progresiv şi încrezător 
spre un ideal care va fi atins în viaţa cealaltă, când credinţa (care şi ea 
progresează şi ajunge la perfecţiune când murim) îl va fi alungat din noi, 
îl va fi expulzat total pe bătrânul Adam cel păcătos2. Da, creştinul se 


1 Comment. in Romanos, ed. Ficker, Il, 78. 
2 STROHL, II, 86. 

bucură de Dumnezeu. I se deschide cu totul. Se lasă pătruns de El cu 
pasivitate, passive, sicut mulier ad conceptum. Nu încearcă să o ia înainte 
prin îndeplinirea sterilă şi dăunătoare de opere firave. Dar această bucurie 
îl incită curând la acţiune. După ce s-a bucurat de Dumnezeu, se serveşte 
de EI: uti, după frui... Viaţa sa este un progres fără întrerupere, de bono 
in melius; este o bătălie, mai spune Luther, sau o penitenţă; o lucrare grea, 
lucrarea unui om care nu crede niciodată că are dreptul să se oprească sub 
pretextul că scopul a fost atins, ci tinde până la ultima suflare spre un 
ideal care se va realiza doar dincolo de moarte... 


În aceeaşi perioadă, Luther face să depindă certitudinea mai mult sau 
mai puţin valabilă a mântuirii sale de activitatea variabilă a credinţei, de 
cât de strâns sau de slab este contactul său cu Dumnezeu. 

Mai târziu, în 1518, în timpul polemicii cu Cajetan (W., II, 13) şi în 
cursul din 1517-1518 asupra Epistolei câtre Evrei, Luther va proclama 
necesitatea certitudinii mântuirii: Christianum oportet semper securum 
esse. Va considera eronată poziția scolastică „ce neagă posibilitatea 
acestei certitudini”. Cel care se îndoieşte de propria mântuire nu este 
iertat, va explica el, ci „vomită grația divină”. Certitudinea creştinului nu 
va găsi oare o garanție obiectivă, independentă de condițiile subiective, în 
sacrificiul lui Hristos pentru oameni? Dar în 1516, Luther are altă 
preocupare. 

Desigur, el o afirmă şi o repetă cu energie: credinciosul care simte că 
Dumnezeu Şi-a început lucrarea în el posedă deja germenele speranţei. 
Dumnezeu nu-Şi decepţionează creaturile şi, dacă a început o lucrare, o 
desăvârşeşte. Întrebarea este dacă ştiinţa intimă a creştinului, experienţa 
personală, cea care îi aduce linişte şi încredere, îi aduce şi o certitudine 
reală, din care să se poată naşte o siguranţă de nezdruncinat. 

Siguranţa este în această perioadă duşmanul principal al lui Luther. 
Dacă, în aparenţă se înţelege, ar spune contrariul celor afirmate în 1518, 
şi o face de altfel în Comentariu asupra Epistolei către Romani: 
„Christianum oportet nunquam securum esse”, declaraţia nu ne-ar 
surprinde. Să fii sigur, întreţinut într-o stare de falsă securitate de credinţa 
în efectele eliberatoare ale botezului şi penitenţei sau de sentimentul de a 
fi îndeplinit fapte meritorii, nu înseamnă de fapt să accepți să-ţi 
încrucişezi braţele cu seninătate, fără să te gândeşti să combaţi şi să ştergi 

greşelile prin gemete, regrete şi eforturi? De fapt, pentru Luther cel din 
1516, cum e credinţa aşa e şi încrederea omului în mântuirea sa. Credinţa 
creşte? Şi încrederea creşte. Când credinţa scade, contactul cu Dumnezeu 
slăbeşte: încrederea dispare pentru a renaşte de îndată ce contactul va fi 
reluat... Îndreptare prin credință: se vede bine câtă energie şi cât 
dinamism conţine această formulă aparent inertă. Găseşti aici, în 
germene, bucuria încrederii, elanul, siguranţa de neînvins; se vede ce 
exprima ea, în ajunul evenimentelor din 1517, pentru Martin Luther: 
convingerea de a-L avea pe Dumnezeu pentru el, cu el, în el, pe un 
Dumnezeu care nu era totuna cu Justiţia imanentă a teologilor, ci o voinţă 
activă care radiază, o bunătate suverană care acţionează din dragoste şi i 
se dăruie omului pentru ca, la rândul său, acesta să I se dăruie lui 
Dumnezeu. 


E o schiţă mult prea schematică. Suntem conştienţi de ceea ce lăsăm 
deoparte din gândirea atât de bogată, de stufoasă a debutului lui Luther. 
Ştim şi faptul că, pentru a trasa o linie cât de cât clară, a trebuit în fiecare 
clipă să facem abstracţie de o mulţime de trăsături încâlcite care tulburau 
Şi înceţoşau imaginea principală. Să reconstitui ceea ce se numeşte 
doctrina sau sistemul lui Luther într-o anumită perioadă a vieţii lui 
înseamnă să desprinzi dintr-o mulţime de eboşe sau schiţe parţiale o 
singură traducere, cea mai expresivă, a lumii infinite de imagini şi 
reprezentări pe care o purta în el, dar nu prea reuşea să-i disciplineze 
abundența nestăvilită, sau, mai degrabă (pentru că geniul lui Luther nu 
este plastic), să desprinzi o linie melodică netă, continuă, cam firavă, 
dintr-o mulţime de cânturi izbucnite dintr-un suflet care vibrează mai 
presus decât toate, cu o neobosită, inepuizabilă fecunditate. Uneori ele se 
acordă, se intensifică şi se înflăcărează, alteori se opun în disonanţe aspre 
sau se frâng. Contradicţii: sunt patru secole de când acest cuvânt a fost 
pronunţat, patru secole de când cititorii cei mai superficiali, cei mai 
neînsemnaţi teologi, ba chiar, ceea ce este mai grav, oameni docţi şi 
limitați triumfă fără urmă de discreţie asupra miilor de învinuiri pe care 
Luther, prin formule răsunătoare, şi le-a făcut de la o pagină la alta, de la 
un an la altul, fără să le mai numere. E un joc uşor. Ar fi mai bine să 
înţelegem că Augustinul din Erfurt sau din Wittenberg nu are nimic dintr-un 
asamblor priceput de concepte bine şlefuite. 

El nu e nicidecum un teolog, un creştin avid de Hristos, un om însetat 
de Dumnezeu în al cărui suflet tumultuos fierb şi freamătă dorinţe, 
elanuri, bucurii supraomeneşti şi tristeţi nelimitate, o întreagă lume de 
gânduri şi sentimente care, sub şocul împrejurărilor, se revarsă şi se întind 
în valuri puternice, grăbite, irezistibile. Fiecare îşi urmează drumul, după 
ritmul său, fără să-i pese de cele precedente sau de cele care urmează. 
Fiecare duce cu sine o parte la fel de bogată, de legitimă, din inima şi 
creierul de unde provine. Fiecare reflectă unul dintre aspectele lui Luther. 
Aşa se face că adesea, concentrându-se cu toată puterea viziunii sale 
asupra religiei ca atare, în graba sa febrilă de a-L poseda pe Dumnezeu, 
Luther trece peste lege pentru a merge direct la Evanghelie. Adesea, 
dimpotrivă, preocupat de sentimentul că o falsă certitudine duce la cele 
mai grave abateri morale, el îi reproşează cu vehemenţă Bisericii că lasă 
să se insinueze în acţiunile proclamate drept meritorii gândul egoist şi 
calculul interesat; şi atunci, ca şi cum numai morala l-ar preocupa, Luther 
lasă deoparte pe moment acea pasionată dominantă religioasă care, până 
nu demult, îl antrena, îl stăpânea, îl poseda exclusiv... Este o trăsătură 
fundamentală a naturii Reformatorului care îi explică opera şi care este 
prezentă încă de la început, de la cursul asupra Epistolei către Romani, în 
care, pentru prima dată, putem sesiza un Martin Luther deja înrolat şi gata 
de luptă, ţinându-şi credinţa sub control. 


III. LUTHER ÎN 1516 


Să ne oprim puţin asupra datei de 1516. Ce este atunci Luther? Unul 
dintre creştinii pioşi, atât de numeroşi pe vremea aceea, pe care îi 
obsedează ideea unei decăderi profunde a Bisericii? Ei cer cu energie o 
reformă completă a papalității romane, a episcopatului, a clerului atât 
regulat cât şi secular. Vocea lui Luther se auzea alături de a acestora? Aşa 
se spunea odinioară. Ura faţă de abuzuri, dorinţa unei epurări, a unei 
redresări a vechiului edificiu coşcovit: iată mobilul care i se atribuia lui 
Luther. lată ceea ce, pentru noi, nu mai există. 

Reformă? Luther aduce într-adevăr una sau mai multe schimbări 
ordinii religioase din timpul său. Cât despre faimoasa călătorie la Roma 
pe care toţi istoricii, dându-i crezare lui Luther, au pus-o multă vreme la 

originea activităţii sale reformatoare, nu i-am făcut nici un loc când am 
schiţat, pe scurt, întreaga evoluţie spirituală a lui Luther, din 1505 până în 
1515. Nici măcar nu ne-am dat osteneala de a reproduce concluziile 
lucrărilor mai recente care au definit foarte exact importanţa acestui 
episod minor. La ce bun? Faptul că, în cele patru săptămâni pe care le-a 
petrecut în Cetatea Eternă, de la sfârşitul lui decembrie 1510 până la 
sfârşitul lui ianuarie 1511, unele dintre prejudecățile sale au fost mai mult 
sau mai puţin tulburate, că anumite sentimente i-au fost şocate de 
obiceiuri, moduri de a vorbi şi de a se purta care-i erau cu totul străine — 
Wittenberg-ul e departe de Vatican — are prea puţină importanţă pentru 
noi şi mai puţină chiar pentru istoria Reformei. 

Să lăsăm deci deoparte o dată pentru totdeauna Roma familiei Borgia 
şi istorioarele, de altfel dintre cele mai banale, pe care le-au colecţionat 
reporterii benevoli ai relatărilor acestui mare om. Scheel a spus-o foarte 
bine: „La Roma, Augustinul nu a văzut şi nu auzit nimic extraordinar, 
auch in Rom sah und hörte er nichts ungewâhnliches.”! Şi-a făcut 
conştiincios datoria de pelerin, şi încă de pelerin fără spirit critic, calitate 
ce nu-i era caracteristică lui Luther. Din contactele cu birourile Sfântului 
Scaun, cu cardinalii, am putea spune că şi-a format o impresie foarte 
favorabilă pe care a exprimat-o în mai multe rânduri. La urma urmelor, a 
văzut el oare mulţi romani? Un călugăr german, care venea la Roma cu 
treburi ale ordinului său, îşi făcea probabil demersurile în compania 
nemților şi flamanzilor de care oraşul era plin. Iată, între paranteze, un 
aspect care diminuează importanţa contactelor cu un anumit doctor sau o 
anumită doctrină pe care curiozitatea? înfierbântată a cercetătorilor 
influenţi le imaginează cu plăcere, în ultima vreme, ca fiind posibile în 
cursul acestei obositoare călătorii de o lună, pe care nu se resemnează să 
o vadă ca pe un simplu fapt divers. Mirabilia Urbis Romae. Încă o dată, 
despre aceasta este vorba! 


1 SCHEEL, Luther, II, p. 295. Pentru mai multe amănunte, BEHMER, Luthers 
Romfahrt, Leipzig, 1914. 

2 Fost dominican trecut la protestantism, A.V. MULLER se străduie să arate în 
doctrina lui Luther formulele tradiţionale ale unei foste şcoli augustiniene. Cf. Luthers 
theologische Quellen, Giessen, 1912; Luthers Werdegang bis zum Turmerlebnis, Gotha, 
1920 etc. Despre augustinissim la Conciliul din Trento, v. mai departe, partea a II-a, 
cap. III. 

Ceea ce e cu adevărat important pentru el între 1505 şi 1515 nu este 
Reforma Bisericii, ci însuşi Luther. Sufletul lui Luther, mântuirea lui 
Luther. Numai atât. De altfel, nu în aceasta constă adevărata sa 
originalitate? Să substitui unei religii care-l instala pe credincios, 
temeinic înconjurat şi încadrat, într-o amplă şi măreaţă construcţie în care 
se reuniseră materialele Iudeii şi ale Eladei: la parter, masa solidă a 
aristotelismului; la primul etaj, bine aşezată pe stâlpii robuşti ai Liceului”, 
o Evanghelie transformată în teologie — o altă religie, foarte personală, 
care să pună fiinţa umană, direct şi fără intermediari, singură în faţa lui 
Dumnezeu, fără cortegiul de merite sau de opere, fără interpunerea 
parazită a preoţilor, a sfinţilor mediatori, a indulgențelor achiziţionate pe 
lumea aceasta şi valabile în cealaltă sau a absolvirii de păcate care te 
eliberează de însuşi Dumnezeu. Nu în acest sens trebuia să se dirijeze mai 
întâi efortul Reformatorului? 


De altfel, Luther nu se cufunda ca un egoist în meditaţiile sale... 
Angoasele care-l lăsau doborât şi distrus şi a căror grozăvie o simţise pe 
deplin fuseseră trăite şi de alţi oameni, iar Luther o ştia prea bine. De 
aceea nu voia să păstreze remediul doar pentru sine. Secretul pe care 
Dumnezeu i-a permis să şi-l însuşească va fi predat, propovăduit tuturor 
cu o bucurie evanghelică în scrisori, în cursuri, în predicile duminicale. Şi 
cum în 1515 şi în 1516 circumstanţele exterioare ale vieţii sale îl scot 
puţin câte puţin din anonimat; cum numirea sa, în aprilie 1515, ca vicar 
districtual pentru mănăstirile din Meissen şi Thuringia, care-l face 
asociatul lui Staupitz, antrenează o lărgire a câmpului viziunii sale şi a 
cercului de relaţii — putem urmări, în predicile pe care le avem de la el, 
de la cele mai vechi datate din 1515 până la faimoasele predici asupra 
Decalogului ţinute din iunie 1516 până în februarie 1517 în parohia din 
Wittenberg, progresele făcute de gândirea sa şi întărirea autorităţii sale. 

Sunt texte foarte interesante pentru noi. Impregnate de teologia 
personală a lui Luther, ele proclamă cu tărie că omul nu poate să 
împlinească binele. Augustinul declară război lui Aristotel, care vorbeşte 
despre o voinţă liberă, despre o virtute a puterii omului. În spatele lui 
Aristotel, îi simţim pe umanişti, pe Erasm cu liberul său arbitru, cu 
moralismul, cu creştinismul — oh! blasfemie! — care este în acelaşi timp 


*Şcoala şi filosofia lui Aristotel. 

filosofie şi prietenie. Aceste texte ne arată, mai ales, sensul precis pe care, 
la acea dată decisivă, Luther îl dădea noţiunii de reformă. 

Într-o predică destul de ciudată din 1512, una dintre cele mai vechi 
scrieri rămase de la el, se exprima deja cu o claritate desăvârşităl asupra 
acestui punct important. Da, o reformă este necesară, scria el, dar una care 
să înceapă prin a reda preoţilor cunoaşterea şi respectul adevărului lui 
Dumnezeu: „Mi se va spune: ce crime, ce scandaluri sunt toate viciile 
clerului, depravarea, beţiile, pasiunea nestăvilită pentru jocuri!... Mari 
scandaluri, v-o mărturisesc; trebuie să le denunţăm, să le remediem. Dar 
viciile de care îmi vorbiţi sunt vizibile pentru toţi, sunt grosolan de 
materiale, ajung la simţurile fiecăruia dintre noi, tulbură deci spiritul... 
Dar vai, răul celălalt, un fel de ciumă incomparabil mai dăunătoare şi mai 
crudă: tăcerea organizată asupra Cuvântului Adevărului sau deformarea 
acestuia — un rău care nu este grosolan de material; ei bine, acest rău nici 
nu este observat, nu tulbură pe nimeni, nu inspiră teamă...” lată-l deja, la 
o dată încă timpurie, traducând sentimente pe care mai târziu avea să le 
exprime adesea cu tărie: „Câţi preoţi veţi găsi astăzi care să considere că 
este mai mic păcatul când greşeşti prin abatere de la castitate, prin uitarea 
unei oraţiuni sau o eroare în recitarea unui canon, decât cel comis prin 
neglijenţă în predicarea şi interpretarea corectă a Cuvântului 
Adevărului?... Şi totuşi, singurul păcat posibil al unui preot cu calitate de 
preot este cel comis împotriva Cuvântului Adevărului...” 

Sunt cam lungi citatele acestea, dar cum să nu transcrii încă o frază cu 
un accent, cu un caracter atât de categoric luteran deja, prin violenţa 
stăpânită şi excesul care frapează imaginaţia: „Făceţi-l cast, fâceţi-l bun, 
făceţi-l doct; să sporească veniturile parohiei sale, să ridice case de 
credinţă, să înzecească bogăţia Bisericii. Dacă doriţi neapărat, poate să 
facă şi miracole, să învie morţii, să alunge demonii. Ce importanţă are? 
Singurul preot adevărat, singurul pastor adevărat va fi cel care, predicând 
poporului Cuvântul Adevărului, va deveni îngerul care-L anunţă pe 
Dumnezeul armatelor şi crainicul Divinităţii!” Să rezumăm deci: reformă 
ecleziastică? Doar dacă acest lucru este dorit. Reforma religioasă este 
singura care contează... 


1W.,1,p.8 sqq; cf. E., Op. var. arg., 1, 29-41. Este vorba de o predică scrisă de Luther 
pentru Abatele Dascov, stareţul mănăstirii din Leitzkau a ordinului călugărilor 
premonstranţi. Textul a fost publicat abia în 1708. Data 1512 nu este sigură. 

Să ne referim acum la Predicile asupra Decalogului. Nu încape 
îndoială că au fost găsite în ele multe critici ale moravurilor clerului care 
par prea îndrăzneţe cititorilor moderni. Aceştia nu ştiu mai nimic despre 
„predicatorii liberi” de altădată, despre îndrăzneala lor verbală, despre 
violenţa lor truculentă. Şi aici Luther pune accentul pe învăţământul atât 
de neglijat, pe serviciul Cuvântului, atât de delăsat; pe lenea şi neglijenţa 
pastorilor care dorm fără să se îngrijească de turma lor. Ca şi în epocile 
anterioare, nici acum Luther nu este mişcat sau pasionat de altceva decât 
de oroarea de abuzuri, de dorinţa ambițioasă de a restaura Biserica. Un 
reformator? Da. Al vieţii interioare. Şi încă unul care proclamă deja 
principiul foarte important pe care-l va lansa, la Worms, pe scena lumii: 
Fiecare să se menţină ferm în propria sa conştiinţă; unus quisque robustus 
sit in conscientia sual. 


În Aurora lui Nietzsche citim o pagină ciudată2, intitulată: primul 
creştin. Nietzsche schiţează povestea unui suflet „ambițios şi inoportun”, 
a unui spirit „plin în acelaşi timp de superstiție şi pasiune”: povestea 
Apostolului Pavel. 

Pavel este înfăţişat ca un bolnav stăpânit de o idee fixă, mereu 
prezentă în mintea sa, mereu dureroasă pentru conştiinţa sa. Cum să 
împlinească Legea? Înainte de toate, încearcă să-i satisfacă exigenţele. O 
apără cu furie de adversari sau de cei indiferenți. Se supune dispoziţiilor 
sale cu un zel fanatic. Şi, după foarte multe experienţe, wage concluzia că 
un om ca el, „violent, senzual, melancolic, care rafinează ura, nu poate 
îndeplini o asemenea lege”. Se înverşunează totuşi. Luptă pas cu pas. Îşi 
dă toată silinţa pentru a-şi satisface nevoia aprigă de a stăpâni, de a 
domina lucrurile. Şi după toate eforturile făcute, trage în cele din urmă 
această concluzie disperată: „Este imposibil să învingi amărăciunea pe 
care ţi-o dă neîmplinirea legii...”. 

Urmează un nou supliciu, o nouă căutare disperată, cu aceeaşi angoasă 
şi cu aceleaşi eforturi. „Legea devine crucea pe care se simte răstignit. Cât 
de mult o urăşte! Cât de pornit e împotriva ei! Cum caută, în toate părţile, 
un mijloc de a o distruge!...” Brusc, are o viziune, o lumină, o idee 
eliberatoare: pe un drum pustiu apare Hristos, cu o strălucire divină pe 


1 Comment. in Romanos, ed. Ficker, I, 122. 
2 NIETZSCHE, Aurore, trad. ALBERT, Mercure de France, 1919, nr. 68, p. 74. 

chip, şi Pavel aude cuvintele: „De ce mă persecuţi?” Dintr-o dată, 
bolnavul cu orgoliul neostoit simte că-şi recapătă sănătatea; disperarea 
morală îşi ia zborul, căci şi morala însăşi a dispărut, distrusă, împlinită 
acolo sus, pe cruce. Şi Pavel devine cel mai fericit dintre oameni. 
„Destinul evreilor — nu, destinul întregii omeniri i se pare legat de 
această a doua iluminare bruscă; deţine ideea ideilor, cheia cheilor, 
lumina luminilor; de acum, istoria gravitează în jurul său.” Şi campionul 
Legii devine apostolul, propagandistul propriei înfrângeri. „Sunt în afara 
Legii, spune el; dacă aş vrea acum să recunosc din nou Legea şi să mă 
supun ei, L-aş face pe Hristos complice la păcat.” Căci Legea nu face 
decât să nască păcatul, în permanenţă, „aşa cum un sânge stricat face să 
apară boala”. 

Din acest moment, nu numai păcatele ne sunt iertate, ci păcatul însuşi 
este abolit, Legea a murit şi mort este spiritul întrupat în care se instalase 
— mort, sau pe cale de a muri, de a intra în putrefacție. Încă vreo câteva 
zile de trăit în mijlocul putreziciunii! Aceasta este soarta creştinului 
înainte ca, unindu-se cu Hristos, så reînvie o dată cu EI, să fie părtaş la 
graţia divină, să fie şi el fiu al lui Dumnezeu... Nietzsche conchide: „Aici 
exaltarea Sfântului Pavel şi, alături de ea, inoportunitatea sufletului sâu 
ajung la punctul maxim; ideea unirii cu Hristos l-a făcut să-şi piardă orice 
urmă de pudoare, de măsură, de supunere — iar dorinţa sa implacabilă de 
a domina se trădează în beţia sa, anticiparea gloriei divine... Aşa a fost 
primul creştin, inventatorul creştinismului!” 

Sper că ne va fi iertată transcrierea acestui lung pasaj. Mai este nevoie 
să o spunem? Citindu-l, nu o dată, ci mereu eşti uimit că trebuie să 
pronunţi numele lui Pavel atunci când îţi vine să spui „Luther”. De altfel, 
are prea puţină importanţă ce spune expertul despre exactitatea 
transcrierii de către Nietzsche a ideilor Sfântului Pavel. Nu-i cerem 
filosofului un studiu asupra paulinismului lui Luther pe care alţi teologi 
docţi ni l-au oferit. Dar Nietzsche a trasat cu o mână sigură schema unei 
evoluţii — curba, fermă şi suplă, care traduce mişcarea gândirii şi 
conştiinţei a doi oameni: apostolul şi ereticul, legaţi printr-o solidaritate 
vizibilă, care nu este numai de ordin doctrinal, ci şi moral şi psihologic. 
Prin aceasta, pagina discutată nu ne furnizează doar un rezumat clar şi 
substanţial al paginilor precedente. Ea marchează limpede articulațiile 
esenţiale ale dublei suite de stări sufleteşti paralele: ale Apostolului Pavel 

prin prisma luterană; ale lui Luther, mai mult sau mai puţin calchiate pe 
cele ale unui Sfânt Pavel în mod rezonabil ipotetic... În momentul în care, 
în faţa individului, a credinciosului izolat, preocupat doar de sine, de 
mântuirea şi pacea sa interioară, va trebui să punem masa fremătândă a 
oamenilor, a germanilor din vremea aceea, care, însuşindu-şi gândirea, 
cuvintele lui Luther, deformându-le în funcţie de dorinţele şi tendinţele 
proprii, le vor conferi valoare socială şi demnitate colectivă, nu va fi inutil 
ca Nietzsche să ne amintească faptul că istoria creştinismului este făcută 
din reveniri. Mai târziu, când, dispunând de un alfabet propriu, psihologia 
îi va putea descifra pe oameni fără ezitare, în individul al cărui efort 
personal deschide o revoluţie vom putea sesiza alesul, tipul robust şi franc 
dintr-un grup, dintr-o familie de spirite identice şi în acelaşi timp diferite, 
identificabile de-a lungul secolelor. 


PARTEA A DOUA 


ÎMPLINIREA 


CAPITOLUL I 


AFACEREA INDULGENŢELOR 


Astfel, acel Luther indignat de şederea sa la Roma, refulându-şi 
repulsiile, dar dezvoltând în sine o pasiune vehementă pentru o reformă a 
abuzurilor ecleziastice, ei bine, acel Luther este astăzi mort de-a binelea 
pentru noi. Este înlocuit de un creştin solitar, care a suferit şi a meditat 
mult înainte de a-şi făuri un adevăr. Cum se face că acest om, care se 
îngrijea mai ales de viaţa interioară şi de religiozitatea sa profundă, a fost 
smuls brutal din gândurile şi din pioasele sale preocupări? Cum se 
explică, în acord cu ceea ce credem astăzi că ştim despre prima parte a 
evoluţiei sale, transformarea bruscă a unui creştin care se prăbuşeşte la 
picioarele Dumnezeului său în tribun care ridică şi conduce mulțimile? 
Dacă este adevărat că Afacerea indulgențelor constituie preludiul, 
uvertura dramei Reformei, dacă este adevărat că ea formează primul inel 
al lanţului care leagă Wittenberg-ul de Worms — să fim lăsaţi să 
rezervåm studiului a ceea ce constituie mai mult decât un simplu episod 
un loc justificat prin însăşi importanţa sa, importanţa hotărâtoare a 
evenimentelor din 1517. 


I. ALBERT, FUGGER, TETZEL 


Aceste evenimente începem acum să le cunoaştem bine. Mai bine ca 
acum douăzeci de ani. Mai bine, evident, decât le-a cunoscut vreodată 
Luther. 

Mai întâi, şi mai ales după 1904, după descoperirile lui Schultel, 
reconstruim cu precizie istoria a ceea ce putem numi, cu o oarecare doză 


1 A. SCHULTE, Die Fugger in Rom, vol. I, Leipzig, 1904, cap. IV, p. 93 sqq. 

de prost gust, „candidatura Hohenzollernilor” la jiltul arhiepiscopal din 
Mainz, care constituie preludiul necesar al Afacerii propriu-zise a 
indulgențelor. Ştim cum, la 30 august 1513, Albrecht, fratele mai mic al 
electorului de Brandenburg, Joachim, a fost ales arhiepiscop de 
Magdeburg de către consiliul de canonici şi, câteva zile mai târziu, la 9 
septembrie, a fost numit şi administrator al diocezei de către Capitulul din 
Halberstadt. Curtea de la Roma nu prea avea de ce să se scandalizeze. 
Cumulul? Dacă în mâinile lui Albrecht de Brandenburg erau reunite 
acum două dioceze, predecesorul său, Ernst de Saxonia, care deținuse 
simultan diocezele de Magdeburg şi Halberstadti, îi servise de exemplu. 
Cât despre vârstă, cu siguranţă, noul ales era foarte tânăr. De-abia intrase 
în al douăzeci şi patrulea an al vieţii. Şi ce-i cu asta? Leon al X-lea, care 
domnea atunci, primise tonsura la şapte ani, la opt arhiepiscopia de Aix 
şi bogata abație de la Passignano, la treisprezece fusese făcut cardinal... 
În realitate, delegaţii care, după dubla postulare a capitulelor, au fost 
trimişi la Roma de către Joachim şi Albrecht au aranjat repede lucrurile. 
La 9 ianuarie 1514, episcopii de Liibeck şi de Brandenburg aveau sarcina 
de a-i înmâna lui Albrecht pallium-ul. Între timp, la 9 februarie 1514, 
moare Uriel von Gemmingen, arhiepiscopul de Mainz. Or, nenorocirea 
era că, în câţiva ani numai, trei prelați, decedați respectiv în 1504, 1508 
şi 1514, se succedaseră în fruntea arhidiocezei renane. Ce de bani 
trebuiau plătiţi la Roma pentru fiecare titular! Sume imense ieşeau din 
pungile celor din Mainz, bine gamisite dar şi mai bine golite. E uşor de 
ghicit supărarea produsă de moartea lui Uriel şi iritarea credincioşilor la 
gândul preţiosului aur renan care avea să se ducă dincolo de munţi, într-o 
Italie pe care o detestau cu cordialitate. 

La 7 martie 1514, Albrecht de Brandenburg îşi prezenta candidatura 
pentru arhiepiscopia de Mainz în faţa canonicilor. Hohenzollernii îşi 
încercau norocul. Să nu uităm că arhiepiscopul de Mainz era elector, 
cancelar al Imperiului, preşedinte al Colegiului electoral şi primat al 
Germaniei. Fără să fi avut, aşa cum cere o tradiţie încă valabilă, un 
angajament solemn şi înregistrat în toată regula din partea lui Albrecht, 
delegaţii lui Joachim au dat de înţeles Capitulului din Mainz că, dacă 
Hohenzollern ar fi cel desemnat, cheltuielile de dispensă, de confirmare 
şi de pallium nu ar cădea în sarcina credincioşilor din dioceză. La 9 martie 
1514, Albrecht era ales. 


1 Unirea a dăinuit şi după moartea lui Albrecht. 

Mai rămânea ca alegerea să fie confirmată de Roma. Două 
arhiepiscopii plus o episcopie pentru un singur om, un tânăr încă departe 
de a avea treizeci de ani; două arhiepiscopii, şi ce arhiepiscopii! Era cam 
mult... Nu existau precedente. La Roma, cineva avea, desigur, să observe 
acest lucru: cardinalul Lang, care ar fi vrut să obţină Magdeburg-ul şi 
Halberstadt-ul, lăsându-i lui Albrecht numai Mainz-ul... Chestiunea era, 
în parte, politică. Autorizând cumulul, în ajunul unor alegeri imperiale 
apropiate, curia putea lua în calcul dobândirea simultană a sprijinului 
îndatorat a doi electori, Albrecht şi Joachim, în Colegiul celor Şapte. 
Chestiunea era şi financiară. Hohenzollemnii şi-au dat seama de acest 
lucru şi s-au adresat familiei Fugger. 

Jakob Fugger cel Bogat, geniu financiar, îşi fondase prosperitatea fără 
precedent a casei sale pe baza unor imense întreprinderi de natură foarte 
variată: textile, miniere, bancare. Afacerile cu Roma îi reveneau în mod 
special lui. În 1904, Schulte arătase cum, înlocuindu-i pe bancherii 
italieni, Fugger monopolizase încetul cu încetul toate operaţiunile fiscale 
ale curiei cu diocezele germane. Era deci normal ca, în 1514, el să se 
ocupe de interesele considerabile ale celor doi Hohenzollerni. De fapt, 
afacerea nu a trenat prea mult. La 18 august 1514, Albrecht era declarat 
în consistoriu, de către papă, arhiepiscop de Mainz. Avea de plătit, în 
afară de cei 14.000 de ducați daţi de obicei pentru confirmare, o 
„contribuţie voluntară” de 10.000 de ducați, în schimbul cărora va păstra 
Magdeburg-ul şi Halberstadt-ul, alături de Mainz. Jakob Fugger a avansat 
fondurile. Şi abia după aceea a intervenit, pentru prima oară, chestiunea 
indulgențelor... 

Să ne oprim o clipă. lată că în august 1514 s-a consumat şi s-a 
cunoscut Tt Germania, în mod incontestabil, evident, un „abuz” 
nemaivăzut până atunci. Degeaba se spune că era un lucru normal pe 
atunci să cumulezi beneficii şi că vârsta de douăzeci şi patru de ani nu era 
pentru un prelat extrema tinereţe; niciodată până atunci nu fuseseră 
reunite două arhiepiscopii, atât de considerabile în toate privințele, ca 
Mainz-ul şi Magdeburg-ul, cu o episcopie şi, pe deasupra, în mâinile 
unuia şi aceluiaşi titular. Ca dovadă stă faptul că lui Joachim şi Albrecht 
le-a fost foarte greu să invoce vreun precedent în sprijinul exorbitantei lor 
pretenţii... 

Luther ştia acest lucru. N-ar fi avut cum să nu-l ştie. Poate nu cunoştea 
evenimentele în detaliu, negocierile, toate modalităţile; dar rezultatul era 
destul de vizibil. Era o bună ocazie pentru un călugăr obsedat de starea 
mizerabilă a Bisericii şi pasionat de desfiinţarea abuzurilor să-şi exprime 
indignarea. Luther însă nu spune nimic. Absolut nimic. Nici în 1514, nici 
în anii următori, nici în 1517, în momentul Afacerii indulgențelor. Merită, 
fără îndoială, să consemnăm această tăcere. 

Odinioară, se spunea şi se credea că Albrecht, dorind să-i plătească pe 
Fuggeri cu banii altora, ceruse să i se acorde o indulgență de predicat, în 
favoarea Sfântului Petru, în teritoriile sale arhiepiscopale şi episcopale, 
precum şi în domeniile lui Joachim. Lumea se înşela. Indulgenţa le-a fost 
propusă Hohenzollemilor de către curie, iar aceştia nu au fost prea 
entuziasmați. Au trebuit totuşi să accepte. 'O bulă, expediată la 31 martie 
15151, stabileşte că jumătate din sumele adunate va merge în casa de bani 
pontificală şi cealaltă în cea a lui Albrecht, care, profitând de această 
mană cerească, îşi va plăti creditorii, pe Fuggeri. Împăratul cel „fără nici 
un ban”, Maximilian, a aflat despre acest lucru. A intervenit: împărţeală 
la trei! Dar din produsul indulgenţei predicată pe parcursul a trei şi nu a 
opt ani, partea lui va fi de 1.000 de florini; după aceea, restul să se împartă 
în două: jumătate papei, jumătate lùi Albrecht. Să spunem imediat că 
indulgenţa nu a putut fi predicată decât doi ani. S-au scos puţini bani. 
După ce a achitat cheltuielile, lui Albrecht nu i-au rămas decât banii 
pentru o jumătate din contribuţia de 10.000 de ducați. Predicile nu au 
început decât în primele luni ale anului 1517. Abia atunci, dominicanul 
Johann Tetzel, subcomisar general al arhiepiscopiei de Mainz, s-a apucat 
să promită credincioşilor, cu o voce tunătoare, o întreagă serie graduală 
de favoruri nemaipomenite. 

Să ne mai oprim un moment. Luther n-a ştiut nimic despre negocierile 
care, la Roma, precedaseră acordarea definitivă a bulei indulgențelor. 
Undeva, chiar spune că la început nici nu a ştiut că în spatele lui Tetzel se 
afla Albrecht de Brandenburg; se poate crede că era o ignorare 
diplomatică. Dar a putut el oare să fie surprins de noutatea nemaiauzită a 
evenimentului atunci când Tetzel, punându-se în mişcare, a parcurs zi 


1 O găsim, împreună cu celelalte documente despre care am vorbit în expunerea 
noastră, în mica şi reuşita culegere a lui K(EHLER, Dokumente zum Ablasstreit von 
1517, Tiibingen, 1902. 

după zi, cu tot calabalâcul lui de şarlatan vânzător de leacuri, dioceza de 
Magdeburg şi domeniile lui Joachim? Va trebui să răspundem nu, cu mai 
multă forţă ca de obicei... 

Mai întâi, şi contrar celor afirmate odinioară!, Tetzel nu a venit la 
Wittenberg, ca să provoace direct indignarea lui Luther. Wittenberg-ul se 
afla pe teritoriul electorului de Saxonia, Frederic cel Înţelept; or, acest 
principe nu permitea să fie predicate pe domeniile sale indulgenţa 
Sfântului Petru de la Roma. Din luteranism anticipat? Nu, ci ca urmare a 
aplicării unui principiu cunoscut: mi-e milă de tine, dar de mine mi se 
rupe inima. Pioşenia lui Frederic era bine cunoscută. În anii care au 
precedat Reforma, el era foarte preocupat, înainte de toate, să adune la 
Wittenberg o colecţie de relicve preţioase care să atragă în oraşul său o 
mulţime de pelen? Le cere de pretutindeni; cumpără şi face schimb cu 
bucăţi din scutecele lui Iisus, fire de paie din iesle, fire de păr din capul 
Fecioarei, picături din laptele său, bucăţi de cuie sau nuiele de la Patimi.... 
De aceste însemnate comori se lega un număr din ce în ce mai mare de 
indulgenţe. Obţineai un beneficiu doar vizitând în lunea de după 
duminica Mizericordiei relicvele păstrate în Schlosskirche. Mai puteai 
obţine, cu ajutorul unei ofrande oferite de Sărbătoarea Tuturor Sfinţilor, 
după confesiune, indulgenţa plenară de la Portioncule: indulgentia ab 
omni culpa et poena. 

Deci, la Wittenberg, Luther nu avea nevoie de „scandalul lui Tetzel” 
pentru a-i vedea la treabă pe predicatorii de indulgenţe... şi pe beneficiarii 
lor. Dar Tetzel era oare mai cinic? Mulțimea amuzată de gură-cască îl 
auzea declarând cu îndrăzneală că, de îndată ce banii cădeau în cutia sa, 
sufletul care urma să fie eliberat părăsea Purgatoriul şi o lua direct spre 
Paradis: 

Sobald das Geld im Kasten klingt 

Die Seele aus dem Fegfeuer springt! 

De fapt, se poate să nu vrei să devii un denigrator înverşunat al lui 
Tetzel, acest sforar celebru, şi totuşi să-i refuzi paternitatea acestor 
versuleţe. Să deschidem primul dintre volumele in-folio în care 


1 Pe baza unei relatări a lui J. Oldecorp. 


2 Asupra acestui aspect al lui Frederic, cf. SCHEEL, M. Luther, II, cap. II, p. 169 sqq. 
(mai ales după KALKOFF, Ablass und Reliquienverehrung an der Schlosskirche zu 
Wittenberg, Gotha, 1907). 

Du Plessis d'Argentre a păstrat impozanta colecţie a judecăților 
Facultăţii de Teologie din Paris: fără a căuta prea departe, vom vedea că 
în 1482 Sorbona judeca şi condamna o frază care-i fusese atribuită şi pe 
care o traduc din latină: „Oricare suflet din Purgatoriu se ridică imediat la 
Cer, adică este scăpat de orice pedeapsă, de îndată ce credinciosul pune o 
monedă de şase bani, drept ofrandă sau pomană, în cutia milei pentru 
reparaţiile bisericii Sfântul Petru.”! Iată ce predica un ecleziast anonim cu 
mult înainte de 1517 şi ce a fost cenzurat. Însă cenzura nu previne reci- 
divele; la 6 mai 1518, Sorbona relua problema şi califica de falsă şi scan- 
daloasă aceeaşi frază. Se vede bine că Tetzel nu era deloc un inventator. 

Cât despre ceea ce predica... Iertarea totală a păcatelor celor care, 
pocăindu-se şi spovedindu-se, vizitând şapte biserici venerate şi recitând 
în fiecare cinci Pater şi cinci Ave, vor lăsa o ofrandă la cutia indulgențelor 
tarifată după rangul social şi după avere, variind de la 25 de florini de aur 
pentru principi, la o jumătate de florin sau chiar la nimic pentru simplii 
credincioşi. Dreptul de a alege un confesor şi de a obţine de la el, o dată 
în cursul vieţii şi, în ceasul morţii, de fiecare dată când va fi nevoie, 
indulgenţa plenară şi absolvirea de păcate, nu numai de cele obişnuite ci 
şi de cele deosebite, plătind un sfert de florin, preţ minim. În fine, 
concesionarea iertării totale a păcatelor pentru sufletele din Purgatoriu în 
schimbul achitării unor ofrande tarifate. Iată cele trei favoruri principale 
pe care Tetzel le vindea celor care subscriau benevol. Până aici, nimic 
inedit, doar lucruri normale şi conforme uzajului şi ideilor timpului... Şi 
atunci, de ce a izbucnit scandalul? O fi fost explozia irezistibilă 
provocată, într-un fel, de un spectacol nemaiîntâlnit, fără ceva analog sau 
vreun precedent? 


II. REACȚIA LUI LUTHER 


În realitate, trebuie, cu mai multă hotărâre ca de obicei — vechile 
moduri de a judeca se impun cu o tenacitate remarcabilă atât spiritelor 
eliberate, cât şi celor avertizate —, trebuie deci să reconstituim, în acord 
cu ceea ce credem că ştim despre evoluţia interioară a lui Luther în anii 


1 DU PLESSIS D'ARGENTRE, Collectio Judiciorum de Novis Erroribus, 1, p. 306 
sqq. 

decisivi 1515, 1516 şi 1517, istoria unei crize interioare de fapt, care a 
fost foarte puţin implicată în toată povestea aceasta. 

Aşa cum ne-o dovedesc notele de la cursul despre Epistola către 
Romani, în 1515 şi 1516, Luther a pus cu adevărat stăpânire pe propriile 
sale idei. Pentru binefacerea pe care i-o oferă, el este atât de recunoscător, 
le atribuie atâta eficacitate, încât se apucă să transmită şi altora preţioasa 
comoară pe care tocmai a descoperit-o. Altora? Mai întâi studenţilor săi. 
Oamenilor simpli, în predicile de duminică. Teologilor, oamenilor 
învăţaţi, foştilor săi profesori, emulilor... Şi iată-l pe Luther devenind 
încetul cu încetul şef de şcoală. Iată-l, în septembrie 1516, cum 
redactează şi pune pe un candidat, Bemhard von Feldkirchen, să discute, 
sub preşedinţia sa, tezele de viribus et voluntate hominis sine gratia, al 
căror titlu este suficient pentru a evidenția eljberarea sa de gabrielism şi 
aristotelism!. Iată-l exact după un an, în septembrie 1517, cum prezidează 
din nou o dispută, de astă dată Contra Scolasticam theologiam, şi 
redactează cu această ocazie pentru un alt candidat, Fr. Gunther, 97 de 
teze, care constituie o expunere a direcțiilor principale ale doctrinei sale2. 

Transformat într-un pom putred, arbor mala factus, omul nu poate să 
vrea şi să facă decât răul. Voința nu-i este liberă; este sclavă. Să spui că el 
poate, prin mijloace proprii, să ajungă la acea culme care este iubirea de 
Dumnezeu este o minciună şi o himeră (terminus fictus, sicut Chimera). 
Prin natura sa, omul nu-L poate iubi pe Dumnezeu decât cu egoism. Toate 
acestea înseamnă o repudiere foarte clară a doctrinelor scotiste şi 
gabrieliste. Şi pentru ca toată lumea să o ştie, Luther face o menţiune la 
sfârşitul fiecăreia dintre tezele sale: Contra Scotum, contra Gabrielem, 
contra dictum commune... Apoi, veneau pe rând tezele filosofice. Cu 
aceeaşi vigoare lipsită de menajamente, Luther îşi proclama ura faţă de 
Aristotel, de metafizica, de logica, de etica sa: „Execrabila etică 
aristotelică este în întregime duşmanul de moarte al graţiei divine (contra 
scolasticilor!). Este fals că teoria despre fericire a lui Aristotel nu este 
opusă radical doctrinei creştine (contra moraliştilor, contra morales!). Un 
teolog care nu este logician e un monstru de erezie: iată o afirmaţie prin 
ea însăşi monstruoasă şi eretică!” După care conchidea, dezvoltându-şi 
tema favorită, şi anume opoziţia fundamentală între Lege şi graţia divină: 


1 W., I, p. 142; E., op. var. arg., I, 235 sqq. (1865). 
2 W., I, p. 221; cf. STROHL, II, 169 sqq. 

„Orice operă a Legii căreia îi lipseşte graţia divină este în aparenţă o 
acţiune bună; văzută de aproape, nu-i decât un păcat. Blestemaţi fie cei 
care împlinesc operele dictate de Lege; binecuvântaţi fie cei care 
împlinesc operele dictate de graţie. Legea bună, care-l ajută pe creştin să 
trăiască, nu este legea moartă a Leviticului, nu este Decalogul; este 
dragostea de Dumnezeu, sădită în inimile noastre de Spiritul Sfânt.” 

Astfel argumenta Luther în 1516 şi în 1517. Cu o desăvârşită şi 
profundă sinceritate. Poate şi cu un grăunte de particularism universitar 
care se strecura, fără ca el să-şi dea seama, în preocupările sale. Şcoala de 
la Wittenberg, cu doctrina sa, trebuia pusă în faţa şcolilor rivale de la 
Erfurt, de la Leipzig, de la Frankfurt pe Oder şi din alte părţi... Luther 
comunică tezele lui Gunther din 1517, trimite copii prietenilor săi, le 
prezintă celor din Erfurt. Venise momentul ca ideile sale să înfrunte 
critica magiştrilor. Cei care nu vor fi convinşi de la început vor aduce 
argumente. Luther ştie că îi va convinge. Dumnezeu este alături de el, în 
inima sa plină de credinţă, în conştiinţa sa acum liniştită şi sigură pe sine. 

Tezele lui Gunther: septembrie 1517. Tezele asupra indulgențelor: 
octombrie 1517. Pe 31 octombrie 1517, pe poarta laterală a capelei 
castelului din Wittenberg, Martin Luther pune o pancartă în latină: „Din 
dragoste de adevăr, din dorinţa de a-l face să triumfe, tezele de mai jos 
vor fi discutate la Wittenberg, sub preşedinţia Reverendului Preot Martin 
Luther, licenţiat în arte, doctor în Sfânta Teologie şi lector ordinar al 
Universităţii. Cei care nu vor putea fi prezenţi la dezbaterea orală sunt 
rugaţi să intervină în scris. În numele Domnului Nostru Iisus Hristos, 
Amen.” Subiectul? Pro declaratione virtutis indulgentiaruml!. Deci, 
Tetzel? Tetzel, fără îndoială. Mai întâi să notăm data. 31 octombrie 1517, 
în ajunul Sărbătorii Tuturor Sfinţilor, zi în care, în fiecare an, pelerinii 
veneau în număr mare la Wittenberg pentru a obţine iertarea, vizitând 
relicvele atât de dragi inimii — şi pungii — lui Frederic. Indulgenţa 
predicată de Tetzel: fie. Însă indulgenţa obținută la Wittenberg era la fel 
de importantă... 

Dar ce conţinea pancarta afişată de Luther? Atacuri brutale împotriva 
şarlatanului traficant de lucruri sfinte? Denunţarea violentă a scandalului 
indulgenţei sale, cea pentru Sfântul Petru de la Roma şi pentru profiturile 
modeste ale lui Albrecht de Brandenburg? Pancarta conţinea o acuzaţie 


1 W., I, p. 229; cf. STROHL, II, 223 sqq. 

esenţială, o acuzaţie de fond: cea de a oferi păcătoşilor o falsă securitate. 
Această acuzaţie nu este formulată doar o singură dată, într-un singur 
articol, ci revine continuu, la fiecare nouă cotitură a gândirii lui Luther. 
„Când a spus: pocăiţi-vă, Domnul Nostru Iisus Hristos a vrut ca viaţa 
credincioşilor să fie doar pocăință.” Aceasta este prima teză. „Credincioşii 
trebuie îndemnați să-L urmeze pe Hristos, conducătorul lor, trecând prin 
chinuri, moarte şi infern, şi să intre în cer după multe necazuri (Faptele, 
14, 22) şi nu să se amăgească cu siguranţa unei păci false.” Acestea sunt 
ultimele două teze, numerotate cu 94 şi, respectiv, 95... lată ce încadrează 
seria completă a afirmațiilor lui Luther. Iată cum se realizează o legătură 
cât se poate de strânsă între doctrina sa asupra indulgențelor şi concepţia 
de ansamblu asupra vieţii creştine. Cele 95 de teze din 31 octombrie 
constituie deci o aplicaţie deosebită, un corolar precis al celor 97 de teze 
din 4 septembrie... În toată această geneză, acesta este elementul care 
relevă importanţa exactă a pretextului reprezentat de Tetzel. 

Există, în cele 95 de teze, articolul 39 din care putem desprinde uşor 
o mărturisire, o confidență personală a lui Luther. „Este un lucru 
extraordinar de dificil”, spune el, „chiar pentru teologii cei mai abili, să 
ridici în slăvi în acelaşi timp, în faţa oamenilor, graţia divină obţinută prin 
indulgenţe şi necesitatea căinţei.” Iar articolul 40, care urmează, adaugă: 
„Adevărata căinţă caută şi agreează pedepsele; indulgenţele dimpotrivă, 
le amână şi ne inspiră aversiune faţă de ele.” Cât de clare sunt textele 
acestea şi ce elocvent vorbesc! Iată deci demersurile intime ale lui Luther, 
reflecţiile sale asupra chestiunii puse brutal spiritului său şi, mai mult, 
conştiinţei sale de predicator de conflictul violent al unor teze 
incompatibile. Iată cum dezbaterea asupra indulgenţei se îmbină cu 
concepţia sa despre adevărata religie... În acest caz, cât este de probabil 
că acest om, gata să meargă până la capătul convingerilor sale, l-a aşteptat 
pe Tetzel şi predicile acestuia ca să devină conştient de o asemenea 
antinomie? 

Ştiu că a spus-o. A spus-o spre amurgul vieţii sale, în 1541, într-un 
pasaj din scrierea împotriva lui Heinrich von Brunschwig, Wider Hans 
Worst. Textul este foarte cunoscutl. „Văzând că o mulţime de oameni din 
Wittenberg alergau după indulgenţe la Jutterbock, la Zerbst şi în alte părţi 
şi adevărat fiind că Hristos m-a izbăvit, neştiind atunci mai bine decât alţii 


1 Cf. de exemplu Extraits de Luther, de GOGUEL, Paris, 1925, pp. 42-43. 

în ce consta indulgenţa, am început să predic cum că avem ceva mai bun 
de făcut şi mai sigur decât să cumpărăm iertarea păcatelor...” Prescurtare 
prea rapidă şi inexactă. Bătrânul Luther putea prea bine să rezume astfel 
nişte amintiri îndepărtate. Dar noi nu ne putem permite să luăm acest 
rezumat în sens literal... Luther se înşeală. Pentru că ştia deja sau cel puţin 
credea că ştie „mai bine ca alţii” în ce constau indulgenţele, a luat cuvântul 
în ciuda prudenţei pe care i-o dicta respectul pentru principele Frederic, 
care ţinea la ele şi se încăpăţâna să le colecţioneze... Dovada? Pentru a 
găsi una hotărâtoare, nu avem decât să deschidem primul volum din ediţia 
critică de la Weimar. 


1516. Extras din predica ţinută în a zecea duminică după Sfânta 
Treimel. Subiectul: Indulgenţele. Tema: „Comisarii şi subcomisarii 
însărcinaţi cu predica indulgențelor nu fac altceva decât să le laude 
binefacerile în faţa poporului şi să-l îndemne să le cumpere. Nu-i veţi auzi 
niciodată explicând auditoriului ce este în realitate o indulgență, la ce se 
aplică ea şi care-i sunt efectele. Puțin le pasă de credincioşii păcăliţi care-şi 
imaginează că sunt salvaţi de îndată ce şi-au cumpărat bucata de 
pergament...” 

Ceea ce urmează este deosebit de interesant. Conflictul denunţat de 
teza 39 din cele 95, în octombrie 1517, şi anume antagonismul dintre 
graţia divină oferită de indulgenţe şi necesitatea căinței este întocmai 
expus de Luther în termeni foarte personali; el face distincţia între 
infusio, care este intrinseca, şi remissio, care este extrinseca, nefiind decât 
amânarea pedepsei pământeşti, a celei canonice, la care preotul l-a 
condamnat pe păcătos... Pedeapsa trebuie împlinită pe pământ; cine 
moare înainte de a o face se va achita de această obligaţie în Purgatoriu; 
şi dacă papa poate să o amâne, aceasta nu se întâmplă datorită puterii 
cheilor, ci prin mijlocirea întregii Biserici. Mai rămâne o îndoială: 
Dumnezeu acceptă o asemenea amânare pentru o parte numai a pedepsei 
sau pentru întregul ei? La care Luther afirmă: „Să predici că asemenea 
indulgenţe pot răscumpăra sufletele din Purgatoriu înseamnă să fii 
prea temerar.” De la acea dată, din 1516, el adaugă afirmaţia considerată 
de obicei marea îndrăzneală a documentului din 1517 şi care este relua- 
tă textual în teza 82 de la Wittenberg: „Papa este prea crud dacă, având 


1 W, I, pp. 65-66. 

într-adevăr puterea de a elibera toate sufletele din Purgatoriu, nu acordă 
gratis sufletelor în suferință ceea ce dă pe bani sufletelor privilegiate...”l 

Nimic mai interesant ca acest scurt document din 1516. Parcă 
surprinzi cum lucrează gândirea lui Luther în acei ani de frământări 
profunde şi de geneză. Mai mult decât o predică sau o disertaţie, e o.suită 
de întrebări pe care Augustinul şi le pune. Şi uneori mărturiseşte: „Nu 
ştiu!” Sal ascultăm: „Îmi veţi spune: căinţa deplină anulează orice 
pedeapsă; atunci, la ce servesc indulgenţele? Sufletul care s-a căit întru 
totul se ridică de îndată la cer, statim evolat... Vă răspund: «Vă 
mârturisesc ignoranţa mea... Da, sufletul care s-a căit întru totul este 
salvat fără indulgenţe, iar toate indulgenţele din lume nu salvează un 
suflet insuficient pocăit. La ce servesc atunci indulgenţele? ...»” 
Concluzia ne este deja la îndemână: „Luaţi seama! Indulgenţele nu 
trebuie så facă să apară în noi o falsă securitate, o inerție vinovată, ruina 
graţiei interioare!” Tetzel nu intrase încă în scenă atunci când Luther scria 
aceste rânduri sau când formula întrebarea, cu bătaie şi mai lungă: „Dar 
cine ne garantează că Dumnezeu acceptă ce-l cere papa?... Quis certus 
est, quod ita Deus acceptat sicut petitur?” 

1516. În a doua jumătate a anului. La 31 octombrie, exact după un an, 
înaintea afişării celor 95 de teze, în ajunul marii zile a lertării de la 
Wittenberg, Martin Luther ținea o predică despre indulgențe2. Aceeaşi 
argumentație, de altfel familiară lui Luther, căci o spune încă de la 
început: „Dixi de iis, alias, plura.” Alias? Fără îndoială, este vorba de 
capela augustinilor. În rest, inspiraţia din cele 95 de teze. 


III. CELE 95 DE TEZE 


Cele 95 de teze: nici pamflet, nici chemare la luptă, nici reacţie subită 
a unui om sub ochii căruia se iscă un scandal neprevăzut şi prea bătător 
la ochi. O manifestare, după multe altele, a unui plan întocmit de Luther 
înainte ca Tetzel să-şi facă apariţia sau ca Albrecht de Brandenburg să fie 


i Alioquin, Papa est crudelis si hoc miseris animabus non concedit gratis, quod potest, 
pro pecunia necessaria ad Ecclesiam, concedere. 

2 W., I, p. 94. Anul predicii de la 31 octombrie nu este precizat. S-a spus 1517; editorii 
de la Weimar spun 1516. 

implicat. O aplicare la un caz particular (care nici nu putea să nu se 
impună spiritului şi conştiinţei lui Luther) a principiilor elaborate de el, a 
noţiunilor conturate... Ţin să adaug: reeditarea, cu mai multă vâlvă, cu o 
mai mare amploare, cu mai multă siguranţă, a unor teze care, de doi ani 
cel puţin, erau obsedante pentru spiritul mereu activ, „neobosit şi strident” 
al lui Martin Luther. Albrecht de Brandenburg, Tetzel, predicile 
duminicale, răsunătoare şi nelegiuite, ale lui Zerbst, Juterbock şi ale 
altora: simple pretexte. Sau, dacă vreţi, ocazii. Nu de la o bulă care 
concesiona, ca alte zeci de bule de acelaşi fel, vânzarea de indulgenţe a 
pornit, gata de atac, protestul din 31 octombrie, ci din lucrarea interioară 
a lui Martin Luther asupra lui Martin Luther... 

Fără îndoială, gestul Augustinului, în miezul acelei zile de toamnă, a 
avut consecinţe mari. Un gest revoluţionar? Aşa se spune în mod 
obişnuit. Şi aceasta fiindcă i se cunoaşte istoria. Şi, la urma urmelor, nici 
nu este fals. Luther nu-şi tipărise predicile din 1516 şi din 1517 despre 
indulgenţe. Cele 95 de teze — care vor fi repede tipărite — încă din 31 
octombrie 1517, vor fi expediate în copie arhiepiscopului de Mainz, 
Albrecht de Brandenburg, însoţite de o scrisoare categoricăl. Nu era 
totuşi o declaraţie de război, ci un avertisment. O chemare severă la 
ordine în numele lui Dumnezeu. Aplicarea uneia dintre acele idei pe care, 
după cum am constatat, le formula în 1512, în predica pregătită pentru 
şeful ordinului din Leitzkau. Nici în teze, nici în scrisoarea către 
Albrecht, Luther nu trece la injurii sau la strigăte de furie. Dimpotrivă, îi 
tratează pe şarlatanii care-i înşală pe credincioşi cu oarecare menajamente 
dispreţuitoare: „Scopul meu nu este de a le incrimina strigătele (căci nu 
le-am auzit), ci de a distruge închipuirile eronate pe care ele le produc în 
spiritul celor ce le ascultă."2 Această seninătate era mărturia unei forţe 
deosebite, iar dacă Albrecht de Brandenburg s-ar fi priceput la oameni, ar 
fi ezitat, fără îndoială, să-l denunțe pe călugăr, să declanşeze procedura 
juridică împotriva lui... 


Revoluționar, documentul din 31 octombrie? Şi da, şi nu. Prin formă, 
conţinut, brutalitate? Nu cred. Trebuie să mai facem încă o comparaţie. 


1 END., I, nr. 48, p. 113 sqq. 
2 Non adeo accuso praedicatorum exclamationes, quas non audivi; sed doleo 
falsissimas intelligentias populi ex illis conceptas (END. L 115). 

Revoluționar a fost Jean Laillier, preot, profesor de arte, licenţiat în 
teologie, care, într-o sorbonică din 1484, proclama că „papa nu avea 
puterea să ierte pelerinilor, prin indulgente, totalitatea pedepsei meritate 
pentru păcatele lor, chiar dacă aceste indulgenţe erau distribuite în mod 
just şi sănătos"l. Mai adăuga că decretele şi decretalele papilor nu erau 
decât capcane şi înşelătorii, non sunt nisi truphae, astfel anunțând deja 
doctrinele lui Luther asupra Sacerdoţiului universal; mai declara că 
Biserica de la Roma nu este conducătoarea celorlalte Biserici, că 
însurătoarea preoţilor era legală, şi că „nu eşti obligat să crezi legendele 
despre Sfinţi mai mult decât Cronicile Franţei”. Această ultimă afirmaţie 
dovedeşte un spirit critic pe care un istoric trebuie neapărat să-l 
menţioneze. Laillier a scăpat abjurându-şi greşelile. (Şi încă cum! A 
pretins cu răceală că nu ştia că Wycliffe era eretic!) Episcopul Parisului l-a 
absolvit, trimiţându-l înapoi la scandalul de la Sorbona. 

Paisprezece ani mai târziu, în 1498, un om mult mai cunoscut şi a 
cărui influenţă asupra lui Erasm este bine ştiută, franciscanul Jean Vitrier, 
era deferit Sorbonei pentru că afirmase, între alte lucruri reputate ca 
scandaloase, că „nu trebuie să dai bani pentru iertarea păcatelor” şi că 
„iertarea vine din infern”2. În cele mai licenţioase zile ale sale, lui Panurge 
nu i-ar fi ieşit aşa ceva din gură. La 31 octombrie 1517, Martin Luther nu 
putea să folosească un asemenea vocabular. Cenzurat, Vitrier şi-a sfârşit 
liniştit zilele în mănăstirea sa de la Saint-Omer... 

Iată două exemple, dintre multe altele, care ne ajută să evaluăm exact 
îndrăzneala „formală” a unui gest ieşit din comun, dar moderat în curajul 
său. Numai că forţa lui Luther vine din faptul că nu se limita la un strigăt 
violent, la pronunţarea subită a unui protest brutal, dar fără urmări. Luther 
aducea nouăzeci şi cinci de teze. În spatele acestora erau zece ani de viaţă, 
zece ani de eforturi eroice pentru a-şi regăsi pacea sufletească. Şi nici 
măcar nu susţinea o „doctrină”. Limba noastră, prea săracă, ne obligă să 
folosim cuvinte prost adaptate. În spatele protestelor şi afirmațiilor din 
1517, Luther se regăsea întreg, cu trup şi suflet. Era acolo un om pe care 
nimic nu l-ar fi făcut să dea înapoi, căci în sufletul acestui om sălăşluia 
un Dumnezeu, Dumnezeul său, sensibil şi tangibil în fiecare clipă: un 


1 D'ARGENTRE, Collectio Judiciorum, 1, 308; RENAUDET, Préréforme et 


humanisme, 1916, p. 108. 
2 D' ARGENTRE, ibid., I, 340; RENAUDET, ibid., 297. 

Dumnezeu de la care îşi lua energia mărturisindu-l, încredinţându-l 
slăbiciunea şi mizeria sa... 

Odinioară, la afişarea tezelor, mişcare de revoltă împotriva unui abuz 
categoric, se căuta, ca şi acum, un antecedent de aceeaşi natură. El putea 
fi găsit cu uşurinţă în sentimentele de revoltă care i se atribuiau tânărului 
Luther la Roma. Dar astăzi? Ni se pare normal să-l vedem pe Augustin, 
cufundat până atunci în meditații solitare, cum se ridică în picioare şi 
strigă. Ce? Revolta sa împotriva abuzurilor? Mai degrabă, credinţa sa 
profundă, indestructibilă, iluminată într-o doctrină datorată unor eforturi, 
salutară între toate şi pacificatoare, unică şi de care nişte nepricepuţi, nişte 
criminali, se străduiesc să îndepărteze spiritul creştinilor. O catastrofă, 
Afacerea indulgențelor? Deloc. O afirmare. Urmarea logică, concluzia 
necesară a întregului efort de gândire al călugărului, de la intrarea sa la 
mănăstirea din Erfurt. ' 

Numai că, scoțând un strigăt, nu ştii niciodată ce ecouri va stârni. La 
1 noiembrie 1517, nimeni nu s-a prezentat să se pronunţe împotriva lui. 
În câteva zile, cele nouăzeci şi cinci de teze, reimprimate, traduse în 
germană, colportate în toate mediile, îi aduceau călugărului, spre marea 
sa surpriză, ecoul unei voci ale cărei putere şi accent l-au tulburat 
profund. Vocea unei Germanii neliniştite, agitată în surdină de pasiuni 
abia stăpânite, şi care nu aştepta decât un semnal, un om, pentru a-şi 
revela public dorinţele secrete. 

Un minut decisiv, în care, în partea din faţă a scenei, înaintea lui 
Martin Luther, înaintează, colaborator anonim dar a cărui participare va 
creşte fără încetare, „omul german” din 1517, plin de energii 
contradictorii. El va fi acela care, brusc, va face să se nască şi în acelaşi 
timp să eşueze opera originală, opera ieşită dintr-o dată, pe care un 
călugăr o purta în el şi a cărei doar schiţă contrafăcută a semnat-o pentru 
Istorie. 


CAPITOLUL II 


GERMANIA DIN 1517 ŞI LUTHER 


Nu se obişnuieşte în mod curent să se vorbească despre următorul 
aspect, pe care totuşi trebuie să-l semnalăm. Dacă exista în Europa de la 
sfârşitul primului sfert al secolului al XVI-lea vreo ţară care să nu ofere 
Reformei, în sensul curent al cuvântului, şi unui reformator decât un teren 
dificil şi un sol ingrat, ei bine, ţara aceea era Germania. 

Germania din 1517: pământuri înţelenite, resurse materiale serigase, 
cetăţi mândre şi splendide; muncă peste tot, iniţiativă, bogății; dar nici un 
fel de unitate, nici morală, nici politică. Anarhie. Mii de dorinţe confuze, 
adesea contradictorii; regrete cumplite pentru o situaţie tulbure şi 
întrucâtva umilitoare; o neputinţă totală de a remedia răul. Să nu mai 
repetăm, în mod inutil şi fără a-şi avea aici locul, ceea ce spun atâtea cărţi 
verificate. Să nu ezităm nici să amintim tot ce poate să ne ajute să 
înţelegem mai bine istoria pe care o studiem aici. Într-un colţ al acestei 
Germanii trăia, în 1517, un om obscur, necunoscut, un călugăr despre 
care nu s-ar fi putut spune dacă, într-o bibliografie generală a augustinilor, 
ar fi meritat o menţiune de cinci rânduri. În câteva luni, acest om avea să 
devină un erou naţional. Merită deci să ne întrebăm ce anume din studiul 
atent al hărţii politice şi morale a Germaniei din vremea aceea ar fi putut 
să ne ajute să prevestim o asemenea aventură, şansele ei de succes şi 
durată. 


|. MIZERII POLITICE 


Germania nu era un stat unitar: iată esenţialul. Existau germani 
numeroşi, puternici, activi, vorbind dialecte apropiate, având în mare 

parte moravuri, uzaje, moduri de a fi şi de a gândi comune. Aceşti 
germani formau o „naţiune” în sensul medieval al cuvântului. Nu erau 
adunaţi cu toţii într-un stat unificat şi centralizat, un corp armonios cu 
mişcări comandate de un creier unic. 

Într-o Europă care, pretutindeni, se organiza în jurul unor regi, 
Germania rămânea fără suveran naţional. Nu exista un rege al Germaniei 
asemenea celor pe care îi aveau de multă vreme Franţa şi Anglia, regi 
bogaţi, bine slujiţi, prestigioşi, ştiind, în momentele de criză, să adune în 
jurul persoanei şi dinastiei lor toate energiile ţării. Existau un împărat 
care nu era decât cu numele şi un Imperiu care nu era decât un cadru. În 
acest cadru nemăsurat, numele, un nume foarte mare, strivea sub 
greutatea sa un om slab, un om sărac — un biet om — pe care un vot, 
negociat ca la târg, îl ridica în cele din urmă la demnitatea supremă, dar 
neputincioasă. 
` Într-un timp în care se descoperea valoarea banului, în timpul descris 
în cartea clasică a lui Ehrenbergl, împăratul era, în sine, un om lipsit de 
mijloace. Nu mai scotea nimic substanţial din Imperiul său. Cât o ceapă 
degerată, spunea Granvelle — mai puţin decât obțineau unii episcopi 
germani din episcopiile lor. Imensele domenii imperiale în care stătuse 
forţa saxonilor şi franconienilor se topiseră. Tot ce ar fi putut alimenta un 
buget regulat, prerogativele regale, drepturile de colaţiune, erau cedate, 
alienate, uzurpate. Şi totuşi, mai mult decât oricare suveran din vremea 
sa, principele cu titlu răsunător, dar căruia Dietele făceau tot posibilul să-i 
refuze orice subvenție, ar fi avut nevoie să fie bogat pentru a acţiona. 
Căci, titular al unei demnități eminente şi care nu se transmitea, ca un 
regat, prin moştenire, desemnat printr-un vot în favoarea unui principe 
creştin care nu era obligatoriu german, după cum nici papa nu trebuia să 
fie italian?, împăratul, încovoiat sub povara unei coroane grele din cauza 
unui trecut prea încărcat, trebuia să alerge peste tot şi să vegheze şi asupra 
lumii, nu numai asupra Germaniei. Dacă în ţara sa autoritatea îi era din ce 
în ce mai periclitată, faptul se explică prin însăşi grandoarea acestui 
suveran dintr-o altă epocă, grandoare care îl împiedica să acţioneze. DH 


1 Das Zeitalter der Fugger, ed. 3, Jena, 1922, 2 vol. Traducere franceză prescurtată, 
Paris (Centre de Recherches Historiques), 1955, 434 p. 


2 Papa i-o amintea cu plăcere împăratului. 

ţinea legat în lanţuri în faţa adevăraţilor stăpâni ai ținuturilor germane: 
principii, oraşele. 

Principii aveau o mare superioritate faţă de împărat. Erau oameni cu o 
singură destinaţie. Cu un singur domeniu. Nu aveau de urmărit politica 
mondială şi nici de condus politica „creştină”. Italia nu-i solicita. Sigur, nu 
se dădeau în lături de la a face, din când în când, câte o călătorie 
fructuoasă acolo, dar nu se duceau ca împărații, după himere învechite şi 
miraje iluzorii. În timp ce cezarii fabricaţi la Frankfurt, prin grija 
neobosită a unora dintre ei, se ruinau în aventuri nebuneşti şi sterile, 
principele nu avea decât o grijă: soarta propriei case, măreţia şi bogăţia 
dinastiei sale. La sfârşitul secolului al XV-lea şi la începutul secolului al 
XVI-lea pot fi văzuţi cam peste tot, în Germania, făcând un viguros efort 
de concentrare politică şi teritorială. Profitând de circumstanţe favorabile, 
de întâmplări fericite, mulţi dintre ei urmăreau să-şi constituie state 
solide, mai puţin fărâmiţate ca înainte. În Palatinat, la Wiirtemberg, în 
Bavaria, în Hessen, în Brandenburg, Mecklenburg şi alte părţi, 
majoritatea caselor care aveau să joace, în epoca modernă, un rol de prim 
plan în istoria germană îşi afirmă de la începutul secolului al XVI-lea o 
vigoare nouă şi-şi unesc forţele pentru viitoare cuceriri. 

Se merge deci spre o Germanie princiară. Se merge doar. Neavând în 
frunte un suveran demn într-adevăr de acest nume, Germania tinde să se 
organizeze sub opt sau zece şefi regionali, în tot atâtea state solide, bine 
administrate, supuse unei voințe unice. Însă această organizare nu există 
încâ. Deasupra principilor se află tot împăratul. Ei sunt suverani doar sub 
suveranitatea sa. Şi sub ei, sau mai degrabă alături de ei (fără a mai 
pomeni de nobilii indisciplinaţi şi puşi pe jafuri), se află oraşelel. 

Oraşele germane în pragul secolului al XVI-lea erau splendide. De aşa 
natură, încât străinii veniţi să viziteze Germania nici nu mai văd altceva, 
ca şi cum strălucirea lor i-ar orbi. Douăzeci de capitale, având fiecare 
instituţii, industrie, artă, costume, spirit propriu. Cele din sud: Augsburg- 
ul Fuggerilor, poarta de intrare şi de ieşire a comerţului italo-german, 
prefaţă pitorească, prin casele pictate cu fresce, a lumii ultramontane. Mai 
mult, Niimberg-ul, patria lui Diirer, a lui Fischer, a lui Hans Sachs şi a lui 
Martin Behaim, aşezată la picioarele Burgului său, la jumătate de drum 
între Main şi Dunăre. Dar şi cele din nord: iscusitul şi realistul Hamburg, 


1 Nu dăm referinţe. Ar trebui să cităm o întreagă bibliotecă. 

fără prea multe scrupule şi începându-şi deja grandioasa ascensiune; 
Lübeck, regele în declin al Hansei; Stettin (Szczecin), oraşul grâului, şi, 
în depărtare, Danzig (Gdansk), cu edificii impunătoare, cu biserici mari 
din cărămidă, semne ale unei proprietăţi stabile. Pe frontul oriental, 
Frankfurt pe Oder, antrepozitul traficului polonez; Breslau (Wrocław), 
poarta naturală a Sileziei. Spre vest, pe marele fluviu impetuos, 
strălucitoarea pleiadă a oraşelor renane, de la Köln la Basel; în spate, 
enorma piaţă a Frankfurtului;, şi mai în spate Leipzig, o răspântie în inima 
acestei Germanii multiple. 

În aceste aşezări populate, zgomotoase, vestite, existau o prosperitate 
nemaipomenită, care se alimenta de la toate izvoarele, şi o burghezie cu 
o activitate şi o robusteţe incomparabile. Instalându-se în Egipt în 1517, 
turcii dăduseră o lovitură decisivă comerţului Veneţiei cu Extremul 
Orient, deci şi traficului oraşelor din sudul Germaniei. Oraşele şi 
burghezia îşi schimbaseră deja frontul. Încă din 1503, familia Welser din 
Augsburg deschisese la Lisabona o puternică agenţie comercială. Din 
1505, trei vase germane dintr-o flotă portugheză se îndreaptă spre Indii. 
Familia Ehinger din Konstanz visează să ajungă, alături de Welseri, în 
Venezuela, iar Fuggerii în Chile. Oraşul Antwerpen, metropola noii 
Europe comerciale, e plin de germani. Pe deasupra, oraşul care furnizează 
navigatorilor cele mai bune busole şi hărţi, unde Regiomontanus, 
aşteptându-l pe discipolul său Behaim, perfecţionează astrolabul, leagă 
astronomia germană de navigația hispano-portugheză şi publică în 1475 
efemeridele pe care Columb le va lua în călătoria sa, ei bine, oraşul acesta 
este vestitul Nürnberg, oraş german şi continental. 

În ţara Fuggerilor, a „Fucrilor”, în acelaşi timp admiraţi, invidiaţi şi 
detestaţi, se clădesc averi colosale. Cu sutele, care mai de care, marii 
negustori solizi, plini de îndrăzneală şi de încredere în ei înşişi, muncind 
din greu, bucurându-se din plin, gustă plăcerile vieţii. Ale lor sunt marile 
orfevrării, semne tangibile şi vizibile ale bogăției; ale lor sunt mesele mari 
şi grele, mobilierul masiv din lemn sculptat, tapiseriile de Flandra, pielea 
aurie din Italia, vaza de Murano de pe colţul mesei şi, uneori, alături de 
un glob, cele câteva cărţi de pe etajeră... Oamenii aceştia sunt regii unei 
lumi noi care a răsturnat scara vechilor valori. Oraşele din care ies sunt 
mândria Germaniei, dar şi slăbiciunea ei. 

Implantate în mijlocul domeniilor princiare, ele le găuresc, le rup în 
bucăţi, le limitează expansiunea, le împiedică să se constituie într-un tot 
viguros. Dar pot oraşele să se extindă? Nu. Să formeze o federaţie? Nici 
atât. În jurul zidurilor lor e numai şes întins: sate supuse unui drept negat 
de cel al oraşelor. Stăpâniţi de oameni lacomi, ţăranii inculţi şi grosolani, 
adesea mizerabili, gata să se revolte şi bombănind sub jug, cu totul străini 
de cultura oraşelor, sunt atât de deosebiți încât pictorii şi gravorii nu se mai 
satură să le descrie sălbăticia, moravurile primitive. Vor oraşele să se 
înţeleagă, să colaboreze? Nu se poate decât pe deasupra unor vaste 
întinderi, teritorii eterogene care contrastează puternic cu ele. Prestigioasa 
civilizaţie a oraşelor este o civilizaţie de oază. Oraşele sunt prizoniere, 
condamnate la izolare, pândite de principi şi pândindu-se unele pe altele. 
Unde se duc resursele, bogăţiile lor? În arsenalele de care sunt foarte 
mândre, dar care le ruinează. La fabricanţii de tunuri, tehnicieni care 
webuie plătiţi foarte scump. La metereze, la bastioanele care se cer mereu 
reparate, adesea modificate în întregime... Şi mai merg la ambasade, la 
misiunile diplomatice îndepărtate, la curierii care sunt mereu pe drumuri, 
în goana calului. Oraşe libere, ele îşi plătesc prea scump libertatea. Căci, 
în ciuda tuturor sacrificiilor, sunt slabe, la dispoziţia principelui care se 
instalează pe fluviu, în amonte sau în aval, şi blochează traficul; la 
dispoziţia nobililor care le jefuiesc şi le sfidează din înaltul cuiburilor lor 
de şoimi inexpugnabile pentru milițiile burgheze; la dispoziţia oraşului 
rival care, rupând toate acordurile, se întoarce împotriva vecinului invidiat. 

Slăbiciune, sub aparenţa de prosperitate; slăbiciune politică 
surprinzătoare, contrastând cu deosebita putere economică. Oraşele 
acestea atât de strălucitoare, care pun în umbră oraşele franceze ale 
timpului, aparțin unor burghezi lipsiţi de sentimentul naţional, de simţul 
politic care, în epocile de criză, adună în jurul regelui toate oraşele 
prospere ale Franţei, gata să-l susţină pe Ludovic al XI-lea împotriva 
gardienilor avutului obştesc sau pe Carol al VIII-lea împotriva prinților. 
Oraşul francez este o parte dintr-un întreg ordonat cu pricepere, de unde 
cultura se propagă asupra satelor, pe care le „urbanizează” după chipul şi 
înfăţişarea sa. Oraşul german este o formă de egoism nestăvilit, luptându-se 
permanent cu un alt egoism, la fel de nestăvilit. 


Mândri de averile lor, de simţul afacerilor, de frumoasele lor realizări, 
germanii sufereau totuşi din cauza acestei situaţii. Sufereau că ţara le era 

divizată, făcută din bucăţi, fără şef, fără cap: un amalgam confuz de oraşe 
autonome şi de dinastii mai mult sau mai puţin puternice. 

Remediile? Nu le voia nimeni. Să se mărească puterea împăratului, în 
nici un caz. Oraşele spuneau „nu”. Ce s-ar mai alege atunci de libertăţile 
lor? Şi apoi, ar avea plăţi de făcut. Principii spuneau „nu”. Ar fi acceptat 
cel mult un fel de preşedinte onorific, a cărui supremație să le dea 
certitudinea că nici unul dintre ei nu va ajunge să se ridice deasupra 
celorlalţi şi să-i domine. Instituţia nu era rea. La nevoie, ar fi putut să fie 
inventată, cu condiţia ca acest preşedinte de faţadă să nu se transforme 
niciodată într-un şef adevărat. 

Nu unul, ci zeci de proiecte de reformă politică apar în Imperiu la 
sfârşitul secolului al XV-lea. Zeci de elucubraţii mai mult sau mai puţin 
serioase, propuneri mai mult sau mai puţin gândite, adevărate proiecte de 
constituţie emanând de la jurisconsulţi, de la teologi, de la principi sau de 
la împărat. Nu s-a ajuns la nici un rezultat. Cu cât se vorbeşte mai mult 
de mărirea puterii împăratului, de înfiinţarea unei armate imperiale, a unei 
justiţii imperiale, a unor finanţe imperiale solide şi eficace, cu atât mai 
mult se reduce puterea împăratului, care suportă tot felul de jigniri. 
Maximilian invocă în zadar onoarea Sfântului Imperiu, necesitatea de a-i 
respinge pe turci şi de a-i pune pe francezi la respect. Dietelor nu le pasă 
de Sfântul Imperiu şi nu vor să se neliniştească din cauza turcilor. Cât 
despre francezi, ei nu duc lipsă de prieteni, interesaţi sau nu. Adversarul 
de care se tem toţi este... împăratul. 

Este evident că, într-o asemenea ţară, a face să triumfe Reforma, a o 
duce la capăt, cel puţin pe cale politică sau, altfel spus, prin cucerirea. 
Puterilor publice, constituie o acţiune aleatorie şi deja condamnată la 
eşec. Să-l câştige pe împărat? Dar cum s-ar putea ajunge la aşa ceva? 
Oare acest rival şi, în acelaşi timp, susţinător al papei s-ar lăsa atras? Şi 
chiar dacă acest lucru s-ar întâmpla, tot nu ar fi de ajuns. Ar fi nevoie şi 
de principi. De toţi. Împăratul fără ei sau ei fără împărat, sau numai ei, 
dezbinaţi cum sunt, iar oraşele alături, trase în toate părţile de forţele 
rivale care-şi dispută influenţa asupra lor, înseamnă de fapt naufragiul 
întregii acţiuni, eşecul Reformei, înmulţirea disensiunilor ca urmare a du- 
blării rivalităţilor politice, a accentuării urii confesionale... Cât geniu 
politic i-ar trebui promotorului unei astfel de întreprinderi, 


79 


reformatorului, pentru a pune de acord toate aceste autonomii care se 
detestă şi luptă unele împotriva celorlalte: oraşe, principi, împărați şi 
cavaleri, laici şi oameni ai Bisericii? Cât talent, câtă voinţă de a exploata 
pasiunile rivale, de a declanşa interese divergente, de a le aduna într-un 
fascicol şi de a-i îndrepta vârfurile în sensul dorit? 

Dezbinată şi în mare măsură neliniştită, Germania din 1517 avea 
desigur puterea de a distruge. Pentru a disloca o instituţie coerentă şi 
unită, se putea conta pe particularismele ostile şi pasiunile anarhice, dar 
nu şi pentru o operă pozitivă, pentru a construi sau a reconstrui ceva. 
Incapabilă să se autodisciplineze, ar fi putut ea oare să furnizeze vreun 
sprijin fondatorilor unei lumi noi dacă îşi limitau orizontul la frontierele 
ei? O simplă privire pe harta Imperiului putea să o spună dinainte, într-un 
mod mai mult decât elocvent. 


II. NELINIŞTI SOCIALE 


Dar dacă totuşi era vorba de un om destul de tare, cu o voce destul de 
puternică pentru a-i ridica într-o mişcare unanimă pe toţi germanii răvăşiţi 
până-n adâncul sufletului, pentru a provoca şi a face să se reverse peste 
Germania unul dintre acele talazuri irezistibile care sfărâmă toate 
barierele, mătură toate digurile şi se înalță înghițind obstacolele? La 
prima vedere, nu părea un lucru imposibil să declanşezi o asemenea 
mişcare. Bineînţeles, dacă exista omul potrivit. Între Rin şi Vistula, 
glasurile care de multă vreme cereau o Reformă erau foarte numeroase. 
Decepţionată de eşecurile succesive ale planurilor de organizare politică, 
opinia publică părea interesată de o reformă religioasă. Întrebarea este 
dacă o asemenea reformă putea să furnizeze tuturor puterilor, mari sau 
mici, care se sfâşiau în Germania, un teren de înţelegere relativ facil. 

Împăratul? În faţa papei, el avea un rol tradiţional de jucat, concepții 
de şef pământesc al creştinătăţii de pus în valoare, un cuvânt de spus cu 
autoritate. Burghezii şi ţăranii erau cei care plăteau, şi nu le plăcea acest 
lucru. Erau gata să discute creanţele. Cât despre principi şi nobili, ei 
aveau privirile îndreptate spre frumoasele şi marile domenii ale Bisericii 
germane. De altfel, le cunoşteau foarte bine. Fiecare avea, pentru propria 
casă, o arhiepiscopie, o episcopie sau vreo abație destinată mezinului 

familiei. În loc de posesiune viageră, o proprietate definitivă, ereditară şi 
dinastică, frumosul vis de aur... 

Şi totuşi, toate negocierile cu Roma eşuaseră. Frederic al II-lea nu 
obținuse decât concesiunile meschine din Concordatul de la Viena. Nici 
Maximilian I nu a reuşit să facă mai mult, în ciuda proiectului său din 
1511: să pună laolaltă, pentru a rezolva mai uşor dificultăţile, coroana 
imperială şi tiara pontificală... Toate tratativele angajate n-au făcut decât 
să scoată la lumină reaua voinţă a curiei. Opinia publică era în acelaşi 
timp decepţionată şi neliniştită, nervoasă şi încordată. Neliniştea se 
transforma în xenofobie. 

Aceşti italieni care-şi băteau joc de germanii buni şi loiali, aceşti 
italieni iuți, şmecheri, dezinvolţi, fără scrupule sau credinţă, fără 
profunzime şi total neserioşi scoteau o groază de ducați din Germania sub 
pretext că servesc marile interese ale creştinătăţii, când de fapt îşi 
satisfăceau propriile pofte... Nemulţumirile se adunau. După pasul făcut, 
Luther nu va înceta să le simtă din ce în ce mai vii în adâncul sufletului 
său de german, de german din popor. „Es ist kein verachter Nation denn 
die Deutsch! Nu există nație mai dispreţuită decât cea germană! Italia ne 
consideră animale; Franţa şi Anglia îşi bat joc de noi; la fel şi toţi ceilalţi!” 
Un strigăt ieşit dintr-o inimă rănită, care spune multe lucruri. 

Dar când erau examinate atent aceste dorinţe, veleităţi, promisiuni de 
reformă, când erau atent interogaţi cei care le formulau, ce se vedea? 
Exista desigur un joc de interese, chiar dacă oamenii erau sau nu 
conştienţi de aceasta, interese care, dacă nu erau contradictorii, erau cel 
puţin divergente. Cât despre sentimente, Germania din 1517, anarhică în 
formațiunile sale politice, era la fel şi în concepţiile morale. 

Exista, fără îndoială, în oraşe, masa compactă, relativ omogenă, 
serioasă şi instruită a burghezilor. Cât de complexă era însă starea lor de 
spirit la acea dată şi, în măsura în care ne-o putem imagina, cât era ea de 
instabilă? 

A câştiga bani, adică a-şi închina viaţa câştigului, a face din profit 
scopul principal al activităţii: iată o practică la care omul moral nu 
rămâne indiferent. Burghezul care, reuşind în afaceri, ajunge bogat în 
adevăratul sens al cuvântului, depăşind cu mult bunăstarea convenabilă, 
are, o dată cu bogăţia, tot ceea ce aceasta îi aduce; o dată cu banii care se 


1 Tischreden, W., Il, 98, nr. 1428, anul 1532: „Italia beier uns bestias." 

adună în seifuri, cu bijuteriile şi stofele somptuoase, el mai câştigă ceva: 
un sentiment cu totul nou de importanţă socială, de demnitate, de 
independenţă şi de autonomie. La Bursa din Antwerpen, ca şi la Stahlhof 
în Londra sau pe cheiurile Lisabonei, fiecare luptă pentru sine. Fiecare se 
obişnuieşte să nu aştepte sprijin decât de la sine, să nu se sfătuiască decât 
cu sine. 

Or, la începutul secolului al XVI-lea, burghezii din Germania, mai ales 
negustorii, începeau să câştige bani, foarte mulţi bani. Tradițiile unei lumi 
care nu le rezerva un loc onorabil, principiile unei morale făcută pentru 
cei cu câştiguri mici li se păreau acestor favoriţi ai sorții inoportune sau 
chiar ostile. Un jug pe care sunt nerăbdători să-l scuture. Ei îi discută 
chiar legitimitatea. Oare câştigând bani nu se eliberează de toate formele 
de dominare, de condamnarea împrumutului cu dobândă, de interdicţia: de 
a încasa procentul cuvenit şi de multe altele care merg şi mai departe? 

Ceea ce se pune în discuţie este întreaga mentalitate artizanală a 
Evului Mediul. Meserii făcute pentru a asigura hrana producătorului, fără 
să aducă profit; noţiunea de preţ justificat, menţinută de magistraţii care 
trebuiau să garanteze, numai în interesul consumatorului, calitatea şi 
preţul scăzut al mărfurilor: concepţii încă puternice în spiritul oamenilor 
din secolul al XVI-lea şi care vor rămâne ca atare mult timp după aceea. 
Au dispărut ele cu totul în zilele noastre? Oamenii noi, primii 
reprezentanţi ai spiritului cu adevărat capitalist, le neagă cu violenţă. 
Vânzarea la un preţ prea mic ca preambul necesar la vânzarea la un preţ 
prea mare, jocurile alternative ale creşterii şi scăderii preţurilor, 
acapararea, „monopolurile”, înşelăciunea la calitate şi la cantitate, 
exploatarea cinică şi fără milă a celor slabi şi săraci: iată ce se învaţă la 
noua şcoală, în aceste capitale ale aurului unde se înghiontesc, domici să 
înveţe unii de la alţii practici necinstite, oamenii celor zece naţiuni puşi 
pe câştig. 


Toţi sunt apăsaţi de greutatea inoportună a vechilor interdicții, cele 
formulate de Biserică, păstrătoare a tradiţiilor şi moralei străvechi. 

Ei nu iubesc Biserica. Ea îi jenează, îi înfrânează, îi arată cu degetul 
ca pe nişte revoltați şi inamici publici. Este încă destul de puternică 


1 Cea pe care o descrie Henri PIRENNE în capodopera Les villes du Moyen Age, 
Bruxelles, Lamertin, 1927. 

pentru a declanşa împotriva lor ura, dezaprobarea, chiar şi câte o revoltă 
uneori. Revoluţia morală pe care ei o anunţă şi o împlinesc deja în ceea 
ce îi priveşte abia începe să mijească în spiritul şi conştiinţa celorlalţi. În 
oraşe, un număr mare de bărbaţi şi femei care trăiesc din camătă, se 
îngraşă prin exploatarea îngrozitoare a ţăranilor şi practică cu o tenacitate 
perfidă cele mai noi forme de hoţie sunt primii care îşi ridică vocea 
împotriva marilor bancheri şi negustori, adevărații lor conducători de 
fapt, garanţia lor, care le seamănă leit, dar pe care nu se pricep să-i 
recunoască, deoarece sunt încă dominați de vechile idei şi nu sunt 
conştienţi de solidaritatea care leagă toate formele de exploatare 
capitalistă... 

Pe toţi aceştia ceva îi şochează şi le displace în însăşi instituţia 
bisericească, în vechiul său spirit secular. 

Fiecare acţionează pentru sine în lupta economică, faţă de concurent, 
faţă de avere. Dar şi faţă de Dumnezeu. Preoţii, oamenii Bisericii care se 
interpun între om şi divinitate, călugării şi călugărițele care se izolează de 
viaţa laică şi se dedică unei vieţi austere cu gândul că Dumnezeu le va 
împărţi celorlalţi binefacerile şi meritele sacrificiului lor nu mai sunt 
înţeleşi de negustorul îmbogăţit de la Augsburg sau Nürnberg. La ce 
serveşte zelul acesta? Ce vor de la el aceşti leneşi al căror calm pare să le 
sfideze acţiunile şi care pretind că se interpun între oameni şi Creator? 
Nişte indiscreţi, inutili, paraziți. Cred ei că nu putem sau nu ştim cum să 
ne lipsim de ei? Fiecare pentru sine. Să muncească, în loc să ia dijmă de 
la cei care Kudesc, Să participe, cu mânecile suflecate şi cu elan, la truda 
comună. Să înceteze odată să tot ofere o mediere necerută de nimeni!. În 
picioare în faţa lui Dumnezeu, omul va răspunde pentru actele sale. Dacă 
oamenii Bisericii invocă obscuritatea dogmelor, dificultatea de a 
interpreta o religie pe care doar preotul o poate descifra pentru ceilalţi, nu 
o fac oare pentru că ei au complicat-o după bunul lor plac pentru a deveni 
indispensabili? Adevărata religie constă în faptul că Dumnezeu vorbeşte 
omului şi omul Îi vorbeşte lui Dumnezeu într-un limbaj clar, direct, 
înţeles de toată lumea. 


1 Este faimosul răspuns dat de Gargantua lui Grandgousier în capitolul XL din 
Gargantua: „Şi chiar, spuse Grandgousier, se roagă la Dumnezeu pentru noi? — Nici mai 
mult nici mai puţin, răspunse Gargantua...” Şi urmarea. 


83 


Aşa gândeau şi simțeau pe la 1520, confuz încă, şi totuşi cu o hotărâre 
şi o forţă în plină creştere, germanii — dar nu toţi „germanii”, ci doar o 
parte din burghezia oraşelor. Nu exista unanimitate. Nici sentimentele 
țăranilor, nici ale nobililor, nici cele ale preoţilor nu erau consonante. 
Distincția dintre clase continua să fie bine stabilită. Prinții, cavalerii, 
țăranii formau tot atâtea caste cu moduri de viaţă radical diferite, cu 
obiceiuri, idei şi o morală diferite, chiar opuse. Avem acut acest sentiment 
dacă privim portretele în care Holbein i-a reprezentat pe acei negustori 
bogaţi, acei burghezi de seamă cu figuri energice dar umanizate, acele 
efigii care aduc în faţa noastră o faună ciudată de prinți şi prințese cu 
nemaipomenite costume de o bogăţie barocă, cu feţe uneori deconcertante 
prin buhăială, alteori tulburătoare prin uscăţime vicleană. Două Germanii. 
Iată însă, în gravurile lui Sebald Beham, horele acelor ţărani greoi, 
sălbatici, cuprinşi de o beţie de faun. Şi nu vedem, prezente peste tot, 
feţele pline de cicatrice ale mercenarilor, feţele de păsări de pradă, 
răvăşite şi răutăcioase, ale cavalerilor din Raubritterturn. 

Germanii contradictorii, Germanii adesea duşmane. Prin număr, prin 
cultura superioară şi creditul moral, burghezia predomina totuşi. Avea în 
sine, fără îndoială, ceea ce îi trebuia pentru a înţelege, a sprijini şi, poate, 
a duce spre succes un efort revoluţionar. Dar cu ce preţ? Cu preţul a 
multor neînţelegeri la început, a multor renunţări după aceea, din partea 
eroului care avea să strige: Urmaţi-mă! ÎI vor urma oare multă vreme dacă 
nu este burghez în inimă şi spirit, dacă nu este interesat de valori 
materiale, dacă nu este decât un inspirat ce dispreţuieşte zadarnica trudă 
a oamenilor, cu ochii pierduţi într-un vis al său şi aspirând doar spre 
Dumnezeu? 

Acei oameni ştiau ce voiau. Nu erau dintre cei care, angajaţi pe un 
drum, se lasă uşor înşelaţi. Între omul care îi va conduce şi ei, cei care-l 
vor urma îndeaproape, mereu, fără abatere, cu atenţie, se va ajunge în 
mod fatal la o luptă? Acest om, în urma căruia, de la 1517 la 1520, 
Germania împrăştiată şi confuză avea să meargă cu elan, va accepta cu 
uşurinţă să se abată din calea sa pentru a fi adus pe a lor? 

Aceasta era întrebarea. 

III. LUTHER ÎN FAȚA GERMANIEI 


Prea ocupat să-şi scruteze conştiinţa şi să-şi caute liniştea şi, pe 
deasupra, foarte absorbit, mai ales în 1516, de miile de griji pe care i le 
aduceau funcţiile sale, Luther nu avusese ocazia, înainte de 1517, să-şi 
analizeze îndelung sau măcar să vadă cum i se manifestă temperamentul. 
Se putea însă vorbi de un temperament atât timp cât Augustinul docil şi 
supus nu şi-l descoperise încă? 

Ceea ce teologii numesc sistem nu este la el o construcţie ideologică, 
un asamblaj de concepte exterior omului viu, simţirii şi voinţei sale. 
Pentru Luther, sistemul său este însăşi raţiunea de a trăi, a crede şi a spera. 
O forţă. Adevărul despre viaţa creştină, scopurile sale, modalităţile de 
manifestare şi spiritul său. Adevărul: omul care-şi afişează tezele în 1517 
pe uşa de la Schloss-Kirche din Wittenberg ştie că îl deţine. Sau mai exact 
simte că îl are în el. Desigur, pentru a-i formula toate aspectele mai are de 
definit multe raporturi între idei, multe inele logice de fixat. Teologii ne 
arată etapele prin care va trece ancheta sa asupra indulgențelor pentru a 
ajunge la o teorie bine închegată asupra penitenţei. Luther ştie că mai are 
de căutat şi o spune. Şi, chiar dacă nu o spune deschis, mai ştie din 
instinct că nu se înşală asupra fondului, şi cum s-ar putea înşela? El 
propovăduieşte ceea ce crede. Şi ceea ce crede i-a fost revelat de 
Dumnezeu. Scrisoarea din 11 octombrie 1517 către Albrecht de Mainz o 
spune sus şi tare, de la un capăt la celălalt. Este scrisoarea unui om care-L 
are pe Dumnezeu în sine, pentru sine... 

Denifle vorbeşte de orgoliu. Dar psihologia subarhivarului de la 
Vatican era şi ea puţin tiroliană. Orgoliu: câţi orgolioşi din aceştia găsim 
în istoria religiilor, câţi orgolioşi printre misticii cei mai umili! Să ne 
înţelegem, Luther nu are orgoliul inteligenţei sale. Nu se gândeşte, cu 
complezenţă, la forţa, vigoarea, inestimabila putere a gândirii sale. Dacă 
ar fi gândit astfel, ar fi făcut-o pentru a nu se încrede în ea; pentru a se 
apăra de orice fel de orgoliu intelectual, pentru a-l condamna ca pe opera 
diavolului şi pentru a arunca asupra sa anatema pe care, din 1517, i-a 
destinat-o lui Erasm, perfectă încamare a unui secol care vrea să 
înţeleagă. 

Luther trăieşte sentimentul de adeziune la Dumnezeul său. O face atât 
de puternic, cu un asemenea elan, cu o asemenea ardoare, încât am putea 

spune că li se adresează oamenilor din sânul Dumnezeului său. Al unui 
Dumnezeu care îl conduce, în mâinile căruia se abandonează docil, ceea 
ce, la început cel puţin, îi permite să împace două sentimente opuse: unul, 
că doctrina sa este neînchegată, altul, că ea este de inspiraţie divină. O 
afirmă deschis şi explicit, în Comentariul din 1516: „Cei care sunt 
conduşi de Spiritul lui Dumnezeu sunt supli în simţire şi în opinii şi sunt 
duşi în mod miraculos de către mâna dreaptă a lui Dumnezeu, tocmai 
acolo unde nu vor să meargă...” Doctrina sa se va întări şi se va fixa 
încetul cu încetul. La 5 martie 1522, în faimoasa lui scrisoare către 
electorul de Saxonia, Luther va proclama: „Eminenţa Voastră Electorală 
o ştie, sau, dacă nu o ştie, să ne lase să o asigurăm acum, aici: Evanghelia 
eu nu o deţin de la oameni, ci doar din cer, prin grija Domnului Nostru 
lisus Hristos.” Îşi va revendica de altfel dreptul de a se mândri cu titlul de 
valet al lui Hristos şi evanghelist. Sfârşit firesc al unei evoluţii fatale, ale 
cărei începuturi le-am semnalat mai sus; un text din 1530 ne explică 
raţiunile încheierii sale. Unde este, scrie Luther!, ereticul care va spune, 
va îndrăzni să spună: „lată doctrina mea”? Trebuie ca toţi să spună: „Nu 
predic doctrina mea, ci Cuvântul lui Dumnezeu...” Trebuie. Când scrie 
acest lucru, Luther o ştie mai bine ca oricine. 

Ne întrebăm câtă forţă irezistibilă aduce o astfel de convingere atât de 
totală unui om dotat cu prea puţin spirit critic, şi care de altfel nici nu-i 
simte lipsa. Dar din punct de vedere critic, câtă slăbiciune... O 
incapacitate radicală de a pătrunde în gândirea, în simţirea celuilalt. 
Iritare la orice obiecţie. Curând, mânie şi furie împotriva opozanților: 
adversari, inamici ai lui Luther, fără îndoială, dar mai ales adversari ai 
adevărului, pentru că aici, pe pământ, Luther este vestitorul inspirat al 
Adevărului divin. Adevărul? Ei nu-l văd. Sunt deci orbi? Dar şi orbii i-ar 
percepe strălucirea printre pleoapele închise! Sunt, trebuie să fie, orbi de 
bunăvoie, răi, blestemaţi... Şi un torent de injurii ţâşneşte la adresa lor din 
adâncurile unui suflet sensibil, blând şi sentimental, aşa cum îl au 
germanii... Injurii violente, brutale, fără măsură şi spirit, de o grosolănie 
care avea să depăşească orice limită, pe măsură ce constrângerea 
moravurilor monastice va înceta, puţin câte puţin, să-l înfrâneze pe 
Luther... Grosolănia unui om din popor, a unui fiu de miner crescut într-un 


1! E., XLVIII, p. 136. Pentru cele două texte precedente, cf. Comment. in Romanos, 
ed. Ficker, II, 177; de WITTE, II, 138-139 şi E., LII, 104. 

mediu lipsit de eleganţă, purtând tarele ereditare ale unei rase încă foarte 
apropiate de originile sale de jos. Poate să fie vorba, la început, şi de 
truculenţa călugărului cerşetor, obişnuit cu înfruntările directe, cu 
invectivele dezlănţuite ale predicatorilor la modă, dar, foarte curând, a 
ajuns la exagerări... 


O fiinţă umană de acest gen, care se crede lipsită de gânduri personale 
ascunse, care aduce şi poate aduce mărturie că este condus doar de 
dragostea pentru aproapele său şi pentru Dumnezeu, de ce nu este oare în 
stare când întâlneşte nu numai rezistenţă normală, ci şi opoziţie perfidă, 
ură şi înşelătorie (sau ceea ce va interpreta în acest fel)? Mai ales dacă, în 
acelaşi timp şi în consecinţă, se crede în comuniune perfectă cu o mulţime 
pe care o domină, dar care la rândul său îl domină, suflându-i în faţă 
pasiunile-i înfierbântate... Între două haite, una pe care o urmează cu toată 
vigoarea, încântat că se poate desfăşura în libertate, şi cealaltă care, 
furioasă, se ţine după el şi-l înnebuneşte, Luther nu se mai recunoaşte. 
Trece peste fiecare obstacol întâlnit, făcând un salt mai mare decât era 
necesar. Are ceva de pursânge în el, un fel de mândrie intactă şi sălbatică 
de animal care ţâşneşte şi nu suportă ca altul să-l depăşească, să i-o ia 
înainte, să meargă mai repede ca el... 

„În ceea ce mă priveşte, cu cât mi se arată mai multă furie, cu atât 
înaintez mai departe! Îmi părăsesc primele poziţii ca să-i las să latre la ele; 
mă duc spre cele mai avansate pentru ca să latre şi la ele: ego, quo magis 
illi furunt, eo amplius procedo; relinquo priora, ut in illis latrent; sequor 
posteriora, ut et illa latrent.” Această frază dintr-o scrisoare din martie 
1518 către un predicator din Zwickaul este tipică. Ea merită să fie clasată 
printre cele patru sau cinci documente care traduc cel mai bine caracterul 
şi adevărata natură a spiritului lui Luther... Dar câte n-ar mai putea fi 
amintite! 

Un an mai târziu, Luther îi scrie lui Staupitz: „Dumnezeul meu mă 
duce cu Sine, Dumnezeul meu mă mână înainte, dar departe de a mă 
conduce. Nu, eu sunt propriul meu stăpân. Îmi doresc odihna, dar iată-mă 
tras în mijlocul încăierării..."2 Şi adaugă: „Eck, acest şmecher, mă obligă 
la noi dispute, după cum o să vezi. Aşa de mult are grijă Domnul să nu 


1 END., nr. 69, Luther către Sylvius Egranus, p. 173. 
2 END., I, nr.154, pp. 430-431. 

adorm cumva!” Aceeaşi atitudine sfidătoare, aceeaşi înaintare prin salturi 
furioase şi provocate, este descrisă în 1520 în primele pagini din De 
Captivitate: „Cu voia sau fără voia mea, sunt constrâns să devin pe zi ce 
trece mai savant, cu atâţia magiştri împingându-mă şi îndemnându-mă 
care mai de care!” Şi îi enumeră pe cei care, atacându-l, l-au obligat, 
acesta e cuvântul, să meargă mereu înainte: Prierias, Eck, Emser, 
adevărații răspunzători de progresele sale. Tot aşa va spune mai târziu 
despre căsătoria sa: „Am făcut-o ca să-l sfidez pe diavol cu toţi solzii de 


pe el...” 


Luther se regăseşte pe de-a-ntregul în aceste texte, cu verva, cu 
pornirile sale niciodată calculate, cu violenţa verbală, cu temutele sale 
excese de limbaj: cele care îl vor face să-i scrie lui Melanchthon, la 1 
august 1521, acel „Esto peccator et pecca fortiter, fii păcătos şi 
păcătuieşte foarte tare”, sau uluitoarea scrisoare din 1530 către J. Weller, 
incomparabil document psihologic asupra căruia vom reveni. Cât de bine 
surprind aceste strigăte pasionate transpunerea unor sentimente foarte 
personale în sistem teologic cu aplicaţii generale, întrepătrunderea, 
interacţiunea continuă dintre un temperament foarte particularizat şi o 
dogmatică în acelaşi timp produs şi exaltare a acestuia! 

Or, omul care era astfel făcut — puternic şi de temut nu pentru că 
înţelegea cu o surprinzătoare uşurinţă ideile altora, ci pentru că, 
dimpotrivă, urmându-şi visul interior şi posedând o sursă nesecată de 
energie şi pasiune religioasă, era capabil să-şi imagineze, pe baza unor 
analogii verbale, că era urmat de ceilalţi atunci când în realitate, punându-i 
capcane subtile şi precedându-şi prada în pas uşor, ei îl trăgeau de fapt în 
adâncul pădurii —, acest om, afişându-şi tezele la Wittenberg, păşea în 
afara lumii sale închise de călugări şi teologi. Făcea doar un prim pas, dar 
un pas decisiv, spre Germania pe care am descris-o. Şi puterea sa de temut 
avea să-i fie conferită tocmai de slăbiciunile sale. 

O forţă pe deplin conştientă de ea însăşi, condusă de o inteligenţă 
lucidă, ar fi găsit oare un punct de aplicaţie într-o Germanie divizată, 
dezbinată, într-o Germanie făcută din douăzeci de Germanii ostile şi ale 
căror voci discordante cereau soluţii contradictorii? Un logician care şi-ar 
fi apărat cu claritate un sistem de idei coerente, perfect închegate, fără 
echivocuri, n-ar fi adus decât o voce în plus la nemulţumirea inutilă şi 

confuză a acestor Germanii. Un om cu bun simţ, prudent, cântărindu-şi 
actele înainte de a le îndeplini, punând piciorul doar pe un teren stabil, 
sondat mai înainte, ar fi făcut şi spus ceea ce făcea şi spunea Erasm. 
Luther nu era un logician sau un savant, ci doar un om pios, în căutare de 
opere mari şi frumoase de îndeplinit, doritor să ducă o viaţă de devoțiune, 
virtuoasă şi sănătoasă. Asculta de instinct, dând curs impulsurilor sale, 
fără a se încurca în dificultăţi, opoziții sau contradicții pe care inteligenţa 
sa nu le percepea, dar pe care le concilia într-un sentiment viu şi 
dominator, profund unitar. Un Luther nici doctor, nici teolog, ci un profet. 

Şi pentru că acesta era el, avea să reuşească un tur de forţă prodigios: 
să preia conducerea unei Germanii anarhice şi să-i dea pentru o clipă 
iluzia că aceasta voia, printr-o voinţă unanimă, ceea ce, de fapt, el voia cu 
toată pasiunea de care era în stare. Timp de câteva luni avea să adune mii 
de voci disonante într-un cor măreț, lansând în lume un cânt unic, ieşit 
dintr-un singur suflet: corala sa. Va dura oare mult acest minunat acord? 
Oricare observator clarvăzător şi atent ar fi putut şi ar fi trebuit să-şi dea 
seama că nu. Aici era secretul dramei care avea să se nască, apoi să ia 
sfârşit, între un erou solitar şi o ţară cu disciplină gregară. 


CAPITOLUL III 


ERASM, 
HUTTEN, ROMA 


Între 1517 şi 1525, Luther vorbeşte, predică, atacă, se apără. În tot 
ceea ce face, teologul caută o doctrină. Istoricul, un om. Un om care se 
luptă cu oameni, care este atras, împins, de prieteni şi duşmani, şi care 
când rezistă, când se lasă în voia sorții, dar luptă mereu şi mai face un 
salt... Fireşte, nu vom putea povesti acum amănunţit istoria sa dramatică, 
atât de plină şi de variată. Într-un spaţiu atât de limitat, nu am putea nici 
măcar să descriem cele mai tulburătoare peripeții. Să ne concentrăm deci 
eforturile doar asupra câtorva probleme. 


L DU BIST NICHT FROMM! 


La început, de pildă în 1517, ce voia Martin Luther? Întrebarea e prost 
pusă. Augustinul nu-şi făcuse vreun plan. Evenimentele, şi nu o voinţă 
calculată, bine gândită, îl solicitau din ce în ce mai mult să meargă 
înainte, să se manifeste, să-şi arate credinţa. Este adevărat însă că voia cu 
ardoare să împărtăşească oamenilor, tuturor oamenilor, fără deosebire de 
clasă sau de naţionalitate, ceva din febra sacră de care era devorat; este 
adevărat că încerca să le transmită cât de mult cu putinţă din acel 
sentiment patetic, din acea sinceritate indiferentă la orice calcule, din acea 
impetuozitate atingând aproape beţia, pe care, în adâncul conştiinţei sale, 
le lega de convingerea sfinţeniei absolute a lui Dumnezeu, a 
omniprezenţei nelimitate a voinţei Sale, de libertatea fără măsură a 
mizericordiei Sale... 

Astfel, el se afla în situaţia de a lucra la o doctrină religioasă care 
venea dinăuntrul său, şi nu din afară. Nu se gândea, cu siguranţă, să 
găsească un remediu pentru abuzurile exterioare şi formale ale unei 
Biserici, sau, mai bine spus, acest gând era accesoriu. În ochii săi, aceasta 
era o sarcină secundară, care se va împlini de la sine în momentul 
atingerii obiectivului. Iar obiectivul consta în a transforma inimile, stările 
sufleteşti, atitudinea faţă de Dumnezeu a credincioşilor lipsiţi de un ghid 
sau, mai degrabă, rătăciţi din cauza unor ghizi periculoşi. 

Or, în toată Europa creştină, exista un grup numeros de oameni 
instruiți şi plini de bunăvoință care visa de mai mulţi ani o reformă de 
acest gen. Astăzi, îi numim umanişti şi formulăm retrospectiv în numele 
lor ceea ce ne place să considerăm că ar fi un program comun. Evident, 
nu fără complezenţă şi fără o intenţie vădită de simplificare. Nu este însă 
mai puţin adevărat că, prezentate corect, aspecte ca regăsirea, sub 
vegetaţia parazită a secolelor, a rânduielii „bisericii primitive”, eliminarea 
dintr-o doctrină complicată inutil a elementelor ce se găsesc în Cărţile 
Sfinte şi considerarea acestora drept „invenţii umane”, eliberându-i pe 
creştinii supuşi doar Legii unice a lui Dumnezeu de obligaţia de a crede 
în ele reprezentau tendinţe destul de răspândite la savanții şi persoanele 
instruite din vremea aceea. 

Aceştia erau oameni care, între altele, ştiau bine greaca şi latina şi-i 
admirau pe autorii antici, ale căror opere începuseră să fie restaurate şi 
popularizate graţie filologiei abia născute şi tiparului. Nu se mulţumeau 
să obțină de la acei maeştri ai unei gândiri independente de cea creştină 
doar lecţii de exprimare sau satisfacţii pur literare, nu le foloseau operele 
ca nişte „Arhitecţi”, transformând edificiile antice în tot atâtea mine de 
motive decorative, bune de aplicat pe faţada edificiilor în stil medieval. 
Umaniştii le asimilau ideile, culegeau din ele o inspiraţie larg umană, 
extrăgeau principii de morală altruistă, independentă de dogmă: un tezaur 
cu care sperau că vor îmbogăţi şi vor împodobi un creştinism pe care-l 
visau umanizat, lărgit, devenit mai suplu datorită acestui incomparabil 
aport. În Europa acelei vremi, exista un om care încama toate tendinţele 
acestea, un om salutat, venerat ca maestru de către francezi, dar şi de 
englezi, germani, flamanzi, polonezi, spanioli şi chiar de italieni, autorul 
unei opere latine prin limbă, dar universală prin spirit, savantă şi practică 
în acelaşi timp: Erasm. 

Un tribun? Un conducător de oameni? Era prea fin, măsurat şi 
rezonabil pentru a putea exercita, în afara mediilor cultivate care-i 
preţuiau vasta ştiinţă şi ironia subtilă, influenţa unui şef de ofensivă gata 
pentru asalt. Un asalt din afară, brutal, direct, violent? Cunoscând 
oamenii şi eşichierul complicat al unei Europe în gestație, nu ar fi putut 
să creadă în succesul final al unei asemenea aventuri. Această Europă, el 
o străbătusel. Stătuse succesiv în marile capitale. Îl ascultaseră, în afară 
de savanţi, şi adevărații ei stăpâni: mai-marii zilei, politicienii. Cunoştea 
îndeosebi Biserica Romană, cu resorturile sale robuste şi ascunse, cu 
influența diplomatică asupra suveranilor, cu infinitele sale resurse 
materiale şi morale. Nu avea cum să-i subestimeze puterea. Îşi dadea 
seama că, pentru a schimba în sensul dorit de el şi în felul său, care era 
diferit de cel al lui Luther, bazele tradiţionale ale vieţii creştine, pentru a 
face să triumfe Filosofia lui Hristos, această religie a spiritului pe care o 
expunea şi o predica, fără îndoială, cu o convingere şi o pasiune care nu 
erau totuşi în afară de orice pericol, condiţia prealabilă, absolut necesară, 
era de a râmâne în sânul Bisericii, de a o modela de dinăuntru, în mod 
continuu, fără brutalitate şi mult zgomot, şi de a nu se despărţi niciodată 
de ea sau de a face să fie expulzat printr-o ruptură violentă, nepotrivită de 
altfel nici cu sentimentele, nici cu spiritul său. 


Or, atunci când au apărut primele scrieri ale lui Luther, când numele 
sâu s-a auzit în toată Europa, primii care au fost impresionați au fost 
oamenii cu studii. Umaniştii au tresărit când Augustinul a opus doctrinei 
falsificate a predicatorilor de indulgenţe cele 95 de teze răsunătoare; şi-au 
smuls din mâini protestele, îndemnurile lui Luther atunci când Froben, 
editorul lui Erasm, a scos la Basel o culegere pe care a trebuit să o 
reediteze în februarie, apoi în august 1519; imediat, şi cu o anumită doză 
de ingenuitate, au făcut din Luther un fel de secund, un auxiliar al lui 
Erasm. Să luăm la întâmplare un personaj fără relief, Lambert Hollonius 
din Liege. La 5 decembrie 1518, după o lectură recentă a lui Luther, îi 
scrie lui Erasm o scrisoare entuziastă şi naivă2. Ca şi el, mulţi oameni de 


1 Despre viaţa lui Erasm înainte de 1517, cf. RENAUDET, „Erasme... jusqu’en 
1517” (Revue historique, vol. CXI-CXII, 1912-1913); despre perioada 1518-1521, cf. 
acelaşi, Érasme, sa pensée religieuse et son action, Paris, Alcan, 1629; despre perioada 
ulterioara, Etudes érasmiennes, de acelaşi, E. Droz, 1939. 

2 Opus Epistolarum Erasmi, ed. Allen, ep. 904, pp. 445-446. 

bună credinţă grăbiţi să judece după aparenţe constată că Augustinul îi 
eliberează de unele obligaţii: mentem reddidit liberiorem, antea 
caeremoniarum observatiunculis frigidissimis servientem, şi, fără a-i 
pătrunde mai adânc sentimentele, îl înrolează din oficiu pe acest 
eliberator sub drapelul umanismului: o nos beatos, quibus contigit hoc 
saeculo vivere, quo indice, duce ac perfectore te, et literae et 
Christianismus verus renascuntur? Nu cităm această mărturie decât 
pentru a evidenția mediocritatea celui ce a scris-o. Omul acesta comitea o 
gravă eroare de diagnostic, de altfel firească şi aproape inevitabilă. 

Hollonius şi contemporanii săi ignorau probabil adevăratele 
sentimente ale lui Luther faţă de Erasm, de la început foarte tranşante şi 
clare. Nu erau la curent cu scrisoarea unuia dintre cei mai eficace 
protectori ai lui Luther, Spalatin, capelanul electorului Frederic de 
Saxonia, trimisă lui Erasm pe 11 decembrie 1516, din partea unui Luther 
încă necunoscut. Spalatin nici nu cita măcar numele călugărului. Îl numea 
„un preot din ordinul augustinilor, la fel de remarcabil prin sfinţenia vieţii 
sale ca şi prin rangul de teolog”l. Îi prezenta lui Erasm, din partea acestui 
necunoscut la care ţinea mult, un număr de obiecţii diverse, formulate 
deja în spirit fundamental luteran?. Ne este de asemenea cunoscută — dar 
nu şi celor din 1518 — scrisoarea lui Luther către Spalatin, din 19 
octombrie 1516, în care, cu un an înainte de afişarea tezelor, „preotul 
augustin”, reîntorcându-se la una dintre sursele opoziţiei sale de principiu 
faţă de Erasm, scrie fraza pe care avea după aceea să o retranscrie de 
multe ori, dându-i o formă din ce în ce mai violentă: „În ceea ce mă 
priveşte, conflictul meu cu Erasm porneşte de la faptul că, atunci când 
interpretez Scriptura, îl prefer pe Augustin lui Ieronim exact în măsura în 
care Erasm îl preferă pe Ieronim lui Augustin."3 

O judecată surprinzătoare prin precocitate. Putem deja să ne gândim la 
toate textele ulterioare în care această ură dublă, atât de semnificativă, 
avea să fie evidentă: este de ajuns să cităm afirmaţiile din 1533, aproape 
suprapuse în culegerea Cordatus4: „Îl urăsc pe Erasm din adâncul inimii 


1 Opus Epistol. Erasmi, ed. Allen, II, ep. 501, p. 416. 

2 Ibid., pp. 417-418. 

3 END. I, nr. 25, pp. 63-64. 

4 Tischreden, W., III, p. 139: „Ex animo odi Erasmum”. Ibid., p. 140: „Inter scriptores 
nullum aeque odi ut Hieronimum qui solum nomen habet Christi.” 

mele” şi „Nu există autor pe care să-l urăsc tot atât cât pe Ieronim; inter 
scriptores, nullum aeque odi ut Hieronimum!” Pe Sfântul Ieronim, 
patronul umaniştilor, a cărui siluetă de savant bătrân şi candid, aşezat la 
masă în faţa unor cărţi groase, cu un leu placid dormitând la picioarele 
sale, ne este arătată în o sută de tablouri, în o sută de gravuri din vremea 
aceea, într-un cabinet în care ţi se pare că auzi liniştea, având pe un perete 
o pălărie pitorească de cardinal. La ce servesc însă aceste texte din 1533? 

La 1 martie 1517, Luther îi scria prietenului său Lang: „ÎL citesc pe 
Erasm, dar de la o zi la alta simt cum este din ce în ce mai puţin pe gustul 
meu "1 Explicându-se, călugărul mărturiseşte că se teme că umanistul „nu 
se face cu destulă ardoare campionul lui Hristos şi al graţiei divine”. Cu 
dispreţ şi clarviziune, el emitea asupra doctrinelor lui teologice această 
judecată de valoare sigură: „În aceste chestiuni, Erasm este mai ignorant 
decât Lefèvre d'Etaples. Ceea ce ţine de omenesc biruie în el ceea ce 
ţine de Dumnezeu.” Oamenii din vremea aceea nu cunoşteau aceste texte 
hotărâtoare şi foarte limpezi. Nici măcar nu puteau să-şi imagineze că 
existau. 


Şi cum ar fi putut s-o facă? Omul împotriva căruia, încă din 1516, se 
îndreptau atacurile unui călugăr necunoscut, făcute cu o surprinzătoare 
libertate şi, când îi era pusă-n discuţie Credinţa, cu aceeaşi lipsă de 
consideraţie pentru oamenii superiori ca şi pentru autorităţile recunoscute 
— omul acesta era geniul prodigios, pe care-l celebrau în tot Universul 
toţi gânditorii şi scriitorii, era umanistul de cincizeci şi unu de ani, în 
deplinătatea maturității intelectuale şi care, cu preţul unui efort 
supraomenesc, finalizând în opt luni o muncă de şase ani, tocmai 
publicase la Froben, unul după altul, cele zece volume enorme din 
lucrarea Sfântul Ieronim (1 aprilie-26 august 1516); era vestitul exeget 
care, în februarie 1516, îşi lansase Noul Testament, text grecesc, tradus în 
latină după original, independent de Vulgata; era regele spiritului, ale 
cărui merite nemaipomenite şi ale cărui îndrăzneli fericite erau celebrate 
pretutindeni de regii pământului, de prinți, de mai-marii zilei, de prelați, 
de savanţi, în Anglia, în Franţa, în Germania şi-n multe alte locuri; cel 
care la Basel, în amvonul Catedralei, era comentat de Capito ca şi cum ar 
fi fost unul dintre Părinţii Bisericii; cel pe care, a doua zi după un adevărat 


(END. I, nr. 34, p. 88. 

pelerinaj la casa sa, un simplu preot din Glarus, un necunoscut, Ulrich 
Zwingli, îl saluta la 29 aprilie 1516 printr-o scrisoare emoţionantă, plină 
de gratitudine şi umilă admiraţie]. În aceste condiţii, contemporanii nu 
puteau să vadă nicicum în Luther un denigrator al eroului intelectual care 
era Erasm. 

Atunci, de ce ar fi ezitat să-l înroleze în marea armată a umaniştilor şi 
pasionaţilor de gândire antică? Greşeau, fâră îndoială, însă toată 
posteritatea s-a înşelat ca şi ei. Chiar şi în 1907, la începutul unei lucrări 
de altfel plină de fineţe şi perspicacitate?, André Meyer afirma că 
proiectele religioase ale lui Luther „îl apropiau de marele umanist”; că, 
asemeni lui Erasm, şi pe el „decadenţa Bisericii îl făcea adeseori să verse 
lacrimi; că suferea la vederea bietului popor german oprimat şi înşelat de 
un cler avid”. Umilul călugăr, adăuga el, „ajunsese la aceleaşi concluzii ca 
ale marelui teolog din Rotterdam; trebuiau frânate abuzurile papismului, 
iar credinţa trebuia readusă la puritatea timpurilor evanghelice”. De unde, 
urmarea logică: „Era în natura lucrurilor ca Luther să se gândească de 
timpuriu la o apropiere de Erasm — în ciuda câtorva divergențe care 
puteau să existe între ideile lor.” 

Câte rânduri, tot atâtea adevăruri bune pentru anul 1900 şi tot atâtea 
erori şi inexactităţi pentru anul 1927. Dar dacă am transcris acest pasaj, 
nu am făcut-o pentru a relua critica formulată de la un capăt la altul în 
prezenta carte, nu pentru a ridica în faţa acestor afirmaţii categoricul, 
ireconciliabilul Du bist nicht fromm! pe care Luther îl formulase în inima 
sa citindu-l pe Erasm. Textul acesta, scris în secolul al XX-lea, ne ajută să 
înţelegem, retrospectiv, un fapt grav produs în secolul al XVI-lea: apariţia 
şi dezvoltarea, între 1516 şi 1520, a unei neînţelegeri sau, mai degrabă, a 
unui echivoc între Luther şi adepţii lui Erasm. 

Fără a se opri la ceea ce era personal, original, revoluţionar într-o 
teologie care aspira să schimbe concepţiile asupra raporturilor dintre om 
şi Dumnezeu şi, în consecinţă, noţiunile de pietate, de viaţă creştină şi de 
practică morală, aceştia se limitau la analogii vizibile în mod grosolan, 
după care ideile lui Erașm şi ale lui Luther, văzute bineînţeles pe dinafară, 


1 Opus Epistol. Erasmi, ed. Allen, II, ep. 401, pp. 225-226: „Non alia re magis 
gloriantes quam Erasmus vidisse, virum de litteris scripturaeque sacrae arcanis 
meritissimum.” 

2 Etude critique sur les relations d'Erasme et de Luther, Paris, Alcan, 1909, pp. 13-14. 

sunt înrudite. Întoarcerea la sursele pure ale religiei, mai bine zis la sursa 
unică, Evanghelia, tradusă în limba poporului şi pusă în mâinile 
credincioşilor, fără a face vreo distincţie nefastă între casta sacerdotală şi 
masa acestora, suprimarea „abuzurilor” ale căror cauze şi origini nu erau 
definite de nimeni cu exactitate, nu erau oare acestea idei a căror 
formulare, în linii foarte mari, putea să întrunească acordul tuturor? Or fi 
fost variante, de la om la om; e posibil, chiar probabil. Dar fondul cartei 
reformatoare nu era acelaşi pentru Erasm şi pentru cei consideraţi 
susţinători ai săi? Nimeni nu ar fi respins, în 1518, formula lui André 
Meyer din 1907: era în firea lucrurilor ca Luther să se apropie de Erasm, 
„în ciuda câtorva divergențe care puteau să existe între ideile lor”. 


Cât despre Erasm, în ciuda fineţii sale şi a tactului psihologic atât de 
subtil, nu a sesizat de la început ce anume îi opunea, pe el şi pe Luther, 
ca reprezentanţi ai două stări de spirit ireductibile. Să nu fim surprinşi de 
acest lucru. În momentul acela, partida dintre cei doi nu era egală. Luther 
dispunea de tot ce-i trebuia pentru a-l cunoaşte şi a-l judeca pe Erasm: 
întreaga sa operă, deja foarte vastă, deşi neterminată. 

Erasm însă nu avea nimic sau aproape nimic pentru a-l cunoaşte pe 
Luther. Astfel se explică intenţia sa iniţială de a-i folosi pasiunea şi 
talentul pentru succesul cauzei la care ţinea: răspândirea şi propăşirea 
Filosofiei lui Hristosl. 

În 1504, publicase pentru prima oară un tratat destinat celor pentru 
care „religia consta în ceremonii şi practici iudaice la nivelul lucrurilor 
materiale, neglijând adevărata pietate”. Este vorba de Enchiridion Militis 
Christiani, carte îndrăzneață în care se găsea substanţa programului de 
reforme dorite de Erasm2?. Se pare că în 1504 nu a avut mare succes, dar 
a fost reeditată. În 1515, a găsit cititori entuziaşti, mai ales în Germania. 
În vara lui 1518, Erasm îi cerea lui Froben să o publice din nou, pregătind 
pentru noua ediţie o prefaţă lungă dedicată unui abate alsacian, Paul Volz. 
Era un manifest3. Cu prudenţă, după obiceiul său, dar cu hotărâre, Erasm 


1 Asupra politicii lui Erasm faţă de Luther, la început, câteva observaţii fine la 
RENAUDET, Érasme, sa pensée religieuse, p. 48 şi mai ales p. 50 sqq. 

2 Despre Enchiridion din 1504, RENAUDET, Prereforme et humanisme, pp. 429-435; 
PINEAU, Erasme, sa pensée religieuse, cap. VI, p. 101 sqq. 

3 Opus Epistol. Erasmi, ed. Allen, vol. III, ep. 858, p. 361 sqq. 

conducea prin el o operaţiune foarte abilă. Îl copleşea pe Luther cu 
autoritatea, dar şi cu moderaţia sa. Evitase să-l numească pe intempestivul 
augustin, dar, într-un pasaj presărat cu aluzii, se instituia ca avocat al 
libertăţii de a critica, pe care o revendica pentru sine, dar, destul de 
vizibil, şi pentru Luther. „La fel, iată că suntem avertizaţi de cineva: mai 
bine să ne încredem în acţiunile bune decât în indulgenţele oferite de 
papă. Vrea oare să spună că le condamnă în mod absolut? Nu, dar preferă 
căile pe care învăţătura lui Hristos ni le arată ca fiind mai sigure.” O 
traducere liberă a opiniilor lui Luther, desigur, dar şi o manevră foarte 
abilăl. Desemnându-l pe călugăr, umanistul părea să spună: „Este unul 
dintre oamenii mei. E un cap înfierbântat, fără îndoială; dar ascultați: o să 
vă prezint în felul meu nemulţumirile şi obiecțiile sale; ascultându-l prin 
vocea mea, veţi spune toţi într-un singur glas: are dreptate. În rest, 
criticile sale sunt prefața unui program complet de reformă şi renovare. 
Am prezentat acest program încă din 1504 creştinătăţii. I-l prezint din 
nou, în 1518, în această ediţie revăzută şi corectată a lucrării 
Enchiridion.” Tactică abilă, inteligentă şi suplă. Ea arată cât de evident e 
faptul că în 1518 Erasm nu-l cunoştea încă bine pe Luther. Cine ar fi putut 
să-l avertizeze că greşeşte? Un singur om, Luther însuşi, dacă şi-ar fi 
făcut publice nemulțumirile mărturisite unor prieteni, aleşi cu grijă, în 
scrisori personale. Dintr-o sută de motive, Luther nu putea însă face o 
astfel de revelaţie brutală, deşi i-ar fi stat în caracter. Ar fi însemnat 
ruptura; or, Luther nu putea să o rupă cu Erasm. Singur, poate nu ar fi 
ezitat să o facă. Dar nu era singur, nu mai era singur. Era înconjurat de 
prieteni, de partizani care îi erau devotați lui, dar îi erau devotați şi lui 
Erasm, incapabili deci să arunce anatema asupra unuia din fidelitate faţă 
de celălalt. Era înconjurat de oameni care-l influenţau şi-l împingeau 
încet spre gestul pe care avea să-l facă la 28 martie 1519, când i-a adresat 
prima scrisoare lui Erasm, plină de umilinţă şi supunere în aparenţă, dar 
orgolioasă şi brutală în fond2, o somaţie: alături de mine sau împotriva 
mea? 

Însă nici Erasm nu era liber. Putea să vadă, dar nu să spună că Luther 
nu se număra printre susţinătorii săi; nu era liber să denunțe greşelile pe 

1 Ea prinde contur în mod firesc la sfârşitul scrisorii către Volz (ALLEN, loc. cit., 


P- 372): „Non utique damnat illius condonationes, sed praefert i d quod ex Christi doctrina 
certius est.” 


2 END,, I, nr. 167, p. 488; ALLEN, Op. Epist. Erasmi, III, ep. 933, p.516. 


97 


care vedea că acesta le face şi care, din punctul său de vedere, erau 
enorme. Cu flerul lor grosolan, duşmanii săi făcuseră o legătură directă 
între el şi Luther, care le apărea ca unul ce-i călca pe urme sau, cine ştie, 
poate chiar un reprezentant al său. Umanistul înţelesese că din acel 
moment orice condamnare a lui Luther însemna propria sa condamnare: 
o lovitură mortală dată cauzei reformei umaniste, cauzei sale... Trebuia cu 
orice preţ să-i împiedice pe călugării potrivnici să-l respingă pe Luther ca 
eretic. Trebuia cu orice preţ să-l protejeze, să intervină în favoarea lui pe 
lângă principi, prelați sau marile spirite; să creeze o opinie şi s-o facă 
intangibilă. În sfârşit, trebuia să-l influenţeze pe Luther, să obţină de la el 
un comportament prudent, care să nu-l ducă la situaţii ireparabile. O trudă 
enormă. Erasm s-a înhămat la ea cu bărbăţie, cu abilitate. 

Între cei doi oameni, purtători de provizii împrumutate, unul de la 
antichitatea păgână din care Erasm consuma cu plăcere pentru că-l ajuta 
să-L înţeleagă mai bine pe Iisus, celălalt de la doctrina pauliniană şi de la 
tradiţia augustină, între Luther, în exclusivitate şi cu pasiune creştin, şi 
Erasm, adept infinit mai inteligent al unei filosofii a lui Hristos saturată 
de înţelepciune umană, s-a stabilit un fel de compromis care le permitea 
să acţioneze. Astfel, în opinia învăţaţilor, s-a născut o prejudecată atât de 
puternică, încât dăinuie şi astăzi: Luther era fiul spiritual şi emulul lui 
Erasm, realizatorul veleităţilor sale reformatoare. 

Un echivoc. Primul echivoc. În curând aveau să apară şi altele, cu mult 
mai grave. 


II. ADEPȚII LUI HUTTEN 


În istoria Germaniei, anii 1518 şi 1519 au fost deosebit de tulburi. Al 
doilea începe cu un eveniment căruia, în anul precedent, cancelariile îi 
prevăzuseră consecinţele şi încercaseră să-i reglementeze urmările: 
dispariţia lui Maximilian. De luni de zile, când la 12 ianuarie 
Weisskânig-ul s-a stins, candidaţii se agitau. Francisc I cumpăra voturile 
electorilor. Maximilian le răscumpăra apoi cu înverşunare în contul lui 
Carol. În culise, Fuggerii finanţau supralicitaţia. Henric al VIII-lea îşi 
calcula şi el şansele. Protectorul lui Luther, electorul Frederic, privit 
favorabil de o diplomaţie pontificală ostilă în acelaşi timp celor din 
dinastia de Valois şi Habsburgilor, aştepta o ocazie, dacă aceasta avea să 

vină. Febra creştea, devenind şi mai mare când la moartea lui Maximilian 
s-a pus problema hotărât în faţa Colegiului. S-a menţionat un elector care 
s-a vândut de şase ori: de trei ori lui Carol şi de trei ori lui Francisc. 

Partida nu era însă jucată numai de principi. Toată Germania o 
urmărea îndeaproape, cu o pasiune din ce în ce mai mare. Pamfletarii 
îndrăzneţi şi abili, acţionând în forţă asupra opiniei publice tulburate, 
amestecau, într-o campanie aprinsă, invectivele împotriva străinului, a 
regelui francez prea putemic şi autoritar, şi atacurile pasionate împotriva 
Romei şi a papei. Astfel se manifesta o xenofobie ale cărei motive le-am 
arătat mai sus. 

Libertate, libertate! Acesta era cuvântul de ordine al tuturor 
partizanilor. Era, şi-l menţionăm doar pe acesta, cuvântul de ordine al 
celui mai elocvent dintre acei ziarişti apăruţi înaintea ziarelor: un om al 
cărui program este foarte greu de definit, dar a cărui acţiune asupra 
maselor era surprinzătoare: acest ciudat Ulrich von Hutten pe care 
P. Kalkoff, în recentele sale lucrăril, ar dori să-l coboare de pe piedestalul 
său de „erou naţional german” şi promotor activ al Reformei luterane 
pentru a-l reduce la rolul de cavaler fără scrupule, atent doar la interesele 
cavalerilor. Talentul său nu este însă pus în discuţie, nici prodigioasa sa 
activitate, uluitoarea fecunditate cu care alimentează, prin el şi prin cei 
grupaţi în jurul său, o campanie de presă de o amploare neobişnuită şi, în 
fine, nici succesul la obţinerea căruia a contribuit atât de mult... 

În momentul decisiv, când s-a ajuns la vot, nimic nu a mai rămas din 
negocierile, din convențiile anterioare. Un val imens de naționalism 
german a dat la fund toate flecuşteţele acestea mizerabile. Sub presiunea 
unei opinii publice emoţionate, tulburată până în adâncuri şi care-i reunea 
într-o ciudată unanimitate pe burghezi, pe nobili şi pe umaniști, de la 
Crotus Rubianus la Hutten şi de la Franz von Sickingen, regele 
cavalerilor jefuitori, la Jakob Fugger cel Bogat din Augsburg, şi în timp 
ce 12.000 de pedestraşi şi 2.000 de cavaleri se adunau spontan la porţile 
Frankfurtului, gata să facă front comun împotriva regelui Franţei, la 28 
iunie 1519 Carol de Habsburg iese învingător din urna electorală. 


28 iunie 1519. Or, pe 24, în urma tânărului duce Bamim de 
Pomerania, în trăsuri escortate de două sute de studenţi din Wittenberg, 


1 P. KALKOFF, U. von Hutten und die Reformation (1517-1523), Leipzig, 1920, 
in-8. De același, Huttens Vagantenzeit und Untergang, Weimar, 1922, in-8. 

înarmaţi, Martin Luther, recentul şi entuziastul său prieten Melanchthon, 
emulul său Karlstadt şi rectorul din Wittenberg îşi făcuseră o intrare 
solemnă în Leipzig. Veniseră, la invitaţia ducelui Georg, să se întâlnească 
în marea sală a palatului Pleissenburg cu un susținător redutabil al 
ortodoxiei romane: teologul din Ingolstadt, Johann Eck. 

Erau dezbateri ale unor pedanţi, invitaţi, conform ritualului medieval, 
să-şi arunce, în faţa notarului, silogisme grele, citate improvizate şi texte 
cu care loveau cu vigoarea unui predicator popular? Dacă vreţi. În spatele 
băncilor din Leipzig pline de ascultători, se afla însă o întreagă Germanie, 
fremătând încă după alegerile imperiale, care asculta cu aviditate. O 
Germanie care percepea din ce în ce mai mult în Luther o forţă de luptă 
şi de distrugere. 

La 3 aprilie 1518, scriindu-i unui prieteni, Hutten ricana: „Poate n-ai 
aflat încă? La Wittenberg, în Saxonia, o facțiune s-a răzvrătit împotriva 
autorităţii suveranului pontif; o alta ia apărarea indulgențelor papale... 
Călugării conduc în luptă cele două tabere; aceşti generali neînfricaţi, 
vehementi, înfierbântaţi şi zdraveni, urlă, vociferează, varsă lacrimi, 
acuză soarta; se apucă să scrie şi fac apel la librari; se vând păreri, 
corolare, concluzii, articole ucigaşe... Sper că se vor ucide reciproc. Căci 
vreau ca duşmanii noştri să se divizeze cât se poate de radical şi să se 
zdrobească unii pe alţii cu cea mai mare înverşunare posibilă!” 

3 aprilie 1518... Dar pe 26 octombrie 1519, Hutten nu mai glumea. 
Avea în vedere să-l primească pe Luther ca părtaş la proiectele sale2. Care 
proiecte? Este greu de spus cu precizie. Ceea ce ele vizau în mod sigur 
era Roma — Roma, marele, vechiul duşman de moarte al lui Hutten şi al 
prietenilor săi. Ură de umanist care nu ezită să opună Romei păgâne, atât 
de glorioasă, Roma mercanitilă şi rapace a pontifilor: sunt cuvintele lui 
Crotus Rubianus, prietenul lui Hutten, cel care-l îndemnase în tinereţe să 
fugă din mănăstirea de la Fulda, cel care între 1515 şi 1517 a colaborat cu 
cavalerul la redactarea faimoaselor Epistolae Obscurorum Virorum. „La 
Roma”, îi va scrie el lui Luther3, „am văzut două lucruri: monumentele 


1 U. von Hutten Schriften, ed. Böcking, Leipzig, 1859, vol. 1, ep. 75, ad Hermannum 
de Neuvenar, p. 167. 

2 Ibid., I, 313, Huttenus Eobano Hesso: „Lutherus in communionem huius rei accipere 
non audeo, propter Albertum principem.” 

3 END,, II, nr. 234, p. 207, 16 oct. 1519. 

anticilor şi amvonul pestilenţial. Primul spectacol, ce bucurie! Al doilea, 
ce ruşine!” Ură şi de om invidios, de cavaler prădător care, ca purtător de 
cuvânt al clasei sale, al lui Franz von Sickingen, ce simbolizează şi 
domină acea Raubrittertuml, se uită la bunurile Bisericii cu ochi 
pofticioşi, îi urăşte pe călugări şi pe preoţi, promite că le va tăia urechile 
şi suflă mereu în foc fiindcă nu se ştie ce poate aduce un incendiu. În fine 
şi mai ales, ură a unor germani împotriva italienilor avizi şi famelici, cei 
pe care îi descrie Crotus Rubianus, cardinali, protonotari, episcopi, legaţi, 
magistrați, jurişti, nişte nesătui hrăpăreţi în căutare de hoituri?. 

Aceşti oameni voraci, începând cu papa florentin cu degete apucåtoare 
de bancher, apoi servitorii săi fanatici, legaţii, nunțiul, toți trebuiau dați 
afară din Germania. „Germania vrea să fie liberă şi stăpână la ea acasă...” 
S-a terminat cu amenințările, cu şantajele ca acela reeditat de Giulio de 
Medici în instrucțiunile date legatului său Aleandro3, în momentul 
evenimentelor de la Worms: „Germania să se supună! Odinioară, Sfântul 
Scaun i-a dat Imperiul. I-l va lăsa dacă germanii perseverează în 
devoțiune şi fidelitate faţă de Sfântul Scaun; dacă nu...” Acelaşi Aleandro 
va fi uimit să-l audă pe Chièvres vorbindu-i afectat nu despre papă, ci 
despre un „papă al său”, adică al lui, ca legat şi italian. Şi iată că se 
explică scrisorile lui Crotus Rubianus către Luther, ura şi disprețul faţă de 
pontiful cu tiară încoronat de cinci ori, rege al unui teatru fastuos care, la 
marile sărbători, avansează cu toată pompa, cu luxul şi comorile sale: la 
sfârşitul procesiunii, demnă de toată mila, într-o ariergardă de femei 
uşoare şi de homosexuali, vine şi Euharistia, călare pe un măgar... 


1 END. II, nr. 300, p. 392, Crotus R. către Luther. „Franciscus de Syckingenn, magnus 
dux Germanicae nobilitatis.” 

2 END., nr. 234, p. 207: „Quando progreditur Rex sacrificulus, tot Cardinales, tot 
Protonotarii, tot Episcopi... circa ipsum glomerantur, quot famelicae aves ad putrida 
cadavera... Sequitur Eucharistia in quodam asino, in extrema cohorte, quam impudicae 
mulieres ac prostituti pueri constituant.” 

3 BALAN, Monumenta Reformationis Lutheranae, 1884, in-8, doc. nr. 63, 15 august 
1521, p. 166: „Maè possibile che... a sede Apostolica possi revocare il beneficio quale gli 
ha dato e conferito in altri...” 

4 BALAN, op. cit, doc. 54, p. 132: „Non potei però fare di non responder 
audacemente quanto aquella parola: Vostro Papa, che, se erano christiani, il Papa era così 
ben suo come nostro.” 

5 Text citat mai sus, n. 2. 

Cu pricepere şi perseverenţă, aceste aspecte îi sunt băgate în cap lui 
Luther, îi sunt spuse pe toate tonurile. Cât de bine îl cunoşteau! Cu ce 
diabolică abilitate îi spune Crotus Rubianus unul dintre lucrurile care-l 
scot cel mai tare din sărite pe acest maestru înrăit al controversei: „Este 
condamnat dinainte, orice ar face, orice ar spune... E cam comic, cu 
argumentele sale! De s-ar bizui pe o armată de alde Sfântul Pavel, Roma 
ar rămâne placidă şi dispreţuitoare. Nu! Ca să învingă, are nevoie de mai 
mult, nu numai de raţiuni, ci de oameni, de Germania! Deja ochii acesteia 
se îndreaptă spre el şi aşteaptă să o asculte: «În ce mă priveşte, Martin, 
am adesea obiceiul să te numesc Părinte al Patriei. Eşti demn să ţi se 
ridice o statuie din aur, să ţi se consacre o sărbătoare în fiecare zi, ţie, care 
ai îndrăznit pentru prima dată să te faci răzbunătorul unui popor hrănit cu 
erori criminale!»” S-au înţeles oare suficient sensul şi importanţa 
scrisorilor schimbate în cursul acestor luni trepidante: de la Hutten către 
Melanchthon şi apoi la Luther; de la Crotus Rubianus către Hutten şi 
Luther; de la cavalerul Sylvester von Schaumburg către Luther? 


Prin tot ce face, Luther aparţine rasei şi ţării sale. Este în mod 
fundamental un german, prin felul de a gândi, de a simţi şi de a acţiona. 
S-a mai spus aceasta, uneori chiar prea des. Va trebui totuşi să ne aducem 
aminte câ la mănăstire el nu se gândea în mod special la germani, ci la 
creştini. Când, dobândind o certitudine, a hotărât să-i dezvăluie secretul, 
nu s-a adresat fraţilor de aceeaşi rasă şi limbă, ci tuturor oamenilor. 

Aşa l-au înţeles şi adepţii lui Erasm, cei care au tresărit primii la 
cuvintele sale. Orizontul lor nu era limitat de frontierele unui stat. Era de 
altfel dificil de definit naționalitatea omului pe care-l recunoşteau drept 
maestru. Cei din Rotterdam se mândreau că s-a născut în oraşul lor. În ce 
măsură însă acest geniu cu adevărat universal le aparţinea mai mult lor 
decât celor din Basel, de la Paris sau din Antwerpen? Patria lui Erasm este 
totuna cu creştinătatea savantă. Pentru ea muncea, gândea, îşi publica 
marile ediţii, tratatele docte. Nu visa la o reformă a Bisericii 
compartimentate, închisă între frontierele uneia sau alteia dintre ţări, ci la 
o schimbare, o lărgire totală a creştinismului. Atât de liberă şi de vastă, 
încât imensul domeniu definit de apostoli, de Sfinţii Părinţi şi de Doctori 
era prea strâmt pentru Erasm care, pentru a crea o armonie între religia sa 
şi dorinţele contemporanilor, făcea apel la magnificul tezaur al gândirii 
antice. 

Cât de mult trebuia să se bucure, nu din vanitate, ci din dragoste 
pentru unitate, când primea de peste tot, din toate ţările în acelaşi timp, 
latine sau germanice, anglo-saxone sau slave, din Polonia şi din Spania, 
din Anglia şi din Franţa, din Germania şi din Italia, mărturii nu numai de 
admiraţie, ci şi de aprobare a ideilor sale, un fel de buletine triumfătoare, 
de victorie a Renaşterii şi a spiritului nou, întâlnite atât de des în 
corespondenţa sa. În timp ce naţionalităţi însufleţite şi pasionate apăreau 
pretutindeni, iar puterile supranaţionale ale Evului Mediu apuneau, atunci 
când un observator perspicace putea deja să-şi dea seama că, deoarece 
faptele cu caracter religios le urmau pe cele politice, spiritul naţional 
începea să-l ştirbească pe cel al unităţii creştine, o magnifică speranţă se 
contura cu certitudine. Graţie Renaşterii, prin formarea şi răspândirea 
unui spirit bazat pe rațiune umană şi hrănit cu cultură antică, se vor crea 
condiţiile propice reînfloririi unităţii de civilizaţie spirituală şi morală 
care fusese idealul oamenilor din secolul al XIII-lea şi pe care umaniştii 
din secolul al XVI-lea îl vor realiza cu un plus de amploare, de libertate 
şi de înţelepciune profundă. 

Atunci când îl înrolau pe Luther, fără să-l întrebe care-i sunt gândurile 
ascunse, în frățeasca şi glorioasa armată care urma drapelul lui Erasm de 
la un capăt la celălalt al creştinătăţii, umaniştii, în sfârşit, toţi cei care prin 
elanul, credinţa, activitatea lor candidă şi entuziastă încurajau şi susțineau 
visul lui Erasm, îl scoteau instinctiv în afara patriei sale, a micii sale 
patrii, la soarele puternic care strălucea în lumea largă pentru toţi 
discipolii lui Hristos Mântuitorul. Îi arătau calea de urmat, cea pe care 
porniseră, fiecare după puterile sale, în urma conducătorului tuturor. O 
cale aspră, greu de urmat, deşi era calea regală a creştinătăţii. Bine înfiptă 
la mijloc, Roma o supraveghea cu gelozie. Dar calea aceasta ducea spre 
o reformă universală — spre Reforma creştinătăţii în adevăratul sens al 
cuvântului, şi nu spre cea a uneia sau alteia dintre provinciile Bisericii. 

Or, în spatele unor astfel de conducători prestigioşi, unul ca Ulrich van 
Hutten sau Crotus Rubianus, ca şi o mulţime de anonimi, îi indicau o altă 
cale lui Luther. Ceea ce îi interesează nu este nici religia, nici civilizaţia 
creştină, ci Biserica germană. Raporturile Germaniei cu papalitatea, cele 
politice, economice îi preocupă la fel de mult, dacă nu chiar mai mult 
decât raporturile religioase... Ego te, Martine, saepe Patrem Patriae soleo 
appellare: glorioasă formulă. Câtă seducţie şi cât prestigiu se ascund în 

ea? În realitate, atunci când îl salutau cu aceste cuvinte răsunătoare pe 
călugărul revoltat de la Wittenberg, cel ce fusese pe jumătate învins în 
turnirul de la Leipzig, fiind acuzat de către Eck de husitism şi aplaudat 
chiar de husiţi, oamenii lui Hutten îl invitau de fapt să-şi restrângă 
ambițiile şi proiectele, străduindu-se să-l atragă pe calea mai îngustă şi, 
aparent, mai facilă a naţionalismului. Îi puneau în faţă o mare tentaţie: 
„Fii german. Gândeşte-te la Germania. Realizează-ţi opera aici, pentru 
noi, în acest loc. Partizanii? Deschide-ţi ochii; uită-te la toţi burghezii din 
oraşe care aşteaptă; la toţi ţăranii frământaţi de o revoltă surdă; la toţi 
nobilii gata să te ajute. De ce să cauţi mai departe? Nu-ţi rămâne decât să 
vrei. Nu ai decât un gest de făcut, şi Opera ta se va împlini.” 

Or, Hutten a găsit în preajma lui Luther un ajutor neprevăzut: Sfântul 
Scaun. În situaţia în care se aflau atunci Europa şi Biserica, o reformă 
interioară a creştinismului, realizabilă sau nu, nu putea începe decât de la 
un om al Bisericii, care să acţioneze cu prudenţă dinăuntru. Erasm ştia 
acest lucru; Luther mai puţin. Şi, din grabă, Roma l-a împins repede spre 
schismă... 


III. CREDIS, VEL NON CREDIS? 


A fost cumva efectul unui plan machiavelic pus la punct cu multă 
pricepere? Ar fi o îndrăzneală să o afirmăm!. Ştirile rapide şi alarmante 
care veneau de la Wittenberg şi Mainz au provocat de îndată o mare 
nelinişte în jurul lui Leon al X-lea. Duşmăniile, ranchiunele, geloziile au 
jucat un rol important în toată tragedia aceasta. Faptul că nişte oameni 
neînsemnaţi au fost lăsaţi să manifeste de la început o voinţă premeditată 
şi oarecum apriorică, şi excluderea lui Luther din sânul Bisericii Catolice 
constituie o grea responsabilitate pentru papa Medici în geneza schismei. 
Nu avea importanţă că aceştia erau Mazzolini (Prierias), un pedant 
vanitos, sau Miltitz, un zăpăcit pseudodiplomat, primul arătând de la 
început punctul de vedere părtinitor al Romei, celălalt dând conflictului 
alura, detestată de Luther, a unor manevre politice. Nici măcar Tommaso 
de Vio, cardinal de Gaeta (Cajetan), creştin de bună credinţă şi cu o viaţă 


l Cititorul francez va găsi o expunere a procesului lui Luther la Roma în traducerea 
lucrării Histoire des papes, de PASTOR, vol. VII al traducerii, cap. VIII. 

respectabilă, nu era bine ales. Ca dominican şi tomist, nu avea cum să 
înţeleagă limbajul lui Luther. A fost însă şi altceva... Faptul că aceşti 
oameni au fost atât de prompţi în a vorbi de erezie, cerând sancţiuni, 
ajungând direct la ce era mai rău, a demonstrat că diplomaţii şi cei care 
făceau calculele în conducerea Bisericii deveniseră incapabili să înţeleagă 
şi să admită efortul, fie el şi brutal, al unui credincios pasionat, care voia să 
regăsească în adâncul sufletului său sursele profunde ale vieţii religioase. 

În învăţătura lui Luther, în predicile sale, ei au văzut mai întâi 
„fructele” pământeşti, pentru a relua cuvântul de care sunt pline depeşele 
lor; un pericol politic, la care activitatea unor oameni ca Hutten îi făcea 
foarte sensibili. Într-o Germanie fragilă, Luther li se părea un demolator 
periculos. Aveau să-l lase să răstoame totul? Totul, dar ce anume? Bazele 
unei pietăţi tradiţionale? O construcţie dogmatică? Nu poate fi vorba de 
aşa ceva, ci de poziţia Sfântului Scaun în lumea germanică. Mai întâi 
politica! Să fie zdrobit acest individ brutal imediat; vom mai discuta după 
aceea! Iată cum, în iulie 1518, Ghinucci şi Prierias, judecători desemnaţi, 
îl chemau pe Luther la Roma. Şi iată cum papa l-a împins pe „autorul 
ereziei” exact acolo unde Hutten se străduia să-l aducă. lată cum, încă o 
dată (dar de această dată cu un preţ mai mare decât cel în bani), Biserica 
a trebuit să lichideze conturile marii politici italo-europene duse de 
Alexandru al VI-lea, de Iuliu al II-lea şi de Leon al X-lea. Şi dacă 
Maximilian a împins şi el roata, a fost tot un fapt politic. Trebuia să aducă 
servicii curiei pentru ca, în schimb, aceasta să accepte candidatura lui 
Carol pentru Imperiu. 

Scrisoarea papală din 23 august a fost de o violenţă rece. Cajetan urma 
să-l citeze pe călugăr să compară în faţa sa, în Germania. Nu va discuta 
cu el. Îl va soma să retracteze. Dacă Luther se va supune, i se va acorda 
iertarea. Dacă îşi va menţine poziţia, va fi reţinut pentru a fi adus la 
Roma. Dacă va fugi, va fi excomunicat, iar principii trebuiau să-l predea 
papei. După ce s-a întâlnit cu Frederic, Cajetan a încercat să-şi mai repare 
o parte din gafe. La începutul lui octombrie 1518, a avut o întrevedere cu 
Luther, care avea asupra sa un permis de liberă trecere, dar fără nici un 
rezultat. Fără alt rezultat decât acela de a-l determina pe Luther să afişeze 
pe 22 octombrie 1518, la intrarea catedralei din Augsburg, apelul său 
către un papă mai bine informat, şi permițându-i acum să spună: eu sunt 
cel lovit, dar nu şi cel învins... 

Desigur, acum este uşor să spunem: „Clarviziune! Roma văzuse cât 
rău ascundea teologia celor 95 de articole...” Dar Luther, la acea dată, voia 
oare în mod deliberat o ruptură? Consimţea dinainte la schismă? Avea 
inima uşoară? E uşor să zâmbim spunând: „Da, da... Luther s-ar fi supus 
cu dragă inimă. Cu condiţia ca Roma să devină luterană...” O fi adevărat? 
Biserica nu a reacţionat întotdeauna cu violenţă în faţa ereziei. A ştiut, 
adesea, să piardă o parte pentru a salva ce rămâne. Chiar mai mult, să 
absoarbă la început, chiar dacă va elimina apoi, după digestia totală... Era 
oare înţelept să i se răspundă lui Luther: „Supune-te sau eşti mort” atunci 
când acesta spunea: „Dovediţi-mi că nu am dreptate”? 


Mai este nevoie de exemple? Când Cajetan s-a întâlnit cu Luther la 
Augsburg, i-a reproşat mai ales interpretarea asupra doctrinei „tezaurului 
Bisericii, din care papa îşi scoate indulgenţele”. Luther scrisese că nu era 
nici suficient definit, nici destul de cunoscut poporului creştin. În cuvinte 
muşcătoare, el preciza că nu conţine bunuri materiale: predicatorii de 
indulgenţe nu împărțeau aşa ceva, ci, dimpotrivă, le adunau! Argumenta 
însă că tezaurul Bisericii nu constă în meritele lui Hristos şi ale sfinţilor. 
H se bizuia în aceste afirmaţii pe noţiunea profundă şi personală de 
teologie a crucii, după cum o numea el pe atunci, care era intim legată de 
sufletul său. Cajetan a refuzat orice discuţie. Chestiunea a fost reglată, 
fără apel, de bula dată de Clement al VI-lea. Dar, spunea Luther, această 
bulă îmi dă dreptate? Cajetan îi taie vorba scurt: Crezi sau nu? Credis, vel 
non credis? Cei care sunt în extaz în faţa simplităţii procedurii ar trebui 
să stabilească un lucru: puteai în 1518 să discuţi această problemă fără să 
te excluzi pe tine însuţi din comunitatea credincioşilor? 

Este adevărat că altceva îi reproşa Cajetan lui Luther: doctrina sa 
asupra justificării: neminem justificari posse nisi per fidem. Chestiune 
capitală, fără îndoială, dar, aşa cum era formulată înainte de disputa de la 
Leipzig şi în vara lui 1518, doctrina lui Luther era oare categoric eretică, 
fără nici un fel de ezitări sau scrupule? Istoricul nu este competent să o 
spună. Ceea ce poate să facă este doar să amintească un fapt. 

În ultimii ani, atenţia a fost atrasă de activitatea doctrinală a unui grup 
de teologi dintre care unii au ajuns la poziţii foarte înalte în sânul Bisericii 
şi au profesat mult mai târziu (în plenul Conciliului de la Trento) opinii 
foarte apropiate, pentru un profan, de opiniile luterane asupra îndreptării. 
E cazul lui Girolamo Seripando, general al augustinilor între 1539 şi 

1551, care a fost numit cardinal (1561) şi a îndeplinit până la moarte 
(1563) funcţiile de cardinal-legat al Conciliului. Acolo, spre indignarea 
unora (nu a augustinilor!), a expus şi apărat cu înverşunare uneie idei 
îndrăzneţe, opuse ideilor tomiştilor şi apropiate de cele luterane. Le 
deţinea oare de la Luther? 

În Dictionnaire de théologie catholique, canonicul Paquier se grăbeşte 
să înlăture o asemenea bănuială. Puțin ne pasă de altfel. Faptul rămâne. 
Un legat pontifical, un cardinal roman, putea, fără să-şi atragă vreo 
pedeapsă, la patruzeci de ani de la condamnarea lui Luther prin bula 
Exsurge, la şaptesprezece ani după moartea ereticului, să susţină în plin 
Conciliu doctrine despre care Abatele Paquier se crede îndreptăţit să 
scrie: „Maniera foarte diferită în care Biserica a tratat aceste idei şi pe 
aceşti oameni (Seripando, Luther)! nu trebuie să ne scandalizeze... În 
toate epocile din viaţa Bisericii, anumitor teorii asemănătoare li s-au 
aplicat tratamente foarte diferite... Adevărata rațiune a acestei diferenţe 
tine de doctrina în sine... Seripando şi adepţii săi au susţinut întotdeauna 
responsabilitatea omului faţă de Dumnezeu şi obligaţia de a respecta 
morala. Luther, dimpotrivă, a negat intempestiv libertatea. Şi pentru a 
afirma că numai credinţa este suficientă spre a neutraliza cele mai reale 
păcate, a scris texte de o masivitate derutantă.” Da, dar de când datează 
aceste texte? Declaraţiile de o „masivitate derutantă” sunt oare anterioare 
disputei de la Leipzig? Să ne amintim datele şi faptul că atunci când a 
compărut în faţa lui Cajetan, la Augsburg, între 12 şi 14 octombrie 1518, 
cu un an înainte de înfruntarea cu Eck, fusese deja declarat eretic de către 
judecătorii săi romani; ordinul era deja transmis conducătorilor augustini 
din Germania să-l încarcereze pe dezgustătorul lor confrate; scrisoarea 
din 23 august 1518 mobilizase deja împotriva lui Biserica şi statul... 

Or, trebuie să ne raportăm la scrierea în limba germană, Unterricht auf 
etliche Artikel, pe care Luther a publicat-o în februarie 1519, în ajunul 
disputei de la Leipzig?. Idei reformatoare, fără îndoială, şi un efort 
îndrăzneţ de a purifica teologia din vremea aceea. Dar, fie că este vorba 
de cultul sfinţilor prin care trebuie să-L onorăm şi să-L invocăm pe însuşi 


2 1 Articolul Luther, fasc. 74 (vol. LX), 1926, col. 1199-1202. Asupra Europei 
Îndreptării, din timpul primelor reuniuni ale Conciliului de la Trento, vezi remarcabilul 
capitol al lui M. BATAILLON din Érasme et l'Espagne, p. 533 sqq. 


2 W, II, 66. Textul este scurt (pp. 69-73) şi împărţit în paragrafe. 

Dumnezeu (p. 70), sau de sufletele din Purgatoriu care pot fi ajutate prin 
rugăciuni şi pomeni, deşi nu ştim nimic despre chinurile pe care le îndură 
şi despre maniera în care Dumnezeu le distribuie semnele noastre de 
adeziune — weiss ich nicht, und sag noch das niemant genugsam weiss 
—, fie că este vorba de poruncile Bisericii, Luther scrie că toate acestea 
sunt, faţă de Decalog, ceea ce paiele sunt pe lângă aur, wie das Golt und 
edel Gesteyn iiber das Holtz und Stro. Nimic din ce a spus el nu le este 
străin celor douăzeci sau patruzeci de teologi sau umaniști din vremea 
aceea care au spus şi ei aceleaşi lucruri, cu tot atâta, ba uneori cu mai 
multă ardoare şi îndrăzneală, fără să fie urmăriţi, citați de curtea de la 
Roma, declaraţi eretici şi denunţaţi dinaintea puterilor laice... Şi ei au 
tratat la fel Biserica Romană, care nu poate fi părăsită din consideraţie 
pentru Sfinţii Petru şi Pavel, pentru sutele de martiri valoroşi care au 
onorat-o cu sângele lor şi chiar pentru puterea papală, pe care trebuie s-o 
respecţi ca pe orice putere instalată, toate venind de la Dumnezeu... 


Să ni-l imaginăm deci pe Luther aşa cum l-am descris, pe acest om 
care nu profesa în mod magistral idei de teolog, dar care îşi trăia credinţa 
cu exaltare şi încântare, în faţa acelui „Da sau nu? Credis vel non credis?'. 
Câtă revoltă interioară! Da sau nu, când de fapt era vorba de ceea ce 
pentru el era mai de preţ ca viaţa, de convingerea, de certitudinea pe care 
şi-o construise trecând prin momente de angoasă cumplită. În ce mod? 
Numai prin meditaţie neîntreruptă asupra Cuvântului lui Dumnezeu... 

Şi apoi, când privea în jurul lui... Cum, el era eretic? Făcea parte dintre 
cei aruncaţi fără ezitare în închisoare, cei târâţi în lanţuri în faţa 
judecătorului pentru a asculta o sentinţă cunoscută dinainte? Dar electorul 
Frederic de Saxonia nu era un om pios, un catolic fervent? Nu 
colecţionase el odinioară cu devoțiune indulgenţe şi relicve? Nu avusese 
el mult timp drept unică ambiţie să obţină Roza de Aur de la papă? Or, el 
îl susţinea pe Luther. Refuza să i-l predea lui Cajetan. Considera deci că 
este un bun creştin, incapabil să facă rău? 

Acei doctori tomişti, desigur augustini, dar şi dominicani, cu care 
Luther se întâlnise la sfârşitul lui aprilie 1518, la Heidelberg, pentru a 
discuta, rămăseseră pe poziţiile lor, refuzaseră să-i urmeze deducţiile, dar 
nu fugiseră de el ca de un ciumat. Universitatea din Wittenberg îl 
acoperea acum cu injurii? Profesorul său, Staupitz, consilierul său patern 
şi bun, rupsese legăturile cu preferatul său? Îi dezaproba acțiunea, el, 

care-i fusese alături în faţa lui Cajetan şi refuzase să-l încarcereze? Şi toţi 
tinerii, creştini înflăcăraţi, care veneau spre Luther: Bucer, atras la 
Heidelberg; Melanchthon, entuziasmat de cuvântul fierbinte al 
călugărului, erau şi ei eretici? Toţi erau adepţii, susţinătorii unui eretic, 
seduşi de un criminal de temut? 

Nu. De data aceasta Erasm avea dreptate. Motivul pentru care Roma 
se grăbea cu atâta ardoare să-l prigonească era faptul că se atinsese de 
„coroana papei şi de pântecele călugărilor”. Şi Hutten avea, în felul lui, 
dreptate: Luther era un german care, ridicându-se în mod periculos la 
porțile Germaniei, le interzicea italienilor exploatarea fructuoasă a 
acesteia. Cum ar fi putut Luther cel impulsiv, cel impresionabil să închidă 
ochii în faţa acestei evidențe? 

Astfel, Roma făcea totul pentru a-l împinge spre calea celor ca Hutten 
sau Crotus Rubianus. Clasându-l fără încetare şi aproape fără dezbatere 
prealabilă în rândul criminalilor ale căror idei trebuie înăbuşite în 
germene, îl scotea încetul cu încetul în afara acestei unităţi a 
catolicismului în sânul căreia el proclama, cu toată sinceritatea, că voia să 
trăiască şi să moară. Ea însă accepta schisma, îi alerga în întâmpinare. 
Închidea în calea lui Martin Luther poarta pacifista, discretă, a unei 
reforme interioare. 

Nu ne întrebăm acum dacă Luther ar fi trecut prin ea, nici ce s-ar fi 
întâmplat dacă ar fi consimţit să o facă. Sa constatăm doar că, dacă ar fi 
făcut-o, dacă s-ar fi putut acest lucru în Germania anului 1518, Luther ar 
fi fost oricum împiedicat de Roma să predice, fără scandal şi ruptură, o 
„teologie a crucii”, opusă acelei „teologii a suficienţei” pentru care nu mai 
avea destul sarcasm ca s-o batjocorească. Să nu subestimăm puterea reală, 
vitalitatea prodigioasă a Bisericii, aptitudinea sa îndelung verificată, timp 
de douăzeci de secole, de a-şi reface trupul şi sângele cu o hrană de multe 
ori foarte suspectă. Să nu-i urmăm pe cei care spun mereu: „Închipuire! 
Călugărul predica erezii!”. Ei sunt aceia care, în mod paradoxal, par să nu 
aibă încredere în Biserica lor. 

Mai ieri, în două volume groase, un erudit ne arăta cum un papă 
concesionase Germaniei, pentru a ajunge la recucerirea acesteia, 
împărtăşania sub cele două forme, dar şi cum, după foarte puţin timp, 
succesorii aceluiaşi papă anulaseră toate consecinţele acestei 
concesionări. Să ne fie îngăduit să spunem că Biserica n-a dus niciodată 
lipsă de îndrăzneală. 

În orice caz, soarta îşi avea ironiile sale. Biserica Romană era cea 
destinată, între toate, să facă să trăiască, să menţină deasupra 
particularismelor etnice şi a divergenţelor naţionale, solidaritatea fraternă 
a credincioşilor într-o speranţă comună, tocmai Biserica „Catolică” era 
aceea care, cu o grabă stângace, îşi dădea silinţa, printr-un luteranism 
subordonant, să accelereze momentul în care, după cum s-a spus, 
universalitatea mesajului salvator cu program limitat al unei instituţii 
naţionale autonome avea să aibă, de-a lungul istoriei, următorul rezultat: 
vor avea loc reforme, nu însă Reforma. 


CAPITOLUL IV 


IDEALISTUL DIN 1520 


Orice studiu asupra influențelor ridică o problemă serioasă. În ce 
măsură fiinţa umană, individul ale cărui acţiuni şi reacţii trebuie să le 
explicăm, s-a lăsat pătruns, în cele mai sensibile părţi ale sale, de jocul 
forțelor masive pe care istoricul le ridică în jurul său? 

Există oameni făcuţi să suporte cu atâta docilitate influenţele, încât se 
şterg total, ajung să se topească, să se dizolve în celălalt. Alţii, 
dimpotrivă, rămân închişi, impenetrabili, inaccesibili: totul pare să lunece 
pe alături, nimic nu se prinde de ei. În complexitatea sa plină de viaţă, 
Luther se împrumută multora, nu se dă nimănui, ia cu împrumut de la toţi 
şi se regăseşte pe sine în conştiinţa sa îmbogăţită. 


I. MANIFESTUL CĂTRE NOBILIME 


Nimic surprinzător în faptul că s-a dat cu împrumut cu largheţe. Nu o 
făcea numai pentru că era obligat de însăşi voinţa sa de acţiune, pentru că 
nu acţionezi singur, iar universul nu este populat de spirite pure, de 
conştiinţe imateriale, de fiinţe fără trup. Se vede foarte bine prin ce 
aspecte ale caracterului său, prin ce trăsături ale firii sale, acest om 
sangvin, violent, fundamental vulgar şi înverşunat în efortul său ieşea în 
întâmpinarea solicitărilor şi justifica speranţa partizanilor care se grăbeau 
să capteze prin el o forţă virgină de un preţ inestimabil... Polemist 
înnăscut, gata să contrazică, indiferent la scandal, având saltul ca mod 
favorit de a merge înainte. E ajuns din urmă? Brusc îşi ia avânt, şi iată-l 
aterizând departe şi râzând la vederea celor care, rămaşi în spate, gâfâie 

ruşinaţi. E ajuns din nou? Un nou avânt, atât de puternic de această dată, 
încât îndrăzneţul rămâne singur, plin de stupoare şi de o teamă care-i 
provoacă plăcere... Chiar şi atunci când e liniştit şi nimic nu-l grăbeşte, el 
procedează la fel, se mişcă în salturi cât se poate de iuți şi deconcertante. 
Suntem stupefiaţi. Compatrioţii săi erau înspăimântați, dar totuşi mai 
puţin ca noi. Constatarea âceasta nu ne linişteşte decât pe jumătate... 

Să luăm un singur exemplu, dar unul celebru: acel Pecca fortiter pe 
care l-am amintit mai susl. Când a scris aceste cuvinte, Luther era calm. 
Nu era angajat în nici o luptă. Scria doar o scrisoare unui prieten, şi nu 
unul oarecare, ci Melanchthon. Tema era puterea suverană a graţiei 
divine. Şi iată-l explicând: „Dacă o predici, nu predica o graţie fictivă, ci 
una reală. Dacă este reală, graţia trebuie să-ţi ia păcate reale, căci 
Dumnezeu nu salvează păcătoşi închipuiţi. Fii deci păcătos şi păcătuieşte 
tare! Dar şi mai tare pune-ţi cu bucurie speranţa în Hristos, învingătorul 
păcatului şi al morţii!” 

Urmărim gradaţia. Îl simţim avansând pas cu pas, plin de ideea sa, 
când deodată se înfierbântă şi sare: „Hai, acceptă! Fii păcătos! Esto 
peccator! Şi nu păcătui pe jumătate: păcătuieşte de-a dreptul, până la 
capăt, pecca fortiter! Păcate făcute pe jumătate? Nu; ci din cele adevărate, 
serioase, păcate enorme!” E un text celebru, şi îi înţeleg exegeza; 
presupun că, adresată din Wartburg lui Melanchthon cel pios şi înţelept, 
scrisoarea nu avea ca obiect să-l incite pe delicatul şi firavul elenist să se 
lase pradă desfrâului. Îmi imaginez că nici viaţa lui Luther nu a fost chiar 
plină de plăceri mărunte... Ceea ce reținem este modul său exagerat de a 
raţiona, care ne derutează de sute de ori, şocându-ne simţul măsurii, şi 
despre care Spengler ar spune, cu dispreţ, că, fără îndoială, nu are nimic 
faustian. Numai că nervosul care raţionează astfel, impulsivul care se 
aruncă orbeşte într-un ocean nemărginit şi fără să-şi asigure mijloace de 
salvare poate fi manevrat, influenţat, provocat. Ce joc pentru cei abili! 


1! END.. III, 208: Luther către Melanchthon, de la Wartburg, 1 august 1521. Ţinând 
cont de importanţa sa, vom reda textul în întregime: „Si gratiae praedicator es, gratiam non 
fictam sed veram praedica; si vera gratia est, verum, mon fictum peccatum ferto. Deus non 
facit salvos ficte peccatores, Esto peccator et pecca fortiter, sed fortius fide et gaude in 
Christo qui victor est peccati, mortis et mundi. Peccandum est, quamdiu sic sumus... 
Sufficit quod agnovimus... Dei agnum qui tollit peccatum mundi.” Şi apoi, o altă frază 
celebră: „Ab hoc, non avellet nos peccatum, etiamsi millies uno die fomicemur aut 
occidamus...” Şi concluzia, cu ezitarea sa antitetică: „Ora fortiter; es enim fortissimus 
peccator.” 

Cu atât mai mult cu cât este vorba despre un călugăr care şi-a petrecut 
mulţi ani din viaţă într-o mănăstire, fără un contact adevărat cu oamenii. 
Ce ştie el despre lume, despre politică, despre arta dificilă de a-ţi asigura 
traiul zilnic? Când începe să se lanseze în mijlocul oamenilor, aceştia sunt 
pentru el produse ale raţiunii: asamblaje artificiale de virtuţi şi de vicii, 
cărora le ignoră comportamentul adevărat şi reacţiile posibile. În 
consecinţă, cum ar putea el să ţină cont de faptul că existenţa îţi ridică în 
faţă tot felul de dificultăţi, îti impune renunţări sau limite, îţi aduce 
deziluzii şi-i face de ruşine pe cei prea entuziaşti, pierduţi în visele lor, 
care merg drept înainte fără să se priceapă să măsoare pericolele din 
drumul lor? 


Or, după câteva săptămâni de calm relativ, iată că, începând din 1520, 
evenimentele se acumulează şi ajung să-l neliniştească pe Luther. La 18 
ianuarie, duşmanul său cel mai de temut, Johann Eck, pleacă la Roma cu 
intenţia mărturisită de a obţine de la curia papală o condamnare din care-şi 
facuse un scop. Numit membru al unei comisii de patru persoane — 
alături de Cajetan —, Eck a avut bucuria să vadă cum a fost redactat un 
proiect favorabil vederilor sale. La 15 iunie 1520, după îndelungi 
deliberări consistoriale, bula Exsurge Domine era publicată la Roma. 
Ireparabilul se produsese. 

Totuşi bula nu-l excomunica pe Luther. Condamnându-i opiniile, 
aruncându-i în foc operele, îi lăsa un termen de şaizeci de zile pentru a se 
supune. Ştiau însă că nu o va face. De pe la jumătatea lui iulie, doi 
comisari, Eck şi Aleandro, au fost delegaţi să publice bula în diocezele 
din Brandenburg, Meissen şi Magdeburg. Eck îşi îndeplineşte misiunea 
pe 21, 25 şi 29 septembrie. La sfârşitul aceleiaşi luni, Aleandro l-a întâlnit 
pe Carol Quintul la Antwerpen, s-a asigurat de intenţiile acestuia şi, la 
8 octombrie, la Leuven, a prezidat un autodaf€ solemn cu cărţile şi 
scrierile excomunicatului. 

Astfel, din ianuarie până în iunie şi apoi până în octombrie 1520, 
cercul s-a strâns vizibil în jurul lui Luther. La Leipzig, la începutul lui 
iulie 1519, prin aluzii, Eck începuse să aducă în dezbatere numele 
redutabile ale lui Wycliff şi Hus. În august, Emser se mulţumise doar să 
reia aceeaşi temă în scrisoarea către Johann Zack, apărându-l în mod 
ipocrit pe Luther împotriva acuzaţiei de husitism. Când s-a dat bula, nu 

au existat asemenea menajamente. Luther nu mai era un eretic prin 
asemânarea cu altcineva, era eretic în sine şi prin sine. Aşa voia Eck, şi 
Roma îl declara ca atare. Eretic; ce se va întâmpla cu el? 

Fără îndoială că Frederic, electorul de Saxonia, îi era favorabil. 
Favorurile celor mari sunt însă precare! Care va fi soarta lui Luther dacă 
împăratul se lansa personal în dezbatere, dacă punea totul în mişcare 
pentru aplicarea bulei? Sau mai degrabă, căci el era un om curajos, ce va 
ajunge cauza sa? Avea nevoie de sprijin. I s-a oferit. Erasm făcea eforturi 
pentru el. Hutten lucra în favoarea lui. Închizând ochii la ceea ce îl 
despărţea de savant şi de cavaler, Luther le acceptă ajutorul. Erasm, de 
obicei foarte prudent, face de această dată campanie pentru el, cu riscul 
de a se compromite, „pentru a obţine de la Sfântul Scaun şi la nevoie să-i 
impună, cu tot respectul de cuviinţă, suspendarea sentinţei privitoare la 
Luther şi o altă procedură”. Le scrie lui Leon al X-lea şi altora scrisori 
foarte abile şi curajoase. Ca să-l salveze pe Luther? Fără îndoială, dar 
înainte de toate trebuia să-şi salveze propria speranţă de a vedea 
realizându-se o reformă creştinăl. 

Hutten nu se lasă nici el mai prejos. Îi asigură lui Luther eventuala 
protecţie a lui Franz von Sickingen. Apoi, după ce o vreme se jenase să 
intre în relaţie directă cu un creştin atât de integru în credinţa sa, face 
pasul şi la 4 iunie 1520 îi adresează lui Luther prima scrisoare, care avea 
să facă de îndată înconjurul Germaniei2: o scrisoare ale cărei cuvinte de 
început erau: Trăiască libertatea! Vivas Libertas! Bula Exsurge putea să 
vină. Luther ştia acum că, dacă era abandonat de Frederic, nu avea totuşi 
să fie predat fără rezistenţă. Preţioasă certitudine; ea nu-i dădea curajul de 
a ţine piept — îl avea deja în sine —, ci speranţa că strigătul său nu va fi 
înăbuşit. 

Însemna desigur mult. Să nu reducem totuşi doar la această binefacere 
acţiunea lui Hutten asupra lui Luther. Redutabilul polemist ducea atunci 
împotriva Romei o campanie furibundă. În aprilie 1520, la Mainz, la 
editorul Scheffer apare împreună cu alte dialoguri faimosul Vadiscus seu 
Trias Romana, urmat curând de scrieri violente despre schismă, împotriva 
celor de la Roma, reluând deviza: Zarurile au fost aruncate, Jacta est 


1 RENAUDET, Érasme, sa pensée religieuse, p. 88 sqq. 


2 BÖCKING, Huttens Schriften, I: Epistolae, p. 355; END., II, nr. 310, p. 408; asupra 
traducerilor şi diverselor editări ale acestei scrisori, BÖCKING, op. cit., 1, IV (Index). 

alea!! După publicarea bulei, Hutten trece la uzurparea acesteia. O 
imprimă cu comentarii muşcătoare, cu o întreagă glosă antipapală, şi o 
răspândeşte în număr mare în toată Germania?) „Nu este vorba de Luther, 
ci de noi toţi; papa nu-şi scoate paloşul împotriva unui singur om, ci ne 
atacă pe toţi. Ascultaţi-mă, amintiţi-vă că sunteţi germani!” Totul era scris 
în latină. În momentul acela, îşi dă seama că are nevoie de un public mai 
larg. Şi iată că germana se alătură latinei în pamflete rapide, violente, care 
devin o armă3... 

Luther le cunoaşte. Luther le citeşte. Luther împrumută cuvinte, 
formule ca alea jacta est de care se serveşte, la 10 iulie 1520, într-o 
scrisoare către Spalatin, pentru a-i face cunoscută ca definitivă hotărârea 
de a se rupe de Roma: Nolo eis reconciliari... Alea jacta est!4 Împrumută 
şi preocuparea pentru libertate, o libertate căreia, în frumosul şi purul său 
tratat despre Libertatea creştină, îi va da un sens nou. Într-o scrisoare din 
24 februarie 1521 îi mărturiseşte cu o oarecare candoare lui Spalatin 
indignarea ce l-a cuprins citind în reeditarea lui Hutten lucrarea lui Valla 
despre la Darul lui Constantin. Îşi dă drumul, alunecă puţin câte puţin; 
argumentele, temele, invectivele naţionalismului german, antiroman îi 
devin familiare... Îi inspiră deja unele pagini din necruțătorul său pamflet 
împotriva papalității de la Roma, scris în mai şi publicat în iunie 1520: un 
prim apel către Principi împotriva prostituatei roşii din Babilon: Du, rote 
Hur von Babilonien! Le regăsim şi mai clar în răspunsul violent la un 
pamflet al lui Prierias: vedem în el o faimoasă invitaţie adresată 
creştinilor de a-şi spăla mâinile în sângele celor din curie. Şi mai ales, în 
august 1520, ele pătrund şi înfierbântă acel Manifest către nobilimea 
creştină de națiune germană, care sună ca o trompetă de mobilizare a 
germanilor împotriva inamicului public. 

1 Cf. Bibliographie, de BOCKING, vol. I, la început; lucrările lui Hutten sunt clasate 
în ordine cronologică. 

2 Bulla Decimi Leonis contra errores Lutheri, BOCKING, loc. cit. 

3 Ein Klag über den Luterischen Brandt zu Mentz, 4 f. in-4; Clag und Vormanung 
gegen dem Gewalt des Bapsts, 26 f. in-4; Anzeig wie allwegen sich die Romischen 
Bischoff oder Bapst gegen den teutschen Kayseren gehalten haben, 8 f. in-4 etc. Cf. 
BOCKING, loc. cit. 

4 END., II, n. 323, p. 432: „A me quidem, jacta mihi alea, contemptus est Romanus 
furor et favor.” 

5 END., II, n. 274, p. 332: „Deus bone, quantae sunt tenebrae, nequitiae 
Romanensium!” 

Manifestul, acel Vadiscus al lui Luther, vizibil inspirat de Hutten, este 
un document straniu pentru istoricul care, rezistând atracției, seducţiei 
puternice a acestor pagini fremătând de viaţă şi pasiune, trebuie să 
analizeze, să disece, să descompună. Un asalt împotriva Romei, a papei, 
a curiei. Injurii înrudite cu ale lui Crotus Rubianus şi ale prietenilor săi. 
Un denunt vehement al abuzurilor Sfântului Scaun. Un îndemn la 
rezistenţă, la revoltă, adresat unei Germanii exploatate de o papalitate 
spoliatoare. Conceput împotriva unui cler adesea scandalos, apelul îi are 
în vedere pe principi, pe nobili, pe toţi cei care au puterea şi datoria de a 
menţine libertăţile creştine, la nevoie înlăturându-l pe pontiful infidel sau 
vinovat. Hutten şi ai săi aveau de ce să fie mulţumiţi. 

Afirmând că, în realitate, toţi creştinii sunt, prin condiţia lor, clerici, că 
nu există decât o diferenţă de funcţie între ei, că prin botez toţi sunt 
predestinaţi să fie preoţi, episcopi sau papă, că hirotonisirea nu înseamnă 
sfințire şi nu conferă preoţilor un caracter veşnic, ci pur şi simplu este o 
desemnare pentru o funcţie, revocabilă după voia puterii civile, Luther le 
făcea o mare bucurie burghezilor, foarte mândri de demnitatea lor şi 
foarte neliniştiţi la orice intermediere între ei şi divinitate. Mai era şi 
revendicarea dreptului tuturor creştinilor de a citi Biblia, de a se hrăni cu 
cuvântul lui Dumnezeu, acest patrimoniu comun al tuturor credincioşilor. 
Erau declaraţii de un liberalism absolut asupra dreptului fiecăruia de a 
scrie în funcţie de ceea ce simte, atacuri vii şi stăruitoare împotriva 
scolasticii şi a reprezentanţilor săi. Toate acestea erau aspecte care puteau 
să-i adune laolaltă pe învăţaţi, pe umanişti şi pe adepţii lui Erasm, chiar 
dacă unele digresiuni asupra reformei universităţilor sau unele atacuri 
injurioase la adresa lui Aristotel şi a aristotelismului nu le plăceau decât 
pe jumătate... În sfârşit, mai urma şi schiţa unui program ciudat de 
reforme politice, economice şi sociale, pe ansamblu mai mult decât 
inconsistent, care părea o improvizație a unui iresponsabil. Aici se găseau 
laolaltă revendicarea căsătoriei pentru preoţi, o declaraţie de război 
împotriva mirodeniilor ca simboluri ale luxului, o ofensivă violentă 
împotriva beţiei şi a desfrâului, un plan de asistenţă şi de luptă împotriva 
cerşetoriei, acuzaţii bombastice de ţăran împotriva cametei şi cămătarilor, 
a băncilor şi a familiei Fugger: toate acestea puteau, trebuiau să unească 
sute şi sute de nemulţumiţi, dintre care unii sufereau din cauza relelor 

denunţate de Luther, iar alţii pentru că ar fi vrut să găsească şi să ofere 
remedii. 

Nu este de mirare că această cărticică, scrisă în germană pentru a fi 
citită de un întreg popor, a dispărut din librării cu o rapiditate neaşteptată 
Şi că în şase zile s-au dat patru mii de exemplare, o cifră fără precedent. 
Toată lumea era vizată, toată lumea a cumpărat-o. Când a venit în 
Germania să publice bula, Aleandro a notatl: „Nouă zecimi din Germania 
strigă: Trăiască Luther! Iar restul, deşi nu-l urmează, strigă în cor: Moarte 
Romei!” 


IL SĂ CONSTRUIEŞTI O BISERICĂ? 


În aceste condiţii, Luther avea să se apuce de treabă? Alea jacta est? 
Se va înhăma, trup şi suflet, la executarea vastului său program? În 
definitiv, Manifestul este un apel adresat principilor. Luther îşi propunea 
oare să-i aţâţe pe principi, să-şi unească eforturile cu cele ale lui Hutten 
şi ale partizanilor săi, să caute cu ei şi ca ei marele personaj care va lua 
conducerea mişcării naţionale germane şi va da atacul împotriva Romei: 
Carol de Habsburg sau fratele său Ferdinand, sau, mai ştii? dubiosul 
prelat care cumula Mainz-ul şi Magdeburg-ul, Albrecht de Brandenburg? 

Nicidecum. Luther nu face nici o mişcare. Luther nu acţionează deloc. 
La invitaţiile directe ale lui Hutten, nu răspunde nici prin fapte, nici prin 
demersuri. El scrie, doar atât. Manifestul, De Captivitate, De Libertate... 
Chiar în Manifest este vizibilă ezitarea lui. Tatonează. Poate fârâ sâ-şi dea 
seama, luptă deja. Ce gânduri are? Să reformeze Germania, sau 
creştinătatea? Reformă naţională, sau reformă „catolicâ”? Sunt vreo 
douăzeci de pasaje care nu vizează decât Germania şi pe care Hutten şi-ar 
putea pune semnătura... Dar reforma papalității, reforma curiei, apelul 
către Conciliu interesează toată creştinătatea. Există, fără îndoială, puţină 
confuzie, o gândire foarte complexă în orice caz şi foarte greu de cuprins 
în formule prea simple. 

Luther s-a dat cu împrumut, probabil. Nu s-a dăruit. Rămâne el însuşi: 
omul mănăstirii, omul din turn. Omul care a sfârşit prin a-şi crea o 
certitudine după propria-i măsură, omul care şi-a făurit, pentru nevoile 


1 J. PAQUIER, Jérôme Aleandre, p. 154 şi tot capitolul VII. 


117 


proprii, acea concepţie puternică asupra iertării prin credinţă, cu o formă 
şi un accent foarte intime, concepţie într-adevăr personală şi atât de 
emoţionantă... 

Nu trebuie să spunem că Luther nu alege între o Reformă naţională şi 
o Reformă universală, între o reformă germană şi una catolică. De fapt, el 
nu simte nevoia să aleagă. Nu sesizează alternativa. Foloseşte cuvintele 
care se spun în jurul său. Se inspiră cât cuprinde din experienţa sa de 
german care deschide ochii asupra situaţiei din Germania. Şi, în mod 
firesc, marele meşteşugar al cuvântului, acest orator înnăscut care are 
nevoie să-şi stăpânească publicul, foloseşte pentru discursurile, 
pamfletele şi apelurile sale pasionate formulele, in juriile, imaginile care-i 
sunt oferite. Intenţiile sale sunt însă curate, el este în afara oricărui 
compromis cu interese lumeşti. Vederile sale politice sunt limitate, foarte 
puţin machiavelice, atât de candide! Ce indignat ar fi dacă un clarvăzător 
i-ar revela, punând degetul pe ele, josnicia şi egoismul aprigelor intenţii 
ale oamenilor de pradă, ale partizanilor cu buzele strânse care-l împing 
înainte, aşteptând marea împărţeală a vânatului. Măreţ şi naiv, idealismul 
său absolut planează deasupra acestor mizerii. 

Roma s-a pus de-a curmezişul drumului său solitar de creştin care se 
îngrijeşte doar de mântuirea sa şi a celui de lângă el. Fără să-i asculte 
explicaţiile şi să coboare în adâncul sufletului său plin de Dumnezeu sau 
sa-şi deschidă ochii la evidenţa lui Hristos şi a Cuvântului Său, Roma l-a 
condamnat. Ce greşeală! Cine era Luther, dacă nu traducătorul, vestitorul 
lui Hristos şi al Evangheliei? Roma condamna deci pe Hristos şi 
Evanghelia. lată fondul problemei. Îşi închipuie cineva că o Romă pioasă 
şi sfântă, fără fiscalitate, fără birocraţie, fără politică laică şi mondială, în 
consecinţă, fără nevoi nu ar fi fost văzută de Luther ca o personificare a 
Antihristului, dacă l-ar fi condamnat fără să-l asculte? 

De fapt, Roma nu era sfântă. Roma era mama viciilor, cloaca 
păcatelor, lăcaşul dorințelor nelegiuite, al nevoilor răufăcătoare, al 
cupidităţilor blestemate. Roma acţiona împotriva lui Luther cu 
prefăcătorie şi nesinceritate. Roma nu lupta pentru principii, ci pentru 
interese, pentru a ţine sub cizma ei o Germanie istovită... Toată lumea din 
jurul lui Luther repeta acest lucru; îl ştia oare şi el? Sigur că îl ştia, şi îl 
striga cu vocea sa puternică al cărei ecou era întărit de o sută de mii de 
voci de germani. Era însă ceva auxiliar. Războiul sfânt pe care îl ducea 

aplaudat fiind de un public amestecat, purtat fiind de torentul pe care-l 
declanşase şi desfăşurându-şi forţele de polemist, nu era decât un episod. 
Papa era Antihristul pentru că nu admitea, pentru că refuza să admită 
mântuirea prin credinţă şi acea teologie a crucii care, în acelaşi timp, îl 
pacifica şi îl exalta pe Luther. 


Atunci Luther, al doilea Luther, cel care acţionează în acel moment cu 
energie, cu o forţă înzecită, teologul care scrie în latină pentru semenii săi, 
trebuie să fie perseverent, să meargă înainte, să obţină cu principiile sale 
cele mai îndrăzneţe consecinţe. Fireşte, nu avem intenţia de a schiţa aici 
istoria acestor demersuri. Nu vrem decât să redesenăm curba unui destin. 
Dar pentru cunoaşterea destinului lui Luther, evoluţia acestei teologii nu 
este indiferentă. Or, cu ce se ocupa el în acele luni tulburi? Tocmai cu 
formularea unei doctrine a Bisericii. Subiect arzător. Care Biserică? O 
Biserică a Germaniei, ierarhizată, dar avându-l ca şef pe primatul 
Germaniei, şi nu pe papa de la Roma? O Biserică Catolică cu adevărat 
ecumenică, Biserica Romei debarasată de tarele sale şi regenerată, dar 
cum? Prin centralizare după un plan nou? Printr-o federaţie de Biserici 
naţionale? Probleme pe care istoria le poate formula la modul abstract, 
dar pe care Luther nu şi le pune. Indiferenţa sa la asemenea evenimente 
viitoare ne lămureşte cel mai bine asupra sentimentelor sale profunde. 

Biserica pe care o defineşte în 1520, după câteva tatonări prealabile, 
nu este o organizaţie puternică şi vastă ca Biserica Romană, această 
instituţie seculară care, grupându-i în dioceze pe toţi cei ce au primit 
botezul, le impune autoritatea preoţilor hirotonisiţi, predicatori ai unui 
crez dogmatic şi fabricanți de graţie divină prin canalul magic al celor 
şapte sacramente, şi totul cu ajutorul puterilor lumeşti. Acestei Biserici 
vizibile şi, am putea spune, masive, Luther îi opune adevărata sa Biserică, 
Biserica invizibilă. Ea este alcătuită numai din cei care trăiesc în credinţa 
cea adevărată; din cei care, crezând în aceleaşi adevăruri, sensibili la 
aceleaşi aspecte ale divinității, sperând că vor avea parte de aceeaşi 
fericire cerească, se găsesc astfel uniţi, nu prin legăturile exterioare ale 
unei supuneri militare faţă de papă, vicarul lui Dumnezeu, ci prin 
legăturile intime şi secrete pe care le ţese de la suflet la suflet, de la spirit 
la spirit, o comuniune profundă în desfătările spirituale. 

Legături secrete în toată puterea cuvântului. Cum se vor detaşa aceşti 
credincioşi adevăraţi de masa care îi înconjoară? Vor avea trufia de a se 

proclama creştini adevăraţi, de a se reuni în grupuri speciale, în 
„comuniuni de sfinţi” ce emană ipocrizie şi fariseism? Religiozitatea 
sectară nu i-a plăcut niciodată lui Luther. Adevăraţii credincioşi, cei care 
se aruncă în mijlocul oamenilor şi nu se separă de ei, se mulțumesc, după 
părerea sa, să fie drojdia care face să crească aluatul, sufletul viu şi cald 
care dă viaţă unui corp greoi şi adeseori îngheţat... 

Între oamenii din popor, între creştini, nu există deloc deosebiri sau 
ierarhie. Cei care prin botez, prin Evanghelie şi credinţă au devenit copiii 
Domnului sunt toţi egali. Şi dacă printre ei se află unii care sunt 
însârcinaţi să-i înveţe pe alţii sau să predice, aceştia nu trebuie să se 
creadă de esenţă superioară: nu sunt altceva decât funcţionari destinaţi 
unei misiuni umane, revocabili după voia celor care îi desemnează... În 
mod similar, dacă sunt elaborate nişte reglementări, dacă, într-un stat 
monarhic, suveranul acţionează în calitate de membru al comunităţii 
credincioşilor, sau, într-un stat democratic, dacă reprezentanţii aleşi ai 
poporului suveran se ocupă cu propovâăduirea Cuvântului Domnului, cu 
formarea unui corp de preoţi calificaţi, cu dotarea oraşelor şi satelor cu 
şcoli suficiente, un lucru trebuie bine ştiut: nici aceste grupări, nici aceste 
reglementări nu vor face parte niciodată şi în nici un fel din autoritatea 
divină. 
` Nu există, nu a existat niciodată şi nu va exista vreodată o comunitate 
religioasă care să poată spune cå Dumnezeu i-a dat drept sarcină să 
definească sensul Cuvântului; nimeni nu poate, în această calitate, să 
ceară supunerea oarbă a conştiinţelor;, în fine, nimeni nu are dreptul să 
facă apel la puterile pământeşti pentru a impune oamenilor anumite 
credinţe sau uzajul sacramentelor. „Cel care nu vrea botezul să nu-l facă”, 
declară categoric Luther în 1521: cuvinte uimitoare în gura acestui preotl. 
Şi adaugă (textul este din 1521): „Cel care vrea să se lipsească de 
împârtăşanie are acest drept. La fel şi cel care nu vrea să se spovedească”. 
Ceva mai târziu, în 1523, aceeaşi declaraţie: „Credinţa este un lucru 
absolut liber... Nu poţi forţa inimile, orice ai face. Vei ajunge cel mult să-i 
constrângi pe cei slabi să mintă, să vorbească altfel decât gândeşte mintea 
lor.”2 Împotriva indiferenţei, a ostilităţii, a necredinţei, Luther din 1520 nu 
cunoaşte decât un remediu: să propovăduieşti Cuvântul divin şi să-l laşi să 


1 Von der Beichte, W., VIII, p. 157; citat de STROHL, II, 325. 
2 Ibid. şi W., XI, 264. 

acţioneze. „Dacă prin el nu se va obţine nimic, prin forță se va obţine şi 
mai puţin, chiar dacă lumea este scufundată într-o baie de sânge. Erezia 
este o forţă spirituală. Nu poate fi lovită cu fierul, arsă în foc, înecată în 
apă. Dar există Cuvântul lui Dumnezeu: el va triumfa!” 

Este o Biserică a unui călugăr fervent, visată în liniştea mănăstirii de 
un om care nu e în cârdăşie cu lumea de afară. Un idealism măreț care, în 
zorii secolului, are un sunet curat şi plăcut. 


În acest fel, Luther distruge. De fapt, el neagă, întoarce spatele 
Bisericii Catolice cu ierarhia sa bine stabilită, cu vechile sale tradiţii, cu 
puternicele sale fundamente teritoriale şi juridice. Se dezinteresează de 
Biserica vizibilă, net delimitată, opunându-se viguros Bisericilor rivale; 
de Biserica păstrătoare a unei civilizaţii, ce întreţine în Europa o puternică 
unitate de cultură şi de tradiţie, de această construcţie seculară 
grandioasă, adevărată moştenitoare a Imperiului Roman. La 10 
decembrie 1520, el arde la Wittenberg bula Exsurge. Era un an de când, 
în Rezoluţiile tezelor de la Leipzig, scrisese: „Vreau să fiu liber. Nu vreau 
să devin sclavul nici unei autorităţi, fie ea a unui conciliu sau a oricărei 
alte puteri, a unei universităţi sau a papei. Voi proclama cu încredere ceea 
ce cred eu că este adevărul, fie că este promovat de un catolic sau de un 
eretic, fie că este aprobat sau respins de vreo autoritate.” Nimic nu mai 
rămâne din vechea Biserică după asemenea declaraţii. Ea este distrusă 
până la rădăcină, rasă până la temelie. 

Deci Luther va reconstrui? Pe ce, pe care baze? Pe Lege? Dar el este 
acela care se tot osteneşte să proclame: creştinul este eliberat de Legea 
mozaică; şi nu numai de Legea ceremonială a Vechii Alianțe, dar şi de 
Decalog, de cele zece porunci pe care Moise le-a dat evreilor. Evreilor, 
da, nu şi creştinilor. Şi Moise, un Doctor, un mare Doctor fără îndoială, 
este oare legislatorul nostru, al creştinilor? Nicidecum. Legea? Ce să facă 
un creştin cu ea? Nu a fost oare suprimată şi învinsă de Hristos? Născut 
sub stăpânirea ei, nu s-a ridicat el împotriva exigenţelor ei pentru a-i 
răscumpăra pe toţi cei pe care greutatea ei ucigătoare îi zdrobea? Legea? 
Hristos ne-a dat Evanghelia, contrariul ei. 

Şi atunci, ce să înţelegem prin Cuvânt, această noţiune atât de dragă 
lui Luther, pe care o repetă atât de des, cu un accent deosebit de iubire şi 
tandreţe? Ce înseamnă Cuvântul? Ansamblul Cărţilor Sfinte? Luther, cel 

care neagă autoritatea unui papă în came şi oase, va pune deasupra 
creştinilor un papă de hârtie? În momentul acela nu avea un asemenea 
gând. Nu avea cum să recunoască unei cărți, fie ea şi Biblia, dreptul pe 
care îl refuza oricărei autorităţi din lume, dreptul de a aservi libertatea sa 
de creştin. Totuşi, el va fi traducătorul Bibliei în germană, o traducere 
integrală, un minunat dar făcut compatrioţilor, o carte a cărei bogăţie îl 
înspăimântă uneori... Credinţa nu depinde de un text, oricare ar fi acesta. 
Credinţa nu poate fi aservită cuvântului, oricât de sus e locul de unde 
vine. Credinţa este stăpâna tuturor textelor. Numai ea are drept de control 
asupra lor, în numele acestei certitudini pe care şi-o trage din ea însăşi. 
Credinţa se referă direct la Cuvânt, iar Cuvântul nu este Scriptura, o literă 
moartă, „coşul sărăcăcios din stuf în care era ţinut copilul Moise ”. Este 
însuşi Moise: ceva viu, activ, imaterial, un spirit, o voce care umple 
Universul. Este mesajul de acordare a graţiei divine, promisiunea 
mântuirii, revelaţia izbăvirii noastre. 

În acest mod sunt plasați, faţă în faţă, omul şi Dumnezeu de către acel 
Luther din anii săi cei mai fierbinţi. Între ei nu există intermediari. 
„Trebuie”, spune el, „să aud cu urechile mele ce spune Dumnezeu.” Dar 
cum să-L auzi? Aderând raţional la un crez, la o summa doctrinală? Ce 
prostie! „Cuvântul poate fi propovăduit; nimeni însă în afară de 
Dumnezeu nu-l poate imprima în inima omului.” Pentru lucrurile 
spirituale nu există alt judecător pe acest pământ, „în afară de omul care 
poartă în inimă adevărata credinţă în Dumnezeu”. Astfel, tot ce este 
zădarmnic, inutil, dăunător se prăbuşeşte: dogma care hotărăşte ce trebuie 
să fie crezut de toată lumea, peste tot; casta sacerdotală, atribuindu-şi 
dreptul nelegiuit şi derizoriu de a transmite credincioşilor iertarea lui 
Dumnezeu; în fine, instituţia monastică şi toţi membrii săi, călugării de 
toate rânduielile, din toate ordinele şi cu toate veşmintele, toţi cei care cu 
orgoliu îi oferă lui Dumnezeu, drept sacrificii, rugăciunile lor inutile şi 
mortificarea viciată de trufie. Totul se prăbuşeşte, tot ce nu este credinţă, 
contactul intim al unui suflet mizerabil pe deplin conştient de mizeria sa 
cu prodigioasa, inimaginabila sfinţenie a lui Dumnezeu: o împreunare 
divină între o creatură pângărită şi un Dumnezeu care o ridică din josnicie 
şi-i ia asupra Sa păcatele greu de ispâăşit, oferindu-i în schimb darurile 
Sale de înţelepciune şi fericire. 

Pe baza unor asemenea relaţii între Creator şi Creatură, a noţiunii de 
Biserică invizibilă care adună în secret sufletele şi spiritele ce împărtăşesc 
aceeaşi credinţă, cum va putea Luther, cel din 1520, să construiască, în 
locul acestei Biserici Romane pe care spera să o distrugă prin negare, o 
nouă Biserică, în conformitate cu sentimentele care se revărsau din inima 
sa, cu pietatea care clocotea în el, cu acea credinţă pe care o purta în sine 
şi-n care găsea un sprijin? 


III. CURAJUL DE LA WORMS 


De altfel, a zidi, a înălța, a construi nu sunt cuvinte întâlnite în 
limbajul lui Luther, cel care traduce fondul gândirii şi sentimentelor sale, 
ceea ce este în inima lui. Credinţa nu-l face să se adreseze lumii cu 
cuvintele: „Nu vreau să te cunosc. Tu reprezinţi râul; eşti păcatul, urâţenia 
şi nedreptatea; voi fugi de tine.” Să se închidă într-o chilie? Tocmai a 
părăsit-o şi reneagă din tot sufletul ascetismul de acolo. Lumea a fost 
făcută de Dumnezeu. Şi tot Dumnezeu ne-a aşezat în ea. Să rămânem 
acolo unde ne-a pus. Să ne îndeplinim conştiincios datoria noastră zilnică. 
Țăranul care ară, servitoarea care face curăţenie, fierarul care bate 
nicovala fac o muncă la fel de lăudabilă şi sănătoasă ca cea a bunului 
predicator evanghelic a cărui meserie este de a îndoctrina poporul creştin 
— mai mult chiar decât călugărul nesuferit care îngaimă la nesfârşit Tatăl 
nostru. Luther o spune încă din 1520, şi o va relua cu şi mai multă forţă; 
puteţi ghici ecoul acestor cuvinte asupra hamicilor burghezi, asupra 
poporului disciplinat şi conştiincios ale cărui munci umile erau 
preamărite de el, omul lui Dumnezeu, preotul care-şi scotea aureola cu 
propriile sale mâini. 

Această lume e dominată de credinţa lui Luther, care o foloseşte ca şi 
Avraam, Care avea soţie, copii şi slugi, dar era ca şi cum n-ar fi avut 
nimic; patriarhul ştia că adevărata bucurie ţi-o oferă doar bogăţiile 
spirituale. Să trăieşti în mijlocul lumii, da. Să foloseşti bunurile pe care ţi 
le oferă în mod liber, cinstit, cu seninătate sufletească: încă o dată, da. 
Bucurii ale simţurilor şi ale sufletului, plăceri ale naturii: un pahar de vin 
vechi, graţia suplă a saltului unui animal tânăr, strălucirea profundă a unei 
priviri jucăuşe, gâtul unei femei arcuit de un sărut, tandreţea guralivă şi 

spontană a unui copil — iată comori oferite de un Dumnezeu generos, din 
care creştinul poate lua la discreţie, fără remuşcări. Să folosească darurile 
Părintelui cu seninătate deplină, dar să fie întotdeauna gata să se detaşeze 
de ele. În momentul în care şi le însuşeşte, să ştie să renunţe în sufletul 
său. Să vadă în ele ceea ce sunt cu adevărat: accesoriile unui teatru 
amenajat de Dumnezeu în mod special, pentru ca omul să-şi pună 
credinţa la încercare. 

Şi cum ar putea acest creştin, acest stăpân căruia Dumnezeu i-a dat 
sceptrul şi coroana, să se lase dominat de lucrurile de pe pământ? Fără 
grabă şi fără teamă, Luther îşi plimbă regalitatea creştină printre păcate, 
moarte şi nenorocire, aceşti locuitori ai lumii terestre. El nu fuge de 
puterile răului. Nu se teme de ele. Le stăpâneşte pentru că are certitudinea 
absolută că nici una, nici diavolul, nici moartea, foamea, setea, fierul sau 
focul nu pot pătrunde în el, în esenţa eului său. Mai mult, şi le aserveşte, 
le supune nevoilor sale şi din fiecare extrage contrariul: dreptatea din 
păcat şi bogăţia din sărăcie. 


Astfel, credinţa îi dă lui Luther o stăpânire regească asupra lumii: 
credinţa. încrederea absolută în Dumnezeu. Această încredere care îl 
inspiră şi îl susţine în toate demersurile ne face să înţelegem interesul său 
redus pentru realizări împlinite şi acel dispreţ pentru construcţiile 
echilibrate unde găsim, puternic marcată, una dintre trăsăturile 
permanente ale geniului său. 

Un reformator? I s-a putut refuza părintelui Reformei acest titlu, şi nu 
degeaba. Un conducător de oameni? Fără îndoială, răspundea la apelul 
Dumnezeului sau, În adâncul sufletului el nu cerea să conducă, ci să fie 
condus, să fie purtat de Dumnezeu acolo unde El voia să-l ducă, cu 
încrederea oarbă a copilului care merge de mână cu tatăl său fără a 
manifesta o curiozitate inutilă. Să organizezi? Să legiferezi? Să 
construieşti? La ce bun? De ce să dai atâta importanţă unor acţiuni 
zadarnice? Biserica, această comuniune pur spirituală, Biserica invizibilă 
este prezentă peste tot unde se găsesc, unde îşi manifestă credinţa 
adevărații credincioşi. Asta e important. Restul, recrutarea pastorilor, 
constituirea grupurilor nu prezintă nici un interes. De ce să le hotărăşti 
pentru eternitate? Sunt suficiente nişte reglementări provizorii. Cât despre 
negocierea cu mai-marii acestei lumi pentru a asigura doctrinei lui 
Dumnezeu cele mai bune condiţii de dezvoltare şi răspândire, şi asta i se 

pare tot deşertăciune. Politica e treaba suveranilor. O afacere de stat. Ce 
au în comun afacerile de stat şi creştinismul interior al credinciosului? 
Statul trebuie să protejeze Biserica; să o apere dacă este atacată pe 
nedrept; să-i gestioneze bunurile dacă le are; asumându-şi aceste funcţii, 
să-i elibereze pe credincioşi de grijile inoportune. Astfel ei vor fi liberi să 
se ocupe numai de ceea ce are într-adevâr valoare pentru un creştin. Dar 
nici pentru aceasta nu e cazul să te agiţi. Triumful Evangheliei, salvarea 
Bisericii lui Dumnezeu: cum, eforturile oamenilor depind oare de nişte 
lucruri atât de mari? Luther ştie că nu: „Prin Cuvânt a fost învinsă lumea 
şi salvată Biserica. Prin Cuvânt va fi restaurată!” Text din 15201, care 
anunţă un altul, mai celebru: cel al trufaşei sale declaraţii către elector, 
când, tulburat de ştirile primite de la Wittenberg, solitarul de la Wartburg 
rupe tăcerea?: „Pentru a remedia acest lucru, Eminenţa Voastră Electorală 
nu trebuie să întreprindă nimic. Căci Dumnezeu nu vrea şi nici nu poate 
suferi neliniştile sau măsurile Eminenţei Voastre, aşa cum nu le suferă 
nici pe ale mele. Vrea să aibă totul în mâinile sale!” 

Abandon total, împăcare desăvârşită cu Dumnezeu... Să notăm în 
trecere că aici stă şi explicaţia detaşării, a indiferenţei lui Luther faţă de 
morală, care i-a fost reproşată cu duritate. Se ştie cu câtă fermitate Luther 
a stabilit şi a respectat distincţia între cucernic şi creştin. „Să ştie toată 
lumea! Să fii evlavios, să îndeplineşti fapte multe şi importante, să duci o 
viaţă frumoasă, onorabilă şi virtuoasă înseamnă cu totul altceva decât să 
fii creştin în adevăratul sens al cuvântului."3 Nu eşti creştin doar pentru 
că eşti bun, drept şi evlavios, ci atunci când, prin credinţă, Dumnezeu îţi 
pătrunde în suflet. În acest caz, nu-ţi mai faci griji pentru moralitate. 
Morala nu poate fi fructul voinţei umane. Ea este un fruct al credinţei. 
Dacă omul Îl poartă în sine pe Dumnezeu, dacă Dumnezeu acţionează în 
el, voinţa umană transformată de Spiritul Sfânt va duce în mod firesc la 
îndeplinirea multor acţiuni bune şi frumoase. Transformarea aceasta nu 
este însă de moment, ci este dobândită pentru totdeauna. Acţionată de 
Spiritul Sfânt, voinţa „doreşte, iubeşte şi îndrăgeşte în mod constant 
binele, aşa cum odinioară dorea, iubea şi îndrăgea răul”4. 


1 Alte texte citate în WILL, pp. 198-200. 

2 Cf. mai departe, notele de la paginile 156 şi 157. 
3 E., IX, 152. 

4 Pentru aceste afirmații, vezi WILL, pp. 148-149. 

O tihnă obţinută prin abandon, desigur, dar atunci când furtunile, 
amenințările, suferinţele şi persecuțiile se abat asupra credinciosului, 
încrederea absolută în Dumnezeu va fi, în inima sa, o sursă inepuizabilă 
de răbdare, de putere, de energie, de eroism. Eine feste Burg ist unser 
Gott, este o fortăreață, Dumnezeul nostru! E un strigăt din adâncurile 
sufletului lui Luther. Sentimentul pe care-l traduce i-a împrumutat, de 
nenumărate ori pe parcursul vieţii, un curaj şi o exaltare de-a dreptul 
supraomeneşti. Curajul şi exaltarea de care a dat dovadă la Worms... 


Luther la Worms. Oare de ce atâţia oameni deosebiți nu au reuşit să 
prezinte acest episod dramatic decât într-o suită de imagini ca ale lui Paul 
Delaroche, ridicole prin cât era de denaturat totul? Să încercăm să privim 
această poveste, atât de prețioasă pentru cunoaşterea intimă a lui Luther, 
cu alţi ochi. 

De ce şi în ce spirit s-a predat Augustinul Dietei? Nu ne-am gândit 
niciodată să ne punem această întrebare. Tradiţia nu lasă loc pentru 
mirare. Se repetă docil lecţia învățată: „Convocat în faţa adunării, Luther 
s-a dus având asupra lui un permis de liberă trecere. Şi acolo...” Oare 
faptul că a dat curs convocării este ceva foarte obişnuit? 

Fusese scos în afara creştinătăţii de o bulă papală. Trebuia ca aceasta 
să fie pusă în aplicare. Cine avea puterea să-i transforme litera în realitate 
necruțătoare? Împăratul, sau, mai precis, Regele Romanilor? Dar Carol 
era un tânăr aproape necunoscut de germani, fără prea multă experienţă, 
fără credit, fără o forţă reală, constrâns din acel moment să negocieze cu 
principii. Mai ales unul dintre aceştia avea un cuvânt de spus: electorul de 
Saxonia, Frederic cel Înţelept. Or, el îl proteja pe Luther. Ceilalţi principi 
nu-i împârtâşeau toţi sentimentele, dar se simțeau solidari cu el în calitate 
de suverani teritoriali. Toţi îşi strângeau rândurile când era vorba de 
drepturile lor asupra supuşilor sau de drepturi revendicate de împărat. Pe 
de altă parte, bula era foarte discutată şi nu era foarte scrupulos redactată. 
Chiar şi la Roma unii au văzut cu oarecare neliniște cum papa dădea 
ascultare celor violenţi. În Germania, mulţi dintre cei care nu-l urmau pe 
Luther în ceea ce el aducea ca noutate erau scandalizaţi să vadă cum era 
condamnat fără ca erorile sale să fi fost demonstrate. Iar tactica lui Erasm, 
în acel moment, era de a lăsa o por deschisă pentru o revizuire, 
declarând sau prefăcându-se că ar crede că bula era falsă. 

Caracciolo şi Aleandro, cei doi legaţi cărora Sfântul Scaun le dăduse 
această sarcină, se aflau deci într-o postură dificilă. S-au dus la Frederic, 
l-au rugat să dispună să fie arse lucrările lui Luther şi sâ-l aresteze. La 
sfârşitul lui 1520, electorul le-a răspuns doar cu vorbe, deloc 
încurajatoare. Să-l aresteze pe Luther? Nici vorbă. El făcuse apel la 
sentinţa papală. Apelul era suspensiv. Să-i ardă scrierile? Nici atât. Nu 
fuseseră suficient examinate, destul de discutate pentru a avea acest drept. 
Ar fi mai bine ca Luther să fie chemat în faţa unor judecători imparţiali şi 
luminaţi... 

Astfel s-a născut, contrar dorinţei nunţilor, ideea de a-l face să 
compară în faţa Dietei. Miile de obstacole printre care şi-a croit ea drum 
au prea puţină importanţă. Nu vom reface şi nici nu vom rezuma acum 
istoria Reichstag-ului din 1521, căci tocmai a fost reluată într-o carte 
excelentă a lui Paul Kalkoff. La 6 martie 1521, Carol de Habsburg semna 
un permis de liberă trecere pentru „onorabilul, dragul şi devotatul” sâu 
Martin Luther. Pe 26, în Vinerea Mare, permisul i-a fost înmânat de 
heraldul Imperiului, Gaspard Sturm. Pe 2 aprilie, într-o trăsură care o 
urma pe a lui Sturm şi în care se aflau patru persoane, una fiind un frate 
augustin, după regula monastică, Martin Luther pornea spre oraşul 
imperial... 

Nimic mai simplu. Dar ce însemna de fapt această convocare? În 
momentul în care i-a fost înmânată, trecuse deja mult timp de când Dieta 
se ocupa de el. Aleandro făcuse pe 13 februarie o lungă expunere asupra 
cazului în faţa deputaţilor. Pe 19, Reichstag-ul a dat un răspuns, 
declarând că un german nu poate fi condamnat fără a fi audiat, şi ridicând 
astfel chestiunea spinoasă a nemulțumirilor naţiunii germane împotriva 
Romei. Atunci a intervenit Carol, care a declarat că Luther nu va 
compărea pentru a discuta. Va fi întrebat dacă recunoaşte ca fiind ale sale 
scrierile publicate sub numele lui şi dacă voia sau nu să retracteze erorile 
din ele. În ziua în care Luther primea, la Wittenberg, permisul de liberă 
trecere din mâinile heraldului, în toată Germania era publicat edictul prin 
care scrierile sale erau condamnate să fie arse... 

Luther ştia acest lucru. Ştia că Aleandro se agita cu ardoare şi încă mai 
avea asupra regelui romanilor o influenţă a cărei eficacitate a fost atestată 
de edict. La ce bun să se ducă la Worms? Într-o scrisoare din 19 martie 
către Spalatin — încă nu primise permisul —, declara tranşant: „Îi voi 

răspunde împăratului Carol că, dacă voi fi chemat doar pentru o 
retractare, nu voi merge la Worms. E ca şi cum aş fi făcut deja călătoria, 
dus şi întors."! Or, pe 26 îl primeşte pe herald, iar pe 2 aprilie porneşte la 
drum... De ce? 

O frază din scrisoarea către Spalatin din 19 martie ar putea să ne 
lămurească. Pentru a retracta, nu voi merge la Worms, spunea el. Dar 
adăuga: „Dacă împăratul må citează ca să-mi ia viaţa şi mă declară, după 
ce voi refuza, «duşman al Imperiului», mă voi oferi să vin la apelul său. 
Cu ajutorul lui Hristos, nu voi fugi şi nu voi renega Cuvântul Domnului. 
Sunt sigur că oamenii aceştia sângeroşi nu se vor opri până nu-mi vor lua 
viaţa; doresc însă, dacă e posibil, ca oamenii papei să fie singurii vinovaţi 
de moartea mea, "7 Sunt vorbe care ne arată o exaltare surprinzătoare. 
Dacă nu l-am cunoaşte pe Luther şi încrederea sa absolută în Dumnezeu... 

Luther nu a plecat la Worms ca un om care respectă puterea constituită 
şi care, primind o convocare, îi dă curs fără a ezita şi a reflecta. Luther s-a 
dus la Worms ca omul care se aruncă în foc. Mergând drept înainte, 
acceptând sacrificiul interior al propriei vieţi, nutrind o credinţă de 
neînvins în mântuirea finală, pe care orice om în pericol o caută în sursele 
cele mai adânci ale vitalităţii sale şi care, la Luther, se confundă cu o 
credinţă oarbă, de nezdruncinat, în Dumnezeu, Luther s-a dus la Worms 
ca pentru martiriu sau pentru triumf: în cele din urmă, două fațete ale 
aceleiaşi realităţi. Triumful trebuie înţeles doar în faţa lui Dumnezeu şi 
prin Dumnezeu. Luther nu conta pe oameni, pe ajutorul lor. Dimpotrivă, 
îl refuza din toate puterile. Idealismul său nu a fost niciodată mai curat şi 
mai intransigent ca atunci. La 27 februarie 1521, respingând ideea că ar 
fi violent, sau mai bine spus, că ar face apel la violenţă, îi scria lui 
Spalatin: „Nu am comis această greşeală; nu am împins nobilimea 
germană să impună cu armele nişte limite celor de la Roma, ci doar prin 
rezoluţii şi decrete, nimic mai simplu. Să lupţi împotriva mulțimii 
neînarmate de oameni ai Bisericii e totuna cu a lupta cu femeile şi copiii.” 


1 END., III, nr. 414, p. 113: „Respondebo ergo Carolo Imperatori, solius palinodiae 
causa vocatum me non venturum: quando quidem idem sit ac si jam illuc venissem et huc 
rediissem.” 

2 END., ibid.: „Certissimum autem habeo, illos non quieturos sanguinarios, donec 
occiderint me.” 

3 END,, III, nr. 390, p. 73. 

Şi, puţin mai înainte, la 16 ianuarie, îi declarase aceluiaşi Spalatin: „Nu aş 
vrea să se lupte pentru Evanghelie folosindu-se forţa şi crima... 
Antihristul însuşi a început fără violenţă şi va fi zdrobit la fel, numai şi 
numai prin Cuvânt.” 

Polemiştii cucernici, stând la căldurică, sunt liberi să ne asigure că nu 
s-a expus unor riscuri dând curs convocării, că drumul spre Worms a fost 
fară pericole şi fără întâmplări neprevăzute. În acel moment decisiv, în 
acea Germanie tulburată, când şi cei mai obtuzi simțeau importanţa şi 
grandoarea forţelor angajate, gândul la Jan Hus şi la sfârşitul său la 
Konstanz pusese, fireşte, stăpânire pe spiritul lui Luther, pe al tuturor 
prietenilor şi, nu încape îndoială, pe al tuturor duşmanilor săi... Şi ce 
dacă? Dumnezeul său îi dădea aripi, Dumnezeul său îl ducea cu Sine. Nu 
a mai ezitat. A plecat pentru a depune mărturie despre credinţa sa, pentru 
a-L atesta pe Dumnezeul său. 


Călătorie tulburătoare şi triumfală. La Erfurt, primirea a fost solemnă 
şi entuziastă. Universitatea unde studiase îl întâmpina acum ca pe un 
oaspete ilustru. El, cel excomunicat, le-a ţinut o predică augustinilor chiar 
în capela fostei sale mănăstiri. A predicat şi la Gotha, la Eisenach. Era 
bolnav în acest timp şi se plângea de dureri ciudate. Gândul la Satană, la 
şiretenia şi capcanele ei nu-l lăsa în pace. Dar eroismul său, un fel de 
vioiciune intimă şi pasionată, îi dădea forţa să înfrunte totul. Ce putea să 
facă Diavolul? „Hristos este viu”, îi scria el lui Spalatin, de la Frankfurt, 
pe 14 aprilie; „Hristos este viu şi vom intra în Worms în ciuda tuturor 
porţilor infernale şi a puterilor aerului.”! A doua zi, pe 15, discipolul său 
Bucer, trimis în întâmpinarea sa, avea să-l întâlnească la Oppenheim. 

La Worms, atmosfera era încărcată, prevestind furtuna. Principii îi 
opuneau rezistenţă lui Carol, care nu avea nici trupe şi nici resurse. Nunții 
erau speriaţi. Pe străzi, sub ferestrele hotelului lor, populaţia venea să 
cânte acele Litanii ale germanilor, pline de injurii furioase. Izbucneau 
revolte în oraşe, dar şi la ţară, împotriva clerului, a călugărilor, a 
oamenilor bogaţi. Popularitatea călugărului excomunicat creştea 
neîncetat. Portretul său era expus peste tot, alături de cel al lui Hutten. 


1 END, III, nr. 420, p. 121:, Verum Christus vivit, et intrabimus Vormaciam, invitis 
omnibus portis inferni et potentatibus aeris.” Asupra şederii la Worms, o curioasă relatare 
a lui Luther în culegerea Cordatus (Tischreden, ed. de la Weimar, III, pp. 281-287). 

Acesta, din înaltul zidurilor de la Ebemburg, fortăreaţa lui Sickingen, 
arunca asupra Germaniei mormane de pamflete. Se simţea cum freamătă, 
cu mâna pe sabie, o nobilime famelică şi brutală. Se aştepta împărţirea 
prăzii, semnalul de la Ebernburg... 

Atunci au început consfătuirile secrete. Dacă Luther ajungea în 
confuzia aceasta... Se temeau de venirea sa deopotrivă prietenii şi 
duşmanii. În cele din urmă, a apărut un plan: călătorul să fie îndreptat spre 
Ebemburg, nu spre Worms. Acolo sus, în siguranţă, păzit de Sickingen, 
sub supravegherea lui Hutten, Luther nu trebuia să se mai teamă că va 
avea soarta lui Hus. Putea să aştepte, să afle ce i se pregăteşte, să discute... 
Era propunerea pe care i-a făcut-o Bucer, dar a refuzat-o tranşant. 

Se va duce deci la Worms. Nu va fi împiedicat de nimeni şi de nimic. 
Va intra în oraş. Îşi va înfige adânc piciorul între fălcile lui Behemoth ca 
să-l proclame pe Hristos şi să pună totul în mâinile Sale. Era o forță în 
mişcare, ce nu mai putea fi oprită. În dimineaţa zilei de 16 aprilie, intra în 
Worms. Trăsura îi era escortată de o sută de călăreţi. Două mii de 
persoane l-au urmat până la locuinţa ce i se dăduse. A doua zi, pe 17, a 
fost adus pentru prima dată în faţa împăratului. Luther nu a trecut proba în 
mod strălucit. Oficialului din Trier care-i punea întrebări — dacă 
recunoștea că lucrările publicate sub numele său erau ale sale şi dacă 
retracta sau nu afirmaţiile eronate pe care le făcuse în ele —, Luther i-a 
răspuns cu voce joasă, probabil foarte emoţionat, că nu-şi reneagă nici una 
dintre lucrări; în ceea ce priveşte restul, a solicitat cu umilinţă o amânare, 
deoarece chestiunea era prea gravă pentru a răspunde imediat. Această 
cerere a uimit şi a produs dezamăgire. I s-au acordat, în silă, douăzeci şi 
patru de ore. A doua zi, pe 18 aprilie 1521, într-o joi, pe la şase seara, într-o 
sală supraîncălzită, înţesată de lume, la lumina torţelor, la terminarea 
şedinţei, Luther a fost introdus din nou. De această dată, a vorbit limpede. 

Cărţile sale? Erau de trei feluri. Unele constituiau expuneri asupra 
doctrinei creştine, în asemenea măsură scrise în spiritul Evangheliei, încât 
chiar şi adversarii săi le găseau salutare. Nu avea nimic de retractat în 
ceea ce le priveşte. În a doua categorie intrau critici dure la adresa 
papalității şi la practicile papismului... Nici aici nu avea nimic de 
retractat. Dacă o făcea, deschidea larg uşile şi ferestrele pentru Antihrist. 
Ultimele erau scrieri de circumstanţă împotriva adversarilor care l-au 
provocat. Puțin cam muşcătoare, ce-i drept. Dar de ce nu? doar Luther 

combătea în ele tirania şi nelegiuirea. În loc să fie condamnat fără să i se 
dea ascultare, ar trebui să fie desemnaţi nişte judecători; să i se discute 
ideile; să i se arate prin ce sunt ele periculoase. Oficialul din Trier a luat 
din nou cuvântul. „Nici o discuţie; retracta sau nu?” A urmat atunci 
faimoasa declaraţie care a circulat în mai multe versiuni în toată 
Germania. S-o traducem pe cea mai probabilăl: „Doar dacă o să fiu 
convins să o fac prin mărturii din Scriptură sau prin raţiunea evidenţei 
(căci nu cred nici în papă şi nici în concilii: este cert că au greşit prea des 
şi s-au contrazis), altfel sunt legat prin textele pe care le-am adus; 
conştiinţa mea este închisă în cuvintele lui Dumnezeu. Să revoc ceva, nu 
pot şi nu vreau să o fac. Căci a acţiona împotriva conştiinţei tale este 
periculos şi nu este cinstit. Dumnezeu să mă ajute, Amin!” 

S-a produs mare zarvă. În mijlocul injuriilor şi aclamaţiilor, Luther 
s-a retras. S-a reîntors la han. De departe, de cum şi-a văzut prietenii 
neliniştiţi, a strigat de două ori ridicând mâinile: Ich bin hindurch, am 
scăpat, am scăpat! A doua zi, toată lumea a aflat de refuzul categoric al 
Fratelui Luther, „care scrie împotriva papei”. Cei care-şi închipuiau că îl 
cunosc şi îl iubeau se minunau de o asemenea îndrăzneală căreia nu 
puteau să-i ghicească motivaţia supraomenească. 


„A revenit în ziua următoare spunând că este adevărat că a scris cutare 
şi cutare lucru... şi că atât timp cât nimeni nu-l va convinge de contrariul, 
va susţine ceea ce a spus şi nu-i va fi frică să moară pentru aceasta.” 
Secretarul factoriei portugheze din Antwerpen îi povestea regelui 
Portugaliei, într-o scrisoare trimisă pe 25 aprilie de la Berg op Zoom 
(ştirile zburau) faimoasa scenă de pe 18: „Între alte lucruri de notorietate”, 
continua el, „se povesteşte că nunțiul era ca mort auzindu-l.” Şi adăuga: 
„Tot poporul Germaniei şi principii sunt de partea lui. Cred că de data asta 
va scăpa."2 


1 Deutsche Reichstagsakten unter K. Karl V, ed. WREDE, II, 555: „Nisi convictus 
fueros testimoniis Scripturarum aut ratione evidenti... victus sum Scripturis a me adductis 
et capta conscientia in verbis Dei; revocare neque possum neque volo quicquam, cum 
contra conscientiam agere neque tutum neque integrum sit. Gott helfmir, Amen.” Vezi, în 
WREDE, loc.cit., discuția legată de adăugirea tradițională (de respins): „His stehe ich, ich 
kann nicht anders.” 

2 Acest text ciudat se află în BRAAMCAMP, Noticias da Feitoria de Flandres, 
Lisabona, 1920, p. 116. 

Într-adevăr, tot poporul se aduna în jurul lui, îl adopta, îl'copleşea cu 
tandreţe, investea în el o încredere de temut. Nu cedase. Arhiepiscopul de 
Trier, oficialul acestuia, Cochlaeus, şi alţii se străduiau în zadar să-l facă 
să revină asupra celor spuse: Luther nu dădea înapoi, Luther nu renega 
nimic. Era o atitudine care ar fi putut să-l coste scump. Luther însă nu se 
gândea la acest aspect. Sau, dacă se gândea, în exaltarea sa de vizionar, în 
tensiunea violentă a profetului ieşit din singurătate pentru a arunca în faţa 
mai-marilor lumii şi a regilor Cuvântul ce conţinea adevărul, brutal şi 
curat, o făcea, în adâncul sufletului său, pentru a nutri o oarecare speranţă 
de martir triumfător, cu gândul la Jan Hus şi la Savonarola. 

„Mă las închis şi ascuns, nici eu nu ştiu încă unde”, îl prevenea el pe 
Lucas Cranach, la 28 aprilie, în ajunul răpirii sale. „Ah! Mi-ar fi plăcut 
mai mult să mor de mâna tiranilor, mai ales a ducelui Georg cuprins de 
furie! Însă nu trebuie să dispreţuiesc sfatul oamenilor de bine, până la 
timpul potrivit.”1 Se simte o anumită decepţie în aceste rânduri şi nevoia 
de a se scuza în faţa prietenilor: cum, atâta exaltare avea să ducă doar 
până aici...? El făcuse totuşi sacrificiul: să ne amintim scrisoarea către 
Spalatin, din 19 martie... Pe de altă parte, să recitim scrisoarea lui Hutten 
către Luther, din 20 aprilie: „Nu vei duce lipsă”, îi scria cavalerul la două 
zile după refuz, „nici de apărători, nici, la nevoie, de răzbunători."2 Iar 
fraza lui Ruy Fernandez, citată mai sus: „Cred că de data asta va scăpa”, 
ne face să renunţăm la tentaţia de a crede, ca alţii, că Luther nu era în 
pericol la Worms. Şi nici nu vom oferi asupra adevăratelor sale 
sentimente din aceste zile de exaltare intimă şi febră religioasă, care-l 
ridicau mai presus de toţi şi de sine, un sens total diferit, care dovedeşte 
cruzimea celor care-l gândesc. 

Eroismul său, la Worms, nu este îndrăzneala unui partizan care se 
năpusteşte asupra duşmanului, care vrea să-şi îmblânzească adversarul, 
să-l pună la discreţia sa. Hutten poate să scrie mult şi bine: „Văd că e 
nevoie aici de arcuri şi spade, de săgeți şi de ghiulele pentru a ne opune 
nebuniei nenorociţilor de demoni”. Poate să regrete că este obligat să nu 
acţioneze; altfel „aş fi provocat în oraş chiar o răzmeriţă împotriva acestor 


1 Semnalat în END., III, nr. 426, p. 128; text imprimat în E., LIII, nr. 28, p. 64. 


2 END., III, nr. 424, p. 126, datată de la Ebernburg. „Opus esse video gladiis et 
arcubus, sagittis et bombardis ut obsistatur cacodaemonum insaniae... Non carebis 
defensoribus, neque deerunt inquam vindices tibi.” 

sclavi cu mitră”!. Eroismul lui Luther este numai şi numai spiritual. Aşa 
cum spune R. Will în frumoasa-i carte despre Libertatea creștină?, el se 
simte în raporturi constante cu lumea invizibilă. Ştie cå Îl are pe 
Dumnezeu de partea lui, că doctrina sa e invincibilă, că duşmanii săi sunt 
uneltele Satanei. Îl are pe Dumnezeu în puterea sa, după cum a spus-o cu 
îndrăzneală în De libertate: Wir sind Gottes mächtig, iar profunda 
satisfacţie de a-L poseda în acest fel, în adâncul sufletului său, trezeşte în 
el voioşia, bucuria dionisiacă datorită căreia acest iubitor de absolut, plin 
până la refuz de ceea ce posedă, se menţine atât de sus deasupra oamenilor. 
Mai trebuie oare să reluăm şi alt aspect? Să ne ferim să facem din acea 
Contra Conscientiam agere de la Worms proclamația solemnă, în faţa 
lumii vechi, a ceea ce numim libertate de conştiinţă sau libertate de 
gândire. Luther n-a fost niciodată „un liberal”: atribuit lui, cuvântul însuşi 
pare un anacronism. Şi-n această privinţă, Will are dreptate: „Conştiinţa 
sa era mai puţin preocupată de dorinţa de emancipare decât de nevoia de 
a avea o obligaţie interioară."3 Nu avea de gând să apere teza conform 
căreia oricine trebuie să dispună liber de facultăţile sale, nici să proclame 
drepturile raţiunii umane asupra dogmei. Dimpotrivă, el dorea să supună 
raţiunea şi conştiinţa unicei autorităţi pe care o recunoştea. Nu o câuta în 
afara lui, ca un catolic care se raportează la Biserică, la tradiţie, la 
autoritate, ci în el însuşi. Este vorba despre Cuvântul lui Dumnezeu, pe 
care-l concepea ca pe o forţă vie, acel Cuvânt care creează în fiecare 
dintre noi o necesitate mai puternică decât toate constrângerile. 
Cuvintele oamenilor au însă o viaţă. personală. Ce importanţă avea 
sensul pe care Luther îl dădea protestelor sale? Deja ele nu-i mai 
aparţineau. În mulţimea din jurul său — a cărei atitudine a contat mult 
pentru a îndepărta de el orice pericol —, fiecare dintre cei adunaţi, 
politicieni şi savanţi, cavaleri şi burghezi, oameni simpli şi clerici 
frământaţi de îndoieli neliniştitoare, percepea un sunet diferit când 
călugărul le vorbea. În spatele actelor sale, fiecare îşi aşeza de fapt 
propriile dorinţe. Timp de o oră, Luther îi satisfăcea pe toţi: atunci când 
îl ascultau, toţi puteau să-şi întreţină propriul vis, gândind că acest profet 


1 Ibid.: „Alioqui ad ipsos muros concitassem aliquam turbam pileatis istis.” 
2 Cf. mai ales pp. 161-163. 
3 P. 161. 

inspirat şi fără frică le împrumuta vocea sa puternică. Era o iluzie de o oră 
care nu putea să dureze. Între realismul divergent şi idealismul său 
dispreţuitor faţă de evenimentele ce aveau să vină, se producea deja un 
divorţ fatal, chiar în momentul când se crea impresia unui acord perfect. 


CAPITOLUL V 


LUNILE DE LA WARTBURG 


La 4 mai 1521, o trăsură traversa pădurea, dincolo de Altenstein, pe 
drumul spre Gotha. În ea se afla Martin Luther, care, după o vizită la 
rudele sale, se întorcea la Wittenberg însoţit de doi oameni: colegul său 
Amsdorf şi confratele augustin Johann Petzensteiner, tovarăş de drum 
impus de regulamentul ordinului său. Deodată, nişte cavaleri sar asupra 
lor. Augustinul fuge înspăimântat. Vizitiul se lasă bătut. Amsdorf strigă 
cât îl ţine gura şi se preface că opune rezistenţă. Luther este luat pe sus şi 
dus în pădure, urcat pe un cal şi, pe căi foarte ocolite, este condus noaptea 
la un castel situat la mare înălțime, în Thuringia. Îmbrăcat ca un iuncher, 
cu lanţ de aur la gât, cu spada la şold, cu părul lung şi cu barbă, „cavalerul 
Georg” avea să locuiască acolo aproape un an, de la 4 mai 1521 până la 1 
martie 1522. 

Dorind să nu-l predea pe Luther şi, în acelaşi timp, să nu-l înfrunte în 
mod direct pe împărat, electorul Frederic, vulpoi şiret, aprobase această 
lovitură ingenioasă. Astfel, printr-o răpire bine pusă la punct, fără martori 
incomozi, îl salva pe ereticul pe care duşmanii săi îl vedeau deja încolţit, 
obligat să se refugieze în Danemarca sau în Boemia. Îl scăpa deci de 
consecinţele redutabile ale edictului pe care, cu o tenacitate abilă, 
Aleandro reuşise în cele din urmă să i-l smulgă lui Carol Quintul şi 
consilierilor săi, şi care a fost citit solemn în adunarea Reichstag-ului, la 
15 mai 1521. Descurcându-se cu dibăcie în faţa unui moment dificil 
pentru el, Frederic exercita, de altminteri, asupra operei care tocmai se 
năştea, asupra acţiunii scontate a Reformatorului aflat la începuturi o 
influenţă pe care se cuvine să o examinăm şi s-o cântărim cu seriozitate, 
mai ales că nu este întotdeauna apreciată la adevărata ei valoare. 

|. GERMANIA RĂVĂŞITĂ 


Germania era în mare fierbere. Succesiunea de evenimente dramatice 
— alegerea imperială şi peripeţiile sale, încoronarea alesului la Aachen, 
scenele de la Worms, redactarea celor O Sută de Nemulţumiri ale naţiunii 
germane împotriva Romei de către catolici şi luteranţi coalizaţi, refuzul 
răsunător al lui Luther şi, în fine, atitudinea sa totodată curajoasă şi 
încăpăţânată —, totul întinsese nervii la maximum. Pamfletele lui Hutten 
şi ale partizanilor săi, ale lui Luther şi ale adepților săi sfârşiseră prin a 
înfierbânta teribil spiritele. 

Ar fi într-adevăr o nedreptate să luăm cunoştinţă de aceste scrieri pline 
de violenţă şi izbucniri de revoltă în modestele in-octavo de la Erlangen 
sau în micile in-quarto de la Weimar. În această prezentare nici nu le-am 
putea aborda altfel decât cu sufletul unui erudit onest care se străduieşte 
så noteze „apropierile”, sâ adune cu indiferenţă citate. Cine vrea să le 
citească într-adevăr, pentru plăcere, pentru a le înţelege, pentru a simţi 
flacâra din ele, trebuie să caute ediţiile originale, cărțuliile ieşite de sub 
tipar la Wittenberg: lesne de mânuit, uşoare, fără a fi luxoase, dar 
imprimate clar şi vorbind în acelaşi timp ochilor, spiritului, imaginaţiei... 
Se văd titluri clare şi sonore, înscrise într-un chenar frumos ornat, după 
obiceiul german; în general fără dată sau nume de editor, dar cu numele 
celebru al Fratelui Martin Luther, augustin din Wittenberg, scris cu litere 
mari pe prima pagină. Adesea cu portretul său gravat: nu un anonim sau 
un Spirit pur, ci un om, în came şi oase; în imagine, deasupra pomeţilor 
osoşi, a bârbiei pătrate şi a trăsăturilor puţin cam aspre, putem vedea ochii 
aceia care îi impresionau pe contemporani prin strălucire şi mobilitate, 
ochii în care duşmanii citeau ceva demonic şi a căror fascinaţie ciudată o 
simțeau cu toţii, chiar dacă nu găseau cuvinte, în limba lor necizelată, 
pentru a le traduce efectul. „Ce ochi adânci are fratele acesta! Trebuie să 
nutrească în spiritul său nişte fantezii ciudate!” Aceste cuvinte ale lui 
Cajetan îl frapaseră pe Luther; ar fi putut uşor să mai colecţioneze şi 
altele de acest fel. 


1 Tischreden, W., II, 421: „Cardinalis Augustae dixit de me: iste frater habet profundos 
oculos; ideo et mirabiles phantasias in capite habet.” 

De la prima pagină, formulele se adună, gata să ia cu asalt spiritul 
cititorului. Liber, candidum et liberum lectorem opto! Este apelul pe care-l 
citim sub imaginea lui Hristos crucificat sau coborât de pe cruce, la 
începutul Rezoluțiilor din 1518 care au făcut turul Europei. În De 
Abroganda Missa, din 1521, chiar sub titlu, ni se pune de către călugărul 
bătăios, prin cuvintele lui Amos, întrebarea: Leo rugiet, quis non timebit? 
Iar spiritul îşi ia zborul, pe aripile profeților, spre secetoasa şi violenta 
Iudee... Dar cât de tulburat eşti de îndată ce-ai intrat în text! Ce amestec, 
în acelaşi timp spontan şi savant, abil şi fără calcul, de declaraţii care te 
liniştesc şi de îndrăzneli care te sperie! De Abroganda Missa Privata: ce 
titlu alarmant! A renunţa la liturghie nu este oare totuna cu un atentat 
asupra lui Hristos? Deschizi cartea şi citeşti: IISUS cu litere mari. E 
primul cuvânt. Dedesubt, dedicaţia: „Fraţilor mei din mănăstirea 
augustinilor de la Wittenberg: mila şi pacea lui Hristos fie cu ei!” Deci 
cartea este a unui creştin fidel, a unui credincios devotat? Fără îndoială: 
pe pagina următoare, citim: PROTEST. Sub acest titlu care sare în ochi, 
o declaraţie vehementă: „Protestez la începutul acestei cărţi împotriva 
tuturor celor care, ca nişte nebuni, mă vor învinui strigând în gura mare 
că vorbesc împotriva ritualului Bisericii, a deciziilor Sfinţilor Părinţi, a 
întâmplărilor verificate şi a uzajului transmis...”! 

Cât de bine făcut pare totul pentru a-i tulbura pe credincioşii şovăitori! 
În Resolutiones întâlnim aceleaşi demersuri, aceleaşi jocuri alternative. 
Mai întâi, o Prefaţă filială şi plină de respect pentru Staupitz, acest 
personaj moderat şi conciliant, această lumină venerată a ordinului. Apoi 
o scrisoare către Leon al X-lea, gravă dar vehementă. Apoi, foarte clară, 
o altă declaraţie: „Nu voi spune nimic, nu voi susţine nimic altfel decât 
sprijinindu-mă înainte de toate pe Sfânta Scriptură, apoi pe Părinţii 
recunoscuţi ca atare de Biserica Romană."2 O ortodoxie liniștitoare; dar 
doctorii scolastici? „Folosindu-mă de drepturile libertăţii creştine”, reia 
Luther, „voi păstra de la ei ce este bun şi voi arunca restul.” Timizii au de 


1 De Abroganda Missa Privata, ed. din 1521 (Bib. Strasbourg, E 151, 124) f. Aiii: 
„PROTESTOR IMPRIMIS ADVERSUS eos qui insanis vocibus sunt in me clamaturi 
quod, etc." 

2 Resolutiones Disputationum de Indulgentiarum Virtute, ed. din 1518, Wittenberg 
(Bib. Strasbourg, E 151, 126) f. A 4 vo: „Primum protestor me prorsus nihil dicere aut 
tenere velle nisi quod in et ex Sacris Litteris... hebetur et haberi potest.” 

ce să se neliniştească. În două rânduri scurte şi dure, augustinul îi atacă 
din nou: „Eretic? Orice ar spune, orice ar face duşmanii mei, nu voi fi 
niciodată eretic!”1 Ici şi colo, aceeaşi atitudine, acelaşi amestec tulburător 
de îndrăzneală revoluţionară şi protest în numele ortodoxiei. 

E greu să te aperi de un asemenea dozaj. Nu eşti în prezenţa unei minţi 
care raţionează, a unei logici foarte drepte şi limpezi. Ni se oferă o fiinţă 
umană a cărei viaţă se afirmă în mijlocul contrarietăţilor şi ostilităţilor. O 
biată fiinţă care luptă şi se zbate împotriva inexorabilelor legi ale gândirii, 
iar uneori pluteşte în derivă. Un om puternic, ce se instalează printr-un 
singur salt în absolut, domină evenimentele dispreţuindu-le, prinde şi 
farmecă inimile pasionate... 


Acesta este Luther, dar mai era pe acolo şi Hutten. Erau şi ceilalți, toți 
ceilalți, figuranţii, anonimii, masa nenumărată de Flugschriften, de 
pamflete înflăcărate redactate în „limba vulgară” care forţau uşile. Erau 
predicile, convorbirile, cuvintele vehemente ale prietenilor lui Luther. Era 
drojdia veche a urii sociale, a rivalităţilor de clasă, a intereselor 
antagoniste care fermenta. Şi deasupra tuturor, cuvinte care zburau, 
cuvinte ascuţite care se înfigeau în inimi, care pătrundeau în suflet şi nu 
mai erau uitate niciodată. 

Noi, istoricii, îl explicăm cu prudenţă pe Luther fiind ajutaţi de însuşi 
Luther. Alături de noi, teologii comentează, interpretează şi îşi 
desâvârşesc exegeza. Este foarte bine că lucrurile stau aşa. Dar oamenii 
din vremea sa, cei care-l ascultau când striga: „Să nu existe vămi pentru 
gânduri, Gedanken sind Zollfrei!” nu erau nici istorici şi nici teologi. În 
ei se contura, clară şi imperioasâ, imaginea simplificată a călugărului, 
care, în faţa Dietei, a legaţilor suveranului pontif, în faţa împăratului 
însuşi în toată maiestatea sa, nu dăduse semne de slăbiciune şi, când a fost 
somat să retracteze, a strigat: „Nu”. În ei rămăseseră şi duceau o viaţă 
ciudată, activă şi pătrunzătoare, cuvintele pe care călugărul le împrăştiase 
în cele patru vânturi şi Care săreau şi aveau să sară multă vreme peste cele 
mai înalte şi mai sfinte bariere pentru a ajunge la absolut. 

Luther spusese de nenumărate ori că nimic nu poate lega sufletul 
omului. Fiind etern, el domină lumea. Cum ar putea fi legat din afară, 
cum ar putea asculta şi alte voci în afară de propria-i voce? Papii, 


1 Ibid.: „Errare quidem potero, sed haereticus non ero.” 

conciliile, Doctorii Bisericii nu înseamnă nimic pentru el. Nici litera 
Cărţii Sfinte nu contează. Dacă sufletul caută în sine şi numai în sine 
adevărul, va sfârşi prin a-l găsi. Teologii au dreptate când remarcă faptul 
că sufletului astfel preamărit Luther îi refuza orice iniţiativă, orice 
înţelegere şi voinţă absolut personală; că, pentru el, sufletul domina 
lucrurile din această lume numai în măsura în care Dumnezeu sălăşluia în 
el şi îi dădea viaţă. Spiritelor avide care sorbeau chiar din gura 
călugărului bătăios vinul ameţitor al revoltei metodice nu le păsa. Pentru 
ca să-şi poată recrea mediul necesar liberei dezvoltări a concepţiilor lor, 
era mai important pentru ele ca Luther, răsturnând orice autoritate, 
desfiinţând total sistemul cel mai bine înrădăcinat de credinţe şi 
reprezentări colective, venerate în mod deosebit în vremea aceea, să le 
ofere refugiul gata pregătit al unei Biserici formate din spirite legănate de 
suflul aceleiaşi inspiraţii şi ajutorul doctrinei sale asupra îndreptării, atât 
de bine adaptată, propice în cel mai înalt grad să liniştească, să susţină şi 
să adune în jurul unor experienţe comune pe cei care, intrepizi dar şi cu 
regrete, aveau să formeze grupul de fuorusciti ai catolicismului. 


Astfel, în această Germanie nervoasă şi impresionabilă, acţiunea 
luterană introducea o cauză suplimentară de tulburări... Misterioasa răpire 
din 4 mai a sfârşit prin a surexcita nişte pasiuni greu de îndiguit. 

Ce se întâmplase cu acel Luther din gravurile care-l înfăţişau alături de 
Hutten, alt campion al loialității şi al independenţei germane? Fusese 
răpit de Sickingen, pentru a fi pus în siguranţă? În ciuda permisului de 
liberă trecere, fusese arestat de Aleandro? De inamicul lui Frederic, un 
nobil, Behem, care, ca să spunem aşa, îi „suflase” electorului protejatul? 
Circulau zvonuri sinistre: „Ei” îl uciseseră. Luther ar fi fost găsit plin de 
sânge, străpuns de lovituri de pumnal, în fundul unei galerii de mină. 
Indignarea creştea o dată cu regretele. E de ajuns să deschidem jurnalul 
lui Diirerl. Marele pictor se afla la Antwerpen când, în ziua de vineri 17 
mai, a aflat vestea: „Mai trăieşte oare? L-au asasinat? Nu ştiu nimic 
despre asta. Dacă l-au ucis, a murit pentru adevărul creştin.” Dar oare 


1 Cf. frumoasa ediţie, în două-in-folio, a lui VETH a MULLER despre călătoria lui 
Dürer: A. Diirers niederländische Reise, Berlin-Utrecht, 1918, vol. I, Urkunden, p. 80, 
17 mai 1521. Textul invocaţiei către Erasm și al lamentaţiei asupra lui Luther, într-adevăr 
patetic, se desfăşoară pe patru coloane (80-82). 

opera întreprinsă de el va fi distrusă? „O, Doamne”, reia Diirer, „dă-ne din 
nou un om ca acesta, care, pătruns de spiritul Tău, să adune ce-a mai 
rămas din sfânta Ta Biserică şi să ne înveţe să trăim creştineşte! O, 
Doamne, dacă Luther a murit, cine ne va mai explica Sfânta Evanghelie 
cu aceeaşi claritate?” Cine? Omul căruia Direr, cu câteva luni mai 
devreme, îi făcuse o schiţă în creion de o întindere şi o duritate cu totul 
excepţionale: maestrul ştiinţei sacre şi profane, de la care atâţia germani 
ca şi el, atâţia creştini aşteptau, cu înfrigurare, un arbitraj suveran între 
Roma şi Luther: „O, Erasm din Rotterdam, de care parte te vei opri? Uită-te 
la puterea tiraniei nedrepte asupra lumii; uită-te la forţa întunericului. 
Ascultă, cavalere al lui Hristos; călăreşte cu îndrăzneală alături de 
Domnul nostru Hristos; apără adevărul; câştigă coroana martirilor; nu eşti 
deja un om bătrân?... Lasă să-ţi fi auzită vocea: porţile Infernului şi tronul 
Romei, cum a spus Hristos, nu vor putea face nimic împotriva ta!” Strigăt 
sfâşietor, căci, chiar în momentul acela, simțindu-se depăşit şi învins, 
prevăzând viitorul şi faptul că, prinşi între cele două partide, umaniştii 
vor primi lovituri din ambele părţi, Erasm îi scria o scrisoare melancolică 
lui Mountjoy!: Adevărul, purul adevăr, merită oare să zdruncini întreg 
Universul propovâduindu-l? „Este permis, este bine să-l ţii sub tăcere 
atunci când nu poţi spera ca dezvăluirea lui să dea roade. Hristos a tăcut 
în faţa lui Irod.” 


II. EROICA TRUDĂ DE LA WARTBURG 


Luther nu fusese redus la tăcere. Nici în faţa papei, nici în faţa regilor. 
Sa încercăm să-i înţelegem bine starea de spirit din timpul lunilor 
petrecute la Wartburg, în acelaşi timp atât de pline şi atât de goale?. Să 
încercăm så ne eliberăm de formulele tradiţionale, repetate mereu şi 
pretutindeni, deşeuri ale unei controverse care, fără să se fi dezamorsat 


1 Opus Epist. Erasmi, ed. Allen, IV, ep. 1219, p. 544 [100]: „Et arbitror fas esse tacere 
quod verum est, si non sit spes fructus.” Cf. idem, mai sus [42], o declaraţie cu totul în 
spiritul lui Erasm: „Si Lutherus omnia vere scripsisset, mihi tamen magnopere displiceret 
seditiosa libertas.” 

2 „Ego hic otiosissimus et negotiosissimus sum” (Către Spalatin, 10 iunie 1521; END., 
III, nr. 441, 171; W., II, 354). 

vreodată, excelează prin a se împodobi cu culorile amăgitoare ale bunului 
simţ dezabuzat şi cu o experienţă oarecum sceptică în ceea ce-i priveşte 
pe oameni... 

Să ne închipuim un om nervos, imaginativ, o fiinţă alcătuită din 
flacără şi entuziasm, care tocmai a trăit lunile pe care Luther le-a trăit de 
la autodafeul decis de bula pontificală până la convocarea în faţa 
împăratului, la Worms. Chinuit de scrupule, dar trăgându-şi puterea din 
izvorul nesecat de emoţii şi convingeri patetice pe care-l simţea 
fremătând în el, acest om, acest creştin fervent tocmai şi-a proclamat în 
faţa lumii ruptura de Biserică, şi a făcut-o fără slăbiciune, fără sfâşiere, în 
numele unui Dumnezeu pe care-l ascultă vorbind şi trăind în el. A ieşit 
călit din această luptă. Simte cum vibrează în el energiile puternice 
acumulate pentru călătoria la Worms, pe care nu le-a epuizat în faţa 
Dietei. Şi deodată, iată-l prins de oameni înarmaţi, în condiţii dramatice, 
într-un decor ale cărui detalii pitoreşti şi sensibile nu fuseseră deloc 
percepute de imaginaţia sa vie. Un castel, ziduri groase, o poartă bine 
păzită care se închide în urma lui, alte porţi care sunt zăvorâte; şi această 
linişte, această singurătate, această pace şi lenevie care se revarsă asupra 
lui. Nu are pe nimeni în jur. Nu simte numai incertitudinea viitorului, dar 
şi pe cea a prezentului. Ce este oare el în acest colţişor unde l-au ascuns? 
Un om liber sau un prizonier? Care-i adevăratul gând al electorului, cât 
este el de constant şi cum va reacţiona împăratul când va afla totul? 
Luther nu se opreşte doar la aceste întrebări. Ce destin îi rezervă 
Dumnezeul său? Caută şi abia se recunoaşte, astfel deghizat în cavaler, 
cu o barbă care-i creşte, cu o spadă care-l stânjeneşte, tulburat de un 
regim cu care nu este obişnuit şi neînvăţat cu hrana din acest castel din 
mijlocul pădurii, bogată în sărături şi vânat cu mirodenii... 

Urmează probleme de sănătate, agravarea unei boli mai vechi la 
stomac şi la intestine. Luther se explică în mult citatele scrisori către 
Melanchthon; se explică fără perifraze, în modul direct al unui om din 
timpul său: nu elimină nimic din pudoare, aşa cum avea să se întâmple în 
secolele mai şlefuite, scandalizate de confidenţe fiziologice prea naive?... 


1 „Ut tu me difficile nosses cum ipse me jam dudum non noverim” (Către Spalatin, 14 
mai 1521; END., III, nr. 435, 155). 
2 Cf. în END., III, pp. 149, 171, 139, 199, 204. 


141 


De asemenea, probleme create de inactivitate: cum să organizezi o viaţă 
lipsită de ocupaţii exterioare şi de puncte de reper — o viaţă de om închis, 
poate chiar de prizonier? Pentru o clipă, Luther simte cum se învârte în 
jurul propriei persoane, în acest vid. Ezită, îşi face reproşuri fiindcă ezită 
şi, în acelaşi timp, se bucură de ezitarea sa. În dimineţile reci, leneveşte 
puţin, se complace în căldura patului. La prânz, seara, fiind bine tratat de 
către castelanul Hans von Berlepsch2, se apucă să guste cu prea multă 
curiozitate din mâncărurile pe care doi paji i le aduc de la bucătărie. Şi 
când vine noaptea, când se întinde în aşternut fără ca vreo muncă fizică 
să-l fi obosit îndeajuns, în faţa ochilor săi defilează imagini şi regrete. 
Nevoia nestăvilită de tandreţe îl obsedează pe acest individualist hotărât 
care nu ştie să trăiască dacă nu are, în jurul său, alte fiinţe vii al căror suflu 
spiritual se amestecă cu al său... 

În liniştea rece şi umedă de la Wartburg, în întunericul nopţilor pe care 
o imaginaţie activă le populează cu fantome, ar fi fost foarte plăcut să aibă 
parte de o prezenţă apropiată, de căldura vie a unei mângâieri. lată „focul 
mistuitor al trupului nestăpânit”, iată poftele, dorinţele senzuale, lenea, 
pofta de somn, iată toate păcatele înfiorătoare de care Luther, la 13 iulie 
1521, se acuză în faimoasa lui scrisoare către Melanchthon cu candoarea 
celui mulţumit că se ponegreşte3. Acestea sunt „mărturisirile cinice” ale 


l1 „Nunc sum hic otiosus, sicut inter captivos liber’ (15 mai 1521; END., III, 150). 
„Ego otiosus hic et crapulosus sedeo tota die. Bibliam graecam et hebraeam lego” (14 mai; 
ibid., 154). A se compara cu textul citat mai sus. Şi acolo Luther adăuga: „Hebraica et 
Graeca disco et sine intermissione scribo”, ceea ce contribuie la precizarea sensului lui 
otiosus. Cf şi END., III, 164, 26 mai: „Cum sim eremita, anachorita, vereque monachus.” 

2 „Tractat me vir loci hu jus ultra meritum Jonge (END., III, nr. 441, p. 171). 

3 END., III, 189: „Displicuerunt mihi literae tuae... quod extollis nimio... Confundit 
ac discruciat me tua egregia ista suspicio mei, cum ego hic insensatus et induratus sedeam 
in otio proh dolor parum orans, nihil gemens pro ecclesia Dei, quin carnis meae indomitae 
uror magnis ignibus; summa, qui fervere spiritu debeo, ferveo carne, libidine, pigritia, 
otio, somnolentia ac nescio an quia vos non oratis pro me aversus sit...” Cf. şi END., III, 
193, 13 iulie 1521, către Melanchthon: „Orate pro me, quaeso vos; peccatis enim 
immergor in hac solitudine.” END., III, 230, 9 septembrie 1521, către Spalatin: „Adhuc 
sum stertans et otiosus ad orandum et opponendum ut mihi vehementer displiceam et 
onerosus sim, forte quod solus sim et vos me non juvetis.” END., III, 243, 1 noiembrie 
1521, către Spalatin: „Non tamen sum monachus, assunt enim multi et mali et astuti 
daemones, qui mihi tempus, quod aiunt, eludunt sed moleste.” Ne veți fi recunoscători că 
dăm aceste texte, atât de discutate, cu adevăratul lor conținut. 

lui Martin Luther cu care îl atacă adversarii grăbiţi să exploateze, sub 
ochii întristaţi ai luteranilor cuprinși de o confuzie destul de comică, o 
sinceritate prea explicită — o sinceritate în care intră, fără îndoială, un 
rest de umilință monahală şi un exces de scrupulozitate, puţină 
complezenţă savurată în secret. 

Căci Luther nu ar putea fi „omul german” care este dacă, în adâncurile 
sufletului său, nu ar avea ancorat gustul oarecum maladiv pentru 
dezvăluirea unor tare ascunse, nevoia pe jumătate senzuală şi pe jumătate 
dezgustătoare de a le scoate la lumină şi a le etala ostentativ în faţa tuturor 
şi, ca să spunem totul, o grijă obsesivă de a căuta într-o grămadă de 
murdărie etalată şi răscolită fără pudoare, o virginitate nouă şi sentimentul 
eliberator al unei iertări totale. 

Aceştia erau, deci, la Wartburg, tovarăşii indiscreţi ai unui Luther 
lipsit de ocupaţie. Făceau casă bună cu companionul prin excelenţă, cu 
„adversarul”, pentru a-i da unul dintre numele sale vechi, cu diavolul ale 
cărui isprăvi ne sunt povestite pe larg în Tischreden. Cu el se bate fără 
încetare prizonierul de la Wartburg. Cât de mult i-ar simţi lipsa dacă în 
faţa celor mai exaltate elanuri către puritate şi armonie, diavolul ar înceta 
să încameze pofta de plăcere, tentaţia sacrilegiului, înfiorătoarea dorinţă 
de a păcătui, adică tot ce-i trebuie lui Luther, toate accesoriile de care are 
nevoie să se înconjoare pentru a-şi satisface gustul pentru suferinţă şi 
iertare, pentru a reconstrui inocenţa din murdărie... Tovarăş permanent, 
acest demon; Luther vorbeşte despre el fără violenţă, cu un interes liniştit, 
cu un fel de bunăvoință. Auzindu-l, ai crede că asculţi Prologul primului 
Faust cu mult înainte ca acesta să fie scris — din vremea când Goethe, 
împrumutându-şi vocea diavolilor şi vrăjitorilor, îşi mânca „moştenirea de 
copil al Nordului” înainte de a se aşeza la masa grecilor. Ai crede că 
asculţi vorbele spuse de Dumnezeu lui Mefisto, această ilustră încamare 
a unei Satane germanice: „Nu i-am urât niciodată pe semenii tăi. Dintre 
spiritele negative, şiretenia şi maliţiozitatea îmi displac cel mai puţin... 
Activitatea omului slăbeşte prea des. Este înclinat spre lene. Şi îmi place 
să văd că are un tovarăş activ, neliniştit şi care, la nevoie, să poată chiar 
să creeze: Diavolul...” 


1 Vezi, în nota anterioară, aluzia la multi et mali et astuti daemones. 

Să ne ferim să exagerăm. Otiosus, otiosus et crapulosus? Aşa scrie 
Luther vorbind despre Luther, Luther care suferă din cauza lipsei de 
acţiune fizică a lui Luther, de excesele sale de sedentarism, de această 
viaţă aşezată de om retras, greu de tolerat de către omul de acţiune: sedeo 
tota die. Aşa scrie Luther care suferă, se plânge şi nu se împacă deloc cu 
traiul bun şi îndestulat. Otiosus: vă rog să nu omiteţi negotiosissimus care 
urmează. Nici fraza: Sine intermissione scribo. Acest otium de la 
Wartburg, generator de gânduri necurate, ar fi admirat pentru eroica, 
prodigioasa sa fecunditate de oricare dintre noi, şi mă refer la cei care 
lucrează cel mai mult, care sunt cei mai activi şi mai hotărâți. 

Atâta trudă îi face să se încline şi pe adversarii săi. Într-o carte groasă 
a lui Grisar găsim o încercare de inventariere a ceea ce a produs Luther. 
Însă la Wartburg, „unde nu are nimic de făcut”, face un efort 
nemaipomenit! Explicaţiile Magnificatului, Das Mapgnifikat verdeutscht 
und ausgelegt, lucrare tradusă în latină la Strasbourg pentru a fi pusă la 
dispoziţia francezilor; predicile pentru duminici şi zilele de sărbătoare 
(Kirchenpostille) care vor constitui pentru multă vreme un tip nou de a 
predica; Evanghelia celor zece leproşi pe care propagatorii „noutăţilor” o 
vor traduce în latină şi în franceză; Punerea în gardă împotriva sedețiunii 
(Eine Treue Vermahnung zu allen Christen, sich zu hüten vor Aufruhr 
und Emporung ); Pasionalul lui Hristos şi al Antihristului, care e suportul 
unor imagini grăitoare; două scrieri asupra legământului monastic, două 
despre liturghie, câteva bătălii de ariergardă asupra poziţiei de la Worms 
şi a bulei Coena Domini — şi mai ce? Nimic în afară de traducerea 
Bibliei în germană, întreprinsă cu un elan măreț şi nestăpânit. Nimic în 
afară de traducerea Noului Testament, începută în decembrie 1521, 
terminată şi publicată în septembrie 1522... 


III. FĂURIREA UNUI STIL 


Lupta lui Luther cu diavolul. Călimara şi toate celelalte. Da, bătălii 
frumoase, care se adresează imaginaţiei. Şi care, pe deasupra, dau celui 
mai modest dintre contemporanii noştri un sentiment amăgitor de 
superioritate faţă de acest biet Luther, cu creierul bântuit de născociri... 
Lupte frumoase, dar ce-ar fi să vorbim puţin despre lupta lui Luther când 

s-a apucat să traducă Biblia în germană — să dea germanilor Biblia în 
germană —, toată Biblia în imensitatea ei: Biblia, adică Sfânta Scriptură, 
în întregime în limba germană? 

Bătălii, da. Mai întâi cu o limbă rebelă, mai precis cu două ale căror 
contraste supărătoare trebuiau puse de acord şi prelucrate: două metale 
imperfecte din care trebuia să facă unul singur, solid, suplu, bine călit. De 
o parte, limba dură, aspră şi bogată a oamenilor din popor, trivială, densă, 
ducând cu sine un val de imagini şi de resurse; de cealaltă parte, limba 
rece, artificială, alambicată a administraţiei, limba folosită din secolul al 
XIV-lea de cancelaria saxonă. Să pui de acord cele două idiomuri, să cauţi 
cuvântul cel mai potrivit, o turnură naturală şi simplă, cu adevărat 
germană, cea care va permite oamenilor din popor să abordeze şi să 
înţeleagă cuvântul lui Hristos aşa cum copilul ascultă şi înţelege vorbele 
mamei sale — wie die Mutter mit ihren kindern sprecht —, fără să ai alt 
ghid decât instinctul, simţul a ceea ce este sau nu german; să cauţi şi să 
găseşti; să lupţi şi să învingi; da, într-adevăr, toate acestea pot umple 
singurătatea. 

Lupte îndelungate cu limba şi stilul; mai sunt şi altele la fel de dure, 
luptele cu un text care niciodată n-a fost considerat simplu şi uşor de 
înţeles. Înfruntările permanente cu dificultăţi, cu neclarităţi care-i 
descurajează şi pe cei mai docţi. Îl are, ce-i drept, pe Melanchthon care îl 
sfătuieşte, dar de departe totuşi. Mult mai târziu, abia din 1539, se va 
bucura de sfaturile unei mici comisii biblice formată din doctori şi 
prieteni. Deocamdată este singur. Se luptă singur. Câteva pagini 
manuscrise, pline de ştersături, ni-l arată, în ediţia de la Weimar, pe 
Luther în acţiune. Cât despre rezultat, ne este cunoscut. O uluitoare 
reînviere a Cuvântului. Nimic dintr-o expunere rece, nimic din opera 
didactică a filologului. Cu atât mai puţin o „muncă de artist” în căutarea 
unei scriituri personale. Avem de-a face cu efortul dramatic al unui 
predicator care vrea să convingă, asemănător, dar nu identic cu al unui 
medic care vrea să vindece, să aducă fraţilor săi, tuturor oamenilor, 
remediul miraculos cu care el a fost vindecat, remediul pe care l-a găsit 
citind Evanghelia, meditând asupra Sfântului Pavel şi a îndrăgitei sale 
Epistole către Romani, această hrană pentru suflet: Evanghelia lui Ioan, 
Epistolele lui Pavel, însăşi armătura Bibliei, der rechte Kem und Mark 
unter allen Büchern. 

Stilul lui Luther — ce subiect minunat! Dar pentru a-l studia, nu ar fi 
nevoie de un filolog statistician, de un grămătic pedant, ci doar de un om, 
da, de un om care să-l simtă. Un istoric dublat de un psiholog — care să 
ştie şi, mai mult, să intuiască, şi care să evoce în şi prin această limbă o 
întreagă perioadă, o întreagă epocă a gândirii, atât de îndepărtată de noi, 
cu primitivismul său persistent, cu o logică ce ne este în mare parte 
străină, cu predominanţa imaginilor acustice şi olfactive în raport cu cele 
vizuale, cu pasiunea fără contrapondere pentru muzicalitatel. 

În câteva pagini foarte frumoase şi inteligente, W. G. Moore a schiţat 
liniile principale ale unui studiu literar asupra stilului lui Luther2. Mai 
rămâne de schiţat, şi apoi de dus până la capăt, studiul psihologic, în 
profunzime, al acestei limbi uluitoare şi al acestei sintaxe atât de 
personale. Al acestui stil de asalt, cu procedee surprinzătoare, a căror 
cunoaştere este foarte importantă pentru înţelegerea textului lui Luther, a 
gândirii reformatorului, a intenţiilor sale. Dialoguri patetice; tutuiri, 
răfuieli directe, vehemente: cu cititorul, dar şi cu Hristos sau cu Diavolul. 
Încamări ale unor idei care devin fiinţe şi ale unor fiinţe care se luptă. 
Totul e o luptă la Luther, nu se poate altfel. Uneori se scuză: „Nu e din 
vina mea... Aşa sunt eu făcut... predestinat să mă bat fără încetare cu 
diavolii... Este adevărat, braţele mele sunt prea combative, prea bătăioase: 
ce pot să fach? 

Iar noi, în acest timp, ne ascundem sub un văl feţele pudice: vai, ia te 
uită cum vorbeşte despre papă saxonul ăsta grosolan, cum vorbeşte 
despre Hristos, cum vorbeşte despre orice tipul ăsta scandalos! Vorbeşte. 
Dar studiaţi-i mecanismul vorbirii. Studiaţi-i stilul în calitate de istorici, 
de psihologi. Transferaţi-vă în universul său mintal, exploraţi-i lumea 


1 Nu pot decât să fac trimitere la ceea ce am scris despre limba din secolul al XVI-lea 
în Le probleme de l'incroyance au XVIe siècle, La religion de Rabelais, Albin Michel, 
1942, pp. 461-487. 

2 W. G. MOORE, La réforme allemande et la littérature française, pp. 27-45. Vezi şi 
câteva note mai recente ale lui GRAVIER (care nu pare să-l cunoască pe Moore) la 
începutul lucrării Grands écrits réformateurs. 

3 Ich bin dazu geboren das ich mit den rotten und teufeln mus kriegen, darumb meine 
bücher vil stiirmisch und kriegsisch sind. W., XXX?, 68. 

4 Asupra acestui aspect, vezi MOORE, pp. 32-33: reflecții superficiale, dar care 
dovedesc o înțelegere corectă. 

imaginilor şi a gândurilor, regăsiţi modul de înlănţuire a ideilor acestui 
Luther în acelaşi timp aproape şi departe, fratern şi respingător. El îşi lasă 
sufletul rustic să cânte, asemenea imnurilor regelui Solomon. 


Ich byn eyne bliime zu Saron, und eyne rose um tal; 
wie eyne rose unter den dornen, 
so ist meyne freudyn unter den tochtem; 
wie eyn apffelbaum unter den wilden bewmen, 
so ist meyn freund unter den sonen... 
(WEIMAR, Bibel, I, 633) 
Există doi Luther. Unul e cel care se ducea la disputele de la Leipzig 
cu un buchet de flori de câmp pe care-l mirosea din când în când. A doilea 
e cel care, îmbătându-se cu cuvinte violente, cu apostrofe pline de ură şi 
cu imagini grosolane, se lasă cu totul prins de pasiunea sa, uită obiectul 
discuţiei, uită totul în afară de forţa pe care şi-o încordează ca un nebun. 
Da, e un subiect frumos stilul lui Luther... 


IV. IDEALISM ÎNAINTE DE TOATE 


Dar să lăsăm acum deoparte stilul lui Luther. Să reluăm, din volumul 
III al ediţiei Enders, scrisorile de la Wartburg; să le citim cu alţi ochi, fără 
a lua în seamă vechile comentarii; cât de clar vom avea impresia că 
vedem starea de spirit a unui om care, deşi capabil de abilitate, şi chiar de 
şmecherii în faţa unui adversar pe care trebuia să-l atragă sau a unui aliat 
pe care să şi-l păstreze alături, respecta, cu destul efort de altfel, măsurile 
de precauţie calculate cu multă prudenţă. 

Mai întâi, în momentul sosirii, se simte că era obsedat de ceva. Papa 
l-a scos în afara Bisericii. Bula Decet Romanum Pontificem din 29 aprilie 
1521, reluând şi aprobând condamnarea din Bula Exsurge, a desăvârşit 
opera pontificalăl. Împăratul l-a scos în afara legii. Edictul de la Worms, 
din 26 mai 1521, face din el un inamic public, un outlaw; în consecinţă, 
orice creştin cu care se întâlneşte îl poate ucide fără a fi pedepsit, fără a 


1 Se ştie că împotriva lui Luther au fost redactate trei bule pontificale: Exsurge; o bulă 
redactată la Roma, dar nepublicată, după cum ştim de la Aleandro și care nu ne-a parvenit; 
bula Decet Romanum Pontificem din 3 ianuarie 1521, care-i exclude definitiv pe Luther 
şi adepţii săi din sânul Bisericii. 

se aştepta la altceva decât la aplauze... Dar ce contează? În conştiinţa sa, 
vocea lui Dumnezeu îi strigă cu putere: ai dreptate, perseverează! Şi 
totuşi, în scrisoarea scrisă la puţină vreme după răpire — mai exact după 
zece zile! —, în care Luther îi povesteşte lui Spalatin primirea entuziastă 
pe care i-o făcuseră, la întoarcerea de la Worms, abatele de Hersfeld, gata 
să-l găzduiască pe excomunicat şi să-l pună să predice în faţa mulțimii, şi 
populaţia din Eisenach, care-i dădea luptătorului de la Worms o 
recompensă magnifică pentru curajul său, sesizăm uşor angoasele secrete 
şi neliniştea unei întrebări. 

Luther nu se complace cu orgoliu în aceste amintiri. Nu simte 
admiraţie pentru eroul de la Worms. Este mişcat, cu siguranţă, de scenele 
de la întoarcere. Ele îi întăresc convingerea că a dat Cuvântului o 
traducere fecundă şi salutară, din moment ce atâţia oameni evlavioşi îi 
revendică şi îi atestă binefacerile deosebite. În acelaşi timp, ele îi măresc 
ranchiuna profundă împotriva persecutorilor care, prin el, îşi îndreaptă 
ura spre Cuvântul salvator. În faţa conştiinţei sale neliniştite, aceste scene 
pun o întrebare care (după cum se vede în nişte fraze scurte care îi scapă) 
îl preocupă în mod deosebit: acolo, la Worms, şi-a făcut oare datoria cu 
demnitate? Ca vestitor al Cuvântului, ca interpret al lui Hristos de al cărui 
suflu se simţea pătruns în întregime şi a cărui prezenţă era de ajuns ca să-i 
dea curajul, hotărârea de nezdruncinat, credinţa, nu a trădat oare misiunea 
încredinţată de Dumnezeu prin prea multe griji omeneşti, concesii făcute 
celor vicleni, celor prudenţi, înţelepciunii mondene, adversară celei 
divine? Fiind mai prejos de sarcina ce-i fusese dată, nedemn de stăpânul 
pe care-l serveşte, nu a subordonat oare unor mizerabile contingenţe 
sociale şi politice preamărirea Cuvântului căruia ar fi voit să-i dea o altă 
violenţă, o altă intransigenţă, o forță de expansiune demnă de Profeţi, de 
Maiestatea suverană a Spiritului Sfânt? Cât de mult ne spune acest pasaj 
dintr-o scrisoare către Spalatin, acest etern şi prudent conciliator al 
posibilităţilor umane şi al necesităţilor divine2: „Sunt cutremurat şi 
conştiinţa mi se tulbură, pentru că la Worms, sfătuit de tine şi de prietenii 
tăi, am cedat şi am lăsat spiritul din mine să se domolească, în loc să ridic 
în faţa acestor idoli un nou Ilie. Ar mai avea multe de auzit dacă m-ar 
chema din nou acolo! Dar să nu mai vorbim despre acest subiect!” 


1 END, III, nr. 435, p. 154, 14 mai 1521. 
2 END. III, 229, 9 septembrie 1521. 

O explozie bruscă şi puternică: în lumina ei vie, sentimentele intime 
ale solitarului din Wartburg ne apar acum cu claritate. Biografii care 
povestesc periodic viața Reformatorului, unii cu evlavie, alţii cu răutate, 
alţii fără idei preconcepute (ceea ce nu-i împiedică să aibă ochelari de 
cal), trec în general foarte repede peste aceste săptămâni: o vară întreagă, 
o toamnă, o iamă lungă... E un şir nesfârşit de săptămâni umplute de 
obicei cu lucrările unui Luther care studiază cu multă pasiune greaca şi 
ebraica, traduce Biblia, compune predici, scrisori şi tratate. Restul este 
umplut uşor cu dormitul, cu flautul şi cu diavolul. Dar cu ce stare de spirit 
acceptă el recluziunea? Nimeni nu-şi pune această întrebare, sau, mai 
degrabă, am putea spune că răspunsul vine de la sine. Complice la răpire, 
Luther nu putea fi decât fericit. În spatele zidurilor groase ale castelului, 
respira liber. Nimeni nu va veni să-l prindă. Nu se temea pentru viaţa sa. 

Se crede oare că Luther era obsedat de ideea că se afla în pericol, că 
era stăpânit în permanenţă de teama martirajului? Înainte de toate, era şi 
el un om ca toţi oamenii. Scrisorile către Melanchthon ne-o arată. Din 
fericire. Lumea este plină astăzi de oameni care ştiu, datorită unei 
experienţe personale de dată recentă, până unde poate să ajungă revolta 
instinctivă a unei fiinţe umane împotriva unei ameninţări ce-i planează 
deasupra capului. Dar în acelaşi timp, lumea e plină de oameni care ştiu 
cât de uşor spiritul stăpâneşte reacţiile instinctive ale organismului, sau, 
mai bine zis, că spiritul este destul de puternic pentru a ridica fiinţa umană 
deasupra pământului şi a o duce, fără voia ei, acolo unde pericolul este 
mai mare, în faţa morţii... Dar Luther declarase că era gata pentru 
sacrificiu când s-a dus la Worms. Avea în sine dorinţa de a fi martir, 
imaginea lui Jan Hus pe rug. Acceptase moartea. Când în lunile 
următoare vorbeşte despre călătoria la Worms, o face cu un accent de 
regret nedefinit. Trăia. Scăpase de Behemoth. Fie binecuvântată voia lui 
Dumnezeu! Dar nu manifestase el oare prea multă prudenţă? 


De fapt, la opt zile de la instalarea sa la Wartburg, la 12 mai 1521, într-o 
scrisoare către Johannes Agricola, Luther scria cuvintele de mai josl: 
„Sunt un prizonier neobişnuit... Stau aici cu voia şi fără voia mea. Cu voia 
mea, pentru că aşa vrea Dumnezeu. Fără voia mea, pentru că dorinţa mea 


1 END, III, 151, 12 mai 1521: „Ego mirabilis captivus qui et volens et nolens hic 
sedeo.” (W., nr. 409, II, 336). 

cea mai puternică ar fi să stau drept în faţa mulţimii şi să apăr Cuvântul. 
Dar încă nu m-am făcut demn de aceasta!” În aceeaşi zi îi adresa cuvinte 
mai limpezi şi mai tulburătoare lui Melanchthon, un prieten mai apropiat 
de inima sal: „Te salut! Philipp, ce faci în acest moment? Nu te rogi 
pentru mine, ca, din acest refugiu pe care l-am acceptat fără voia mea, să 
iasă ceva mare întru gloria lui Dumnezeu? Ah, cât de nerăbdător sunt să 
aflu dacă poziţia mea îţi este pe plac! Mă temeam că o să dau impresia că 
am fugit de pe câmpul de luptă, dar nu am văzut prin ce mijloace aş fi 
putut rezista părerilor şi voinţei lor... Şi totuşi nu doresc decât un lucru: 
să alerg întins ca să înfrunt furia dezlănţuită a duşmanilor!” 

A fost deci convins să accepte. În interesul său? Luther ar fi răspuns 
că de multă vreme Sickingen îi punea la dispoziţie castelele şi pe oamenii 
săi, dar îl refuzase pe regele cavalerilor. Altele au fost argumentele care 
l-au determinat să procedeze aşa. Singurul mijloc de a-şi salva opera — 
lucru la care era foarte sensibil —, de a-şi regăsi în curând şi de a simţi în 
jurul inimii sale fidele micul cerc de prieteni de la Wittenberg nu consta 
oare în a-şi pune viitorul la adăpost, consimţind să joace o vreme jocul 
dorit de elector? Deci cedase. Respecta, onest, convenţia. Păstra, mai 
mult sau mai puţin, secretul asupra ascunzătorii sale. Dezminţea, cu mai 
multă sau mai puţină convingere, prezenţa sa la Wartburg. Cât de bine se 
simte totuşi că este apăsat de izolare, de recluziune, de condiţia de ermit 
în fundul unui deşert! De-abia intrat la adăpost, se gândeşte deja să-şi 
părăsească refugiul, să coboare mai întâi la Erfurt, mai târziu la 
Wittenberg. În orice caz, chiar dacă îşi supune corpul unor consemne, 
gândirea, vorbirea, conştiinţa nu-i sunt aservite îndemnurilor altcuiva. 
Electorul nu reuşeşte să-l lege mai mult decât au făcut-o papa sau 
împăratul. 

Electorul? Ne frapează un lucru pe care nimeni nu l-a pus vreodată 
suficient în evidenţă: în toată corespondenţa lui Luther de la Wartburg, nu 
se găseşte nici măcar un cuvânt, unul singur, de gratitudine, de 
recunoştinţă la adresa lui. Dimpotrivă, o mulţime de declaraţii brutale, 


1 END., III, 148: „An non pro me oras, ut secessus iste quem invitus admisi operetur 
aliquid ma jus in gloriam Dei?... Verebar ego ne aciem deserere viderer... Nihil magis opto 
quam furoribus adversariorum occurrere objecto jugulo.” Şase luni mai târziu, într-o 
scrisoare către Gerbel, se repetă aceleaşi sentimente (END., III, 240) „Ego quidem 
arbitrabar cervicem esse objectandam publico furori, sed illis aliud visum...” 

vorbe violente la adresa principilor, printre care se afla şi Frederic... 
Ieşirile lui Luther sunt adesea cauzate chiar de atitudinea acestuia. Într-o 
scrisoare din 11 august către Spalatin, oaspetele forţat de la Wartburg îşi 
face scrupule cu privire la întreţinerea sa. Cine suportă cheltuielile? 
Castelanul, Hans von Berlepsch? Luther speră că nu. Dacă ar fi aşa, n-ar 
accepta nicicum să trăiască pe cheltuiala unui om minunat, dar cu venituri 
modeste. Ele sunt, fără îndoială, suportate de principe. Atunci, totul este 
în ordine. Luther nu este în acest caz beneficiarul unei generozităţi, ci 
ocazia unei restituiri, lucru pe care-l afirmă deschisl: „Se ştie că dacă 
trebuie să cheltui banii cuiva, atunci să-i cheltui pe ai principilor. Căci să 
fii principe fără să fii într-o anumită măsură şi hoţ este un lucru imposibil, 
sau aproape!” O neprevăzută întâlnire între Reformator şi acel individ 
vesel şi glumeţ a cărui spânzurare ne este povestită de seniorul de 
Brantôme; şi acela, din vârful scării, în Place de Grève, le povestea celor 
adunaţi acolo că nu furase niciodată de la cei săraci, ci numai de la 
principi şi de la cei bogaţi, care, spunea el, „sunt mai hoţi ca noi şi ne 
jefuiesc în fiecare zi; e foarte bine să luăm înapoi de la ei ce ne-au furat..." 

În orice caz, când într-o altă scrisoare îi făcea mărturisiri lui Spalatin, 
Luther se justifica2: „Prin firea mea, am oroare de cursuri.” Confidenţa nu 
l-a surprins deloc pe preot. 

Astfel, cât a stat la Wartburg, Luther nu simte şi nu crede că are 
obligaţii faţă de elector. Mai degrabă consideră că acesta îi este obligat. 
Ca să nu-i facă încurcături, a acceptat recluziunea fizică. Nu a renunţat 
însă niciodată la libertatea sa de judecată şi de gândire. În mod sigur, nu. 
Un „nu” spus cu o violenţă greu de redat. Când Spalatin i-a transmis o 
dorinţă imperioasă a principelui, a produs o explozie de furie: „Mai întâi”, 
spune Luther3, „nu voi suporta ceea ce-mi spui, că principele nu mai vrea 
să se scrie contra celui din Mainz (adică Albrecht de Brandenburg) şi să 


1 END., III, 219: „Principem esse et non aliqua parte latronem esse, aut non aut vix 
possibile est; eoque majorem quo major Princeps fuerit.” 

2 END., II, 327, 12 aprilie 1522: „Ego natura mea ab aula abhorreo.” Textul lui 
Brantôme este în Vies des dames galantes, ed. Bouchot (Jouaust), Se Discours, II, 80. 

3 END., III, nr. 465, p. 246, 11 noiembrie 1521: „Primum non feram quod ais, non 
passurum Principe scribi in Moguntinum... Potius te et Principem ipsum perdam et 
omnem creaturam! Non sic, Spalatine; non sic, Princeps! Sed pro ovibus Christi 
resistendum est summis viribus lupo isti gravissimo, ad exemplum aliorum!” (W., nr. 438, 
II, 402). 

fie tulburată pacea politică. Mai bine să vă pierd pe toţi, pe tine, chiar pe 
Principe şi pe toată lumea! Am rezistat în faţa papei care l-a creat pe cel 
din Mainz, şi acum să cedez în faţa creaturii sale? Vorbeşti despre aur: nu 
trebuie tulburată pacea publică; dar suporţi ca el să tulbure pacea eternă a 
lui Dumnezeu prin faptele sale nelegiuite şi sacrilegiile care duc la 
pierzanie? Încă o dată nu, Spalatin, încă o dată nu, Principe. În interesul 
turmei lui Hristos şi pentru a servi de exemplu şi altora, să ne opunem din 
toate puterile acestui lup devorator.” La puţin timp după aceea, îi scrie lui 
Capiton, pe atunci secretarul lui Albrechtl: „Cereţi blândeţe şi 
menajamente? Vă înţeleg. Dar există oare măsură comună pentru un 
creştin şi un ipocrit?... Părerea mea este că trebuie să reluăm totul, să 
cenzurăm, să punem laolaltă, să nu ţinem seamă de nimic, să nu devenim 
complici la nimic, să nu scuzăm nimic, atâta timp cât Adevărul nu se va 
ridica în picioare, în piaţa publică, liber, curat şi gol!” Nu, idealistul din 
1520 nu şi-a schimbat nici spiritul, nici sentimentele în spatele zăvoarelor 
masive de la Wartburg. 


V. VIOLENŢA SAU CUVÂNTUL? 


În acest timp, de la începutul captivităţii, Luther urmărea cu o atenţie 
plină de nelinişte evenimentele care se desfăşurau în Wittenberg, oraşul 
lui mult iubit. Păstra în suflet o vie preocupare pentru mica turmă care 
părea să-i fi fost încredinţată în mod special. Şi atunci când îşi restrângea 
de bunăvoie orizontul la problemele Germaniei — nu scrie el la 
1 noiembrie 1521, într-o scrisoare către Gerbel, aceste cuvinte 
semnificative2: „M-am născut pentru germanii mei şi vreau să-i slujesc, 
Germanis meis natus sum, quibus et serviam”? —, se gândea cu cea mai 
mare tandreţe şi solicitudine mai ales la Wittenberg şi la locuitorii săi. 

Şi aceasta nu pentru că, dând curs unui sentiment personal, socoate că, 
dacă el este absent, totul este pierdut. Desigur, ştie că este un bun interpret 
al Evangheliei, meritul măiestriei sale este datorat lui Dumnezeu; dar 
există, din perioada de la Wartburg, o serie de scrisori extrem de 


1 END., III, nr. 479, p. 280 (17 ianuarie 1522). 
2 END,, III, nr. 461, p. 240. Fraza continuă o listă de lucrări pe care Luther tocmai 
le-a scris: toate în germană, subliniază el, ornnia vernacula. 

emoţionante, de o delicateţe a sentimentului şi a expresiei cu totul rară în 
acest secol brutal. 'Toate trebuiau să-i inspire lui Philipp încrederea în sine 
pe care modestia şi timiditatea savantului temător de contacte vulgare îl 
împiedicau prea mult, după părerea lui Luther, să şi-o manifeste. „Chiar 
dacă aş muri, nimic nu ar fi pierdut pentru Evanghelie”, îi scrie 
discipolului său, la 26 mai 15211. „Acum mă depăşeşti. Eşti Elisei care 
urmează după Ilie inspirat de un spirit dublu.” Şi mai târziu: „Tu ai să fii 
urmaşul meu în acest post, tu, cel mai bogat ca mine în daruri de la 
Dumnezeu şi în graţie divină.” Şi mai apoi: „Rătăciţi fără păstor? Cât de 
trist, cât de crud ar fi să aud aşa ceva... Atât timp cât tu, Amsdorf şi toţi 
ceilalţi vă aflaţi acolo, nu sunteţi fără păstor! Nu vorbi aşa, nu-l supăra pe 
Domnul, nu te arăta ingrat faţă de el!” Când în octombrie ciuma se 
apropie de Wittenberg, Luther îi scrie lui Spalatin: „Te implor, fă-l pe 
Philipp să plece dacă vine ciuma. O asemenea minte trebuie salvată, ca să 
nu piară Cuvântul pe care Dumnezeu i l-a încredinţat pentru a salva 
sufletele!” 

Nu, acest Luther care îl îndeamnă neîncetat pe Melanchthon să 
vorbească şi să acţioneze ca un şef, acest Luther de la Wartburg nu este 
un prizonier temător şi naiv şi, cu atât mai puţin, un politician căruia îi 
este frică să-şi piardă scaunul şi se întreabă în fiecare dimineaţă: „Există 
cineva pe lângă mine care are prea multă influenţă?” Spectacolul oferit de 
el este mult mai curios: un idealist incorigibil se luptă cu realităţile, cu 
capriciile, pasiunile şi voinţa oamenilor... 


Din Thuringia, din castelul unde stă în inima pădurii, Luther urmăreşte 
îndeaproape, atât cât poate să o facă, munca foarte importantă care 
modelează spiritele. Idei îndrăzneţe, împrăştiate în cele patru vânturi de 
iniţiatori, adesea, iniţiative premature sau prost calculate; nerăbdare, 
mânie, excese ale mulțimilor — toate sunt primite de el, cântărite, 
încercate cu răbdare şi fără să se intimideze, fără să fie cuprins de o frică 
laşă, cu toată sinceritatea şi largheţea sa de spirit. Cel închis are, fără voia 
lui, foarte multe de făcut. În lunile verii şi ale toamnei anului 1521, 
evenimentele se petrec repede. Peste tot sunt tulburări, strigăte, încăierări, 
cuvinte violente şi fără măsură, vacarmul unei rebeliuni. Impresionată de 
sutele de pamflete anticlericale, surexcitată de preoţii transfugi şi de 


1 END., III, p. 163; pentru citatele următoare, ibid., pp. 148, 164, 165, 189, 230, 236. 

călugării care şi-au rupt legământul, mulţimea pare gata să înceapă, pe 
alocuri, o revoluţie împotriva clerului. La Erfurt, în iunie, nişte bande se 
năpustesc asupra locuinţelor preoţilor, le jefuiesc, le devastează. 
Exemplul lor este urmat şi de alţii. Incidentele se înmulţesc peste tot. 
Oamenii liniştiţi se sperie, vorbesc de exemple necesare, de represiune. 
Luther opune rezistenţă curentului, protesteazăl: „Nu, Evanghelia nu este 
compromisă dacă unul dintre ai noştri predică împotriva moderate, Iar 
cei care din această cauză se vor îndepărta de Cuvânt dovedesc că nu de 
acesta erau ataşaţi, ci de fumul acestuia... Sal fluieri pe un predicator 
pentru impietate este un păcat mai mic decât acela pe care-l faci 
acceptându-i doctrina fâră să te revolţi.” Mai sus spusese: „Suntem oare 
singurii cărora li se cere să nu latre câinii?” 

Nu este însă mai puţin adevărat că, din ce în ce mai mult, prin 
iniţiative pe care Luther nu mai poate să le controleze, acţiunea practică 
pune o mare întrebare speculaţiei teoretice: este oare legitim să faci 
reforma prin violenţă, să contribui prin forţă la victoria lui Hristos asupra 
Antihristului de la Roma? În oraşe, luteranii dau cu sutele un răspuns 
afirmativ prin acţiunile lor. Răspunsul lui Luther este negativ: îşi va putea 
însă-menţine mult timp poziţia? 

Iată că apar noi probleme, la fel de presante, şi care cer, poate, o 
rezolvare mai grabnică. În mai 1521, un discipol al lui Luther, acel 
Bernhardi din tezele din 1518, preot paroh la Kempen, dă un exemplu 
contractând o căsătorie civilă. Deoarece celibatul preoţilor nu are 
fundamentare divină, Luther nu obiectează din punct de vedere doctrinal. 
Dar în practică? Este mai degrabă încurcat, nemulţumit, maliţios. În acest 
timp, un vânt de revoltă suflă prin mănăstiri. Peste tot există călugări, mai 
ales augustini, care rup legământul de izolare şi se transformă în laici. Şi 
apoi cer dreptul la căsătorie. Pot ei să rupă legământul de castitate pe care 
l-au făcut? Pot să o facă fără să comită ceea ce Luther considera, în 1518, 
drept cel mai grav sacrilegiu? 

Tocmai atunci se găseşte cineva care spune „da”, cineva pe care Luther 
îl cunoaşte bine: Karlstadt, ex-campionul de la Leipzig, de multă vreme 


1 END., III, n. 465, către Spalatin, 11 noiembrie 1521, p. 247: „Soli nos sumus, ex 
quibus exigitur ne canis mutiat?” Cf. şi apologia violenţei împotriva lui Erasm, din 
scrisoarea nr. 455, către Spalatin, din 9 septembrie 1521: „Illorum scripta, quia abstinent 
ab increpando, mordendo, offendendo, simul nihil promovent” (p. 229). Eternul proces al 
revoluționarului împotriva reformistului. 

canonic la Wittenberg, profesor la Universitate şi arhidiaconul catedralei. 
Desemnat nominal ca eretic prin bula Exsurge, acest om încăpățânat, 
pasionat şi priceput la a încurca lucrurile, plecase, în mai 1521, în 
Danemarca, unde regele Cristian al II-lea se gândea la o reformă. Este 
concediat în scurt timp şi în iunie se întoarce la Wittenberg, unde se 
aruncă în luptă fără ezitare. Este atras imediat de chestiunea celibatului. 
Aşteptând să o tranşeze în practică pentru sine — îşi celebrează căsătoria 
pe 26 decembrie 1521 —, are pretenţia să o tranşeze şi din punct de 
vedere doctrinal pentru ceilalţi. Bazându-se pe texte şi citate din Sfânta 
Scriptură, îşi stabileşte teza, îşi strigă sus şi tare părerile — şi răsunetul 
vorbelor sale capătă proporţii. 

Ce spune Luther în acest timp? Are o atitudine cât se poate de 
ciudată... Mai întâi ezită. Merge pe căi ocolite. Căsătoria preoţilor? Dar ei 
au făcut legământul de castitate de bunăvoie, a fost alegerea lor. Cum ar 
putea să se dezlege de acum încolo? Dificultatea pare de nedepăşit. În tot 
acest timp, Karlstadt îşi continuă campania, iar Luther meditaţiile. Ezită 
în continuare. Are scrupule. La 6 august 1521, îi scrie lui Spalatin! aceste 
cuvinte amuzante: „Pentru numele lui Dumnezeu, cei din Wittenberg vor 
da soţii până şi călugărilor! Mie, cel puţin, niciodată!” Totuşi, reflectează. 
Ideea pune stăpânire pe el. O poartă în sine, îl frământă. Şi dintr-o dată, 
pe 9 septembrie 1521, o scrisoare pleacă pe adresa lui Melanchthon?. 
Luther a găsit soluţia. Argumentele lui Karlstadt? Cu deficienţe. Punctul 
său de vedere? Prost ales. Adevărul e că legământul este făcut din orgoliu. 
Atunci când îl pronunţă, călugării îl pun alături de faptele bune, pe care 
contează pentru a dobândi sfinţenia şi, după moarte, fericirea eternă. Sunt 
deci legăminte vicioase. Sunt rele. De drept, nule. 

A început deci prin ezitare şi recul instinctiv în faţa noutăţii 
revoluţionare a soluţiilor propuse, la şcoala vieţii, de Karlstadt. A urmat 
o perioadă lungă de acomodare şi reflecţie. Când dintr-o idee străină lui 
Luther se face una luterană, care să poată într-adevăr Gent din conştiinţa 
sa profundă după ce opera a fost desăvârşită, când Luther şi-a însuşit 
într-adevăr idei care i-au fost puse la dispoziţie de altcineva, când le-a 
declarat ca fiind luterane, cu toată forţa cuvântului, a avut loc o explozie 
subită, unul dintre acele salturi neaşteptate de care vorbeam mai sus. 


1 END., III, 415: „At mihi nono obtrudent uxorem”. 
2 END., III, nr. 454, pp. 222-227. 

Deodată, cel ce ezita la început, nehotărâtul, neliniştitul, trece cu 
îndrăzneală înaintea celor care l-au pus în mişcare. lată-l în acel moment 
pe adevăratul Luther. 

Tot aşa a făcut şi în cazul căsătoriei călugărilor, împărtăşaniei sub cele 
două forme, a liturghiei. Şi-n aceste cazuri afacerea fusese pornită de 
Karlstadt, ajutat de un augustin înzestrat cu multă elocvenţă, Zwilling. Şi 
atunci Luther a ezitat, a tatonat, s-a învârtit şi deodată a decis — când a 
găsit legătura, mijlocul de a ataşa la propriile-i idei nişte doctrine care la 
început i se păreau străine. Eforturi asemănătoare şi destul de ciudate. E 
bine oare să vorbim de eforturi? Nevoia de constanţă şi unitate 
sentimentală, nevoia de a-şi scoate ideile din experienţa proprie, de a nu 
face opţiuni din motive ce ţin de o logică, bună sau rea, ci de a încerca 
îndelung soluţiile în străfundurile credinţei sale este instinctivă la Luther. 
Nu s-a schimbat deloc. În timp ce în oraşe oamenii se bat iar în jurul 
altarelor se îngrămădesc bărbaţi grosolani şi femei curioase, atrase de 
aceste noutăţi cu gust de nelegiuire şi scandal — să bei, direct din potir, 
vinul sfinţit sau să mănânci o bucată de azimă care trece din mână în 
mână fără să fi postit şi, adesea, fără să te fi spovedit în ajun —, Luther, 
deşi este pus de evenimente în situaţia de a-şi lămuri ideile asupra cultului 
şi practicilor sacramentale, rămâne deasupra conflictelor, a loviturilor, 
fidel idealismului său fervent dintotdeauna. Cu încredere absolută în 
Dumnezeu, cu acelaşi calm plin de speranţă pe care-l ştim, Luther îşi 
menţine toleranța nelimitată, opoziţia de neclintit faţă de constrângeri... 


VI. CREDINCIOS, DAR NU ŞEF 


Nu, fără autoritate. De asemenea, fără violenţe sau, mai exact, nu prin 
acte de violenţă. Poporul se agită, tinerii nerăbdători ies în stradă. Sunt 
atacați preoţii, sunt prădate câteva case, sunt insultaţi călugării. Nu 
trebuie să ne prefacem că ne scandalizăm, cu o falsă pudoare de fariseu. 
Aceste manifestări pleacă de la un principiu prost. Cum ajută tulburările 
şi violențele la distrugerea papismului? Să fie lăsat să acţioneze Cuvântul, 
singurul care este suveran şi eficace... Nu cumva Satana inspiră zelul fals 


1 W., VIII, p. 678: „Nemlich das durch das Wort Christi, wilchs ist der Geyst, Stang 
und Schwerd seynes Mundisz, wirt seyne Buberey, Trigerey, Schalckeyt, Tyranney, 
Vorfurerey auffdeckt und fur aller welt blosz tzu schanden werden...” 

al agitatorilor, Satana, care vrea să-i defăimeze pe evangheliști? „Eu”, 
spune Luther în decembrie 15211, „eu i-am combătut pe papă, pe 
episcopi, pe prelați şi călugări, numai cu vorba, fără spadă...” La Wartburg 
nu s-a schimbat în această privinţă, dar în jurul lui lumea — Germania şi 
discipolii săi — se schimbă foarte repede şi foarte mult. 

Pentru el, faptele nu au prea mare importanţă. De când şi-a clarificat 
ideile asupra împărtăşaniei şi liturghiei particulare, puţin îi pasă că 
enoriaşii pun mâna pe potir sau se mulţumesc cu azima, că preotul 
celebrează sau nu slujbe private. De altfel, nici nu are fetişismul 
uniformităţii. Vrea un acord asupra lucrurilor esenţiale, adică aceeaşi 
noţiune vie asupra credinţei; în rest, când două comunităţi nu se înţeleg 
asupra ritualului, divergenţele sunt fără interes, iar diversitatea este chiar 
lăudabilă. Însă contemporanii săi, compatrioţii, discipolii nu-l înţeleg. Ei 
nu dezavuează noţiunea unei Biserici spirituale, dar nu se mai mulţumesc 
doar cu atât. Ard de nerăbdare să vadă cum se ridică în faţa Bisericii 
seculare, căreia îi refuză sacramentele, ierarhia şi legile, o altă Biserică, 
curățată de abuzurile pe care le denunţă care mai de care, cu alte 
ceremonii, alte ritualuri, alte legi... O primă neînțelegere deci, pe care 
Karlstadt şi Zwilling o exploatează fără menajamente. 

Nu este însă singura, şi nici cea mai gravă. Multă lume înţelege greşit 
îndemnurile lui Luther la răbdare, sfaturile cu privire la reţinere şi 
dezinteresare şi nu se arată dispusă să le urmeze. Oare Cuvântul 
Domnului nu ar acţiona mai repede dacă oameni hotărâți, îndrăzneţi îl 
ajută după puterile lor? E ceea ce se gândeşte şi se spune. Ba mai mult, 
oamenii acţionează. Neliniştit, Luther îşi înmulțește apelurile la calm... 
Va putea să păstreze multă vreme această atitudine pasivă? Deja, în 
scrierea Treue Vermahnung, compusă în decembrie 1521 după o fugă 
secretă la Wittenberg, suntem surprinşi de o frază. Căinţă? Desigur, nu. 
Luther spusese mai demult lucruri asemănătoare, în Manifest către 
nobilimea germană. Şi nici revoltă. Domnul Întreaga Lume, Herr Omnes, 
nu are decât un drept: să tacă. De acord pentru Herr Omnes, dar stăpânii 
săi, principii? 


1 „Der Mund Christi musz es thun... Hab ich nit dem Bapst, Bischoffen, Pfaffen und 
Munchen alleyn mit dem Mund, on allen Schwerd schlag, mehr abbrochen, denn yhm 
biszher alle Keyszer unnd Konige unnd Fursten mit alle yhr Gewalt haben abbrochen?” 
(W., VIII, 683). 

Ei bine, dacă aceştia ar acţiona, dacă ar realiza ei înşişi reforma pe care 
mulți germani pretind în mod ilicit că o vor duce la capăt, nu ar mai fi 
rebeliune, violenţă vinovată, revoltă împotriva voinţei lui Dumnezeu. 
Ceea ce autoritatea legitimă stabileşte nu poate avea caracterul unei 
rebeliuni. Da, pentru a scăpa Germania de papism, pentru a-i curăța 
pământul de ruinele supărătoare ale unei Biserici căreia Luther i-a 
denunţat abuzurile şi pericolele, „puterea laică şi nobilimea ar trebui să-şi 
exercite autoritatea normală, fiecare principe şi fiecare senior în domeniul 
său”. Şi, rezumându-şi gândirea: „Fii atent la autoritate”, atenționează 
Lutherl. „Atât timp cât nu întreprinde şi nu comandă nimic, stăpâneşte-ţi 
mâna, gura, inima... Dar dacă poţi să o impresionezi ca s-o faci să 
acţioneze şi să comande, ai voie să o faci...” 

Să nu ne grăbim să semnalăm aici o contradicţie. Când scrie aceste 
rânduri, Luther nu se referă la forul interior. El nu le lasă principilor decât 
domeniul manifestărilor exterioare ale gândirii şi activităţii religioase. 
Cel puţin aşa spune şi o gândeşte. Dar cât de plină de renunţări viitoare şi 
de devieri este această frază condiţională, modestă şi obscură în 
imprecizia sa: „Puterea laică şi nobilimea ar trebui să-şi exercite 
autoritatea normală, fiecare principe şi fiecare senior în domeniul său”. În 
umbra gândirii luterane — în timp ce Reformatorul afirmă cu o voce de 
tunet: Fără Biserică vizibilă! Fără vămi pentru gândire! Fără altă acţiune 
în afară de predicare şi meditaţie asupra Cuvântului! —, se vede 
profilându-se clar edificiul paradoxal al teritorialismului spiritual. 


În timpul şederii la Wartburg, Luther ignoră grija pentru ce va să vină. 
Îşi menţine fără dificultate poziţiile, chiar mai mult, le consolidează. În 
ceea ce teologii numesc sistemul său, în ansamblul coerent şi, ca să zicem 
aşa, organic al sentimentelor şi adevărurilor subiective pe care îl simte din 
ce în ce mai potrivit cu dispoziţiile şi tendinţele sale intime, a reuşit să 
introducă idei, critici, inovaţii (sau renovări) pe care alţii, după părerea sa, 
le prezentau prost sau le predicau din raţiuni condamnabile, adică raţiuni 
anti- sau extra-luterane. Sunt fructe ale unui prim contact cu oamenii. 


1 W., VIII, 680: „Darumb hab acht auff die Ubirkeyt, so lange die nit tzu greyfft und 
befilhet, szo haldt du Stille mit Hand, Mund unnd Hertz, und nym dich an, kanstu aber 
die Ubirkeyt bewegen, das sie angreyffe und befelhe, szo magistu es thun...” 

Astfel, idealismul său continuă să cucerească, nu se retrage deloc în 
spatele unui zid rigid, al unei bariere ridicate arbitrar. Pentru Luther, el nu 
este un fel de fortificaţie, un refugiu, un donjon unde, obosit de luptele 
din tinereţe, un bătrân dezamăgit se închide pentru a brava universul şi a 
sfida frământările zadamice care se sting lângă ziduri. Este adevărat. Şi 
trebuie să cunoşti viitorul, istoria lui Luther şi a luteranismului, pentru a 
putea discerne încă de atunci, în efortul pasionat de anexiune, germenii 
slăbiciunii şi ai morţii care aveau să distrugă totul. Însă ceea ce putem 
deja spune, relevă totul. Ceea ce iese din sufletul zbuciumat al acestui 
mare vizionar, al acestui liric creştin este un poem, şi nu un plan de 
acţiune. 


PARTEA A TREIA 


RETRAGEREA ÎN SINE 


CAPITOLUL I 


ANABAPTIŞTI ŞI ȚĂRANI 


Istoria tradiţională a lui Martin Luther avea un mare merit: simplitatea. 
Nu se încurca în subiilităţi. Luther se ridicase împotriva abuzurilor. 
Sechestrat la Wartburg, Luther pierduse conducerea mişcării. Nişte 
exaltaţi încurcaseră totul. Pentru a domina o situaţie care devenise 
îngrijorătoare şi încercând în acest scop să renunţe la anumite lucruri, 
Luther ajunsese să se contrazică, să se dezmintă. „Contradicţie” este 
cuvântul folosit de oamenii politicoşi; adversarii spun „dezminţire”. Un 
cuvânt injurios de o parte, un cuvânt greu de cealaltă. Nu-l vom folosi pe 
ultimul decât sub rezerva unor observaţii preliminare. 

„Nu desenezi fără să alegi”, scria André Gide, vorbind despre amintiri 
personale. „Dar lucrul cel mai supărător este că trebuie să prezinţi ca 
succesive nişte stări a căror simultaneitate este confuză.” Formulă foarte 
frapantă. Mă întreb de câte ori noi, istoricii, neglijăm lecţia pe care o 
conţine. Oare nu există nici un artificiu în această cronologie „strict 
obiectivă” de care suntem atât de mândri, când, după ce am dat diferitelor 
feluri de a gândi ale lui Luther câte un număr de ordine, în succesiune 
regulată, le chemăm metodic, unul după altul, ca un casier conştiincios de 
la ghişeul său? „Sunt o fiinţă de dialog”, insistă André Gide. „În mine, 
totul se luptă şi se contrazice.” Am putea găsi, într-o exprimare aproape 
identică, aceeaşi frază în Tischreden şi nu am avea de ce să ne mirăm. Cel 
mult am fi tentaţi să protestăm alături de Nietzsche împotriva cuvântului 
„dialog” şi să remarcăm o dată cu el că un german, să zicem Martin 
Luther, care ar îndrăzni să strige: „Vai, port două suflete în mine!”, s-ar 
cam înşela asupra numărului de suflete. Luther şi Faust sunt 
contemporani. Să reținem că, înainte de a semnala o contradicţie, trebuie 

să ne asigurăm că nu luăm drept noi nişte sentimente cărora le-am neglijat 
primele manifestări sau ultimele reapariţii. 

În al doilea rând, dar acest lucru este de la sine înţeles, n-am mai putea 
să vedem în Reformator un arhitect ghinionist, constrâns să-şi schimbe 
planurile de către nişte clienţi neserioşi. Pentru noi, istoria raporturilor lui 
Luther cu contemporanii săi este ceva mai complicată decât pentru 
părinţii noştri. Să faci din Luther un om care îşi schimbă personalitatea în 
faţa celor care-l contrazic aşa cum şarpele îşi leapădă pielea şi, cu preţul 
unei renegări brutale, îşi restabilește ascendentul asupra maselor, 
înseamnă să reduci şi rolul său, şi al contemporanilor. Nici el nu era 
capabil să-şi schimbe părerea atât de brusc şi nici ei să-l imite cu o 
maleabilitate totală. De la ei spre el, de la el spre ei, au existat schimburi, 
acţiuni şi reacţii multiple. 

Rândurile care urmează au scopul de a ne face sensibili la acest comerţ 
al sufletului şi spiritului. 


I. ZWICKAU 


Suportând cu greu izolarea şi nerăbdător să cunoască evenimentele şi 
altfel decât prin intermediul unor scrisori prea scurte, Luther a plecat de 
la Wartburg între 4 şi 9 decembrie 1521 pentru a-şi face, în secret, 
reapariţia la Wittenberg. Le-a redat tuturor încrederea şi voioşia; apoi s-a 
reîntors în ţinutul aerului, în castelul păsărilor. Cu sufletul împăcat, cu 
spiritul înseninat, spunea că este hotărât să rămână acolo până la 
sărbătorile de Paşti. Nu trecuseră nici trei luni când, la 1 martie 1522, îşi 
părăseşte din nou refugiul. Îmbrăcat în ţinută de cavaler, aşa cum doi 
tineri elveţieni l-au întâlnit într-o seară la „Ursul Negru” din Jena, se 
grăbea spre oraşul său mult iubit, spre Wittenberg, de unde nu avea să se 
mai întoarcă la Wartburg. 

Or, în timp ce era pe drum, la 5 martie, de la Borna, aproape de 
Leipzig, i-a adresat o scrisoare celebră electorului de Saxonia2. Lungă şi 


1 END., III, 252, către Spalatin: „Wittembergae, apud Philippum meum, in aedibus 
Amsdorffianis." 

2 Semnalată în END., III, nr. 485, p. 296; texte german în E., LIII, nr. 40, p. 104, şi 
de WETTE, II, 362, pp. 137 sqq; W., nr. 455, II, 453. 

foarte bogată; esenţială pentru cunoaşterea lui Luther, bruscă, imperioasă, 
mândră, minunată prin libertate şi dezinvoltură, conţinând în acelaşi timp 
ceva tandru, uman şi exaltat, ceva eroic, într-un cuvânt. Unul dintre acele 
texte rare peste care patru secole au trecut fără să le răpească prospeţimea. 
Citeşti în el, trebuie să citeşti, tot ce aducea Luther în sufletul lui când în 
primăvara aceea rece din 1522 cobora grăbit spre oraşele revoltate şi 
satele fremătânde. 

Mai întâi, îi amintea electorului, în câteva cuvinte, că, dacă s-a dus la 
Wartburg, a făcut-o în interesul acestuia: „Am făcut o destul de mare 
concesie Alteţei Voastre Electorale retrăgându-mă un an ca să vă fiu pe 
plac. Diavolul ştie că nu am făcut-o din frică. El vedea bine în inima mea 
când am intrat în Worms şi, dacă aş fi ştiut că acolo se aflau tot atâţia 
demoni câte ţigle pe acoperişuri, m-aş fi aruncat bucuros în mijlocul lor!” 
Mereu acelaşi regret, aceeaşi obsesie, reîntoarcerea la un trecut care, 
oricât de eroic ar fi fost, îl lăsa pe Luther decepţionat, tulburat, plin de 
scrupule. Renunţând la refugiul oferit de Frederic, primul său gând se 
îndrepta totuşi către acesta. Şi dacă acesta avea să-şi închipuie că, prin 
hotărârea sa bruscă, Luther voia să-l compromită, să-l oblige să dea 
cărţile pe faţă, să declare că nu va aplica edictul de la Worms? 
Posibilitatea unei asemenea bănuieli trebuia respinsă. Evadatul de la 
Wartburg îşi dădea toată silinţa în acest sens. „Nu am deloc intenţia să vă 
solicit protecţia... Dacă aş şti că Înălţimea Voastră are puterea şi intenţia 
de a mă proteja, nu aş veni la Wittenberg..." 

De fapt, el se ducea acolo „sub o protecţie cu mult mai importantă 
decât a unui elector”l; şi pentru că Dumnezeu veghea asupra lui, nu era 
nevoie de o intervenţie omenească. „Aici, cine crede cel mai bine 
protejează cel mai bine. Or, după cum simt eu, Eminenţa Voastră are o 
credinţă foarte slabă, deci nu pot să văd în Eminenţa Voastră omul capabil 
să mă apere şi să mă elibereze..."2 Frederic nu avea altceva de făcut decât 
să-i lase pe alţii să acţioneze. Luther îi trasa cu fermitate îndatoririle: „lată 
cum trebuie Eminenţa Voastră Electorală să se comporte: să asculte de 


1 „Ich komme gen Wittemberg in gar viel einem höhern Schutz, denn des Kurfürsten. 
Ich habs auch nicht im Sinn von E. K. F. G. Schutz begehren. Ia, ich halt, ich wolle E. K. 
F. G. mehr schützen denn sie mich schützen Könnte” (W., Il, 455). 

2 „Gott muss hie allein schaffen, ohn alles menschlich Sorgen und Zutun. Darumb, 
wer am meisten glaübt, der wird hie am meisten schützen.” 

Autoritate aşa cum îi şade bine unui Principe Elector. Să o lase pe 
Maiestatea Sa Imperială să guverneze oraşele şi satele voastre, asupra 
persoanelor şi asupra bunurilor, conform reglementărilor Imperiului. Să 
nu reziste, să nu se opună, să nu pună nici cel mai mic obstacol 
Autorităţii, dacă vrea să mă prindă sau să mă ucidă. Căci nimeni nu 
trebuie să distrugă Autoritatea sau să-i fie împotrivă — nimeni în afară de 
Acela care a stabilit-o.” Şi Luther conchidea: „Să vină să mă caute, sau să-i 
pună pe alţii să o facă, totul se va petrece fără ca Eminenţa Voastră 
Electorală să participe, să aibă vreo grijă sau să suporte vreun 
inconvenient, oricât de neînsemnat. Căci a fi creştin punând pe altcineva 
în pericol nu este învăţătura pe care am primit-o eu de la Hristos!”! 

Sunt cuvinte cu un accent nobil şi o sinceritate de necontestat. Luther 
nu brava un pericol imaginar, şi Frederic o ştia foarte bine, căci, în ajunul 
plecării?, îl îndemna să rămână la Wartburg, să aştepte măcar Dieta de la 
Niirnberg, anunţată pentru martie 1522, în cursul căreia aveau să fie 
formulate ameninţări redutabile atât la adresa călugărului, cât şi la aceea 
a înaltului său protector. Cuvinte oneste şi dure, spuse de Luther din tot 
sufletul. În ce măsură trădau ele, chiar în ajunul zilei în care avea să 
reintre în luptă, adevărata natură a lui Luther? Să facă sacrificiul suprem. 
Să meargă singur, fără arme, inocent în visul său, pe drumul bătătorit cu 
foc, să înainteze atât de mult, încât, în momentul în care va avea tresărirea 
instinctivă provocată de pericolul apărut dintr-o dată, să nu mai poată da 
înapoi şi să aibă doar o singură ieşire, uşoară şi necesară, moartea. 
Milioane şi milioane de oameni o făcuseră deja şi mai sunt capabili să o 
facă. Simţind exact cine era şi ce era el în stare să facă, Martin Luther se 
pregătise ca şi aceştia pentru martiriu. Ca şi ei, care nu erau decât nişte 
discipoli, servind un ideal fără a-l fi construit. 


Dar ce necesitate imperioasă îl împingea, în martie 1522, să nu asculte 
de dorinţele lui Frederic şi să se întoarcă în mare grabă la Wittenberg? 

Din luna mai a anului 1520, izbucniseră nişte mişcări într-un orăşel 
din Saxonia, la nord de Erzgebirge şi de ţinutul husit: la Zwickau. Un 
preot, un iluminat, Thomas Miinzer, încercase să stabilească un „regat al 


1 „Denn Christus hat mich nicht gelehrt mit eines andern Schaden ein Christ seyn.” 
(W., II, 456). 

2 END., III, nr. 484, p. 292: „Instruction des Kurfürsten Friedrich für J. Oswald, 
Amtmann in Eisenach” (Lochau, ultimele zile ale lui februarie 1522). 

lui Hristos”, sprijinit fiind de meşteşugari, îndeosebi de postăvari: un 
regat fără rege, fără magistrat, fără autoritate spirituală sau pământeană, 
fără legi, Biserică sau cult, ai cărui supuşi liberi, depinzând în mod direct 
de Scriptură, s-ar bucura de binefacerile unui comunism al cărui vis 
edenic bântuia spiritele simple. Speriat, magistratul din Zwickau a 
reacţionat dur. Mişcarea a fost înăbușită prin arestări masive. Miinzer a 
fugit, ca şi locotenenţii săi. Pe 27 decembrie 1521, trei dintre ei, 
postăvarul Nicolaus Storch, Thomas Drechsel şi Marcus Thome zis 
Striibner, intrau în Wittenberg ca într-un refugiu sigur. Lucrul acesta se 
întâmpla la trei săptămâni de la întoarcerea lui Luther la Wartburg, după 
prima evadare. 

De îndată ce s-au instalat în oraş, cei trei apostoli au început să-şi 
îndeplinească misiunea de oameni ai Domnului, copleșiți de favorurile şi 
revelaţiile directe ale Spiritului Sfânt. Curând, ciudăţenia doctrinei lor, 
siguranţa de vizionari, amestecul de consideraţie şi de dispreţ cu care 
vorbeau despre Luther, reformator timorat şi numai bun pentru a le pune 
la dispoziţie adevăraţilor profeţi o doctrină mai practică pentru a le servi 
de trambulină în saltul către absolut, la care adăugăm declamaţiile 
împotriva ştiinţei generatoare de inegalitate, apologia muncii manuale, 
îndemnurile la a distruge imaginile care aveau să tulbure, în sufletul celor 
din popor, vechea moştenire de credinţe şi superstiții transmisă de femei, 
de vraci, de tot felul de inspirați despre care nu vom şti niciodată ceva 
precis şi nici nu vom risca să le exagerăm puterea asupra oamenilor din 
vremea aceea, toate acestea i-au ajutat pe fugarii din Zwickau, pe „profeţii 
Cygnaeeni”, să câştige favoarea neliniştitoare a locuitorilor din 
Wittenberg. În primul rând al auditoriului se afla Karlstadt, înflăcărat 
subit de noua graţie, care aducea acelor iluminaţi fără diplome adeziunea 
importantă a unui savant sau, cum am spune astăzi, a unui intelectual 
cunoscut şi reprezentativ. 

Profeţii au trecut curând la acţiune. Năpustindu-se asupra bisericilor, 
le-au devastat în mod abominabil. Nu era oare scris: „Nu vei face chip 
cioplit”? Tulburarea creştea. Nimeni nu încerca să li se opună, lui Storch 
şi acoliţilor săi. Melanchthon nu ştia ce să facă. Siguranţa nemaipomenită 
a nou-veniţilor îl impresiona pe acest timid, mereu îngrijorat că va lăsa să 
treacă pe lângă el Spiritul Domnului fără să-l recunoască la timp ca să-l 
salute... Întorcându-se către Luther, îl chema: în acest haos, numai el era 
capabil să vadă limpede, să pună la locul lor oamenii şi lucrurile. Numai 
el, cu luciditatea lui de profet autentic. 

Luther nu a ezitat. Îi era teamă că rivalii săi i-o vor lua înainte, că-şi 
va pierde poziţia în favoarea concurenţilor săi? E o prostie să credem aşa 
ceva. Pentru Luther, era de datoria lui să se ducă acolo unde îl chemau 
Melanchthon şi turma creştină de care era răspunzător. De altfel, conduita 
sa era dictată de convingerea că profeţii nu veneau de la Dumnezeu, ci de 
la Diavol. Satana se folosea de ei împotriva adevărului; trebuiau deci daţi 
pe faţă, demascaţi. Mulţi ceruseră măsuri drastice împotriva celor trei, pe 
care deja magistratul din Zwickau îi supraveghea. Or, Luther nu dorea 
acest lucru. Prima lui grijă era: fără sânge, fără torturi! La 17 ianuarie 
1522, el îi scria lui Spalatin!:,N-aş vrea să fie închişi, mai ales de către 
cei care sunt de partea noastră... Fără a vărsa sânge, fără a scoate sabia, 
vom reuşi, fără îndoială, să stingem lemnele fumegânde... Însă tu să 
veghezi ca Principele nostru să nu-şi murdărească mâinile cu sângele 
acestor noi profeţi!” Liniile de mai sus îi erau dictate de credinţa în 
Cuvântul Domnului. Nu fusese el pus de Dumnezeu să fie vestitorul şi 
exegetul Cuvântului Său? Nu era deci obligat să facă din el zid împotriva 
lucrăturilor viclene ale Satanei? Câtă importanţă aveau, în comparaţie cu 
acest scop, convenienţele electorului, menajamentele faţă de Imperiu, 
prudenţa politică? Luther sosea la Wittenberg pe 6 martie. În ajun, îi 
adresase electorului faimoasa scrisoare trimisă de la Borna. Trei zile mai 
târziu, duminică 9 martie, se urca în amvon pentru a lua cuvântul. A 
vorbit opt zile. 

Pe parcursul a opt zile a predicat, cu o simplitate, o forţă şi o claritate 
irezistibile, dar şi cu o moderație deosebită, cu un simţ superior al măsurii 
şi al echităţii. Bărbaţi, femei, savanţi şi oameni din popor, toţi au putut să-şi 
potolească în voie setea de entuziasm datorită unui geniu făcut să seducă 
şi să domine în acelaşi timp. Au regăsit în Luther un erou, şi-au regăsit 
eroul, cu un fizic de erou, de tribun puternic, puţin cam vulgar, bine înfipt 
pe picioare şi cu un piept care răsuna sub loviturile de pumn. Înfundaţi 
sub bolta unei frunţi largi, ochii lui Luther aruncau flăcări ciudate, iar în 
cuvintele sale se simţea acea vioiciune pe care, de secole, o dau oamenilor 
brusc ridicaţi în picioare clopotele care se leagănă în înaltul clopotniţelor. 


Astfel, după o săptămână, inimile erau din nou recucerite. Până şi cei 
mai violenţi erau impresionați de această forţă liniştită. Avusese dreptate 


1 END., III, nr. 480, p. 286. 

să proclame Cuvântul. Predicat de el, acesta devenea suveran. Apoi, cum 
şi în alte părţi spiritele se tulburau şi se lăsau atrase, a pornit la drum. A 
fost văzut, ascultat, i s-a simţit puterea la Altenburg, la Borna, chiar şi la 
Zwickau, la Erfurt şi la Weimar. Peste tot succesul, mulțimile subjugate, 
aceeaşi demonstraţie a unei+forţe şi a unei moderat) bine stăpânite. 
Idealismul deosebit care-l anima se revela în faţa tuturor ca forţă unică de 
cucerire şi dominație. Fiecare călătorie însemna o victorie. 


II. SĂ PREDICI SAU SĂ ACȚIONEZI? 


Se întâmpla însă ca a doua zi să trebuiască să reia totul de la capăt... 
Să pui stăpânire pe o mulţime, să o aduci exact unde vrei este un joc de 
copii pentru un tribun în plină posesiune a mijloacelor şi harului său. Dar 
mai există şi comitetele, oricum le-am numi, comitetele cu acţiunea lor 
răbdătoare, încăpăţânată, invincibilă... 

Nici nu pleca bine Luther şi începeau deja lucrăturile împotriva lui, a 
timidităţii sale şi a jumătăţilor de măsură. Se va vorbi în curând de 
trădare. În aceasta consta aspectul tragic al situaţiei: aceşti oameni, cu 
care Luther îşi disputa mulțimile, se prevalau, pentru a-l depăşi, de 
persoana sa, de exemplul său, de revolta sa. Voiau să se ridice mai sus ca 
el, câlcându-i în picioare trupul întins pe jos. Iridividualiştii mistici, avizi 
doar să-şi scufunde sufletul, să-l tăvălească cu voluptate în abisurile 
invizibilului şi să-şi savureze în adâncul propriei conştiinţe, fără a simţi 
nevoia de Biserică, de cult sau de doctori, beţia întunecată a acestei 
desfătări solitare; anabaptiştii luminaţi şi sectari, în căutarea unui regat al 
lui Dumnezeu unde să se adune doar cei aleşi, inspirați de Spiritul Sfânt 
şi gustând, într-o egalitate perfectă, bucuriile unui comunism fără 
restricţie, toţi păreau să-i zică lui Luther, întinzându-i o oglindă pe care 
era gravată efigia lor: „Priveşte. Tu eşti acela. Tu, în zilele tale de 
cutezanţă. Cum ai putea să ne condamni? Ai spus înaintea noastră ceea ce 
noi spunem acum. Numai că, fiind mai logici şi mai independenţi, noi 
vom merge până la capăt. Tu ai să te aşezi cu laşitate pe marginea 
drumului şi ai să ne priveşti cum trecem, ridicând din umeri...” 
Argumentaţie foarte amăgitoare, căreia Luther a putut repede să-i 
măsoare succesul. 

Cum pe 24 august 1522, se dusese la Orlamonde, domeniul lui 
Karlstadt, pentru a-l combate pe fostul său tovarăş, poporul s-a adunat 
ameninţător în faţa casei magistratului municipal care-l găzduise, şi apoi 
în jurul trăsurii sale. A fost insultat: „Du-te la toţi dracii şi rupe-ţi gâtul 
înainte de a pleca de aici”, i s-a strigat. În acest timp, meşteşugarii, mai 
ales un cizmar, adversari improvizaţi, agitau texte ridicole împotriva lui. 
Efectul produs asupra lui Luther a fost foarte violent, cu atât mai mult cu 
cât la Jena, cu câteva zile în urmă, se ciocnise de Karlstadt în persoană. 
Ciocnirea fusese brutală. După ce Luther ţinuse predici împotriva 
„spiritului de la Allstădt”, cum numea el spiritul de rebeliune şi ucidere al 
distrugătorilor de imagini şi al jefuitorilor de biserici, înăcritul de 
Karlstadt s-a dus, nu fără obrăznicie, să-şi găsească adversarul la „Ursul 
negru”. Scena a fost ciudată şi s-a ajuns la provocare: o provocare pe care 
cei doi teologi porniţi unul împotriva celuilalt — Karlstadt încordat şi 
amar, Luther afectând un calm ironic dezminţit de spusele sale — şi-au 
adresat-o după toate regulile, cu martori. Scoţând din pungă un florin, 
Luther l-a întins adversarului său. Acesta l-a arătat asistenţei spunând: 
„Iubiţii mei fraţi, acesta se numeşte Arrogo. Este semnul pe care am 
dreptul să-l scriu împotriva doctorului Luther. Să-mi fiţi martori!” Şi 
punându-și în pungă banul învelit în hârtie, îi luă mâna lui Luther, care 
bău un pahar în cinstea lui. Karlstadt se dădu bătut. Au mai schimbat 
câteva cuvinte în doi peri şi s-au despărţit cu o strângere de mânăl. 


Conform tradiţiei, Luther este un om de acţiune, un reformator. 
Impresionat de această rezistenţă, probabil s-a recules şi, dispunând în 
faţa sa toate elementele problemei, a făcut o opţiune, s-a hotărât, a 
acţionat. Era târziu, fără îndoială, dar se mai putea încă face ceva. 

De o parte, un grup numeros de principi catolici care-l amenințau pe 
Luther, îi persecutau pe aderenţii săi, îi urmăreau scrierile datorită 
ataşamentului faţă de tradiţii şi de teama revoltelor care erau gata să 


izbucnească şi a căror apropiere nu era simțită numai de principi. În oraşe, 


1 Detalii relatate de un prieten al lui Karlstadt, predicatorul Reinhardt din Jena, în 
povestirea cu titlul Acta Jenensia (W., XV, p. 323), unde povesteşte întrevederea de la Jena 
şi vizita la Orlamonde. Asupra simbolismului scenei cu florinul, vezi în W., XV, p. 339, 
nota 3; asupra părerii lui Luther despre Reinhardt şi despre relaţia cu el, cf. END., V, nr. 
835, p. 39 (către Amsdorf, 27 octombrie 1524). 

burghezi influenţi, cultivați de altfel, care îl susținuseră la început pe 
Luther atunci când i se alăturase lui Erasm — oameni ca Willibald 
Pirkheimer, patricianul din Nürnberg, prietenul lui Albrecht Diirer —, 
simțeau cum se apropie furtuna şi, obosiţi deja, decepţionaţi, zdruncinaţi, 
reveneau asupra opiniilor lor. De cealaltă parte, extremiştii, cei care-l 
acuzau pe Luther că nu merge până la capătul gândirii sale. Ce anume îi 
reproşau? Că păstrează prea mult, mult prea mult ritualurile, practicile şi 
sacramentele catolicismului. În acelaşi timp, îi reproşau că nu încearcă 
precum ei şi împreună cu ei să realizeze pe pământ domnia lui Hristos; că 
proclamă autoritatea principilor ca fiind necesară şi dorită de Dumnezeu 
— pe scurt, că nu contribuie cu toată forţa la revoluţia politică şi socială 
căreia ei îi salutau zorii luminoşi. 

La mijloc, se afla mica armată a fidelilor lui Luther — încrezători, dar 
neliniştiţi şi care, la rândul lor, credeau că ghidul lor îi face prea mult să 
bată pasul pe loc. Atunci când Luther vorbea, îi simțeau profund 
influenţa. Se lăsau legănaţi, îmbătaţi de optimismul său frumos şi candid, 
de generozitatea unei inimi debordând de iubire. După ce tăcea, reveneau 
în umbră, în tăcere. De ce oare întârzia el atât de mult să ridice în faţa unei 
Biserici pe care ei o părăsiseră la îndemnul său o Biserică nouă, 
luminoasă, vastă, spațioasă, o Biserică a sa, o Biserică a lor, cu o ordine 
bine stabilită, cu ceremonii reglate perfect, cu dogme definite şi rituri 
uniforme? 

În realitate, partida putea fi jucată. Un om de acţiune ar fi jucat-o. 
Cum? În funcţie de temperamentul său. Existau mai multe mijloace de a 
o face. Să rupă orice legătură, să se izoleze într-o Biserică solid 
fundamentată, solid înfiptă în fertilul pământ german, care să le ofere 
tuturor un adăpost, o fortăreață de necucerit împotriva reacţiilor celorlalţi 
şi a revoluțiilor? Sau, dimpotrivă, să ia conducerea mişcării, să-i reducă 
la tăcere şi să-i înfrângă pe extremişti scoţându-le trupele la atac, să se 
plaseze în vârful unui val de nestăvilit care ar sfărâma totul, lăsându-i 
învingătorului un teren curăţat şi libertate de mişcare... Trebuia un om de 
acţiune, un adept al riscului. Cât despre Luther, el nici măcar nu-şi dădea 
seama că trebuia să acţioneze. 


Să lăsăm deoparte explicaţiile care nu explică nimic. Prin originile 
sale, Luther era, fără îndoială, un burghez ale cărui idei nu mergeau prea 

departe. Prin îndelungata sa carieră monastică, era un contemplativ, exact 
contrariul oamenilor politici şi juriştilor față de care simţea o ură 
instinctivă. Ignora totul despre lumea înconjurătoare. Cât despre 
problemele politice, economice şi sociale, făcuse dovada, când avusese 
pretenţia în Manifest către nobilime să propună nişte soluţii, că, în mod 
evident, nici nu ştia cum să le enunţe. Lucru care poate fi exact. Pentru 
noi, este cert că în 1524, ca şi în 1520, aceste probleme aproape nu 
existau pentru el. 

Luther era un vestitor al Cuvântului. Misiunea sa pe pământ, unica sa 
misiune era să-i înveţe şi pe alţii să-l vadă aşa cum Dumnezeu i-l arătase 
lui şi cum era constrâns să-l exprime. Or, gândea el, Cuvântul nu se aplică 
la problemele lumii. Evanghelia nu se ocupă de lucrurile pământeşti, nu 
vrea să ştie dacă dreptatea domneşte pe acest pământ şi ce trebuie să 
facem ca lucrurile să fie aşa. Dimpotrivă, ea îl învaţă pe creştin că soarta 
omului este să sufere, să pătimească, să suporte nedreptatea şi să-şi poarte 
crucea cu supunere în suflet; dacă nu o face, înseamnă că nu este un bun 
creştin. 

Să nu căutăm deloc în Luther, aşa cum era în momentul acela (dar nici 
în cel din 1523 sau în predecesorul său din 1520), preocuparea de a 
acţiona ca să fie mai multă egalitate pe pământ. Ca om, el trăieşte în lume, 
fără îndoială. Este un german implantat în mediul german, supus unor 
legi omeneşti, dominat de o mulţime de instituţii. În această calitate, el 
poate avea idei proprii, bune sau rele, asupra politicii principilor, asupra 
condiţiei ţăranilor şi activităţii bancherilor. Le şi are, de fapt; şi ai putea 
spune că le are, din păcate, atunci când le citeşti pe alocuri în Tischreden. 
Nu are importanţă. Martin Luther nu trebuia să se ocupe de treburile 
acestei lumi. Credinţa sa se lega de sângele lui Hristos, nu de altceva. Cât 
despre construirea unei Biserici Luterane, strict definită în dogmele sale, 
reglementată de riturile şi ceremoniile ei, putem spune că nici în această 
privinţă Luther nu se schimbase în 1523, şi nici în 1524. 


III. BISERICA, STATUL 


O Biserică Luterană? De câte ori se ridică el la acea dată împotriva 
acesteia, împotriva cuvântului? „Nu credeţi în Luther, ci numai în 

Hristos... Lăsaţi-l pe Luther să alerge, fie el ticălos sau sfânti... Nu-l 
cunosc şi nici nu vreau să-l cunosc pe Luther. Ceea ce propovăduiesc eu 
vine de la Hristos, nu de la el. Să-l ia dracul pe Luther: să ni-L lase însă 
pe Hristos şi bucuria!” El persistă în a semnala pericolele uniformităţii. 
„Nu mi se pare prudent să-i reunim pe ai noştri într-un conciliu pentru a 
stabili unitatea ceremoniei... O Biserică nu vrea să imite de la sine pe o 
alta în aceste lucruri exterioare: este oare nevoie să o constrângi prin 
decrete date de concilii, care se schimbă repede în legi şi năvoade pentru 
suflete?” Bisericile sunt libere să se ia de model una pe cealaltă sau să se 
complacă în uzaje particulare, numai să fie apărată unitatea spirituală, 
„cea a Credinței, a Cuvântului”2. 

Nici să nu încercăm măcar să obţinem de la Luther o legiferare în 
privinţa imaginilor, a împărtăşaniei sub cele două forme sau a confesiunii, 
chestiuni arzătoare care îi învrăjbeau atât de mult pe oameni. Celor care 
insistă pentru a-i afla părerea, le răspunde doar: „fleacuri, amănunte fără 
interes”. În scrisoarea din 15 decembrie 1524, le spune deschis creştinilor 
din Strasbourg3: marea greşeală, una dintre marile greşeli ale lui Karlstadt 
este de a-i face pe oameni să creadă că esenţa creştinismului trebuie 
căutată în „sfărâmarea imaginilor, suprimarea sacramentelor, refuzul 
botezului”. Aburi şi fum, exclamă Luther, Rauch und Dampf! Şi, de altfel, 
„Pavel a spus (I Cor., 8, 4): Ştim că în lume un idol este totuna cu nimic. 
Dacă nu este nimic, de ce să îngrădim, să martirizăm conştiinţa creştinilor 
pentru acest nimic?” Luther proclamă de nenumărate ori că „spovedania 
este bună când este liberă şi nu forţată”. Sau că liturghia nu este nici un 
sacrificiu şi nici o faptă bună; ea reprezintă totuşi „o mărturie asupra 
religiei şi o binefacere a lui Dumnezeu”. ÎI recunoaştem pe omul care, în 
1523, declara pe şleau: „Persoanele care doresc să rămână în mănăstiri, fie 
din cauza vârstei, fie din cauza pântecelui (Bauch) sau a conştiinţei, să nu 


l| „Denn Luther, lassen sie fahren, er sei ein Bub oder heilig” (Luther către Hartmuth 
von Kronberg, prieten al lui Sickingen, martie 1522; END., III, nr. 494, p. 308 pentru 
note; text din E., LIII, nr. 45, p. 119 (pasaj citat, p. 127) şi în WETTE, II, 161 (p. 168). 

2 END. IV, 52-53; Luther către Hausmann, 17 noiembrie 1524. 

3 Semnalată în END., IV, nr. 855, p. 83; text în E., LIII, nr. 111, pp. 270-277, şi în 
WETTE, II, nr. 642; pasajele citate, pp. 577 şi 578. 

4 Scrisoare către Michael von der Strassen, 16 octombrie 1523; semnalată în END., 
IV, nr. 719, p. 246; tipărită în E., LIII, nr. 86, p. 218. 

fie expulzate... Trebuie să ne gândim că au ajuns în această stare din 
cauza orbirii şi a greşelii tuturor; nu au fost învăţate ce aveau de făcut ca 
să se hrănească singure."! Şi tot el a fost acela care, până în toamna lui 
1524 (mai precis până în după-amiaza zilei de 9 octombrie), s-a 
încăpățânat să poarte rasa de augustin, probabil ca să-l sfideze şi să-l ia în 
derâdere pe papă, dar şi pentru a-i susţine, după cum scrie, pe cei 
neputincioşi?. 


Asupra lui Luther se fac presiuni, este mereu îndemnat, somat. Tot ce 
se obţine de la el este angajamentul de a medita încă o dată la soluţiile 
deja probate de el, pe care să le reia şi să le aprofundeze şi astfel, 
ancorându-se mai bine în sentimentele sale, să aibă motive şi mai 
conştiente de a nu acţiona. După multe insistenţe, i-au fost smulse nişte 
schiţe de organizare a cultului. Dar provizorii şi parţiale. Cum ar fi putut 
să fie altfel? 

Credinţa în Hristos, acest tezaur incomparabil, conţine în sine 
mântuirea omului, în timp ce un cult exterior n-ar face decât să împiedice 
raporturile libere între Dumnezeu şi credincioşi. În 1523, Luther consimte 
să se explice asupra rânduielilor cultului. În acelaşi an, publică, în 
decembrie, Formula Missae et Communionis pentru biserica de la 
Wittenberg. Lucrează apoi la mesa în limba germană. În ianuarie 1526, 
apare Deutsche Messe und Ordnung Gottesdiensts. Luther nu prea este 
coerent şi logic aici, manifestând mereu acea peocupare de a cădea la 
învoială pe care o dovedea în toate problemele. Compromisuri. Să te porţi 
cu ele de parcă ar fi nişte pantofi vechi: odată uzaţi, îi arunci. Dacă ar fi 
fost singurul implicat, Luther n-ar fi publicat aşa ceva. Adevăraţii 
credincioşi îşi fac serviciul divin în propriul spirit. Concesiile pe care le 
face, fără tragere de inimă, sunt destinate celor umili, celor ignoranţi. De 
altfel, sunt foarte moderate. Biserica vizibilă, căreia, la invitaţia 
„ceremonialiştilor”, trebuie să-i delimiteze frontierele, nu are nevoie să De 
organizată, administrată şi gestionată de el. Luther lasă pe seama statului 


1 Prefaţă la Ordnung eines gemeinen Kastens adresată comunităţii din Leisnig, la 
sfârşitul lui ianuarie 1523; semnalată în END., IV, nr. 620, p. 71; tipărită în E., XXII, 106, 
şi de WETTE, II, 519, p. 382. 

2 „Nam et ego incipiam tandem cucullum abjicere, quem ad sustentationem 
infirmorum et ad ludibrium Papae hactenus retinui’ (către Capiton, 25 mai 1524; END., 
IV, 797, p. 348). 

această grijă. Se vede bine că o consideră secundară, nu prea demnă de 
interes. 

Dar statul, politica, principii? Asupra acestor chestiuni arzătoare 
Luther se explicase deja în Treue Vermahnung în 1521. Pentru că se 
insistă, pentru că anabaptiștii le tratează la rândul lor într-un spirit de 
violenţă intransigentă, pentru că deasupra Germaniei se adună nori atât de 
negri şi ameninţători că până şi cei care vor să fie orbi, cei mai indiferenți, 
sunt obligaţi să-i vadă cum urcă la orizont, va repeta, în decembrie 1522, 
în tratatul Von weltlicher Obrigkeit, ceea ce arătase mai înainte, dar cu 
mai multă forță, amploare şi metodă. 

Să ne ferim să-l acuzăm pe Luther că îi iubeşte pe principi, când ştim 
că a spus despre Frederic vorbele pe care le-am citat mai sus, şi nega cu 
înverşunare că l-ar fi văzut vreodată sau l-ar fi frecventatl. În calitate de 
creştin, vestitor al Cuvântului, îi dispreţuieşte pe mai-marii acestei lumi; 
nu le trece sub tăcere viciile, hoţiile şi crimele atunci când se adresează 
mulțimilor. Prevede deja mişcările care se pregătesc împotriva lor. 
„Poporul se agită în toate părţile şi are ochii deschişi”, scrie el la 19 martie 
1522. „Nu mai vrea şi nu mai poate să se lase oprimat prin forță. Domnul 
îi duce la luptă şi tot El ascunde de ochii principilor aceste ameninţări şi 
pericole iminente. El va duce totul la capăt din cauza orbirii şi violenţei 
acestora; mi se pare că văd Germania scăldată în sânge!”2 Au trecut de 
mult timpurile când nobilii puteau, fără să fie pedepsiţi, să meargă la 
vânătoare de oameni aşa cum făceau cu animalele sălbatice... Şi totuşi, 
trebuie să te ridici împotriva acestor despoţi nedrepţi şi cruzi, aceşti tirani 
infami care-i exploatează pe creştini? Ar fi un semn de nebunie, de 
impietate. Aceşti principi odioşi au fost făcuţi de Dumnezeu. Şi dacă aşa 
a fost voia Providenţei, vor plăti într-o zi. Orice încercare a oamenilor de 
a se ridica împotriva lor nu este numai ridicolă, ci blasfematoare. Principii 
sunt nişte flageluri, dar ale lui Dumnezeu. Sunt spadasinii, devoratorii de 


1 W., XVIII, 85, Wider die himmlischen Propheten: „Ich habe meyn Leben lang mit 
dem selben Fursten nie keyn Wort geredt, noch horen reden, dazu auch seyn Angesicht 
nich gesehen, denn eyn mal zu Worms, fur dem Keyser.” Von weltlicher Obrigkeit este în 
W, XI, pp. 229-281. 

2 END., III, 498, p. 316, Luther către W. Link. Luther adaugă, citându-l pe Ezechiel: 
„Ora cum tuis nobiscum et ponamus nos murum contra Deum pro populo in ista die 
furoris sui magni.” Aceasta e scrisoarea care se termină cu faimoasa frază în care Denifle 
vedea mărturisirea cinică a unui beţiv: „Sobrius haec scribo et mane, piae plenitudine 
fiduciae cordis.” 

oameni, călăii pe care-i foloseşte pentru a-i potoli pe cei răi şi pentru a 
face să domnească, prin teroare, ordinea şi pacea exterioară într-o 
societate de oameni vicioşi. „Dumnezeul nostru este un monarh puternic”, 
scrie Luther, redescoperind tonul predicatorilor zeloşi în a proclama 
neantul grandorilor. „Are nevoie de călăi nobili, iluştri şi bogaţi, de 
principi.”1 Şi astfel, aceste personaje înfumurate şi antipatice ne apar ca 
necesare, legitime şi respectabile, în ciuda tuturor tarelor pe care le au. 
Cel puţin aşa stau lucrurile în lumea pământească, singura în care 
principii sunt principi şi unde trebuie să fie suportaţi de cei buni cu 
resemnare, din spirit caritabil, cu gândul la minoritatea iresponsabilă — 
criminali, tot felul de inconştienţi, de răufăcători, cei care au nevoie de 
nuiele şi de celule. În lumea spirituală, nu există decât creştini în prezenţa 
Dumnezeului Jor?) Principii să nu aibă pretenţii la alte prerogative; să nu 
se apuce să decidă asupra unor probleme de credinţă, să dea legi cu 
privire la ce trebuie să creadă sau să nu creadă creştinii. Invers, spiritul de 
mizericordie şi caritate propovăduit de Evanghelie trebuie să înflorească 
numai în regatul lui Hristos; în regatul pământean, treburile nu sunt 
conduse de caritate, de milă, de iertare, ci de mânie, de justiţia severă şi 
de dreptul uman fondat pe rațiune... 

Astfel, fidel unui mod mai vechi de a gândi, Luther persista în a pune 
faţă-n faţă, într-o opoziţie brutală, viaţa spirituală şi viaţa materială. 
Continua să definească fiinţa umană ca un agregat format prin 
juxtapunerea unui monden şi a unui creştin: mondenul, supus tuturor 
formelor de dominare, supus principilor, ascultând de legi; creştinul, 
eliberat de orice dominare, liber, preot sau rege în adevăratul sens al 
cuvântului. O soluţie ingenioasă, pe hârtie cel puţin, unde e uşor să trasezi 
frontierele dintre cele două regate. Întrebarea este dacă această distincţie 
subtilă ar rezista în condiţii de criză, când în conştiinţe apare un conflict 
violent între sentimentele creştine şi îndatoririle mondene. Răspunsul va 
fi dat de ţăranii din Suabia, în vara anului 1524. 


1 W., XI, 268 (Von welticher Obrigkeit): „Denn es sind Gottis Stockmeyster und 
Hencker, und seyn gotlicher zorn gebraucht yhr, zu straffen die bösen und eusserlichen 
fride zu hallten. Es ist eyn grosser Herr, unser Gott..." 

2 De aceea Dumnezeu a instituit două guverne. Unul, spiritual, acţionează prin Spiritul 
Sfânt, sub acţiunea lui Hristos; e nevoie de creștini şi de oameni pioşi; celălalt, pământesc, 
îi strunește pe necredincioși şi pe cei răi, obligându-i să stea liniștiți (ibid., W., XI, 2). 

IV. ȚĂRANII 


Războiul țărănesc — marea renegare a lui Martin Luther, după cum 
spune tradiţia. Aşa să fie oare? 

Nu avem de gând să lămurim ce-a însemnat răzmeriţa din 1524-1525, 
nici răscoalele care au precedat-o, nici care au fost oamenii de tendinţe şi 
origini foarte diferite care au luat parte la ea ca şefi sau simpli executanţi!. 
Ar fi însă o naivitate să ne mirăm de faptul că, încă de la început, Martin 
Luther a fost pus în cauză de ambele părţi. În ochii unora, el era, în mod 
normal, părintele şi autorul revoltei; doctrina, predicile, exemplul lui 
funest o provocaseră; şi dacă trebuiau reprimaţi rebelii, cu atât mai mult 
se cerea pedepsit omul Satanei care, după ce semănase vânt într-o 
Germanie liniştită, culegea acum furtună. Ceilalţi, la fel de normal, 
salutau în Luther pe avocatul din oficiu al tuturor oprimaţilor, patronul 
înnăscut al tuturor revoltaţilor, adversarul inevitabil al tuturor tiranilor. 
De altminteri, nu erau ei, ţăranii, adevărații campioni ai Evangheliei 
împotriva principilor? Nu revendicau ei în începutul Articolelor lor 
dreptul de a-şi alege pastori? care, traducând clar Cuvântul Sfânt şi 
predicându-l fără abatere, să le dea ocazia să se roage, să întreţină în ei 
adevărata credinţă? Să nu fim deci surprinşi că, la sfârşitul lui aprilie, în 
1525, Luther intervine în cele din urmă, publicând faimoasa Exortaţie 
pentru pace în legătură cu cele douăsprezece articole ale ţăranilor din 
Suabia şi, deopotrivă, împotriva spiritului de ucidere şi tâlhărie al 
celorlalți ţărani răzvrătiți. 

Planul este limpede, teza simplă. O scurtă introducere, apoi discuţii 
separate, una, cu principii, cealaltă, mult mai lungă, cu ţăranii; pentru a 
încheia, câteva îndemnuri pentru ambele părţi. Or, ce vrea Luther? Să 
examineze dacă cererile ţăranilor sunt îndreptăţite sau nu? Să arbitreze un 
diferend politico-social? Nicidecum. El vrea să trateze o problemă de 
religie. 

Ţăranii spun limpede: „Nu suntem nici rebeli, nici răsculați, ci 
purtătorii de cuvânt ai Evangheliei. Ce cerem noi ne este permis de 


1 Cartea lui Gunther FRANZ dă explicaţii remarcabile în acest sens. 

2 Era articolul I al faimoaselor Douăsprezece articole ale ţăranilor. 

3 Ermahnung zum Frieden auf die Zwolf Artikel der Bauerschaft in Schwaben, W., 
XVIII, 279-334. 

Evanghelie”. Luther se ridică doar împotriva acestei pretenţii, şi o face cu 
o violenţă, o pasiune şi un zel fără asemănare. Principilor le spune lucruri 
puţine şi vagi, şi anume că nu au dreptate cei care interzic să se predice 
Evanghelia, ca şi cei care împovărează poporul cu greutăţi prea mari. Ar 
trebui să dea înapoi în faţa mâniei pe care o dezlănţuie şi să-i trateze pe 
țărani „aşa cum un om cu judecată îi tratează pe cei bet sau care nu mai 
au bun simţ”. Aşa ar fi prudent; just, de asemenea, în sensul uman al 
cuvântului, autoritatea nu este instituită pentru ca supuşii să servească la 
satisfacerea capriciilor stăpânului. După ce termină acest palid discurs la 
condiţional, Luther îşi regăseşte vocea clară şi sonoră — şi ce voce! — 
de îndată ce le vorbeşte ţăranilor învinovăţindu-i. Evanghelia pentru ei, 
cu ei? Ce prostie monstruoasă! Dacă el, Luther, ar fi ars, torturat, tăiat în 
bucăţi, tot ar striga adevărul atâta timp cât ar mai avea un pic de suflare 
în el: Evanghelia nu îndreptăţeşte revolta, ci o condamnă. Orice fel de 
revoltă. 

Ţăranii spun: „Noi avem dreptate, nu ei. Suntem oprimaţi şi ei sunt 
nedrepţi.” E posibil. Luther merge şi mai departe. Le spune: vă cred. Şi 
apoi? „Nici răutatea, nici nedreptatea nu scuză revolta.” Evanghelia ne 
învaţă: „Nu riposta celui care-ţi face rău; dacă cineva te loveşte pe obrazul 
drept, întinde-l şi pe celălalt.” A scos Luther vreodată spada? A predicat 
oare revolta? Nu. A vorbit despre supunere. Tocmai din acest motiv, în 
ciuda papei şi a tiranilor, Dumnezeu i-a protejat viaţa şi a favorizat 
progresele Evangheliei sale. Cei care „vor să-şi urmeze pornirile naturale 
şi să nu suporte răul” sunt păgâni. Creştinii nu luptă cu spada sau cu 
archebuza. Armele lor sunt crucea şi răbdarea. Dacă autoritatea care îi 
oprimă este într-adevăr nedreaptă, să nu se teamă: Dumnezeu o va face să 
plătească cu vârf şi îndesat. Aşteptând momentul ispăşirii, să-şi îndoaie şi 
mai mult spinarea, să asculte şi să sufere în linişte]. 

Aceasta este doctrina din Exortaţie pentru pace. Desigur, este uşor să 
ironizezi, să subliniezi contrastul cu tot comicul său: aici, tumult, urlete 
de ură, sate pline de strigăte turbate şi de flăcările incendiilor; dincolo, 
doctorul Martin Luther, cu ochii ridicaţi spre cer, cântând, din tot sufletul 
şi cu obrajii umflaţi, ca şi cum nu s-ar vedea şi nu s-ar auzi decât pe sine, 
o arie pentru un flajolet creştin. Există totuşi un lucru pe care nu avem 


1 „Da habt yhr alle beyde Teyl ewer gewis Urteyl von Gott, das weys ich fur war. — 
Aceasta este concluzia.” (W., XVIII, 333-334) 

dreptul să-l spunem: că Luther, aflat într-o situaţie dezavantajoasă, 
inventează pe loc, în 1525, argumente fariseice. Doctrina sa? Ea nu se 
naşte, ca un expedient, din revolta ţăranilor. Nu-i inspirase ea, la 5 martie 
1522, scrisoarea către Frederic? „Doar cel care a instituit-o cu mâinile 
sale poate să distrugă şi să ruineze Autoritatea: altfel, este revoltă, este 
contra lui Dumnezeu!” Nu animă ea, de la un capăt la celălalt, tratatul din 
1525 despre Autoritatea seculară: regatul lui Hristos este regatul lumii, şi 
în acest regat, supunerea faţă de regi este absolută chiar dacă ordinul este 
nedrept? Adevăr spune proverbul: nu are dreptate cel ce înapoiază 
loviturile; nimeni nu este judecătorul propriei cauze2. Adevărul este că 
Luther nu inventează nimic în 1525, când le strigă şerbilor să se 
resemneze, ţăranilor să se încline. Şi când adaugă: singura libertate de 
care trebuie să vă îngrijiţi este cea interioară; singurele drepturi pe care le 
puteţi revendica în mod legitim sunt cele ale spifitualităţii voastre — 
aceste formule, fluturate în faţa ţăranilor ajunşi la capătul răbdării şi care 
se bat ca nişte fiare pentru propria lor viaţă, pot foarte bine să pară o 
enormă bătaie de joc. Agăţându-se cu încăpățânare de ele, Luther vrea să-şi 
păstreze logica faţă de sine, faţă de adevăratul Luther de la Leipzig, de la 
Worms, de la Wartburg. 

Da, e uşor să ironizezi. Dar francezul, care se naşte maliţios, sau 
antiluteranul care ricanează sunt oare buni pentru a servi de ghizi în 
înţelegerea lui Luther şi, dincolo de el, a Reformei germane, iar mai apoi, 
a unuia dintre aspectele cele mai surprinzătoare ale germanismului în 
istorie? 


Michelet nu gândea aşa. În Memoires de Luther, el scrie (în legătură 
cu textul Exortaţiei) că „poate nicăieri Luther nu s-a ridicat atât de sus”. 
Fără îndoială, în momentul când îşi compunea culegerea, istoricul se 
arăta sensibil mai ales la forţa torențială, la puterea impetuoasă a acestui 
sentiment religios care îl domină, îl încântă, îl umple, îl duce cu sine pe 
Reformator şi care, ieşindu-i din inimă pentru a se răspândi în lume, 


1 Vezi mai sus, pp. 163-164. Şi, în scrisoare, pasajul vizat: „Denn die Gewalt soll 
niemand brechen noch widerstehen, denn alleine der, der sie eingestzt hat; sonst ist 
Empörung und wider Gott." 

2 W., VIII, 680-681: „Da her kompt das ware Sprichwort! Wer wydderschlegt der ist 
Unrecht. Item, niemant Kan seyn eygen Richter seyn.” 

clocoteşte înspumat, face vârtejuri, apoi curge într-un singur jet, 
irezistibil. În felul acesta, Michelet explică întocmai ceea ce era de 
explicat: soarta pe care Istoria i-a rezervat-o, influenţa asupra oamenilor, 
misterioasa şi mereu prezenta strălucire a lui Luther. Mai există însă ceva. 
Importanţa capitală a crizei din 1525 constă în faptul că rupe vălul şi lasă 
să se vadă pentru prima oară, într-o lumină crudă, consecinţele de temut 
ale cuvintelor şi acţiunii istorice ale lui Luther. 

Desigur, au dreptate şi istoricii sensibili la fapte, care au arătat cât de 
mult i-a scandalizat atitudinea lui Luther pe ţărani, pe cei revoltați, pe toţi 
cei care prelungeau, dincolo de limitele prevăzute de el, mişcarea 
inaugurată de un augustin fără frică. Au dreptate să insiste asupra faptului 
că, după ce şi-a lansat Exortaţia şi a tunat şi fulgerat împotriva revoltei în 
această condamnare doctrinală, dar care s-a terminat cel puţin cu dorinţa 
de arbitraj, Luther n-a avut grijă să tacă şi să rămână, jalnic şi senin, 
deasupra învălmăşelii. În primăvara lui 1525, revolta ţăranilor s-a extins 
fără încetare. Peste tot se vedeau oraşe prădate, castele luate cu forța, 
mănăstiri devastate. În Thuringia, Thomas Miinzer instaurase 
comunitatea de bunuri, iar apelurile sale cu refren sinistru, sunând ca o 
toacă, „Sus, sus, dran, dran!”, îi implorau pe adepţi ca nu cumva să lase să 
se răcească spada caldă de atâta sânge. Puțin câte puţin, principii s-au 
organizat, astfel încât, la 15 mai 1525, la Frankenhausen, armata lui 
Miinzer era înfrântă, iar conducătorul capturat şi executat. Pe 18, la 
Lupfenstein, ducele Anton îi înfrângea pe ţărani şi punea stăpânire pe 
Saverne. În iunie, cei din Franconia erau măcelăriți la Adolzfurt. 
Începeau nişte represalii cumplite. Într-o Germanie devastată, plină de 
ruine fumegânde, o Germanie pe care câmpurile pustiite şi grajdurile 
goale o făceau deja să vadă cum se ridică spectrul oribil al foametei, 
nobilii, după cum spune unul dintre ei, îşi făcuseră mingi din tigvele 
țăranilor... 

Luther, cel care în decembrie 1522, în tratatul Despre autoritatea 
seculară, declara foarte energic că judecătorul trebuie să fie dur, puterea 
necruțătoare, represiunea dusă fără falsă sensibilitate până la cruzime, 
deoarece mila nu are nici o legătură cu lumea pământească — Luther, cel 
care în 1524, în scrierea Contra profeților cereşti, opina cu o claritate 
inatacabilă: Herr Omnes? singurul mijloc de a-l determina să-şi facă 
datoria „este să-l constrângi la pietate exterioară cu Legea şi cu Sabia, aşa 

cum ţii animalele sălbatice legate cu lanţuri în cuşti”1; Luther, care, pentru 
a stabili dreptul principelui de a-l expulza pe Karlstadt, scria în aceeaşi 
lucrare: „Opinez în felul următor: ţinutul aparţine principilor Saxoniei şi 
nu lui Karlstadt, care nu este decât un oaspete, fără nici o proprietate 
aici... Stăpânul casei nu are dreptul şi puterea să-l dea afară pe un oaspete 
sau pe un valet? Dacă ar trebui să-i expui motivele şi să discuţi cu el din 
punct de vedere juridic, ar fi un biet stăpân, prizonier în propria casă, iar 
musafirul ar fi adevăratul stăpân, în locul său!"2 —, acest Luther nu era 
un om care să-şi schimbe părerile văzând excesele ţăranilor şi amploarea 
tulburărilor din 1525. Pe de altă parte, când ştim cât de mult s-a încercat 
implicarea lui, câte obiecţii, acuzaţii, reproşuri directe l-au şfichiuit şi l-au 
împins să meargă, din spirit de bravadă, mult mai departe, nu ne vom 
mira că, după primele succese ale principilor de la sfârşitul lui mai 1525, 
la începutul represaliilor, a luat iar pana în mână şi a scris „împotriva 
bandelor prădătoare şi ucigaşe ale ţăranilor” o cărticică de o duritate, de o 
violenţă de-a dreptul sângeroasă3. Deja scrisorile sale emană cea mai pură 
indignare. „Ce motive ar exista ca să li se arate ţăranilor o mare clemenţă? 
Dacă printre ei se află nevinovaţi, Dumnezeu va şti să-i protejeze şi să-i 
salveze, aşa cum a făcut cu Lot şi cu leremia."4 Parcă am auzi faimoasele 
cuvinte: să-i omorâm pe toţi, Dumnezeu îi va recunoaşte pe ai Săi! „Dacă 
Dumnezeu nu-i salvează, înseamnă că-s criminali. Cea mai mică vină a 
lor a fost poate aceea de a consimţi, de a tăcea, de a lăsa lucrurile în voia 
lor...” „Sentimentul pe care-l am e clar”, îi scria el lui Amsdorf5 la 30 mai 
1525, după ce furtuna şi-a schimbat direcţia, „decât să moară principii şi 
magistraţii, mai bine să moară toţi ţăranii.” Iată-l şi-n momentul când află 
că a fost capturat Miinzer: „Cine l-a văzut pe Miinzer poate foarte bine să 
spună că a văzut un diavol încamat, unul cuprins de turbare! Oh, Doamne 
Dumnezeule, dacă un astfel de spirit domneşte printre ţărani, e timpul să-i 


1 Wider die himmlischen Propheten, W., XVIII, 66: „Wie man die wilden Thiere mit 
Ketten und Kercker hellt.” 

2 Ibid., p. 100: „So meyne ich, das land sey der Fursten zu Sachssen und nicht D. 
Carlstads, darynnen er Gast ist, und nichts hat.” Şi tot pasajul. 

33W ider die raiiberischen und mörderischen Rotten der Bauem (W., XVIII, 344-361). 

4 De WETTE, II, 669. 

5 END., V. nr. 935, p. 183: „Ego sic sentio, melius esse omnes rusticos caedi quam 
Principes et magistratus, eo quod rustici sine autoritate Dei gladium accipiunt... Nulla 
misericordia, nulla patientia rusticis debetur, sed ira et indignatio Dei et hominum.” 

măcelărim ca pe nişte câini turbaţi!”! Şi el, proscrisul de la Worms, omul 
care a fost în mod solemn decăzut din drepturi şi privilegii, declară fără 
nici o reţinere: „Un om care poate fi dovedit ca vinovat de crima de a se 
fi răzvrătit este respins de Dumnezeu şi de Împărat; şi orice creştin poate 
şi trebuie să-l ucidă şi va proceda bine făcând-o!” Un astfel de om este un 
câine turbat. Nu-l omori? Te va omori el pe tine. 

Ne explicăm deci uşor furia ucigaşă din scrierea sa din mai 1525: „Din 
toate aceste motive, dragi Seniori, dezlănţuiţi-vă, salvaţi-ne, ajutaţi-ne, 
aveţi milă de noi, exterminați, ucideţi, iar cel care are puterea să o facă, 
să acţioneze!” Atunci când trage concluzia: „Trăim în timpuri atât de ieşite 
din comun încât un principe merită să ajungă-n cer vărsând sânge cu mai 
multă uşurinţă decât ceilalţi, care se roagă!”, Luther pare să-şi fi uitat, în 
cuvinte, propria teologie. 


V. CELE DOUĂ CETĂȚI 


Intuim consecinţele unei asemenea atitudini şi cum îl izola ea pe 
Luther, cum îndepărta de el o mare parte, şi cea mai înflăcărată, din 
această masă umană pe care cuvântul său o emoţionase şi o tulburase 
profund. Şi totuşi, trebuia, din această cauză, să dea îndărăt şi să recadă 
în vechile rătăciri? Ni-l imaginăm uşor pe Luther, în aceste momente 
tragice, cum, neputându-şi domina spaima, reia încă o dată şirul 
gândurilor şi capătă încredere în părerile sale. 

Lumea este rea, spune pietatea catolică. Atât de rea, încât eforturile 
oamenilor sunt zadamice: atâta timp cât eşti în vârtejul ei, oricât de eroice 
şi susţinute ţi-ar fi eforturile, actele şi hotărârile îţi vor fi viciate de 
răutatea sa funciară. Pentru cei care sunt purtători ai unui înalt ideal de 
sacrificiu şi sfinţenie, nu există decât o soluţie: să fugi de ea. Să te rupi 
viu de societatea celor vii. Să duci departe de ea, în locuri închise, o 
existenţă făcută din rugăciuni, mortificări şi renunţări, să I te oferi lui 
Dumnezeu într-un sacrificiu expiator pentru păcatele tale şi cele ale 
altora. 


1 END., V, nr. 934, p. 181. E., LIII, p. 306. 
2 „Drumb, lieben Herren, loset hie, rettet hie, hellft hie, erbarmet euch der armen 
Leute, etc.” — W., XVIII, p. 361. 

Himeră şi blasfemie, strigase Luther. Lumea-i lume. Spectacolul pe 
care ni-l dă a fost hotărât de însuşi Dumnezeu. Tot El ne-a pus, ca actori, 
pe această scenă tragică şi mizerabilă. Să nu fugim. Să trăim în această 
lume. Să ne îndeplinim cu toţii, prinți sau negustori, judecători, călăi sau 
soldaţi, funcţiile care ne vor fi încredințate. Să le acceptăm, de dragul 
celor care vor beneficia de ele. Dar, în calitate de creştini, să trăim cu 
spiritul într-o altă sferă: în acel regat al lui Hristos în care, preocupaţi de 
grija pentru mântuirea noastră, vom practica mizericordia, caritatea, 
virtuțile superioare care nu au de-a face cu lumea de pe pământ — acel 
imperiu al mâniei, al forţei, al spadei... 

Desigur, supunerea faţă de necesităţile politice, economice şi juridice, 
acceptarea oprimării prin legi, a relelor sângeroase aduse de războaie, a 
nedreptăţilor făcute de principi înseamnă un sacrificiu greu. Desigur, o 
personalitate puternică aşa cum era Luther simte că se sufocă în cadrul 
strâmt al vieţii terestre şi că riscă să arunce totul în aer la cea mai mică 
mişcare. O simte şi o ştie. Şi strigă deci şi mai tare: Să rămânem 
nemişcaţi. La ce bun să sfărâmăm totul pentru a reconstrui o casă mai 
mare? Să ne aplecăm, cu preţul unei constrângeri permanente, în faţa 
necesităţilor dure ale lumii terestre. Ce importanţă are, din moment ce 
sufletul nostru, sufletul nostru de creştin şi de credincios, evadează liber 
din această cuşcă? Să se îmbete deci de propria-i putere, să-şi savureze 
libertatea regală în eterul subtil al acestei lumi spirituale unde nu există 
nici legi, nici vămi şi nici frontiere. Alunecând fără teamă de pe culmea 
virtuţilor în prăpastia viciilor, să atingă deci, trecând dincolo de gunoaie 
şi toată murdăria, o candidă pace interioară. Ajuns la capătul 
experienţelor, să intre, în sfârşit, în legătură directă şi imediată cu focarul 
întregii energii creatoare, cu animatorul suveran, cu Dumnezeu. Totul — 
păcatele şi viciile, mizeria şi slăbiciunea, impurităţile şi resturile —, totul 
se topeşte, se lichefiază în flacăra care-L înconjoară, care-i arde pe cei 
care se apropie de El oripilaţi de ceea ce sunt, cu sentimentul patetic al 
josniciei lor, cu o încredere nestrămutată în mizericordia Sa. Intrarea în 
această sferă, în care, legea fiind abolită, păcatul anulat şi moartea 
învinsă, sufletul se află dincolo de bine şi de rău, aduce eliberarea totală 
şi iertarea. Aceasta este mântuirea prin credinţă. 

Şi atunci, care este certitudinea creştinului? Dumnezeu i se instalează 
în suflet, îl pătrunde, îl inspiră, îi transformă viaţa într-un şir neîntrerupt 

de creaţii fecunde, iar inima, în izvor nesecat de iubire. Acţiunile sale sunt 
rezultatul credinţei pe care, de fapt, ele o întreţin. Se stabileşte un circuit 
continuu. „Credinţa trece în fapte, iar faptele se reîntorc la ea, aşa cum 
soarele se ridică până la asfinţit şi apoi revine în punctul de unde a plecat 
pentru a răsări din nou.”! În faţa unor asemenea perspective şi pentru că 
omul este liber să guste beţia pe care i le provoacă, ce mai contează pentru 
el dificultăţile din această lume, constrângerile de aici? 


1525. Revolta ţăranilor. Un fulger scurt care destramă negura de iluzii. 
Şi Luther l-a văzut pe omul din popor aşa cum era în realitate, incult, 
grosolan, cu coasa în mână, agitând ţepuşele în aer. Nu mai accepta 
pereţii celulei în care trăia şi încerca să-i zdruncine cu o forţă sălbatică. 
Să-i promiţi fructele minunate ale libertăţii creştine? Prea mare era 
batjocura. Să iei parte la necazurile sale, să-ţi însuşeşti revendicările pe 
care le are? Niciodată. Erau împotriva lui Dumnezeu. Şi, de altfel, 
raţionamentul pe care Luther îl opune iconoclaştilor: „Imaginile nu au 
nici o virtute? Atunci de ce să ne răzvrătim împotriva lor?” se aplică la fel 
de bine şi în privinţa principilor: „Ce putere au ei asupra sufletelor? Nici 
una. De ce să ne ridicăm împotriva unei tiranii care nu atacă persoana în 
sine?” Nu, nu trebuie să colaborăm cu răzvrătiţii. Să fie reprimaţi cu 
duritate. Să-i lovim fără scrupule peste boturile neruşinate. 

Cu acest preţ, toate lucrurile ar redeveni clare. Totul ar fi rearanjat în 
mod satisfăcător. De o parte, eroii. Câteva genii, câteva individualităţi 
puternice, acceptând cu indiferenţă constrângerile exterioare, suportând, 
fără să-şi dea osteneala să protesteze sau să reziste, toate constrângerile şi 
meschinăriile, dar simțind înlăuntrul lor adevărata libertate, bucuria 
supraomenească de a scăpa de servituţi, de a considera legile drept nule, 
de a conduce revolta spiritului liber împotriva necesităţilor mecanice. De 
cealaltă parte, masa supusă constrângerilor, resimţindu-le rigorile 
salvatoare, având şi ea, teoretic cel puţin, libertatea sa interioară, dar 
incapabilă să o folosească, trăind în cadrul unui stat patriarhal eficient şi 
prevăzător, ce aplică şeptelului său uman reţetele unui despotism mai 
mult sau mai puţin luminat... 

Contrast brutal al unei societăţi luterane dezvoltându-se în 
mediocritatea sa, cu o morală fariseică şi timorată, cu o reuşită perfectă în 


1 Citat de WILL, p. 246. 

lucrurile mici, cu pasivitate şi laşitate în cele mari şi animând cu o 
credinţă vizionară câteva genii eroice cărora nimic şi nimeni nu le poate 
impune respect şi al căror spirit parcurge spaţii nelimitate, dar corpul lor 
rămâne pe pământ, în mocirla comună. Cetăţeni? Da, dar ai cetăţii cereşti. 
Cât despre cetatea terestră, ei nu aspiră nici să o conducă, nici să o 
amelioreze. Subordonaţi docili, funcţionari model, ei dau exemplul unei 
supuneri perfecte la ordinele Principelui, care, în cele din urmă, 
ridicându-se deasupra tuturor capetelor plecate, deţine de unul singur o 
putere pe care nimeni nu i-o contestă. 

Astfel se contura toată istoria şi filosofia Germaniei luterane în 
primăvara lui 1525, desigur în visurile şi exortaţiile unui Luther 
strigându-şi certitudinile cu o voce a cărei forţă era pe măsura tulburărilor 
din adâncul inimii sale. 


CAPITOLUL II 


IDEALISM ŞI LUTERANISM DUPĂ 1525 


Cel care întâlneşte în corespondenţa lui Luther din anii de criză 
regretele acestuia exprimate foarte des în formulări ca: „De ce oare 
Dumnezeu nu a acceptat ofranda vieţii mele terestre, pornită dintr-o inimă 
curată? De ce a reţinut mâna celor răi şi a călăilor?” nu poate să nu-şi pună 
o întrebare. Nu avem oare de-a face, pur şi simplu, cu traducerea în limbaj 
mistic a unui sentiment obscur, dar puternic, resimţit de un om care, ajuns 
foarte sus, pe un vârf inaccesibil celorlalţi, unde nici el nu ştie dacă şi-ar 
putea organiza viaţa, începe să tremure din cauza nesiguranţei că va putea 
rezista acolo unde s-a urcat? 

La Wittenberg, la Worms, la Wartburg şi din nou la Wittenberg după 
ce s-a întors, Luther se îmbătase şi-i îmbătase şi pe ceilalţi cu idealismul 
său intransigent. Îşi afirmase sus şi tare credinţa, fără să ţină seama de 
împrejurări, de puterile acestei lumi. Îşi dezvoltase frumosul, eroicul şi 
însufleţitul poem al libertăţii creştine. Proiectând asupra mulțimilor mai 
întâi uluite, apoi cucerite, razele şi umbrele romantice ale speranţei şi 
disperării sale întru Dumnezeu, èl a inspirat imnuri puternic contrastante, 
care cântau fiecare, la rândul său, atotputernica suveranitate a graţiei 
divine şi abjecta neputinţă a voinţei omeneşti — el, călugărul rămas 
solitar, semeţ şi curat în rasa sa simbolică. Şi iată că invidioşii au apărut. 
Rivali. Adversari cărora le dezlegase limba şi care acum profitau de 
libertatea oferită de el pentru a-l denigra, a-l batjocori şi a-i ruina creditul 
prin supralicitări repetate. La chemarea acestora şi influenţaţi de ei, nişte 
oameni săraci, inculţi şi grosolani s-au răzvrătit împotriva principilor, a 
legilor şi moravurilor stabilite. Au făcut nişte caricaturi înfiorătoare ale 
libertăţii creştine, atât de radioasă în 1520... Într-adevăr, ar fi fost mai bine 

dacă Luther murea înainte de a asista la asemenea spectacole. Nu spusese 
el oare tot ce avea de spus? 


1. PRO FIDE: ERASM ESTE RAŢIUNEA 


Însă Luther nu murise. Trebuia deci să se adapteze. Dar există foarte 
multe moduri de a te adapta... Nu avem pretenţia de a expune amănunțit 
pe acela sau acelea la care s-a oprit. Am putea scrie despre ele o nouă 
carte, fară legătură cu aceasta. Să rămânem deci în domeniul aspectelor 
psihologice şi să ne mulțumim să marcăm, cât putem de bine, unele 
atitudini şi reacţii ale lui Luther de după 1525. 

Prin urmare, a spune: „sunt tulburat” şi apoi să dea înapoi nu era o 
atitudine potrivită pentru Luther. Nişte descreieraţi se aliau pentru a-i 
distruge opera. Forţa sa de propagandă părea frântă. Dar nu a dat înapoi. 
Nu a început să se „contrazică”, să „dezmintă” totul dintr-o dată. A rezistat. 
Şi pentru a arăta mai bine că dreptatea era de partea sa, că poziţia sa era 
cea bună, aşa cum acel Hristos propovăduit de el era singurul adevărat, 
s-a opus viguros celor care, înconjurându-l, aveau poziţii învecinate. Nu 
şi-a circumscris doctrina, conturându-i marginile net şi apăsat, nu a 
definit-o riguros dinăuntru; s-a năpustit asupra tuturor celor pe care-i 
acuza că o reformează, adoptând tactica probată şi cunoscută (dar el o 
făcea mai degrabă din instinct decât din calcul) a apărării prin contraatac. 


Situaţia sa era oricum neplăcută. În 1523, în 1524, Luther are mari 
dificultăţi de trai, în sensul cel mai material al cuvântului. Scrisorile sale 
sunt o suită de lamentaţii. Meschin şi neglijent, indiferent faţă de cei care-l 
slujeaul, electorul de Saxonia lasă să-i fie aşteptate ajutoarele. Luther se 
zbate cum poate. Nu este însă singur. Toţi cei care se rup de Roma şi se 
desprind cu violenţă de Biserică dau fuga la Wittenberg, vor să-l vadă pe 
„omul de la Worms”, să-i ceară sfaturi, sprijinul, protecţia. Vin din 
Germania, din ţările din Nord, din Anglia, chiar şi din Franţa. Vin şi 
femei, călugăriţe plecate din mânăstiri, respinse de familie şi care-şi cer 
pâinea de toate zilele şi un adăpost, dacă se poate, de la cel a cărui voce 


1 „Notum est ingenium principis, quod viros levipendit', END., V, 849, p. 74, 
24 noiembrie 1524. 

zguduise Biserica din temelii. Luther trebuie să le ofere ajutor tuturor, să-i 
găzduiască. Imploră, amenință; adesea protestează într-un acces de 
mânie, scoțând în evidenţă cu duritate procedeele lui Frederic. Într-o zi, îi 
scrie lui Spalatin: „Cred totuşi că n-am trăit şi nici nu trăim pe spinarea 
principelui... Cât despre profit, să nu mai vorbim. Poate nu consideraţi 
drept profit ridicarea Evangheliei pe care ne-o datoraţi. Cât bănet aţi tot 
scos, cu mântuirea sufletelor voastre, pentru buzunarul din ce în ce mai 
plin al principelui?” Şi aici, şi în alte scrisori, se simte amărăciunea de a 
fi dat atât de mult şi de a nu fi primit în schimb decât indiferenţă... 

Cu atât mai rău! Luther se încăpăţânează. La sfârşitul lui 1524 şi 
începutul lui 1525, lansează din nou un atac frontal împotriva 
spiritualiştilor mistici doritori doar să-şi scufunde sufletul în adâncurile 
divinului, într-un tratat care-i rezumă criticile „impotriva profeților 
cereşti, asupra imaginilor şi sacramentului”. Nu încetează să-i urmărească 
pe anabaptişti, pe iluminaţi, oameni de-ai lui Karlstadt sau Miinzer, 
copleşindu-i cu sarcasme şi invective. Țăranilor care-şi fluturau deasupra 
capetelor lor tari bocancii grei de truditori ai gliei, simbol tradiţional al 
alianţei lor, Bundschuh, Bundschuh!, le-a spus categoric ce gândea 
despre evanghelismul lor de răzvrătiți. Luptele acestea nu-i mai ajung. 
Iată-l cum rupe frontul unic al adversarilor de la Roma, cum menţine şi 
flutură în faţa conducătorilor Reformei alemanice şi renane, a lui Zwingli, 
(Ecolampadius sau Bucer, doctrina sa asupra prezenţei reale... 

În 1524, le vorbea credincioşilor din Strasbourg despre tentaţiile pe 
care le-a avut la început, despre intenţiile de a-şi însuşi teza că „în Sfânta 
Împărtășanie nu există decât pâine şi vin. M-am zbătut”, scrie el, „am 
luptat2; vedeam bine că puteam în acest fel să le dau papiştilor cea mai 
mare lovitură.” Dar cum? „Sunt pus în lanţuri, nu mai pot să ies, textul 
este prea puternic, nimic nu mi-l mai poate smulge din minte.” Luther îşi 
făcea iluzii. Sentimentul, instinctul său religios era cel care îl „înlănţuia”. 
Cum ar fi putut, fără să-şi schimbe inima şi fără să-şi vândă sufletul, să 
renunţe să absoarbă în Cina cea de Taină, trup şi sânge, substanţa ce 
palpită a unui Dumnezeu care, pătrunzând în el, să-i sporească puterile? 


1 END., V, p. 75, nr. 849, 27 noiembrie 1524: „Et substantia mundi non parva ad 
marsupium Principis redire coepit ac quotidie magis redit.” 

2 Scrisoare (în germană) semnalată în END., V, p. 303, text publicat în E., LIII, p. 364, 
nr. 159. 

Întreaga lui ființă se răzvrătea împotriva concepţiilor rezonabile ale 
elveţienilor, împotriva teologiei lor, golită de misticism. În pamfletul 
împotriva profeților cereşti, discutând despre opinia lui Karlstadt cum că 
„nu se poate concepe în mod rezonabil ca trupul lui lisus Hristos să se 
reducă la un spaţiu atât de mic”, izbucneşte: „Dar dacă s-ar consulta 
raţiunea, nimeni nu va mai crede în vreun mister!” Cuvântul a fost spusl. 
Iată duşmanul împotriva căruia Luther — credincios dar nu şef — s-a 
repezit orbeşte de îndată ce l-a descoperit... 


Este exact acelaşi spirit, acelaşi adversar pe care tot atunci îl vânează 
la Erasm. Luther încă nu devenise Luther, dar deja detesta, după cum am 
văzut, la autorul lucrării Enchiridion, inteligenţa clară care se mândreşte 
cu claritatea sa, raţiunea care este un duşman al misterului şi al tuturor 
lucrurilor obscure pe care le percepe intuiţia. Într-o zi, a spus un lucru 
surprinzător, care poate fi găsit în culegerea Cordatus? şi care datează din 
primăvara lui 1533: „Nu există articol de credinţă, oricât de bine 
confirmat de Evanghelie, de care unul ca Erasm, vreau să spun Rațiunea, 
să nu-şi bată joc.” Ab Erasmo, id est a ratione — iată secretul acelei uri 
atroce, o ură dospită şi halucinantă, al cărei secret e deţinut de oamenii 
Bisericii: ura faţă de păcatul încamat în aproapele său şi care conduce 
până la dorinţa de omucidere. În anii aceia, aşa cum o dovedeşte din plin 
culegerea Tischreden, Luther spunea, la mânie, vrute şi nevrute despre 
Erasm. Faptul că a consimţit totuşi să-şi ţină ascunsă atâtea luni ura 
furibundă ce i-o purta, el, despre care ştim bine că nici un considerent nu- 
l putea opri când i se urca sângele la cap, că, în aprilie 1524, i-a scris 
„regelui amfibologiei”, acestui „şarpe”, o scrisoare lungă pentru a face o 
ultimă înţelegere cu el: „Nu publica nici o carte împotriva mea şi nu voi 
publica nici eu vreuna împotriva ta”, reprezintă, în realitate, printre atâtea 
omagii primite în timpul vieţii de către marele umanist, poate cel mai 
frumos din câte ştiu eu şi care, venind de la un astfel de duşman, foarte 
mândru de triumful său, trădează cel mai mult respectul lui involuntar. 


1 A se face apropierea de textul citat de CRISTIANI, Du luthérisme au protestantisme, 
p. 118 (W., VI, pp. 290-291), şi multe altele. 
2 Tischreden, W., III, p. 264, nr. 3316. 

Dar, în cele din urmă, a trebuit ca duelul să înceapă. Erasm a fost acela 
care a încrucişat spadele. Din raţiuni astăzi bine cunoscute, a publicat la 
1 septembrie 1524 faimoasa diatribă asupra liberului arbitru. Chiar 
alegerea subiectului era de-ajuns pentru a dovedi, încă o dată, înalta şi 
mereu prezenta inteligenţă critică a umanistului. Luther nu s-a lăsat 
înşelat. A ţinut să proclame acest lucru sus şi tare în primele rânduri ale 
replicii salel: „Nu mă oboseşti cu şicanele care trec pe alături, despre 
papalitate, purgatoriu şi alte prostii de care ei se servesc pentru a mă 
hărțui. Eşti singurul care a tăiat nodul, care m-a apucat de gât. 
Mulţumesc, Erasm!” Replica aceasta, tratatul Despre liberul arbitru 
aservit, nu a apărut decât la sfârşitul anului 1525, pe 31 decembrie. Luther 
s-a apucat s-o scrie abia în luna septembrie a aceluiaşi an, deci după ce 
trecuse un an de la atac. Adversarul era de temut şi, oricât de cutezător ar 
fi fost Luther, nu se putea să nu îl intimideze gândul de a-l înfrunta. Dar, 
de îndată ce s-a hotărât să scrie, şuvoiul ideilor a curs cu o forţă, o 
abundență şi o violenţă irezistibile. Întreaga sa concepţie asupra religiei 
era acum în joc. 


S-a spus deja că, în loc să-şi intituleze cele două lucrări Despre liberul 
arbitru şi Despre liberul arbitru aservit, cei doi antagonişti ar fi putut să le 
numească: Despre religia naturală şi, respectiv, Despre religia 
supranaturală. Între atotputernicia lui Dumnezeu şi iniţiativa omului, un 
semiraţionalist ca Erasm era liber să negocieze un compromis şi să 
accepte fără emoție să fie combătut sentimentul vehement al 
atotputerniciei iraționale a lui Dumnezeu, în care Luther vedea unicul, 
indispensabilul garant al certitudinii subiective a mântuirii. Autorul 
tratatului Despre liberul arbitru aservit nu putea să se oprească asupra 
unei sarcini de acest fel. Nevăzând mijlocul de a împăca credinţa 
personală în atotputernicia absolută a lui Dumnezeu cu afirmarea 
liberului arbitru, revoltându-se la idea că voinţa umană ar putea în vreun 
fel să limiteze voinţa divină şi să o înlocuiască, s-a plasat, + printr-un 
demers conform geniului său, la extreme. A negat, pur şi simplu, liberul 
arbitru. A proclamat, încă o dată, că tot ce i se întâmpla omului, chiar şi 
mântuirea sa, nu era decât efectul acestei cauze absolute şi suverane, a 
acţiunii irezistibile şi continue a lui Dumnezeu, „cel care face totul în 


1 W., XVIII, p. 602. 

toţi”. Pentru Luther, nu era vorba despre o teză filosofică, susținută cu 
argumente raţionale, ci de strigătul spontan al unui credincios care-şi 
mârturisea credinţa „în gura mare şi fără s-o acopere cu o frunză”, era 
protestul pasionat al unui creştin care „nu voia să-L vândă pe dragul şi 
micuțul său lisus” şi care, rămas prizonierul experienţelor sale, având 
mereu în minte „acele angoase spirituale şi naşteri divine, acele morţi şi 
infernuri” prin care Îl căutase şi-L găsise pe Dumnezeu, nu-şi găsea pacea 
eliberatoare decât în abdicarea fără rezerve a propriei voințe, în 
abandonul total în mâinile ghidului suveran. 

Numai că, oricât de bogată ar fi fost această psihologie religioasă, 
contemporanii săi nu găseau timp liber ca să se intereseze de ea, ca nişte 
spectatori curioşi. În ciocnirea brutală dintre cei doi „arbitri”, cel liber şi 
cel aservit, au văzut mai degrabă ruptura definitivă, iremediabilă a 
gândirii umaniste de sentimentul creştin aşa cum era interpretat de Luther. 
Unii au aplaudat, altora le-a părut rău. Dar, după această răsunătoare 
controversă, au trebuit să aleagă. Era imposibil, fără a-l trăda pe unul sau 
altul dintre cei doi inamici, să Impact fidelitatea faţă de Luther şi 
învăţăturile sale cu admiraţia pentru Erasm şi opera sa, totodată critică şi 
pozitivă. Luther nu-şi făcuse griji în această privinţă. Nu făcuse decât să 
asculte de avântul orb al geniului său. Totuşi faptul se produsese. Săpase 
cu mâinile sale încă o prăpastie care despărțea de-acum încolo grupul 
savant al adepților lui Erasm de micul grup al luteranilor riguroşi al căror 
şef nu se ocupa acum de mărirea efectivelor ci, mai degrabă, de 
restrângerea lor. 


II. SFIDAREA LUMII: KATHARINA 


Şeful? Luther ar fi protestat împotriva unui asemenea titlu, şi pe bună 
dreptate. Un şef, un conducător de oameni, ar fi făcut totul pentru a evita, 
sau, cel puţin, pentru a masca aceste rupturi. În loc să se ridice furios 
împotriva lui Erasm, ar fi putut, cu dibăcie, cu o perseverenţă blândă şi de 
neînvins, să salute în umanist, orice ar fi scris acesta, un precursor, un om 
care a pregătit în mod necesar terenul. Faptul că-i erau străine astfel de 
preocupări constituie o dovadă că Luther rămânea un idealist incorigibil, 
împins de o forţă interioară mai presus de orice calcul. Dar el nu vedea 

cum idealismul său, odinioară cuceritor, devenea acum conservator. Când 
unele teze nu erau în acord cu convingerile sale, nu le mai regândea 
pentru a putea să şi le asume; nu se mai ostenea să le absoarbă, să-şi 
lărgească gândirea, să-şi întărească poziţiile. Dimpotrivă, sesiza 
deosebirile, opera discriminări şi respingea. Încetând să se mai 
îmbogăţească, sărăcea. 

Şi totuşi, nu rămânea el mereu acelaşi, cu izbucnirile sale neaşteptate, 
cu manifestările vehemente ale pasiunii sale, cu ceva sălbatic, dar şi 
nevinovat care, în acelaşi timp, îl atrage şi îl respinge pe omul moderat? 
Violenţa impulsurilor sale religioase îl sufocă uneori. În loc să încerce să 
o mai calmeze, se mândreşte cu ea. Se bucură când îi descumpăneşte pe 
ceilalţi şi chiar pe el însuşi. Îşi etalează cu complezenţă gustul pentru 
bravadă şi scandal. D mai afirmă încă o dată, cu mult răsunet, în iunie 
1525. Se căsătoreşte cu Katharina von Bora, o fostă călugăriţă... 

Dumnezeu ştie totuşi că a zis de nenumărate ori că nu se va căsători! 
La 30 noiembrie 1524, dezvoltând din nou o temă familiară, îi scria lui 
Spalatini: „În dispoziţia în care m-am aflat până acum şi-n care mă aflu 
încă, nu-mi voi lua o soţie. Nu pentru că nu mi-ar cere-o trupul şi sexul; 
nu sunt nici de lemn, nici de piatră; spiritul meu însă nu este îndreptat 
spre căsătorie atâta timp cât zilnic aştept moartea şi supliciul destinat 
ereticilor.” Este adevărat însă că, în aceeaşi scrisoare, adăuga: „Mă aflu în 
mâna lui Dumnezeu ca orice creatură căreia îi poate schimba şi reschimba 
pomirile inimii, pe care o poate ucide sau o poate menţine în viaţă în orice 
oră şi-n orice minut.” În aprilie, rămânea pe aceleaşi poziţii: „Nu te mira 
că nu mă însor, eu, îndrăgostitul pe care-l denigrează toţi!” Peste două 
luni, avea să devină soţul blândei şi docilei Katharina von Bora. 


Nu vom şti niciodată şi ne vom întreba în zadar în ce măsură 
următoarea frază adresată de Luther3 colegului său Amsdorf: „Nici 
dragoste, nici pasiune, ci o afecţiune profundă pentru o femeie!” traduce 
exact o realitate psihologică. Raţiunile prezentate de proaspătul soţ 
prietenului său pentru a-l face să-i aprobe căsătoria sunt oare singurele 


(END. V, p. 77, nr. 450, 30 noiembrie 1528: „Animus est alienus a conjugis, cum 
exspectem quotidie portem et meritum haereticis supplicium.” 

2 END., V, p. 157, nr. 916, 16 aprilie 1525: „Nolo hoc mireris, me non ducere, qui sic 
famosus sum amator.” 

3 „Nec amo, nec aestuo, sed diligo uxorem", END., V, p. 204, nr. 957, 12 iunie 1525. 

valabile, şi cele adevărate? „Sper că nu voi mai avea mult de trăit! şi, ca 
ultim semn de atenţie faţă de tatăl meu care m-a rugat să o fac, nu am vrut 
să-i refuz speranţa de a avea urmaşi. În acelaşi timp, îmi pun de acord 
faptele şi declaraţiile: sunt atâţia care, dimpotrivă, sunt lipsiţi de curaj în 
această mare strălucire a Evangheliei!” Ar trebui deci ca în această grabă 
neobişnuită şi enigmatică pentru contemporani de a lua în câteva zile 
hotărârea de a se căsători, să vedem o ultimă şi răsunătoare dezminţire 
dată de Luther tuturor celor care spuneau peste tot că eroul îi cedase locul 
unui laş, că omul de la Worms murise de-a binelea şi fusese înlocuit de o 
slugă a principilor? 

Oricât de indiferent presupunem că ar fi fost faţă de consecinţele 
materiale ale actelor şi declaraţiilor sale, pare greu de crezut că Luther nu 
a resimţit profund consecinţa evenimentelor dramatice care-l atingeau 
fiecare în felul sâu. Revolta ţăranilor, execuţia lui Miinzer — „mă apasă 
pe inimă”, va spune el adeseori? —, exilul lui Karlstadt, disputa cu Erasm, 
campaniile injurioase ale anabaptiştilor, ale iluminaţilor şi, pe de altă 
parte, ale catolicilor, toate acestea îi puneau în joc responsabilităţile. În 
căsătoria sa subită ar trebui să vedem mărturisirea unei tulburări, a unei 
dezorientări pe care, după mai multe indicii, credem că am sesizat-o deja 
pe parcursul acestor ani agitaţi. Este oare dezorientarea unui om care, 
trăind un vis măreț, se vede trezit brusc de injuriile duşmanilor şi cade de 
foarte sus pe un pământ foarte jos? 

Nu neg acest aspect, dar mai există şi altceva: sentimentul acela 
puternic, exprimat de Luther într-o scrisoare din 5 ianuarie 1526 către 
Schuldorp3, care tocmai se căsătorise cu nepoata sa: „Şi eu m-am 
căsătorit, şi chiar cu o călugăriţă. Aş fi putut să mă abţin, căci nu aveam 
motive speciale ca să mă hotărăsc. Am făcut-o ca să-l sfidez pe Diavol cu 
toţi solzii de pe el, pe cei care-mi făceau dificultăţi, pe principii şi 
episcopii care-s destul de nebuni pentru a interzice clericilor să se 


1 END, id., ibid. Pentru sensul pe care-l dăm primei fraze: „Spero enim me breve 
tempus adhuc victurum”, cf. END., V, p. 77, nr. 850, 30 noiembrie 1524: „Spero autem 
quod (Deus) non sinet me diu vivere.” 

2 Cf. şi Tischreden, W., 1, p. 195, nr. 446 (Veit Dietrich, de la începutul lui 1533): „Sic 
occidi Muncerum etiam, der todt ligt auff meim hals. Feci autem ideo quia ipse voluit 
occidere meum Christum.” 

3 Semnalată în END., V, p. 303, nr. 1022, care identifică destinatarul. Text german în 
E., LIII, p. 364, şi în WETTE, III, p. 83, nr. 771, loc. cit, p. 84. 

căsătorească. Şi aş fi foarte dispus să provoc un scandal şi mai mare dacă 
aş găsi ceva care să-i placă foarte mult lui Dumnezeu, iar pe ei să-i scoată 
din sărite!” E o traducere limpede a unei stări de spirit complexe pe care 
am întâlnit-o de mai multe ori, în care intră sfidare şi bravadă, violenţă de 
limbaj şi, poate cel mai mult, acel sentiment care-i dictase în 1521 
faimosul Esto peccator et pecca fortiter, iar câţiva ani mai târziu, în 1530, 
o scrisoare de-a dreptul surprinzătoare către Weller! Aici, Luther 
vorbeşte deschis şi cu lux de amănunte despre o metodă de luptă 
împotriva diavolului cu alcool şi plăcere, într-adevăr remarcabilă, în 
acelaşi timp naivă şi subtilă: „Sunt momente când trebuie să bei un pahar 
în plus şi să te distrezi, pe scurt să comiţi vreun păcat din ură şi dispreţ 
pentru diavol, ca să nu-i laşi destul loc pentru prostiile minuscule din care 
să facă un caz de conştiinţă... Deci, dacă diavolul vine în faţa ta şi-ţi 
spune: «Să nu bei!»: răspunde-i imediat: «Ba chiar o să beau pentru că tu 
nu-mi dai voie, şi-o să beau zdravăn!». Trebuie întotdeauna să faci ceea 
ce Satana îţi interzice!” Şi Luther mai adaugă: „Ce alt motiv crezi că am 
ca să beau din ce în ce mai mult din vinul meu curat, să spun tot mai multe 
vorbe fără nici o reţinere şi să iau parte din ce în ce mai des la mese 
bogate? Ca să-mi bat joc de diavol şi să-l supăr, aşa cum el îşi bătea joc 
de mine şi mă supăra odinioară!” Şi atunci s-a auzit strigătul care a făcut 
şi va face să curgă multă cerneală, şi neagră şi roz, din călimările 
confesionale: „Oh! Dac-aş putea în sfârşit să imaginez un păcat enorm ca 
să-l decepţionez pe diavol şi să înţeleagă odată că nu recunosc nici un 
păcat şi conştiinţa mea nu-mi reproşează nici unul!” 

Aşa scria acel Luther despre care Melanchthon spunea suspinând: 
Utinam Lutherus etiam taceret: ah! măcar de-ar putea să tacă!... Era unul 
dintre primii care, în numele unei imense familii de spirite asemănătoare 
cu al său, avea să facă o confesiune publică a oamenilor care, 
înspăimântați de scrupule nedefinite, obsedaţi de remuşcări vagi şi de 
temeri fără obiect, fac eforturi ca ale damnaţilor ca să scoată spaima din 
ei, să o încameze într-un păcat clasat, tangibil, cunoscut tuturor. Apoi, 
tăvălindu-se în el cu o bucurie eliberatoare, căutând în exces mijlocul de 
a scăpa de călăul interior, îl extenuează pe demon „atingând azurul de 
dincolo”... 


1 Există mai multe scrisori către Weller din 1530, toate interesante. Cea pe care o 
cităm este din iulie (?), are numărul 1737 în vol. VII din END., loc. cit., p. 160. 

III. SUPUNEREA FAȚĂ DE AUTORITATE 


Se vede ce interpretare modestă a realităţii ne era dată de istoria 
tradiţională. Nu, Luther nu s-a grăbit să-şi renege trecutul. Constrâns să 
cedeze la presiunea convergentă a oamenilor şi a faptelor, şi-a ascuns sieşi 
dimensiunea reculului său, pornind brusc şi cu tărie împotriva 
adversarilor care-l hărţuiau prea mult. Ba se mai întâmpla să se repeadă 
şi la alţii, care nu-l hărţuiau deloc, ca să le servească un exemplu, în mod 
gratuit, ca să-şi arate puterile. Dar doctrina, ideile, afirmaţiile de altădată? 
Desigur, le rămânea ataşat din tot sufletul. În inima sa, uneori singur cu 
conştiinţa sa, jura: nu, n-o să retractez! Şi era sincer. Dar se întâmplă 
vreodată să meditezi, timp de mai multe luni, fără ca aceasta să aibă 
urmări asupra obiecţiilor, ideilor unor adversari care se înverşunează să 
ducă împotriva ta o luptă permanentă? De îndată ce cauţi în doctrina lor 
ceea ce trebuie să respingi, nu mai poţi împiedica să se împlinească un 
travaliu surd al spiritului asupra spiritului, o aranjare lentă a unei doctrine, 
pe jumătate voluntară şi pe jumătate inconştientă, dar necesară pentru a 
justifica atitudinea de luptă. Şi iată ce se întâmplă cu Martin Luther, care 
o face cu o uşurinţă cu atât mai mare cu cât temperamentul său este de 
polemist. 

Nu vom putea nota aici totul. Teologii au făcut-o atât de bine, cu 
subtilitatea lor obişnuită, cu aptitudinea lor de a surprinde nuanțele 
fugitive ale unei gândiri extrem de stufoase. Să luăm câteva exemple, 
dintre cele mai evidente. 

Să formulezi un crez bine definit, să-ţi închizi credinţa într-o sumă 
precisă de articole limitate ca text şi ca număr, să declari că în afara 
acestor texte nu există mântuirea — iată aspecte care nu se potrivesc 
nicicum cu părerile originale ale lui Luther. Nu mersese el odinioară, 
opunând vehement litera spiritului!, până la a revendica libertatea de „a 
numi cu adevăratul nume orice insuficienţă a gândirii religioase, chiar 
dacă se află în Biblie”? Bineînţeles că nu o făcea în numele acelui 
principiu al liberului examen care l-ar fi oripilat, ci pornind de la dovada 
interioară a Cuvântului pe care creştinul îl poartă, viu, în inima sa. Or, la 
început a fost văzut cum se împrăştia în vorbe oportuniste. „Nu te încrede 
prea mult în spirit când nu porţi în tine Cuvântul concret. S-ar putea să nu 


1 Pentru toate acestea, cf. de exemplu: WILL, pp. 107-110. 

fie spiritul cel bun, ci diavolul din infern... Şi la urma urmelor, nu în 
Cuvânt a închis Spiritul Sfânt întreaga înţelepciune, tot ce e povaţă şi 
mister?” Desigur, nu era acum contra acestor afirmaţii îndrăzneţe din 
trecut. Dar, ca un burghez ce se afla, le punea, prudent, o surdină. Şi, 
lucru într-adevăr grav, considera Cuvântul sinonim cu litera. Încă un pas 
şi va spune: „Nici o literă trasată nu este transmisă inutil; cu atât mai mult 
vreun cuvânt.” Şi iată cum un papă de hârtie, înlocuitor al celui în came 
şi oase, îşi proiectează din ce în ce mai mult umbra sterilă asupra noii 
credinţe. 

O să vă mai dau un exemplu. Luther spusese: „Creştinul este deasupra 
legilor." Însuşindu-şi formula, nişte iluminaţi invitaseră masele să o pună 
în practică. Stop! Să ne întoarcem înapoi, cu multă prudenţă. Experienţa 
e prezentă. „Până acum, am avut nebunia să aştept de la oameni altceva 
decât simple reacţii omeneşti. Credeam că s-ar putea conduce după 
Evanghelie. Evenimentele ne arată că, dispreţuind Evanghelia, vor să fie 
constrânşi prin legi şi sabie.”! Şi iată-l pe antinomistul înverşunat din 
1520, omul cu instinct refractar care, în nenumărate feluri, în nenumărate 
ocazii diverse, a dezvoltat vechea temă anarhistă: „Lege lata, fraus legis 
nascitur?, stabilind vămi, creezi contrabanda”, iată-l deci pe Luther în 
căutarea unei legi. Nu o caută în Noul Testament. Nu reciteşte Predica de 
pe Munte decât pentru el şi cei apropiaţi, sibi et amicis. Merge direct la 
Vechiul Testament. 

Odinioară, aşezase cu multă vervă Decalogul printre accesoriile 
perimate ale pietăţii evreieşti. Acum îl ridică sus deasupra credincioşilor: 
pentru aceştia, „pentru capetele tari şi pentru vlăjganii grosolani, trebuie 
să recurgi la Moise şi la legea sa, la Magistrul Ioan şi la nuielele sale”. 
Fără discuţii. Să asculte. Fără ezitare şi fără vociferări. „Este interzis să 
întrebi de ce Dumnezeu ordonă una sau alta; trebuie să asculţi fără 
comentarii.” Rund und rein, cum spune undeva3. Nu vrei să faci ce fac 
ceilalţi, să accepţi regula comună? Pleacă. Câmpul e liber, drumurile 
exilului sunt făcute pentru refractari. Poate unul dintre ele te va duce, în 
sfârşit, într-un ţinut al cărui principe are aceleaşi idei cu ale tale şi a făcut 
din ele o normă pentru supuşi. Vei găsi un loc în care să te stabileşti şi să 


1 END., VI, p. 6 (7 ianuarie 1527). 


2 Tischreden, W. III, p. 113, nr. 2948 a şi b (Culegerea Cordatus, februarie 1533). 
3 Pentru toate acestea, cf. WILL, p. 296 sqq. 

le spui la rândul tău celor care nu gândesc la fel ca tine: Şterge-o. Du-te 
acolo de unde vin eu... 

Cât despre spadă, principii sunt aici, iar statul „menţine” noua ordine. 
Odinioară, în vremurile frumoase ale idealismului pur, principele era un 
flagel, statul o pedeapsă; creştinul liber le accepta doar din caritate faţă de 
cei debili cărora le erau de trebuinţă. Acum Luther lasă în umbră 
rezervele şi restricţiile, datoria de caritate a liberului creştin. Statul este de 
sorginte divină; iată lucrul cel mai important. În supraabundenţa de texte 
din 1529, 1530, 1533, Luther dezvoltă de nenumărate ori această temă: el 
şi numai el a legitimat primul şi a fondat pe deplin puterea absolută a 
principilor pe Dumnezeul. „Învățătura noastră”, afirmă el cu mândrie în 
1525, „a dat suveranităţii laice deplinătatea dreptului şi puterii sale, 
realizând astfel ceea ce papii nu făcuseră niciodată şi nici nu au vrut să 
facă.” 

Este adevărat: „în timpul papalității”, cum spune el în altă parte, nu 
gândea nimeni că supuşii trebuiau să execute ordine, chiar injuste, fără să 
se gândească. Se credea că unor astfel de ordine, sau unor ordine date de 
o autoritate ilegitimă, era obligatoriu să te opui. O autoritate ilegitimă? 
Dar Luther profesează că orice autoritate este legitimă, întrucât nu există 
decât ca voinţă explicită a lui Dumnezeu. Tiranul cel mai odios trebuie 
ascultat la fel ca regele cel mai paternalist. Faptele lor? Dumnezeu le vrea 
aşa. Ordinele lor? Dumnezeu a consimţit ca ei să le dea. Principii, absolut 
toţi, sunt locotenenţii lui Dumnezeu. Sunt nişte zei, şi Luther nu-l aşteaptă 
pe Bossuet ca să scrie, în 1527: „Superiorii sunt numiţi zei din 
consideraţie pentru obligaţiile lor, căci ei ţin locul lui Dumnezeu şi sunt 
slujitorii Săi.” În altă parte, gândul său este exprimat şi mai brutal: 
„Principii din această lume sunt nişte zei; poporul este Satana."? Cum să 
te mai revolţi? Cine ar mai îndrăzni? În numele cui? Nu, nu, „e mai bine 
ca tiranii să comită o sută de nelegiuiri împotriva poporului decât să 
comită poporul una singură împotriva tiranilor”. Un val de proverbe iese 
de pe buzele lui Martin Luther, proverbe grosolane şi vulgare în care este 
condensată, în termeni lipsiţi de fineţe, o experienţă mediocră: „Să nu se 
urce scroafa în copac... Nu învaţă oul pe găină.” Aforisme de înţelept 


1 G. de LAGARDE, Recherches sur 1'esprit politique de la Reforme, 209 sqq. 


2 „Principes mundi sunt dei, vulgus est Satan”, Tischreden, W., 1, p. 79, nr. 171 (Veit 
Dietrich, începutul lui 1532). Alte texte, E., XLI, 209; W., XXVIII, 612; W. XVI, 106 
etc. 

saxon, care-l obligă pe cititor să-şi amintească de originile umile ale 
profetului. Descinzând din Locurile Înalte, recade în mod supărător în 
mijlocul micii burghezii din Eisleben sau Mansfeld, printre contramaiştri 
şi antreprenori... 

Să nu ne mirăm că unui astfel de stat, autorizat direct de Dumnezeu, 
Luther îi atribuie drepturi din ce în ce mai largi: să vegheze la puritatea şi 
sfinţenia interioară a Bisericii, controlându-i învăţăturile, asigurându-se 
de ortodoxia sa, expulzându-i pe eretici. Într-adevăr, avea de ce să scrie 
în 1533: „Din timpurile apostolice, nici un doctor, scriitor, teolog sau 
jurist nu a avut atâta măiestrie şi claritate aşa cum, mulțumită lui 
Dumnezeu, am avut eu, pentru a aşeza conştiinţa ordinului secular pe 
fundamentul său, pentru a o instrui asupra drepturilor sale şi a-i da 
deplină încredere în sine.”l 

Die gewissen der weltlicher Stande: formula lărgeşte problema, 
traducând noua concepţie asupra vieţii în ansamblul ei pe care Luther o 
adoptă din ce în ce mai mult în aceşti ani de retragere. Puterea principelui 
este o delegaţie a puterii divine, deoarece lumea este divină în totalitate. 
Indiferenţa trufaşă cu care idealistul din 1520 o contempla nu mai este 
valabilă după 1530. Bunurile pământeşti capătă în ochii săi o valoare 
aproape absolută. Nu sunt ele darurile lui Dumnezeu? Folosindu-le, Îi 
devii agreabil. Dacă ţi le însuşeşti prin muncă, Îi placi în mod sigur. Nu 
este El cel care stabileşte sarcina fiecăruia dintre noi, funcţia profesională, 
„vocaţia” aici, pe pământ? Desigur, distincţia dintre cele două domenii, 
cel spiritual şi cel pământesc, se menţine. Dar contrastul dintre ele se 
atenuează, îşi pierde din vigoare. La drept vorbind, nu mai este un 
contrast, ci o gradaţie. 

Aşa stau lucrurile în toate privinţele. Philosophiam de coelo in terram 
evolavit am putea, parodiind vechea formulă, să i-o aplicăm lui Luther 
cel de după 1525. Mai exact, el, cel ce odinioară nu era interesat decât de 
ceea ce noi, în jargonul nostru, numim spontaneitate însufleţită, 
autonomie creatoare, elan vital şi impuls interior, face acum apel în mod 
frecvent la constrângerea mecanică a legilor, la acţiunea coercitivă şi 
represivă a autorităţilor, la presiunea mediului social. Necesitatea face 
legea. 


1 W., XXXVII, 102. 

Nu este însă atât de simplu. Luther nu-şi reneagă învăţăturile de 
odinioară. Uneori le reia, le repetă. Se simte că, în adâncul inimii sale, au 
rămas vii. Şi intacte? Am exagera dacă am spune-o. Acum, au devenit 
pentru el mai mult un ideal decât o credinţă. Un ideal rezervat lui şi 
prietenilor säi, deci acelui număr mic de oameni capabili să-l urmeze pe 
căile anevoioase ale revelaţiei sale, fără să se piardă sau să se rătăcească. 

Cu alte cuvinte, Luther nu este omul care, conştient de 
responsabilităţile sale, îşi schimbă atitudinea în faţa unei situaţii noi, 
renunţă fără efort la toate proiectele anterioare şi, fără să se mai 
gândească la ele, ridică în văzduh edificiul pe care-l cer circumstanţele. 
Este un nervos, un neliniştit, un instabil care rămâne închis în el, dar, în 
faţa dificultăţilor, a protestelor unora şi a exagerărilor celorlalți, în faţa 
prostiei vulgare a maselor, cunoaşte momente de revoltă bruscă, de 
slăbiciune, de mânie brutală. Omul de dinainte reapare, omul simplu care 
se enervează, ameninţă, nu vorbeşte decât de bici sau de cravaşă. Sau, 
dimpotrivă, visează să organizeze în afara grupărilor unde stau alături 
ignoranţii şi savanții o comunitate de adevăraţi evangheliști care, 
asociindu-se pentru a practica un cult întru spirit, ar realiza între creştinii 
luminaţi ceea ce Luther renunţă să propună brutelor... Numai că în faţa 
duşmanului lui Miinzer şi al lui Karlstadt se ridica spectrul 
„sectarismului” anabaptist, şi atunci el nu mai organiza nimic. Vorbea, 
scria pentru Herr Omnes pentru că trebuia, şi o făcea în limba „vulgară”, 
aşa cum i se spunea în secolul al XVI-lea. Un fapt foarte important şi 
insuficient semnalat: după 1525, Luther nu mai scrie decât în germană. 
Renunţă la latină, limba universală, limba elitelor. Nu se adresează 
întregii creştinătăţi, ci numai Germaniei, mai ales Saxoniei luterane. Să 
nu ne mai mirăm că, după 1530, luteranismul bate pasul pe loc şi chiar dă 
înapoi în Europa. Pe măsură ce secolul înaintează, renunțând la 
catolicitate, Luther îşi limitează eforturile, cu smerenie, la turma din 
Wittenberg. 

Toate acestea sunt contradicții, desigur. Fără nimic sistematic. 
Zvâcniri neaşteptate, explozii, butade. Niciodată însă un efort urmat de 
adaptare. 


Luther se aşază în viaţa de toate zilele. Cu oarecare greutate. Căsătorit, 
face acum glume de soţ greoi şi vulgar. O strânge în braţe fără pic de 


=» 


discreţie pe Katharina, „coasta lui iubită”, „împărăteasa Ketha”. Vin copiii. 


198 


Uneori lucrează manual pentru a face rost de ceva bani. Strunjeşte, 
grădinăreşte sau repară ceasuri. Instalat de elector în fosta sa mănăstire, 
trăieşte mediocru, curajos şi demn printre ţipete, griji, scutece puse la uscat 
şi murdăria făcută de copii. Este un bărbat voinic care devine greoi, gras, 
pântecos. Grăsimea îi îngroaşă bărbia. Augustinul înflăcărat cu ochi de foc, 
Augustinul din stampele de la 1520 este departe. Când priveşti portretele 
doctorului din 1530 sau 1533, ai senzaţia jenantă de a fi întâlnit adesea în 
oraşele germane nişte persoane oarecare făcute după chipul şi asemănarea 
sa. Prea multe personaje, în prea multe oraşe... Pentru un om obişnuit cu 
feţele fine ale prelaţilor, acele capodopere vii ale pietăţii catolice — cu buze 
subţiri, cu trăsături delicate, cu ochii limpezi în adâncul cărora se reflectă 
voalat o flacără etemă —, acest soi de vulgaritate agresivă a masivului 
Luther ajuns la cincizeci de ani rămâne o surpriză. 

El însă îşi răspândeşte învăţătura şi-i îndoctrinează pe cei din 
Wittenberg. Mănâncă tot acolo. Şi bea. Din când în când capătă câte un 
butoi de vin alb; în zilele de sărbătoare, dându-şi deoparte berea, dă pe gât 
câte o oca de vin. I se trimit nădragi şi el mulţumeşte donatorilor. Pentru 
a-şi sărbători micile plăceri, găseşte accente uneori surprinzătoare. Totuşi, 
prestigiul său rămâne intact. La fel şi virtuțile. Ignoră deopotrivă avariţia 
şi economia. Îi place să dea. Se poartă foarte simplu şi este accesibil 
tuturor. Începe să primească. în locuinţa sa oameni în pensiune. Nişte 
privilegiați, invidiaţi de toţi şi care, la masa marelui bărbat, deschid 
urechile ca să audă totul. Adeseori, el tace. Se aşază fără să spună nimic; 
i se respectă tăcerea, încărcată de meditaţie şi visare. La fel de des însă 
Luther vorbeşte. Cuvinte grele îi ies din gură, chiar grosolane, căci 
magistrul are o plăcere deosebită, care se accentuează cu anii, pentru un 
anumit gen de vulgaritate, pentru scatologie?. Uneori însă, din corpul 
acesta greoi care se urâţeşte se desprinde şi iese la iveală un alt om. Un 
poet care spune lucruri proaspete şi spontane despre frumuseţea florilor, 
cântecul păsărelelor, privirea strălucitoare şi profundă a animalelor. Fără 
mare rafinament, e adevărat. Dar e ca şi cum un om sensibil şi bun, cu 


1 DENIFLE, în prima sa ediţie, a consacrat un studiu destul de răutăcios, de un 
subiectivism oarecum complezent, portretelor lui Luther (Portraits de Luther). 

2 Numeroase texte, culese cu dragoste (sau cu ură) în D.-P., passim, vezi la Cuprins, 
vol. IV. 

3 Cf., de exemplu, Tischreden, W, III, p. 26, nr. 2849: „Oculi sunt donum 
praestantissimum omnibus animantibus datum etc.” 

o inimă nouă, cu ochii limpezi, te-ar conduce într-o vizită sentimentală 
într-una dintre acele grădini rustice, cu trandafiri şi garoafe parfumate, 
atât de des înfăţişate de pictorii renani. Sau într-o plimbare în acel Paradis 
naiv pe care îi plăcea să-l descriel, unde veţi vedea câini, pisici, toată 
menajeria familiară omului, dar blana câinilor va fi aurie şi de firele de 
păr vor atârna perle; veţi merge printre şerpi fără venin, printre fiare care 
nu muşcă, iar oamenii neprihăniţi se vor juca cu ele: et cum ipsis 
ludemur... 

Închipuiri de o naivitate cam plată. Sunt suficiente însă pentru a-l 
încânta pe doctor atunci când nu urmăreşte cu o privire amuzată norii 
care-i plac şi care îi inspiră alegorii facile?: „Vedeţi norii aceştia care trec 
fără să se despice? Aveţi imaginea falşilor evangheliști. Se laudă că sunt 
creştini; dar unde le sunt fructele?” În astfel de momente, profetul 
dormitează în Luther. Are însă şi momente de trezie. Fără îndoială, nu 
pentru a acţiona, ci, dimpotrivă, pentru a susţine că este inutil să 
acţionezi, că un singur lucru este bun: să te refugiezi în sânul lui 
Dumnezeu, să renunţi total la voinţa proprie, la orice iniţiativă 
omenească. În această privinţă, Luther nu negociază; şi ultimul lucru de 
care trebuie acuzat este că, din raţiuni de succes şi oportunitate, se face 
auxiliarul principilor şi le poartă docil trena. El îi cunoaşte. Ştie cât 
valorează ca persoane. Nu este avocatul lor din oficiu, agentul lor 
diplomatic. Într-un sens, e mai degrabă victima lor. În toate ocaziile, a 
susţinut până în pânzele albe că, în ochii săi, Reforma nu este o politică, 
iar succesul ei nu depinde de bătălii şi negocieri. Atunci când Zwingli şi 
Philipp von Hessen au pus la cale, pentru a-l înlătura pe Carol Quintul, o 
ligă universală a tuturor adversarilor politicii imperiale, inclusiv Turcia, 
cineva a fost împotrivă, şi anume Luther. A refuzat să garanteze o astfel 
de acţiune. Cu o vigoare redutabilă, a afirmat încă o dată că nimeni nu 
avea dreptul să pună mâna pe arme împotriva suveranului său legitim, 
Cezarul. În parte, în mare parte, catastrofa de la Miihlberg s-a datorat 
atitudinii sale. 

O ciudată ironie a destinului: Johann Friedrich, nepotul electorului 
Frederic cel Înţelept, şi-a pierdut în bătălie şi libertatea, şi electoratul; în 


1 Tischreden, W., 1, p. 567, nr. 1150 (1530; Veit Dietrich şi Melder). 
2 Tischreden, W, III, p. 210, nr. 3174 a (1532; Cordatus). 

mare parte, cauza a fost protejatul unchiului său, Luther de la Wartburg. 
A doua zi după Kappel, Luther exploda de bucurie: o bucurie sălbatică, 
fără îndoială, bucuria amestecată cu ură a omului care, declarând că în 
cazuri deosebite scopul scuză mijloacele, nu va ezita să spună într-o zi, 
dacă dăm crezare culegerii Cordatusl: „Este mult mai bine, mult mai sigur 
să anunţi osândirea lui Zwingli sau a lui (Eecolampadius... decât 
mântuirea lor. Astfel sunt salvaţi şi protejaţi cei vii care le 
supraviețuiesc...” Trebuie însă să ne oprim asupra unor declaraţii ca 
următoarea: „Dacă aş fi încheiat pactul de înţelegere cu Sacramentarii, aş 
fi avut pe mâini sângele de la Kappel "23 Sau asupra alteia: „Zwingli a 
strigat în public: «Nimic nu ne va opri, să pornim! Şi veţi vedea, în mai 
puţin de trei ani, Spania, Anglia, Franţa şi întreaga Germanie cucerite de 
Evanghelie!»3 Vai, a pierit chiar el din cauza acestei victorii imaginare; a 
deformat în mod scandalos lecţiile evanghelice; a întărit atât de mult 
Papalitatea încât astăzi toţi elveţienii îi sunt din nou fideli...” În cuvintele 
„Zwingli a avut moartea unui asasin!” nu avem numai un verdict 
necruţător, ci şi bucuria unui om care, ridicând lipsa de acţiune politică 
la rangul de lege absolută, se felicită, de această dată, de avantajele laice 
ale reţinerii sale. „Să aştepţi.” Luther aşteaptă şi uneori face preziceri 
ciudate. Lumea este atât de rea, principii sunt atât de laşi, toate puterile 
pământeşti atât de infidele faţă de datoria lor... Nu cumva triumfă 
Antihristul? Hristos nu se pregăteşte deloc să vină să-l doboare? Nu se 
înmulţesc oare semnele precursoare ale venirii sale, semnele care 
prevestesc Judecata? Luther aşteaptă, Luther anunţă. Fixează datele. 
Când, cu o furie crescută, Turcul se năpusteşte asupra Germaniei, Luther 
salută în el pe Gog şi Magog bătând la porțile lumii creştine. În ziua de 
Paşti a anului 1545 — el o ştie şi o spune — se va împlini marele mister. 
Universul terestru se va prăbuşi. Cei drepţi vor renaşte pentru viaţa 
eternă. 


1 Tischreden, W., III, p. 22, nr. 2845 a (sfârşitul lui 1532; Cordatus). 
2 Tischreden, W., I, p. 6, nr. 140 (sfârşitul lui 1531; Veit Dietrich). 

3 Tischreden, W., III, p. 55, nr. 2891 b (Cordatus). 

4 Cuvinte culese de SCHLAGINHAUSEN. 

IV. LUTERISM ŞI LUTERANISM 


Înţelegem mai bine aceste idei extravagante, de altfel curente la 
oamenii din vremea aceea, ne explicăm mai bine elanurile spre o viaţă de 
dincolo dramatică şi foarte apropiată, atunci când ne readucem în faţa 
ochilor, în realitatea lor decepţionantă, experienţele cotidiene trăite de 
profetul îmburghezit, domesticit şi, într-un fel, ţinut în lesă de miile de 
legături ale vieţii de bărbat însurat. De altfel, prost domesticit şi prost 
ținut în lesă. Despre legăturile căsniciei a vorbit întotdeauna în mod 
ciudat, ca un bărbat care nu le înţelege bine şi uneori se răzvrăteşte... 

Mai trăia în el călugărul care făcuse legământ de castitate, care îşi 
facea nenumărate scrupule şi care, deşi definise căsnicia ca pe un 
remediu, un derivativ, mijlocul cel mai sigur de a scăpa de plaga 
concubinajului şi depravării, etalată, cu neruşinare, de prea mulţi clerici 
sub ochii populaţiei zeflemisitoare, avea să resimtă toată viaţa o oarecare 
jenă din acest motiv. Desigur, mai târziu a încercat să-şi lărgească 
concepţia asupra unirii creştine şi să-i dea mai multă supleţe. În 1532, 
afirmă că ea se află la baza economiei, a politicii, a religieil. Uneori 
supralicitează. Spune că este binecuvântată de Dumnezeu, că este primul 
mod de viaţă care I-a plăcut Creatorului, cel pe care-l recomandă, îl 
menţine şi-l slăveşte. Nu se manifestă peste tot în natură, când se unesc 
animalele cu animale, plantele cu plante, pietrele şi chiar minereurile2? 
Într-o zi, înaintea lui Panurge şi a capitolului al optulea din Cartea a treia, 
va merge până la a declara că organele sexuale sunt cele mai oneste şi mai 
frumoase din corpul omenesc3, honestissimae et praestantissimae partes 
corporis nostri, pentru că prin ele se conservă şi se perpetuează specia. Se 
cunoaşte de altfel răspunsul său batjocoritor cu privire la eunuci4. Totul 
pare foarte coerent. Numai că, la începuturile sale, Luther a declarat că 
datoria conjugală era un păcat. A fost dominat de o prejudecată de călugăr 


1 Tischreden, W., III, p. 6, nr. 2815 (1532; Cordatus). 


2 „Conjugium est in tota natura... Etiam arbores maritentur, item gemmae” (Tischreden, 
W., I, p. 4, nr. 7, 1531, Veit Dietrich). Asupra căsătoriei în secolul al XVI-lea, şi în general 
asupra căsătoriei, cf. Lucien FEBVRE, Autour de 1'Heptameron, Paris, 1944. 


3 E., Op. Exeg. Lat., 1, 412, Com. asupra Genezei, cap. 3-7. 


4 „Ich wolt mir lieber zwey par ansetzen, den eins ausschneiden!" (Tischreden, W., DL 
p. 38. nr. 2865 a, 1532, Cordatus). 

scrupulos, iar pesimismul său a făcut restul, noţiunea sa asupra izgonirii, 
a corupţiei integrale a omului din vina lui Adam... Honestissimae partes? 
Da; dar, per peccatum, ele au devenit părţile ruşinoase, turpissimae factae 
sunt... Concluzie gravă, dacă Luther limitează căsătoria la satisfacerea 
unui instinct natural. 

Această nevoie, universală, inevitabilă, este pusă de el alături de 
celelalte necesităţi fizice ale omului, „a bea, a mânca, a scuipa, a avea 
scaun”. După care, declară: „Dar e un păcat; şi Dumnezeu nu-l impută 
soţilor pentru că este milostiv.” Ambiguitate, ciocnire de sentimente care 
ne face să nu mai deosebim căsătoria de depravare sau de adulter. 
Destinată să asigure satisfacerea unei necesităţi, este oare de ajuns pentru 
aceasta? lată cum se deschide uşa spre o a doua unire, o Neben Ehe 
salutară şi eliberatoare. În josul pantei, se află Philipp von Hessen, 
Margarete von der Saale şi lamentabila poveste a „Consiliului de 
Conştiinţă” din 1539... Înţelegem şi celebrele butade care au avut un mare 
răsunet: „Dacă soţia te refuză, culcă-te cu servitoarea!"! Sau uluitoarele 
vorbe consemnate în Cordatus?: „Ach, lieber Hergott! exclama omul lui 
Dumnezeu, nu-i nici o afacere să-ţi iubeşti soţia!”, ori cele în care 
izbucneşte din nou vechiul fond de anarhism antilegalitar care se agită în 
el: „Legea creează revolta. Aceasta este adevărat şi pentru viaţa 
particulară, atât de adevărat încât din acest motiv iubim femeile, dar nu 
ne iubim soțiile. Ah, este un soţ bun bărbatul care-şi iubeşte soţia şi 
copiii!” E ceva ciudat, care ne surprinde, ne şochează şi care traduce o 
anumită jenă, neliniştea şi nervozitatea unui om care, aruncându-se în 
apă, înoată, dar din când în când îşi zice: şi dacă m-aş da la fund? 

Cel puţin, găsea Luther, în anturajul său de discipoli şi de prieteni, un 
reconfort intelectual şi moral? La masă era înconjurat de tineri docili, dar 
mediocri; temperamente de urmăritori, de purtători de trenă, buni să 
transforme în reguli seci învăţătura liberă a unui maestru. La picioarele 
amvonului, un popor grosolan, un popor de brute cărora trebuie să le 
vorbeşti fără nuanţe, pentru ca adevărurile elementare să forţeze intrarea 
în creierele lor rebele. Ce înseamnă pentru el această dominare spirituală 


1 W. Vol. X, partea a II-a, p. 290. Textul a provocat, în mod firesc, interminabile 
discuţii. Cf. GRISAR, II, p. 509. 


2 Tischreden, W., UL 29 nr. 2858 a şi b (1532; Cordatus). 

a lumii pe care noua Evanghelie o permite credincioşilor, această credinţă 
fierbinte şi creatoare, singura care „îndreaptă"? Nimic, constata cu tristeţe 
Melanchthon în 1546 — anul morţii lui Luther. Dar Luther însuşi ziceal: 
„Ţăranii? Nişte brute. Îşi închipuie că religia nu e făcută de Dumnezeu, ci 
inventată de noi... Când îi întrebăm, răspund: Ja, ja, dar nu cred în nimic!” 
Era părerea despre burghezi mai bună? Vai! Ce scepticism radical traduce 
butada culeasă în aprilie 1532 de Veit Dietrich2: „Dacă aş vrea — si 
vellem —, în trei predici aş readuce tot Wittenbergul la vechile erori. Cu 
excepţia lui Philipp şi a doi-trei dintre voi, dar atât de puţini... Oh, n-aş 
condamna ceea ce am propovăduit până acum. Aş zice de bine. Aş 
adâuga doar o particulă neînsemnată: Dar... «Toate acestea sunt cât se 
poate de juste, dar... trebuie să ne ridicăm mai sus...»” Există în aceste 
cuvinte ceva înfricoşător: „Să-i dezveţi de papă pe oameni e mult mai 
greu decât să-i înveţi să-L cunoască pe Hristos”; afirma des acest lucru în 
faţa comesenilor. Nu-i ciudat dialogul dintre el3 şi Ketha, într-o zi din 
ianuarie 1533? 

„Nu te crezi sfântă?” o întreabă brusc pe Katharina, care rămâne cu 
gura căscată. — „Sfântă? protestează ea. „Cum aş putea să fiu, eu, care-s 
o mare păcătoasă!” Iar doctorul, luându-i ca martori pe cei de faţă: „Vedeţi 
cum nelegiuirea papistă a otrăvit sufletele, cum a pătruns până la măduva 
oaselor! Nu ne mai lasă să avem ochi decât pentru acţiunile noastre rele 
sau bune!” Şi revenind la Katharina: „Crezi că ai fost botezată şi că eşti 
creştină? Da? Atunci crede că eşti o sfântă! Virtutea botezului este atât de 
mare încât, deşi păcatele noastre nu dispar, nu mai eşti osândit pentru 
ele!” Candidă în îndrăzneala sa, doctrina aceasta este în mod specific şi 
esenţial luterană. Curat luterană. Oare Katharina von Bora reţine lecţia ce 
i-a fost dată? Ea, care împărțea viaţa de fiecare zi cu doctorul, era oare în 
acest sens luterană, mai bine şi altfel decât cei pentru care Luther însemna 
moartea papei, potirul la cină, pastorii căsătoriţi, mesa în germană şi 
câmaţi vinerea: caltaboşi contra Postul Mare, ca să vorbim ca Rabelais? 
Treacă-meargă pentru Katharina von Bora; dar ceilalți, mult mai 
inteligenţi şi mai importanţi? Katharina von Bora, da, dar Melanchthon? 


1 Tischreden, W., III, 440, nr. 3594 (Lauterbach şi Weller); ibid., p. 292, nr. 3366 
(Cordatus). 

2 Tischreden, W., |, p. 103, nr. 244. 

3 Tischreden, W., III; numeroase versiuni, pp. 94-97, nr. 2933. 

Se ştie că, în prima parte a carierei sale, umanistul, elenistul atât de fin 
care adusese noii doctrine prestigiul şi podoaba culturii sale literare, a 
meritat titlul de discipol al magistrului. El a fost primul care, în 1521, în 
Loci Communes, a făcut un rezumat solid, exact şi oficial al doctrinei 
luterane. Învățătura magistrului său îl pătrunsese. Melanchthon era un al 
doilea Luther, fără seva puternică a acestuia, fără uluitoarea bogăţie a 
imaginaţiei şi inventivităţii sale, fără impetuozitatea şi pasiunea profetică 
arzătoare a Augustinului: dimpotrivă, mai logic, mai practician, în mod 
sincer împăciuitor. Era omul predestinat pentru a face ca Luther să fie 
acceptat de umanişti, pentru a-l susţine pe lângă adepţii lui Erasm — dacă 
Luther ar fi vrut să se lase susținut. 

Or, iată criza din 1525. Nu aceea care este deschisă de revolta 
ţăranilor. În ceea ce-i priveşte, înțelegerea este perfectă. Blajinul Philipp, 
scos din sărite, pornit pe vulgum pecus, aprobă fără rezerve atitudinea lui 
Luther. Într-un anume sens, este şi mai dur cu răzvrătiţii şi le este mai 
ostil. Exprimă la adresa lor o ură făcută din dispreţ şi dezgust. Dar, în 
1525, are loc căsătoria lui Luther. Acest eveniment îl şochează, îl 
scandalizează oarecum pe omul fără impulsuri fizice, omul cu bun simţ 
care priveşte mai departe de Wittenberg şi de Saxonia electorală. 
Căsătoria aceasta este o mare greşeală. Melanchthon nu vede ce-a câştigat 
Luther, dar vede ce pierde. În 1525 are loc şi ruptura hotărâtă, confirmată, 
iremediabilă de Erasm, şocul vehement dintre două concepţii care se 
ciocnesc, fără mediere posibilă. Or, Melanchthon îl apreciază, îl admiră 
pe Erasm şi nu se poate asocia furiei delirante a lui Luther împotriva lui... 

Atunci reflectează. O ia de la capăt. În 1527, la Wittenberg izbucneşte 
epidemia de ciumă. Pleacă la Jena şi scapă influenţei directe, 
ascendentului personal al lui Luther. De altminteri, începe să observe. 
Vede în jurul său oameni dezaxaţi, scoşi de pe orbită, care au scuturat 
jugul vechilor discipline, dar nu au înţeles cu adevărat doctrinele luterane, 
nu le-au pătruns sensul profund. Vede o dezordine morală, religioasă şi 
socială care îl înspăimântă. Morală mai ales. Nu vede decât oameni 
interpretând în felul lor, după pasiunile lor egoiste şi dăunătoare, doctrina 
iertării prin credinţă, a mântuirii prin graţia divină. La ce serveşte să te 
străduieşti, să te modelezi pentru a deveni mai bun, ca să faci bine? Să 
aşteptăm fără să ne punem frâu instinctelor, fără să ne înăbuşim pornirile 
rele. Când va veni, Dumnezeu va realiza binele pe care nu suntem în stare 

să-l înfăptuim noi înşine... Atunci, Melanchthon se sperie şi 
reacţionează. 

Nu, Luther nu a avut dreptate când a propovăduit Predestinarea şi a 
scris împotriva lui Erasm acel tratat stângaci, violent şi periculos despre 
Liberul arbitru aservit. Nu a avut dreptate când, negând libertatea, a 
deturnat poporul, care nu-l înţelege, de la orice efort, de la orice iniţiativă 
morală personală. O arată, în 1525, în articolele de vizită, scrise în latină. 
O arată şi mai clar, în 1532, în Comentariu asupra Epistolei către Romani. 
O dezvoltă pe larg în Loci Communes din 1535. Redă voinţei umane, 
cooperării umane, rolul care i se cuvine în opera de mântuire. Aşa cum 
spun teologii, devine sau redevine sinergist. Lui Luther care declară: 
Dumnezeu mântuieşte pe cine vrea EI, îi răspunde: Nu, Dumnezeu 
mântuieşte pe cel care vrea să fie mântuit?. 

Aşa gândeşte despre predestinare. Din 1535, Melanchthon nu mai 
crede în ea. E de ajuns? Această imoralitate crescândă a maselor nu mai 
are şi alte cauze? Doctrina îndreptării numai prin credinţă nu trebuie 
revizuită şi ea? Şi iată că, îndepărtându-se de Luther şi în alt punct, 
Melanchthon cere ca, înainte de a primi credinţa, cel care urmează să o 
primească să treacă printr-o pregătire morală, să facă o penitenţă. Pentru 
Melanchthon, penitenţa nu este, ca la Luther, rezultatul credinţei. El o 
pune în raport cu legea şi raţiunea naturală... Pe de altă parte, ce-i mai 
rămâne de făcut creştinului după ce a primit credinţa, după ce a fost 
operată convertirea? Nu trebuie să ducă o luptă permanentă, care 
constituie însăşi sanctificarea, pentru a distruge în el domnia păcatului? 
Pe această dublă noţiune de penitenţă şi sanctificare se construieşte o 
teorie a vieţii creştine care diferă profund de doctrina luterană. Intrarea în 
această viaţă se face prin graţia divină. Progresul se înfăptuieşte prin 
restaurarea în om a asemănării divine, prin unirea cu Dumnezeu, prin 
opere de caritate... Ideile lui Melanchthon nu vor dispărea o dată cu 
autorul lor, ci îşi vor croi un drum în Biserica Luterană. Vor fi încorporate 
puţin câte puţin în doctrina sa. Vor lua locul ideilor Magistrului... Şi 
Luther? Era încă în viaţă când s-a produs în spiritul discipolului iubit 
acest proces de atenuare, de corectare, de reluare din temelii. În spirit, în 


1 Multe expuneri asupra acestor fapte. Cf., de exemplu, CHAVAN, Revue d'histoire 


et de philosophie religieuse, Strasbourg, 1924, parţial după vol. IV al lui SEEBERG. 
2 Tischreden, W., III, p. 591, nr. 3900. 

diverse opere, în scrieri de toate felurile. Luther le citeşte, le studiază; 
uneori îl obligă la replică, dar el nu spune nimic. EL cel atât de prompt în 
a pomi la luptă împotriva celor care-i discută gândirea, nu scrie de această 
dată unul dintre acele tratate violente, tăioase, cărora le cunoaşte prea 
bine secretul. S-ar putea spune că nu vede, sau că nu vrea să vadă. 
Oricum, e un spectacol ciudat. Luther trăieşte, domină o mulţime de 
discipoli respectuoşi care îi sorb cuvintele de pe buze. Însă dincolo de 
acest Luther în viaţă, respectat, consultat, se formează un luteranism 
distinct, prin mai multe aspecte, de al lui. Distinct, pentru a nu spune 
opus. lar predestinarea, cooperarea omului la mântuire nu sunt deloc 
chestiuni superficiale sau secundare ca importanţă. 

Această ciudată atitudine a Magistrului, pe jumătate renegat de 
discipolul său, are o singură explicaţie. Să nu încercăm să forțăm, prin 
galeriile şi culoarele subterane, toate ascunzătorile, toate colţurile pe unde 
umblă în voie un suflet foarte complicat, care se acomodează de minune 
cu drumurile furtive care duc la haos, şi cu atât mai puţin să ne 
complacem doar în a face paralela clasică dintre Melanchthon şi Luther, 
analiza opoziţiei dintre teologiile lor. Ceea ce ne interesează în iniţiativa 
lui Melanchthon nu este spectacolul unui om care se ridică puţin câte 
puţin împotriva altui om care l-a hrănit la început cu gândirea sa; nu este 
conflictul dintre doi „oameni mari”, dintre doi aştri ai teologiei, ci reacţia 
produsă de starea de spirit a unei mase care nu-i urmează direcţiile decât 
pentru a le folosi în scopuri personale asupra concepţiilor originale, ieşite 
direct de la sursă, ale unui inventator, ale unui „trubadur” al religiei. Căci 
teologia lui Melanchthon nu este altceva decât adaptarea gândirii lui 
Luther la nevoile burgheziei care-l aclamase pentru ideile sale 
emancipatoare — dar cu preţul câtor neînţelegeri? 

Nu Luther şi Melanchthon, ci Luther şi oamenii din vremea sa, grupul 
influenţat de individ, gândirea individuală redusă de gândirea colectivă. 
În cele din urmă, un compromis şchiop şi mediocru ca orice compromis; 
viabil, pentru că nu era opera unui teoretician ce legifera în mod abstract, 
ci o operă ieşită mai degrabă din experienţă, dintr-o experienţă în acelaşi 
timp fericită şi neîndurătoare. 

CONCLUZII 


Duae gentes sunt in utero tuo, 
et duo populi 

ex ventre tuo dividentur. 
Geneza, 25, 23 


Jurnalul lui Anton Lauterbach a consemnat o părere surprinzătoare, 
spusă la masă. Pe 27 iunie 1538, Martin Luther lua cina la Wittenberg cu 
Philipp Melanchthon. Amândoi era trişti. Vorbeau despre viitor. „Oare 
câţi dascăli vor fi urmaţi în secolul următor?” a întrebat doctorul. 
„Confuzia va ajunge la culme. Nimeni nu va voi să se lase guvernat de 
opinia sau autoritatea altcuiva. Fiecare va dori să fie propriul său rabin — 
vedeţi-i deja pe Osiander, Agricola... câte scandaluri vor urma, câtă 
risipire! Cel mai bine ar fi ca principii, printr-un conciliu, să prevină o 
asemenea nenorocire; dar papiştii n-ar fi de acord: se tem foarte tare de 
lumină!” Philipp gândea ca şi maestrul său: „Oh”, spuse la rândul lui, „să 
dea Domnul ca principii şi statele să se înţeleagă asupra unui conciliu şi 
a unei formule de împăcare în privinţa doctrinei şi ceremonialului, 
interzicând fiecăruia să se îndepărteze de ele fără o bază anume, 
scandalizându-l pe celălalt! Da, e de trei ori lamentabilă faţa Bisericii 
noastre, mascată cu un asemenea strat de slăbiciuni şi scandaluri!” Vorbe 
de învinşi? Să nu ne facem griji pentru Philipp Melanchthon. Cât despre 
Martin Luther, avea oare dreptate să fie atât de supărat în seara aceea şi 
atât de disperat? Era el într-adevăr un învins? 

Desigur, atunci când se uita în jur, vedea mai multe ruine decât 
construcţii. Ruine? Presărase cu ele tot pământul. Ruine colosale, de care, 
fără îndoială, nu era singurul responsabil; alţii, alături de el sau în mod 
independent, alţi lucrători duri colaboraseră şi ei la aceasta de-a lungul 
timpului. Dar cât de puternic a fost umărul cu care Luther a sprijinit 
efortul brutal al demolatorilor? Papa a fost expulzat, total sau parţial, din 
zece ţări cu obedienţă îndelungată. Împăratul a fost redus încetul cu 
încetul la o activitate locală într-un Imperiu care niciodată n-a fost mai 
puţin unit. Dezbinarea religioasă a accentuat la maximum antagonismele 
politice, a surexcitat opoziţiile naţionale. Biserica, mai ales, a fost ruptă 
în bucăţi, atinsă în acelaşi timp în structura sa corporală şi în raţiunea sa 
spirituală de a fi; Biserica, vechea Biserică ecumenică, era atacată şi 
ponegrită sub numele de Biserică papistă, proclamată inutilă, dăunătoare, 
cu origine şi textură umană, în timp ce preotul, lipsit de caracterul său 
sacru, înlocuit de un funcţionar controlat de puterea civilă, se vedea şi el 
expulzat fără onoare din bătrânul edificiu a cărui forţă şi grandoare 
fusese... 

Ruinele erau numeroase. Ce construise Luther în acest timp? Ce 
clădise pe terenul cucerit? 

Reformă şi libertate: acesta a fost, ani de-a rândul, strigătul de război, 
semnalul de adunare a partizanilor săi. Reformă? Luther nu era un 
reformator. Mai mult dădea impresia că este. De altfel, când în 1517 se 
ridicase în faţa Bisericii, ce pretindea el? Să reformeze Germania? Să 
fondeze o Biserică Luterană? Nu. Luther plecase la drum pentru a 
schimba bazele spirituale ale Bisericii creştine. Luther plecase voios, 
încrezător, purtându-şi Dumnezeul în sine şi alături de sine, pentru a 
regăsi izvoarele pierdute care nu mai ţâşneau în curţile bisericilor şi în 
mănăstiri. Ca şi prietenul său, bătrânul Cranach, în tablourile lui naiv 
complicate, visa şi el la Izvorul Tinereţii. Ştia în ce locuri ţâşneau apele 
sale miraculoase dintr-o vână inepuizabilă. Creştinătatea întreagă era 
poftită să bea din ele. 

Martin Luther nu reuşise. Desigur, nişte credincioşi izolaţi, grupuri 
sau colectivităţi, popoare şi state pe care le încântase, acceptaseră să-l ia 
ca ghid, să bea cu încredere din izvoarele arătate de el. Dar un succes 

parţial nu este un insucces. Inovatorul fusese scos în afara Bisericii, 
expulzat, excomunicat, iar Biserica, în ciuda şi împotriva lui, îşi 
continuase drumul, mersul său secular pe căi de mult încercate. Rămăsese 
Biserica tradiţională, cu ierarhia sa, cu episcopii legaţi de papă, cu papii 
mândri de şirul lor continuu. Vechea Biserică era tot acolo, pe aceleaşi 
baze. La Trento, ea avea să recapete tinereţe, să facă o baie de tomism, 
acel tomism în care Luther, instinctiv, detesta un rival, duşmanul său de 
moarte. Şi ea îi spunea lui Luther, nu se abţinea să nu-i spună: „Tu, care 
te pretinzi omul lui Dumnezeu, dovedeşte că eşti al Lui, numai al Lui, şi 
nu al Celuilalt. Chiar şi eşecul tău, relativ dar sigur, este o renegare!” 
Argument foarte puternic pe vremea aceea, pe care Luther nu-l putea 
respinge cu folos. Căci el nu era un protestant liberal din zilele noastre. 
Să fie redus la proporţiile de simplu şef al unei secte era, orice ar fi făcut 
sau pretins, totuna cu o înfrângere... 

Reformă şi Libertate... Desigur, el scuturase cu o vigoare de temut 
jugul papei, jugul Bisericii. Îi eliberase total pe cei care îl urmaseră. 
Trebuia oare să-şi cânte triumful dacă în locul unui jug apăsător îl aşezase 
pe cel şi mai apăsător al principelui, al statului creat şi adus pe lume de 
Dumnezeu pentru a veghea asupra intereselor, moravurilor şi dogmelor 
comunităţii creştine? Luther nu era mândru că a fondat din nou 
atotputemicia seculară şi temporală, mai solidă ca niciodată, că i-a regăsit 
şi reînnoit titlurile, că a dublat-o, ca să spunem așa, cu atotputernicia 
spirituală a lui Dumnezeu? În ceea ce priveşte eliberarea spirituală şi 
morală, libertatea de conştiinţă înţeleasă aşa cum o înţelegem acum, 
libertatea de gândire, ei bine, Luther din 1538, deja îmbătrânit, cel din 
dialogul cu Magistrul Philipp, acest Luther s-ar fi cutremurat la gândul de 
a revendica o astfel de binefacere pentru oameni. 

Luther eşuase. Să nu ne întrebăm dacă nu cumva am avea motive 
profunde să ne bucurăm. Căci în proiectul în acelaşi timp complex şi 
coerent al Augustinului, în pretenţia de a impune universalităţii lumii 
creştine, ca recompensă pentru credinţa sa, negația violentă (atât de 
şocantă în secolul Renaşterii pentru multe spirite formate de antici într-un 
umanism demn de acest nume), negația înverşunată şi turbată a oricărei 
demnități, valori sau a măreției umane independentă de graţia divină, în 
afirmarea pasionată a Liberului Arbitru Aservit care îl va ridica împotriva 
lui nu numai pe Erasm, ci şi atâţia liber-cugetători din vremea sa, de la 

Rabelais până la Giordano Bruno şi Campanella, în tentativa unui creştin 
pur de a reface unitatea creştină pe baze noi şi de a propovădui un credo 
ostil la tot ce o anumită elită începuse să îndrăgească, să apere şi să 
promoveze — ce de himere anacronice găsim de fapt, bune pentru a 
desfăta, în ceasurile de insomnie, creierul unui călugăr care nu-i la curent 
cu mersul secolului său. 


II 


Să nu ne ridicăm lăncile cu vanitate împotriva unei mori de vânt 
vetuste şi scoase din uz. Să reluăm simplu, pe seama noastră, însă pentru 
a o aplica autorului ei, vechea distincţie pe care Luther s-a bazat atât de 
des. Există planul lumii acesteia şi al celei de sus, lumea de dincolo, 
suprapământească. Regatul terestru şi regatul lui Dumnezeu. Sfera 
temporalului, lumească, şi cea a spiritualului, sacră. 

În planul lumii pământeşti, Luther pare să fi avut un eşec. Ca şi 
credinciosul căruia i-a făcut portretul ideal, el nu s-a interesat cu toată 
fiinţa sa de ceea ce se întâmpla. Nu a pornit la cucerirea lucrurilor. S-a 
mişcat doar în mijlocul lor, ca şi actorul în mijlocul decorului. A plimbat 
printre ele doar indiferenţă şi detaşare a sufletului. 

Ceea ce a lăsat în urma lui pe pământ este o contrafacere derizorie a 
edificiului pe care, inspirându-se din ideile sale, un arhitect cu puţin talent 
Şi crezând în datoria sa, în necesitatea de a construi o operă frumoasă şi 
durabilă, l-ar fi ridicat fără prea mare greutate pe un pământ curăţat de 
mâna puternică a revoltatului. Luteranismul instituţional, cu slăbiciunile 
şi tarele sale, aşa cum a fost realizat în Germania de la sfârşitul secolului 
al XVI-lea şi începutul secolului al XVII-lea, sub tutela unor principi 
neînsemnaţi, meschini şi infatuaţi, sub controlul mecanic al birocraţiei, cu 
dogmele sale savant corectate şi recorectate datorită aplecării spre detaliu 
a unor teologi zeloşi, acest luteranism era o trădare a omului de la Worms, 
autorul marilor scrieri din 1520, ba mai mult, l-ar fi acoperit de ruşine 
dacă nu i-ar fi rămas aproape străin. 

Există însă şi domeniul Spiritului. Cealaltă sferă. Şi acest Luther care 
nu avea nimic comun cu un constructor îndrăgostit de trăinicie şi 
preocupat de a grava, fără prea multă ironie, pe portalul unei case solide 
vechiul distih burghez: 

Stet domus haec, donec fluctus formica marinos 

Ebibat, et totum testudo perambulet orbem, 
acest Luther, dimpotrivă, era primul, cel mai dens, dacă nu şi cel mai 
bogat din şirul discontinuu de genii eroice, filosofi şi poeţi, muzicieni şi 
profeţi, care merită totuşi în mod justificat numele de genii muzicale, 
Chiar dacă nu şi-au tradus în limba sunetelor dorinţele tumultoase, 
aspiraţiile în acelaşi timp puternice şi confuze, disconfortul unui suflet 
care nu ştia să aleagă. Au fost daţi lumii de bătrâna Germanie care, în 
operele lor stufoase ca pădurile din legendele germanice, iluminate din 
când în când de raze de lumină apoi cufundate într-un întuneric de 
nepătruns, îşi regăseşte, orgolioasă, aspectele eterne ale firii sale avide, cu 
pofte de copil, care nu încetează să îngrămădească, pentru o plăcere 
solitară, comorile şi prestigiul de pe lume, fără să se îngrijească să le pună 
în ordine. 

Luther, unul dintre părinţii lumii moderne. Francezii folosesc cu dragă 
inimă această formulă, sau altele asemănătoare, cu aceeaşi rezonanţă. 
Dacă vom nota cu scrupulozitate cât de involuntară a fost această 
paternitate, cât de puţin au fost realizate dorinţele părintelui de către 
copilul nedorit, o putem retranscrie, dacă vreţi, şi ne-o putem asumal. 
Trăind, vorbind, apărând în lume, Luther a creat, ca şi alţii, mai multe 
situaţii generatoare, la rândul lor, de consecinţe spirituale şi morale pe 


1! Jacques MARITAIN este de aceeași părere cu mine în acest punct, într-o pagină 
remarcabilă a lucrării Notes sur Luther (p. 610), cu excepţia anatemei pe care o aruncă în 
concluzie asupra lumii moderne, lucru în privinţa căruia ne deosebim. Are însă dreptate 
când spune: „Luther nu era cu siguranţă un om modern, așa cum nu era un protestant, ceea 
ce însă nu-l împiedică să fie la originea lumii moderne, așa cum este şi la originea 
protestantismului. Este exact ceea ce face cazul său interesant: catolic, anatemizat, sfânt 
ratat, el poartă în sine principiul erorilor moderne, dezvăluit de maniera falsă şi 
nechibzuită (unde, în realitate, Eul devine centru şi regulă suverană) de a se arunca asupra 
unor mari adevăruri vechi, prea uitate în jurul său (încrederea în lisus Hristos și disprețul 
pentru sine, valoarea conştiinţei ca regulă imediată a acţiunilor noastre, imposibilitatea ca 
omul decăzut să ajungă la starea de perfecţiune naturală fără graţia lui Hristos etc A 
Maritain adaugă: „Că ideea unei religii individuale îl îngrozea pe Luther, că a fost tot 
timpul atașat ideii de Biserică... este un lucru de care suntem convinşi. Dar, eliberând 
comunităţile creştine de «tirania romană» şi de autoritatea spirituală a vicarului lui 
Hristos, le smulgea în realitate din unitatea reprezentată de corpul lui Hristos pentru a le 
încarcera fără voia lui în corpul laic al comunităţii politice sau naţionale şi a le supune în 
cele din urmă autorităţii principilor pe care îi detesta.” Am ţinut să citez această pagină 
greu accesibilă. 


212 


care nu le avusese deloc în vedere. Şi pentru că a înfăptuit schisma fără 
să restabilească unitatea, pentru că a slăbit şi a diminuat din punct de 
vedere material Biserica Catolică şi a creat condiţii propice naşterii unor 
secte nenumărate, că a provocat discutarea chestiunilor religioase de către 
laici şi a expus Biblia privirilor celor curioşi, pentru toate acestea şi 
pentru multe alte lucruri, Reformatorul merită cu siguranţă recunoştinţa 
unor oameni pe care nu a încetat să-i combată şi să-i deteste. Că, în 
definitiv, i-a permis lui Bossuet şi altora să scrie, fiecare în felul său, acea 
Histoire des Variations este poate titlul său de glorie. Suntem în faţa uneia 
dintre acele ironii formidabile al căror secret istoria îl deţine. Bătrânul 
Proudhon râde undeva de abisinienii care, „chinuiţi de tenie, scapă de o 
parte din ea, dar îi păstrează cu grijă capul”. Fiul dogarului din strada 
Petit-Battant se amuză, folosind limbajul frust din Franche-Comté, să ni-l 
prezinte pe Luther în această ipostază. Şi-i vine uşor să noteze, după 
aceea, că spiritului critic nu i se acordă partea care i s-ar cuveni; că este o 
himeră să vrei „în numele criticii să angajezi o critică”, şi să limitezi cu 
prudenţă un incendiu spiritual. Are perfectă dreptate. Putem subscrie şi 
astăzi, la fel ca şi în 1853, la concluziile lucrării La Revolution sociale 
démontrée par le coup d’État du Deux-Decembre. Formula a cam făcut 
epocă, dar, în măsura în care fraza lui Proudhon „Religia e, pentru noi, 
arheologia raţiunii” este exactă, putem să salutăm în Luther un precursor. 
Involuntar, se înţelege. Dar putem şi trebuie să facem mai mult. 

În secolele trecute, Germania luterană, Germania teologilor 
oficiali şi a pastorilor plătiţi de Kleinstaaterei — Napoleon va spune: 
măgari ereditari —, a putut, ani de-a rândul, să-l ignore aproape complet 
pe Luther şi să arate lumii că, oricum, nu avea nici o legătură, absolut nici 
una, cu idealismul magnific, cu elanul pasionat, cu credinţa vie a 
creştinului liber-cugetător din 1520. Spiritul lui Luther a continuat totuşi 
să plutească deasupra apelor germane. Care sunt faptele cu adevărat 
esenţiale ale istoriei Germaniei, în sensul cel mai larg al cuvântului 
„istorie”? Care sunt cele mai caracteristice feluri de a fi ale gândirii şi 
mentalităţii germane pe care nu ni le lămureşte, într-o lumină revelatoare, 
cunoaşterea cât de cât gândită a operei, doctrinei, credinţei profunde a 
profetului din Worms? Dar în ce mod aceste fapte şi feluri de a fi ni-l 
explică, la rândul lor, pe Luther? 

III 


Mergem înainte spunând: „Uitaţi-vă la acest om. Cât de dotat este 
pentru meditaţie, dar cât de stângaci când e să treacă la acţiune! Când 
avea pretenţia că va escalada cerul, două sau trei muşuroaie de pe pământ 
l-au făcut să se împiedice şi l-au reţinut, lăsându-l să bată neîndemânatic, 
pasul pe loc.” Necaz individual, se pare; nenoroc inopinat... Dar oare 
Luther este singurul dintre adevărații oameni mari ai Germaniei care nu 
şi-au dus până la capăt revoluţia? 

De altfel, aceasta este o formulă franţuzească, ce ne vine în mod firesc 
în gând. Ce sens are ea pentru un german, dacă este adevărat că, în 
Germania, revoluțiile rămân întotdeauna individuale, că autorii lor, genii 
eroice de altfel, nu s-au îngrijit niciodată să umple pământul cu edificii 
stânjenitoare şi lipsite de viaţă, căci există pentru aceasta zidari, 
antreprenori, chiar consilieri în ale arhitecturii pe cheltuiala şi sub 
conducerea pastorilor şi principilor; este bine aşa, şi spiritele libere nu au 
de ce să se amestece în asemenea treburi. Să cucerească pentru ei înşişi, 
să descopere şi să-şi însuşească propriul lor adevăr revoluţionar; pe 
ruinele vechii ordini, sfâşiată de exploziva violenţă a sincerităţii lor, să 
facă să apară o ordine personală şi autonomă; şi în timp ce masele trudesc 
din greu la munca de jos, ei să intre în comuniune directă, prin gândire, 
cu Cel Divin — iată ceea ce le ajunge şi îi copleşeşte. Dar restul? Luther 
nu este singurul care l-a disprețuit. La ce bun? spun unii şi alţii. Cui a băut 
din vinul ameţitor al absolutului puţin îi pasă de culesul viilor 
neînsemnate de pe pământ. 

Să nu pierdem din vedere acest lucru, dacă vrem să înţelegem. Prin 
diviziunile sale clare, precise, uniforme, metrul ne satisface gusturile de 
logicieni. Ne lasă să sesizăm cu destulă supleţe raporturile subtile pe care 
arhitecţii din vechime, ignorând relaţiile seci, zecimale, le-au reglat şi le-au 
ales pentru construcţiile lor. Să încetăm să vedem în aceşti revoluționari 
germani, pe care, dând curs părerilor noastre, îi deplângem când pentru 
eşec, când pentru lipsa preocupării de a trece la acţiune, nişte Constituenţi 
ghinionişti sau nişte Convenţionali* incapabili. Să evocăm mai degrabă 
figura lui Faust, care aruncă anatema asupra tuturor autorităţilor, 


* Membri în Adunarea Constituantă din Franţa (1789) şi, respectiv, în Convenţiunea 
Naţională. 

împrăştie iluziile, blestemă tot ceea ce omul se bucură că are: soţie sau 
copii, slugi sau pluguri, pe Mammon, lăfăindu-se în aur, dragostea care te 
înalţă, speranţa, credinţa şi durerea... El aruncă jos fericirea din lume; 
sfărâmă Universul cu mâna sa necruțătoare, ca să-l ridice din nou, să-l 
reconstruiască în inima sa; iar Spiritele, martore îngrozite ale dramei, duc 
în neant resturile unei lumi. În acest timp, pe pământ, fără să ia în seamă 
aceste catastrofe spirituale, oamenii, asemeni oilor, se învârt în cerc, la 
ordinul respectat al superiorilor lor. 

Iată şi al doilea aspect al lucrurilor. Pământul de care geniile eroice nu 
se interesează, unde nu acceptă să-şi ţină decât corpul, în timp ce spiritul 
lor pluteşte prin cer, acest pământ este invadat de ciobani şi de câinii lor 
de pază. Ei comandă, conduc, guvernează. Desemnează un scop care e al 
lor. Mulţimile merg, docile, în pasul care le este indicat. Consimt, fără 
nici o rezistenţă, la disciplina impusă. Se aranjează, metodic, în cadrul 
unei Biserici vizibile, care se articulează strâns cu statul. Acesta o susţine 
cât poate de mult, şi în schimb, Biserica îl face părtaş la caracterul ei de 
instituţie divină, voită şi instaurată de Dumnezeu, căreia nu mai poţi şi nu 
trebuie să-i rezişti. Îl recunoaştem în cele de mai sus pe Luther, dar nu 
numai pe el, ci şi Germania, de la Luther până în zilele noastre. În acest 
complex de fapte, de idei şi de sentimente, cine va departaja exact ce vine 
de la Germania spre Luther sau, invers, de la Luther spre Germania? 

S-a spus că „luteranismul este o concepţie de viaţă şi ar trebui studiat 
în întreaga viaţă germană”. Este adevărat. Luther este, dacă vreţi, unul 
dintre părinţii lumii şi spiritului modern, unul dintre părinţii lumii 
germanice şi, fără îndoială, ai spiritului german. Se înţelege, în măsura 
în care există „un” spirit german sau „un” spirit modern. 

La 27 iunie 1538, lui Philipp Melanchthon, umanist hrănit cu 
literatură de calitate şi luminat (cu voia sau fără voia lui), în Saxonia sa 
cu jem) lungi, de o rază a soarelui elen, acestui moderat pentru care 
cuvântul rațiune îşi păstrase sensul neştirbit îi era permis să se lamenteze. 
Dar lui Luther? Acesta greşea când se descuraja, când relua cuvinte pe 
care primul venit dintre prietenii sau inamicii săi le-ar fi spus firesc, fără 
nici un efort. Greşea, cum adesea o făcuse, atunci când lăsa să vorbească 
în el omul greoi aşezat la masa sa de burghez într-o casă burgheză din 
Wittenberg. Omul avea dreptul să fie trist, profetul nu. Cel din urmă nu 
se înşelase: nu există vame şi închisori pentru idei. Ele sunt insesizabile 
şi de-a dreptul indestructibile. 

Cât despre idei, Luther semânase destule prin toată Germania pentru 
ca să poată conta pe o lungă supravieţuire. Ce însemna Biserica din 
Saxonia, cu dogmele şi pastorii săi, templele şi ritualurile sale, față de 
măreaţa posteritate pe care idealistul din 1520 o vedea probabil 
ridicându-se în Germania care de altfel o întreținea? Măreaţă şi, uneori, 
de temut. Căci dintre cei doi, magistrul Philipp, pe care Luther ni-l arată 
mereu preocupat de soarta Imperiilor şi de problemele dificile ale 
politicii, şi el, Luther, care nu ştia să se intereseze decât de propria-i 
persoană, de conştiinţa şi mântuirea sa, doar ultimul avea să exercite mai 
târziu asupra politicii o acţiune în acelaşi timp logică şi neprevăzută, dar 
şi foarte puternică. Era ea salutară pentru pacea oamenilor şi fericirea 
omenirii? Acesta este alt aspect şi acum, cel puţin, nu ne priveşte pe noi. 

Nu-l judecăm pe Luther. De altfel, ar trebui să ştim pe care Luther şi 
după care cod. Al său? al nostru? Sau cel al Germaniei contemporane lui? 
Nu facem decât să prelungim, până la limitele extreme ale unui prezent 
pe care nu suntem pregătiţi să-l apreciem cu sânge rece, curba sinuoasă, 
bifurcată, a unui destin postum. 


SÄI 


NOTĂ BIBLIOGRAFICĂ 


Bibliografia lui Luther este imensă. În 1906 Behmer vorbea de 2.000 
de volume, fără a mai pune la socoteală articolele, broşurile etc. De 
atunci, a crescut considerabil. Cum să nu te pierzi în ea? Specialiştii o ştiu 
prea bine şi prezenta notă nu este pentru ei. Ea conţine doar noţiuni 
elementare asupra edițiilor şi traducerilor din operele lui Luther şi 
indicaţia lucrărilor cu adevărat esenţiale care-i facilitează studiul. Pentru 
amănunte vom recurge la bibliografiile speciale (Wolf, Schottenloher) 
indicate mai departe. 


I. OPERELE LUI LUTHER 
A. OPERE COMPLETE 


Există şapte ediţii. Practic, nu se mai face referinţă decât la ultimele 
două, cele de la Erlangen şi de la Weimar. 

Ediţia de la ERLANGEN, in-8, cea mai răspândită, înglobează: 

a) 67 volume de opere în germană: Dr M. Luthers Sămmtliche Werke; 
vol. I, 1826; vol. LXVII b, 1857 (vol. I-XX şi XXIV-XXVI în ediţia a 
doua, 1862-1880 şi 1883-1885). Vol. XXIV-XXXII conţin texte istorice 
în germană referitoare la Reformă; vol. LIII-LVI, scrisorile în germană; 
vol. LVII-LXII, Tischreden. Vol. LXVI-LXVII, tabele. 

b) 33 de volume de opere în latină: Lutheri Opera, vol. I-XXIII, Op. 
exegetica, vol. XXIV-XXVI, Commentaria in Epist. ad Galatos, vol. 
XXVII-XXXIII, Op. ad Reformationis historiam pertinentia, ed. 
Schmidt, 1865-1873. 

Ediţia de la WEIMAR: Dr M. Luthers Werke, Kritische 
Gesamtausgabe, vol. L 1883, va cuprinde aproximativ 80 gros in-4. Se 
apropie de sfârşit. Costisitoare, greu de manevrat (fără tabele parţiale, iar 

tabelele generale nu au fost încă făcute), rămâne puţin răspândită în afara 
Germaniei. Încredinţate unor specialişti, operele se succed în ordine 
cronologică. Din ediţie fac parte, în afara seriei: 1. Die Deutsche Bibel, 
vol. I, 1906; vol. IX, 1, 1937; 2. Tischreden, ed. Kroker, vol. I, 1912; vol. 
VI cu index, 1921: lucrare excelentă. 3. Corespondenţa, care urmează. 


B. CORESPONDENŢA LUI LUTHER 


Ediţia ENDERS, Luthers Briefwechsel, 18 vol. in-12 (1884-1923, vol. I 
la XI de ENDERS, de la XII la XVI de KAWERAU, XVII şi XVIIII de 
FLEMMING şi ALBRECHT) ne-ar fi dispensat de cele precedente, dacă 
Enders ar fi reprodus în primele 11 volume scrisorile în germană, în loc 
să le semnaleze trimițând la ediţiile lui WETTE (Luthers Briefe, 
Sendschreiben und Bedenken, 5 vol., Berlin, 1825-1828 + 1 supl. de 
SEIDEMANN, 1856) şi IRMISCHER (o parte din Erlangen, vol. LIII- 
LVI, 1853-56, numai scrisorile germane). Noua ediţie adăugată ediţiei de 
la Weimar (ed. CLEMEN, vol. I, 1930; vol. VIII, 1938, până la sfârşitul 
lui 1539) va aduna totul. În fiecare volum, concordanță cu WETTE şi 
ENDERS. 


C. OPERE ALESE, EDIŢII SEPARATE, TRADUCERI 


Mai multe colecţii de opere alese. Luthers Werke fiir d. Christliche 
Haus, ed. a II-a, Berlin, 1905, 8 vol. plus 2 suplim. de SCHEEL, cu note 
bune; Luthers werke in Auswahl de O. CLEMEN (Bonn, 4 vol., 1912- 
1913) vizează un public de erudiţi. Mai recentă, ediţia BERGER, A.E., 
Grundzüge evangelischer Lebensformung nach ausgewählten Schr. M. 
Luthers, Leipzig, 1930. 

Numeroase ediţii de lucrări separate. Le menționăm doar pe cea din 
cursul anilor 1515-1516 asupra Epistolei către Romani, de FICKER: 
Luthers Vorlesung über den Römerbrief, Leipzig, 1908, in-8; a IV-a ed., 
1930 (ediţie definitivă care va apărea în colecția de la Weimar), şi cea din 
cursul anilor 1517-1518 asupra Epistolei către Evrei, L. Vorlesung über 
den Hebrăerbrief de HIRSCH şi RUCKERT, 2 vol., Lepzig, 1929. 

În colecţia Kleine Texte f. Vorlesungen u. Ubungen de LUTZMANN 
(Bonn, Marcus şi Weber) au apărut la un preţ mic şi într-un format 

comod, în plus cu un Glosar lingvistic al lui GOTZE, foarte util, mai 
multe scrieri mari sau culegeri de texte ale lui Luther: Kleiner 
Katechismus der deutsche Text in s. geschichtl. Entwicklung, 1912, nr. 
109; 95 Thesen nebst dem Sermon von Ablass u. Gnade, 1517, ed. 
CLEMEN, 1917, nr. 142; Von Ordnung Gottesdienst, Taufbiichlein, 
Formula Missae, 1909, nr. 367; Deutsche Messe, n. 37. 


D. TRADUCERI 


Asupra traducerilor mai vechi, v. PAQUIER, Dictionn. de Theol. 
Cath., IX, 1926, col. 1331, şi mai ales cartea lui MOORE, citată mai jos. 
Mémoires de Luther de MICHELET, 1835, 2, in-8, o selecţie remarcabilă 
de scrisori şi fragmente din Tischreden. Un mic Luther de GOGUEL 
(Renaiss. du Livre, 1926) dă extrase, prea scurte, din operele mari. 

F. KUHN a tradus scrisoarea A la noblesse chretienne de nation 
allemande, 1879. De acelaşi, Le livre de la liberté chrétienne, 1879, 
retradusă de CRISTIANI, De la liberté du chrétien, 1914. HORNING a 
tradus Le Grand Catéchisme de Luther, 1854; MEYHOFFER, Scrisoarea 
pentru înfiinţarea şcolilor creştine în Les idées pédagogiques de Luther 
(teză, Lausanne, 1909); SAUZIN, Propos de table, 1932, in-12, 4 vol: 
Denis de ROUGEMONT, Le serf arbitre, ed. Je Sers, 1936, in-12; şi în 
sfârşit, GRAVIER, Grands écrits réformateurs, într-o colecţie bilingvă, 
text german original cu traducerea franceză alături (Paris, 1944). 


E. DOCUMENTE 


Să semnalăm doar că O. SCHEEL a publicat un volum mic, dar 
valoros de Dokumente zur Luthers Entwicklung bis 1519 (Tübingen, 
Mohr, 1911, ed. a I-a, 1929). Selecţie de documente iconografice în 
SCHRECKENBACH şi NEUBERT, M. Luther, ed. I, Leipzig, 1916; ed. 
a III-a, 1921. 


II. LUCRĂRI DESPRE LUTHER 


Bibliografie sistematică în vol. II, partea L a lui Gustav WOLF, 
Quellenkunde der deutschen Reformationsgeschichte, Gotha, Perthes, 

1916 (pp. 167-276). Marea Bibliographie zur deutschen Geschichte im 
Zeitalter der Glaubensspaltung, de SCHOTTENLOHER, 6 in-4, Lepzig, 
1933-1940. 


A. LUCRĂRI ANTERIOARE ANULUI 1900 


DESPRE MEDIU 


La punctul de plecare, Deutsche Geschichte im Zeitalter der 
Reformation de RANKE (Berlin, 6 in-8, 1839-1847). În centru, 
Geschichte des deutschen Volkes seit dem Ausgang des Mittelalters de 
JANSSEN, (ed. I, 1878 sqq.; ed. a XIV-a de PASTOR, 1897-1904; 8 vol: 
trad. franc. mediocră, de PARIS, L'Allemagne et la Reforme, Paris, 
1887 sqq). La punctul de sosire, Geschichte der deutschen Refonmation, 
de F. von BEZOLD (Oncken, 883 pp., in-8, 1886-1890). 


DESPRE OM ŞI OPERĂ 


Imaginea clasică a lui Luther înainte de 1900 în J. KOSTLIN, M. 
Luther, sein Leben und seine Schriften, ed. I, 2 vol., 1875; ed. a V-a, 
revăzută de KAWERAU, 1903. Opere mai puţin importante de Max 
LENZ, Th. KOLDE, HAUSRATH, etc. În franceză, E KUHN, Luther, sa 
vie, son œuvre (3 vol., 1883-1884): imaginea tradiţională a lui Luther, 
citate. 


DESPRE DOCTRINĂ 


Domină această perioadă: 1. Studiul sistematic al lui Th. HARNACK, 
Luthers Theologie, 2 vol., 1862-1886 (ed. a II-a de SCHMIDT, 1926); 
2. Studiul istoric a lui KOSTLIN, Luthers Theologie in ihrer 
Geschichtlichen Entwickelung, ed. 1I, 2 vol., 1863; ed. a V-a, 1903. 


DESPRE POLITICĂ 


Operele clasice ale lui SOHM, Kirchenrecht, vol. I, 1892, şi RIEKER, 
Die rechtliche Stellung der evangelischen Kirchen Deutschlands, 
Leipzig, 1893. De acelaşi, un articol mai recent, 1898, trad. de CHOISY: 

L’idée de l’État et de l’Église chez les théologiens et juristes 
luthériens, 1900. 


B. LUCRĂRI APĂRUTE ÎNTRE 1900 şi 1927 


Bibliografiile lui WOLF şi SCHOTTENLOHER, citate mai sus. 
Scurtă sistematizare de L. FEBVRE, „Le progres recent des études sur 
Luther”, in Revue d'Histoire moderne, nr. 1, 1926. 


MEDIUL 


Monografii, multe axate pe problema ridicată de TROELTSCH (Die 
Bedeutung des Protestantimus für die Enstehung der modernen Welt, 
1911) şi reluată de acelaşi în Soziallehren; cf. VERMEIL, Revue 
d'Histoire et Philosophie religieuse, Strasbourg, 1921. A se compara 
ideile lui Troeltsch cu cele ale unui istoric pur, von BELOW: „Die 
Ursachen der Reformation”, 1917 (Histor. Bibl., Oldenburg, nr. 38). În 
Franţa, vol. III din Origines de la Reforme, de IMBART DE LA TOUR, 
1914, se ocupă în parte de Luther. 


OMUL ŞI OPERA 


În primul rând, DENIFLE, Luther und Luthertum in der ersten 
Entwickelung, vol. I, partea întâi şi a doua, Mainz, 1904; ed. a II-a 
revăzută, 1904-1906; vol. II, postum, îngrijit de P. WEISS, 1905. Vol. I, 
tradus de Abatele PAQUIER, care l-a sistematizat şi a atenuat anumite 
violenţe, a devenit Luther et le lutheranisme, Paris, vol. I, 1910 (ed. a II-a, 
1913); vol. II, 1911 (ed. a II-a, 1914); vol. III, 1912 (ed. a II-a, 1916); vol. 
IV, 1916. Nici volumul II, nici lucrarea complementară a lui P. WEISS, 
Lutherspsychologie (Mainz, 1906) nu sunt traduse. 

O cărţulie inteligentă a lui BOEHMER, Luther im Lichte der neuren 
Forschung (ed. I, Teubner, 1906, apoi de la ed. a IV-a, 1917, vol. in-8 de 
300 p.), ne ajută să ne orientăm în opera de reconstrucţie care a urmat 
atacului lui Denifle. 

Două studii importante rezumă activitatea catolicilor şi protestanților 
din timpul acestei perioade tulburi. Părintele GRISAR a anihilat în mod 
inteligent atacul lui DENIFLE: I. Luthers Werden; Grundlegung der 
Spaltung bis 1530, Freiburg, 1911, bibliogr; II. Auf der Hohe des Lebens, 

1911; III. Am Ende der Bahn, 1912, tabele cronologice, index. Teologul 
luteran O. SCHEEL a dat primele două volume din M. Luther, vom 
Katholizismus zur Reformation (1, Auf der Schule und Universität, 1916; 
II, Im Kloster, 1917), care, după cum se prezintă, ar urma să înlocuiască 
opera clasică a lui Kâstlin. A se citi de asemenea: K. HOLL, Gesammelte 
Aufsätze, I, Luther, ed. a VI-a, 1923, o tentativă de interpretare liberală a 
lui Luther. 


DOCTRINA 


Am menţionat descoperirea lui FICKER. Lucrarea Dogmengeschichte 
des Protestantismus de Otto RITSCHL, al cărei cadru depăşeşte 
luteranismul, ţine seama de ea: I. Biblizismus und Traditionalismus, 
Lepzig, 1908; II. Die Theologie der deutschen Reformation, 1912; III. 
Die reformierte Theologie des 16 und 17 Jhrh., Gâttingen, 1926; IV. Das 
orthodoxe Luthertum im Gegensatz zu der reformierten Theologie. Sunt 
lucrări greu de citit, prost informate asupra literaturii străine, dar oferind 
un util tablou de ansamblu al istoriei doctrinale a Reformei. SEEBERG, 
Die Lehre Luthers: o bună expunere istorică a doctrinei (Leipzig, 1917 şi 
1920, 2 in-8). 

În franceză, cartea Abatelui CRISTIANI, Du lutheranisme au 
protestantisme, Evolution de Luther de 1517 ă 1528, reprezintă un efort 
de înţelegere demn de atenţie. Articolul „Luther” din Dictionnaire de 
Théologie catholique (vol. IX, 1926), datorat canonicului PAQUIER, 
care l-a adaptat pe DENIFLE, manifestă antipatiile unui catolic, de altfel 
bine informat. Din punct de vedere protestant, o excelentă lucrare, în 
două părţi, a lui H. STROHL (Strasbourg, 1922 şi 1924): I. L'evolution 
religieuse de L. jusqu’en 1515; II. L'Epanouissement de la pensée 
religieuse de L. de 1515 ă 1520. O bogată monografie de R. WILL, La 
liberté chrétienne, étude sur le principe de lå piété chez Luther, 
Strasbourg, 1922. 


POLITICA 


De reținut, pentru această perioadă: G. von BELOW, Die 
Bedeutungen der Reformation f. d. polit. Entwicklung, Leipzig, 1918. În 
franceză, G. de LAGARDE, Recherches sur l'esprit politique de la 

Reforme, 1926, bibliogr. E. VERMEIL, „Reforme lutherienne et 
civilisation allemande” (Mélanges Andler, Strasbourg, 1924). 


C. CÂTEVA LUCRĂRI APĂRUTE DUPĂ 1927 


MEDIUL ISTORIC 


Asupra răzvrătirii țăranilor, excelenta lucrare de G. FRANZ, Der 
deutsche Bauernkrieg, München şi Berlin, 1933 (urmată de două volume 
de Akten). Studiul lui GRAVIER, Luther et l'opinion publique, 
utilizând Flugschriften (Teză la Sorbona, 1942). 


EVOLUȚIA IDEILOR LUI LUTHER 


Pentru punctul de plecare, P. VIGNAUX, Luther commentateur des 
Sentences, Paris, 1935. Asupra paulismului lui L., J. BARUZI, „Luther 
interprète de Saint Paul”, Revue de Théol. et de Philo., Strasbourg, 1928. 
Despre Luther şi Erasm, A. RENAUDET, Etudes €rasmiennes;, Paris, 
1939. Despre ansamblul operei, „Notes sur Luther”, partizane dar 
sugestive, de J. MARITAIN (extras din Nova et Vetera, Freiburg, 1928, 
in-8). 


MONOGRAFII DESPRE LUTHER 


După publicarea volumului Un destin, M. Luther, au apărut succesiv 
în Franţa (între altele): GRISAR, Martin Luther, sa vie et son œuvre, 
rezumat al operei mai mari a lui GRISAR, trad. de MAZOYER, după ed. 
a II-a, Paris, 1931; STROHL, H. Luther, esquisse de sa vie et de sa 
pensée, La Cause, Neuilly, La: FUNCK-BRENTANO, Luther, Paris, 
1934. În fine, reprezentând o anumită literatură luterană posterioară 
anului 1933, KARSTEN KLAEHNEN, Martin Luther, sa conception 
politique, Paris, 1941. 


INFLUENȚĂ, RĂSPÂNDIRE 


MOORE, La Reforme allemande et la littérature française, Recherches 
sur la notoriété de Luther en France, Strasbourg, Faculté des Lettres, 
1930. Să adăugăm acestei lucrări remarcabile: pentru Rabelais, 

L. FEBVRE, Le probleme de l'incroyance au XVE s., partea a doua, 
cartea I, cap. II, Paris, 1943; pentru Margareta de Navarra, H. STROHL, 
De Marguerite de Navarre ă Louise Schepler, Strasbourg, 1926, şi L. 
FEBVRE, Autour de 1'Heptameron, Paris, 1944. 


POSTFAŢĂ 


Prefaţând reeditarea acestei cărţi în 1944, Lucien Febvre constata, nu 
fără o oarecare jenă, că „nu găsesc nimic de schimbat” în ceea ce priveşte 
conţinutul: numai câteva detalii, mai ales în titlurile capitolelor, câteva 
greşeli de tipar. Nimic important în ceea ce priveşte demonstraţia 
esenţială. A reînnoit afirmaţia în 1951, la a treia ediţie, când spunea: „Nu 
cred că am de făcut retuşuri la textul iniţial.” Au trecut cincisprezece ani... 
Când, în 1962, decanul Henri Strohl (care apreciase atât de mult acest 
Martin Luther! a fost invitat de discipolii săi să reediteze cele două lucrări 
pe care le consacrase în anii 1920 gândirii religioase a lui Luther, a făcut 
aceeaşi constatare: „Situaţia nu s-a schimbat în mod fundamental, cel 
puţin în Pranta "7 Din 1962, nici o lucrare importantă nu a reînnoit studiile 
despre Luther, nici nu a adus rectificări demne de a fi menţionate la 
această admirabilă reconstituire a lui Luther împlinit (din 1517 la 1525) 
în „rolul eroic de profet inspirat”, scrisă în 1927. 

În acest timp, imensa bibliografie asupra lui Luther a continuat să se 
îmbogăţească cu numeroase titluri. Pentru a completa aducerea la zi 
făcută în 1945 de Lucien Febvre, vom semnala doar operele care pot să 
ofere lămuriri cu privire la perspectivele prezentate în această carte. 


1 ÎI descrie ca pe „un studiu aprofundat şi plăcut al efortului solitar al călugărului 
Luther şi al descoperirii căii către pace şi regenerare...”, Luther jusqu’en 1520, p. 17. 


2 Henri STROHL, Luther jusqu’en 1520, Paris, 1962, prefaţă (ediţia a doua revăzută 
şi corectată la: L'&volution religieuse de Luther jusqu’en 1515, publicată în 1922, şi 
L'Epanouissement de la pensée religieuse de Luther de 1515 à 1520, publicată în 1924). 

I. TEXTE 


Pentru istoricii francezi, trebuie să semnalăm impresionanta lucrare 
publicată de „Alliance nationale des Églises luthâriennes de France”: 
Choix d'oeuvre de Martin Luther, 9 volume apărute la Geneva între 
1957 şi 1961. 

II. MEDIUL 


M. BENSING, Thomas Miintzer und der Thiiringer Aufstand 1525, 
Berlin, 1966. 

G. FRANZ, Der deutsche Bauernkrieg, ed. a IV-a corectată, Miinchen, 
1956. 

J. LORTZ, Die Reformation in Deutschland, ediţie nouă, Freiburg, 
1949. 

E. WERNER, Pauperes christi. Studien zu sozialreligiosen 
Bewegungen im Zeitalter des Reformpapstums, Leipzig, 1956. 


III. EVOLUŢIA IDEILOR LUI LUTHER 


J. ASHEIM, Glaube und Erziehung bei Luther, Heidelberg, 1961. 

F E. CRANZ, An essay on the development of Luther's thought on 
justice, law and society, Cambridge (Mass.), 1959. 

J. ERBEN, Grundzüge einer Syntax der Sprache Luthers, Berlin, 
1954. 

H. W. KRUMWIEDE, Glaube und Geschichte in der Theologie 
Luthers, Berlin, 1952. 


IV. BIOGRAFII (câteva eseuri) 


Léon CRISTIANI, Luther tel qu’il fut (texte alese), Paris, 1955. 

Erik H. ERIKSON, Young man Luther, a study in psychoanalysis and 
history, New York, 1958. 

V. H. GREEN, Luther and the reformation, New York, 1964. 

Albert GREINER, Luther, essai biographique, Geneva, 1956. 

V. RĂSPÂNDIRE 


H  BORNKAMM, Luther im Spiegel der deutschen 
Geistesgeschichte, Heidelberg, 1955. 

G. H. WILLIAMS, The radical reformation, London (USA), 1962. 

E.W. ZEEDEN, Martin Luther und die Reformation im Urteil des 
deutschen Luthertums, Freiburg, 1950. 


VI. 


În sfârşit, cu ocazia celei de a 450-a aniversări a celor 95 de teze, 
istoricii din Germania de Est au subliniat în mod remarcabil continuitatea 
studiilor luterane germane publicând două lucrări importante: 

G. ZSCHÂBITZ, Martin Luther Grösse und Grenze partea L 1483- 
1526, Berlin, 1967, care se prezintă ca „prima biografie marxistă a lui 
Luther”. 

O însemnată culegere de articole, sistematizări şi bilanțuri ale 
cercetării, bogat ilustrată, intitulată 450 Jahre Reformation, coordonată de 
L. STERN şi M. STEINMETZ Berlin, 1967. 

O biografie a lui Luther? Nu. O judecată asupra lui Luther, nimic 
mai mult. 

Intenţia noastră a fost de a trasa curba unui destin care a fost sim- 
plu, dar tragic; de a repera cele câteva puncte cu adevărat importante 
prin care a trecut; de a arăta cum, sub presiunea căror circumstanțe, 
elanul său primar a trebuit să fie domolit, iar traseul iniţial, deviat; de 
a pune în acest mod, vorbind despre un om cu o vitalitate ieşită din 
comun, problema raporturilor dintre individ şi colectivitate, dintre 
iniţiativa personală şi necesitatea socială care este, poate, problema 
capitală a istoriei. 


Lucien Febvre 

